REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Druga sednica Drugog redovnog zasedanja **(neredigovane i neautorizovane)**

Narodne skupštine Republike Srbije

01 Broj 06-2/163-22

7. novembar 2022. godine

Beograd

(Sednica je počela u 10.25 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, otvaram Drvu sednicu Drugog redovnog zasedanja Narodne skupštine Republike Srbije u 2022. godine.

Na osnovu službene evidencije o prisutnosti narodnih poslanika, konstatujem da sednici prisustvuje 141 narodni poslanik.

Podsećam da je članom 88. stav 5. Poslovnika Narodne skupštine predviđeno da kvorum za rad Narodne skupštine prilikom usvajanja zapisnika i utvrđivanja dnevnog reda postoji ako je na sednici prisutna većina od ukupnog broja narodnih poslanika.

Radi utvrđivanja broja narodnih poslanika prisutnih u sali, molim sve da ubace svoje identifikacione kartice.

Konstatujem da je, primenom elektronskog sistema za glasanje, utvrđeno da je u sali prisutno 182 narodna poslanika, odnosno da je prisutna većina od ukupnog broja narodnih poslanika i da postoje uslovi za rad Narodne skupštine.

Obaveštavam vas da su sprečeni da sednici prisustvuju sledeći narodni poslanici: dr Miloš Jovanović, Milica Đurđević Stamenkovski i Nikola Dragićević.

Saglasno članu 86. stav 2. i članu 87. stav 2. Poslovnika Narodne skupštine, obaveštavam vas da je ova sednica sazvana u roku kraćem od roka utvrđenog u članu 86. stav 1. Poslovnika Narodne skupštine izuzetno za ponedeljak, dakle mimo dana utvrđenih u članu 87. stav 1. Poslovnika Narodne skupštine, zbog potrebe da Narodna skupština što pre razmotri predloge akata iz predloženog dnevnog reda.

Dostavljeni su vam zapisnici Prve sednice Narodne skupštine Republike Srbije u Trinaestom sazivu i Prve posebne sednice Narodne skupštine Republike Srbije u Trinaestom sazivu.

Pošto današnjoj sednici prisustvuje većina od ukupnog broja narodnih poslanika, konstatujem da postoji kvorum za usvajanje zapisnika sa navedenih sednica.

Obaveštavam vas da je proverom u Službi za poslove Odbora za administrativno-budžetska i mandatno-imunitetska pitanja utvrđeno da tom Odboru niko od narodnih poslanika nije dostavio u pisanom obliku primedbe na navedene zapisnike.

Prelazimo na odlučivanje.

Stavljam na glasanje Zapisnik Prve sednice Narodne skupštine Republike Srbije u Trinaestom sazivu, održane 1. i 2. avgusta 2022. godine.

Molim narodne poslanike da glasaju.

Zaključujem glasanje: za – 140, protiv – dvoje, uzdržanih – dvoje, nije glasalo – 47, od ukupno 191.

Konstatujem da je Narodna skupština usvojila Zapisnik Prve sednice Narodne skupštine Republike Srbije u Trinaestom sazivu.

Stavljam na glasanje Zapisnik Prve posebne sednice Narodne skupštine Republike Srbije u Trinaestom sazivu, održane 13. i 14. septembra 2022. godine.

Molim narodne poslanike da se izjasne.

Zaključujem glasanje: za – 137, nije glasalo – 55, od ukupno 192.

Konstatujem da je Narodna skupština usvojila Zapisnik Prve posebne sednice Narodne skupštine Republike Srbije u Trinaestom sazivu.

U sazivu ove sednice, koji vam je dostavljen, sadržan je predlog dnevnog reda sednice.

Pre utvrđivanja dnevnog reda sednice, a saglasno članu 93. Poslovnika Narodne skupštine, potrebno je da Narodna skupština odluči o predlozima za stavljanje na dnevni red akata po hitnom postupku i predlogu za usvajanje rasprave.

Prvi predlog. Četrdeset narodnih poslanika predložili je da se, po hitnom postupku, stavi na dnevni red Predlog kandidata za potpredsednika Narodne skupštine, koji su podneli Narodnoj skupštini 21. oktobra 2022. godine.

Stavljam na glasanje ovaj predlog.

Zaključujem glasanje: za – 153, uzdržan – jedan, nije glasao – 41, od ukupno 195.

Konstatujem da je Narodna skupština prihvatila ovaj predlog.

Narodni poslanici Miroslav Aleksić i Stefan Jovanović predložili su da se, po hitnom postupku, stavi na dnevni red Predlog odluke o obrazovanju anketnog odbora radi utvrđivanja činjenica i okolnosti u vezi sa zakonitošću privatizacije PKB-a.

Stavljam na glasanje ovaj predlog.

Zaključujem glasanje: za – 31, nije glasalo – 165, od ukupno 196.

Konstatujem da Narodna skupština nije prihvatila ovaj predlog.

Narodni poslanici Miroslav Aleksić, Stefan Jovanović, Vladimir Gajić, Marina Lipovac Tanasković i Branislav Tomašević predložili su da se, po hitnom postupku, stavi na dnevni red Predlog odluke o obrazovanju anketnog odbora radi utvrđivanja činjenica i okolnosti u vezi sa rušenjem objekata u Beogradu u delu grada poznat kao Savamala aprila 2016. godine.

Stavljam na glasanje ovaj predlog.

Zaključujem glasanje: za – 48, uzdržan – jedan, nije glasalo – 149, od ukupno 198.

Konstatujem da Narodna skupština nije prihvatila ovaj predlog.

Narodni poslanici Miroslav Aleksić, Stefan Jovanović, Siniša Kovačević i Ivana Parlić predložili su da se, po hitnom postupku, stavi na dnevni red Predlog odluke o obrazovanju anketnog odbora radi utvrđivanja stanja u medijima nakon procesa privatizacije.

Stavljam na glasanje ovaj predlog.

Zaključujem glasanje: za – 47, nije glasalo – 152, od ukupno 199.

Konstatujem da Narodna skupština nije prihvatila ovaj predlog.

Narodni poslanici Miroslav Aleksić, Stefan Jovanović, Vladimir Gajić i Slavica Radovanović predložili su da se, po hitnom postupku, stavi na dnevni red Predlog odluke o obrazovanju anketnog odbora radi utvrđivanja činjenica, okolnosti i odgovornosti u vezi sa aferom „Jovanjica“.

Stavljam na glasanje ovaj predlog.

Zaključujem glasanje: za – 48, nije glasao – 151, od ukupno 199.

Konstatujem da Narodna skupština nije prihvatila ovaj predlog.

Generalni sekretar Narodne skupštine predložio je da se, po hitnom postupku, stavi na dnevni red Predlog odluke o imenovanju zamenika generalnog sekretara Narodne skupštine Republike Srbije.

Stavljam na glasanje ovaj predlog.

Zaključujem glasanje: za – 142, nije glasalo – 57, od ukupno 199.

Konstatujem da je Narodna skupština prihvatila ovaj predlog.

Poslanička grupa PUPS – Solidarnost i pravda predložila je da se, po hitnom postupku, stavi na dnevni red Predlog odluke o izmenama Odluke o izboru članova i zamenika članova odbora Narodne skupštine Republike Srbije sa ispravkom.

Stavljam na glasanje ovaj predlog.

Zaključujem glasanje: za – 146, uzdržan – jedan, nije glasalo – 52, od ukupno 199.

Konstatujem da je Narodna skupština prihvatila ovaj predlog.

Poslanička grupa NADA – NOVI DSS – POKS predložila je da se, po hitnom postupku, stavi na dnevni red Predlog odluke o izmenama Odluke o izboru članova i zamenika članova odbora Narodne skupštine Republike Srbije.

Stavljam na glasanje ovaj predlog.

Zaključujem glasanje: za – 168, nije glasao – 31, od ukupno 199.

Konstatujem da je Narodna skupština prihvatila ovaj predlog.

Poslanička grupa Socijaldemokratska partija Srbije predložila je da se, po hitnom postupku, stavi na dnevni red Predlog odluke o izmenama Odluke o izboru članova i zamenika članova odbora Narodne skupštine Republike Srbije sa ispravkom.

Stavljam na glasanje ovaj predlog.

Zaključujem glasanje: za – 155, protiv – jedan, nije glasalo – 42, od ukupno 199.

Konstatujem da je Narodna skupština prihvatila ovaj predlog.

Poslanička grupa Jedinstvena Srbija predložila je da se, po hitnom postupku, stavi na dnevni red Predlog odluke o izmenama Odluke o izboru članova i zamenika članova odbora Narodne skupštine Republike Srbije.

Stavljam na glasanje ovaj predlog.

Zaključujem glasanje: za – 143, nije glasalo – 56, od ukupno 199.

Konstatujem da je Narodna skupština prihvatila ovaj predlog.

Vlada je predložila da se, po hitnom postupku, stavi na dnevni red – Predlog zakona o izmenama i dopunama Zakona o budžetu Republike Srbije za 2022. godinu sa Predlogom odluke o davanju saglasnosti na Odluku o izmenama Finansijskog plana Republičkog fonda za zdravstveno osiguranje za 2022. godinu.

Stavljam na glasanje ovaj predlog.

Zaključujem glasanje: za – 137, protiv – 23, uzdržan – jedan, nije glasalo – 38, od ukupno 199 narodnih poslanika.

Konstatujem da je Narodna skupština prihvatila ovaj predlog.

Vlada je predložila da se, po hitnom postupku, stavi na dnevni red Predlog zakona o privremenom registru državljana Republike Srbije od 16 do 29 godina kojima se uplaćuje novčana pomoć.

Stavljam na glasanje ovaj predlog.

Zaključujem glasanje: za – 141, protiv – osam, uzdržano – dvoje, nije glasalo – 49, od ukupno 200 narodnih poslanika.

Konstatujem da je Narodna skupština prihvatila ovaj predlog.

Vlada je predložila da se, po hitnom postupku, stavi na dnevni red Predlog zakona o dopuni Zakona o penzijskom i invalidskom osiguranju.

Stavljam na glasanje ovaj predlog.

Zaključujem glasanje: za – 139, protiv – tri, uzdržan – jedan, nije glasalo – 57, od ukupno 200.

Konstatujem da je Narodna skupština prihvatila ovaj predlog.

Vlada je predložila da se, po hitnom postupku, stavi na dnevni red Predlog zakona o potvrđivanju Ugovora o zajmu između Vlade Republike Srbije i Fonda za razvoj Abu Dabija, za finansiranje podrške budžetu Republike Srbije.

Stavljam na glasanje ovaj predlog.

Zaključujem glasanje: za – 137, protiv – 37, uzdržan – jedan, nije glasalo – 25, od ukupno 200.

Konstatujem da je Narodna skupština prihvatila ovaj predlog.

Vlada je predložila da se, po hitnom postupku, stavi na dnevni red Predlog zakona o potvrđivanju Ugovora o kreditu u iznosu od 79.916.833,43 evra, osigurano kod China Export & Credit Insurance Corporation, za finansiranje i uklanjanje Starog mosta na Savi i izgradnju novog čeličnog lučnog mosta između Republike Srbije, koju zastupa Vlada Republike Srbije, postupajući preko Ministarstva finansija, kao zajmoprimca, BNP PARIBAS SA kao aranžera, BNP PARIBAS FORTIS SA/NV i BNP PARIBAS SA, kao prvobitnih zajmodavaca i BNP PARIBAS SA kao agenta, Ugovora o izmenama i dopunama br. 1. od 19. maja 2022. godine i Ugovora o izmenama i dopunama br. 2. od 20. oktobra 2022. godine.

Stavljam na glasanje ovaj predlog.

Zaključujem glasanje: za – 136, protiv – 37, nije glasalo – 28, od ukupno – 201.

Konstatujem da je Narodna skupština prihvatila i ovaj predlog.

Vlada je predložila da se, po hitnom postupku, stavi na dnevni red Predlog zakona o potvrđivanju Sporazuma o zajmu između KfW Frankfurt na Majni i Republike Srbije za Program vodosnabdevanja i prečišćavanja otpadnih voda u opštinama srednje veličine u Srbiji VI (faza II).

Stavljam na glasanje ovaj predlog.

Zaključujem glasanje: za – 137, protiv – 20, uzdržan – jedan, nije glasalo – 43, od ukupno 201.

Konstatujem da je Narodna skupština prihvatila i ovaj predlog.

Poslanička grupa Srpska stranka Zavetnici predložila je da se, po hitnom postupku, stavi na dnevni red Predlog odluke o izmenama Odluke o izboru članova i zamenika članova odbora Narodne skupštine Republike Srbije.

Stavljam na glasanje ovaj predlog.

Zaključujem glasanje: za – 161, protiv – dva, uzdržan – jedan, nije glasalo – 37, od ukupno 201.

Konstatujem da je Narodna skupština prihvatila ovaj predlog.

Poslanička grupa „Aleksandar Vučić – Zajedno možemo sve“ predložila je da se, po hitnom postupku, stavi na dnevni red Predlog odluke o izmenama Odluke o izboru članova i zamenika članova odbora Narodne skupštine Republike Srbije.

Stavljam na glasanje ovaj predlog.

Zaključujem glasanje: za – 145, protiv – tri, nije glasalo – 53, od ukupno 201.

Konstatujem da je Narodna skupština prihvatila ovaj predlog.

Predsednik Narodne skupštine predložio je da se, po hitnom postupku, stavi na dnevni red Predlog odluke o izmenama Odluke o sastavu stalnih delegacija Narodne skupštine Republike Srbije u međunarodnim parlamentarnim institucijama.

Stavljam na glasanje i ovaj predlog.

Zaključujem glasanje: za – 149, protiv – jedan, uzdržan – jedan, nije glasalo – 50, od ukupno 201.

Konstatujem da je Narodna skupština prihvatila ovaj predlog.

Predsednik Narodne skupštine predložio je da se, po hitnom postupku, stavi na dnevni red Predlog odluke o izmeni Odluke o sastavu parlamentarnog odbora za stabilizaciju i pridruživanje.

Stavljam na glasanje ovaj predlog.

Zaključujem glasanje: za – 142, protiv – jedan, uzdržan – jedan, nije glasalo – 57, od ukupno 201.

Konstatujem da je Narodna skupština prihvatila i ovaj predlog.

Narodni poslanik dr Vladimir Orlić, na osnovu članova 92. stav 2, 157. stav 1, 170. i 192. stav 3, a shodno članu 157. stav 2. Poslovnika Narodne skupštine, predložio je da se obavi zajednički načelni i jedinstveni pretres o:

Predlogu zakona o izmenama i dopunama Zakona o budžetu Republike Srbije za 2022. godinu sa Predlogom odluke o davanju saglasnosti na Odluku o izmenama Finansijskog plana Republičkog fonda za zdravstveno osiguranje za 2022. godinu; Predlogu zakona o Privremenom registru državljana Republike Srbije od 16 do 29 godina kojima se uplaćuje novčana pomoć; Predlogu zakona o dopuni Zakona o penzijskom i invalidskom osiguranju; Predlogu zakona o potvrđivanju Ugovora o zajmu između Vlade Republike Srbije i Fonda za razvoj Abu Dabija za finansiranje podrške budžetu Republike Srbije; Predlogu zakona o potvrđivanju Ugovora o kreditu u iznosu od 79.916.833,43 evra osiguranog kod China Export & Credit Insurance Corporation za finansiranje uklanjanja starog mosta na Savi i izgradnju novog čeličnog lučnog mosta između Republike Srbije, koju zastupa Vlada Republike Srbije, postupajući preko Ministarstva finansija, kao Zajmoprimca, BNP PARIBAS SA kao Aranžera, BNP PARIBAS FORTIS SA/NV i BNP PARIBAS SA kao Prvobitnih zajmodavaca i BNP PARIBAS SA, kao Agenta, Ugovora o izmenama i dopunama br. 1 od 19. maja 2022. godine i Ugovora o izmenama i dopunama br. 2 od 20. oktobra 2022. godine; o Predlogu zakona o potvrđivanju Sporazuma o zajmu između KfW, Frankfurt na Majni i Republike Srbije za Program „Vodosnabdevanje i prečišćavanje otpadnih voda u opštinama srednje veličine u Srbiji VI (faza II) i zajednički jedinstveni pretres o svim tačkama od 7. do 18.

Stavljam na glasanje ovaj predlog.

Zaključujem glasanje: za – 136, protiv – 37, nije glasalo – 28, od ukupno 201.

Konstatujem da je Narodna skupština prihvatila i ovaj predlog.

Pošto smo se izjasnili o predlozima za stavljanje na dnevni red sednice akata po hitnom postupku i predlogu za spajanje rasprave, na osnovu člana 93. stav 3. Poslovnika Narodne skupštine, stavljam na glasanje predlog dnevnog reda u celini.

Molim Narodnu skupštinu da se izjasni.

Zaključujem glasanje i saopštavam: za – 136, protiv – 35, nije glasalo – 30, od ukupno 201.

Konstatujem da je Narodna skupština utvrdila dnevni red Druge sednice Drugog redovnog zasedanja Narodne skupštine Republike Srbije u 2022. godini, u celini.

Prelazimo na rad po utvrđenom dnevnom redu sednice.

D n e v n i r e d:

1. Predlog zakona o izmenama i dopunama Zakona o budžetu Republike Srbije za 2022. godinu sa Predlogom odluke o davanju saglasnosti na Odluku o izmenama Finansijskog plana Republičkog fonda za zdravstveno osiguranje za 2022. godinu, koji je podnela Vlada;
2. Predlog zakona o Privremenom registru državljana Republike Srbije od 16 do 29 godina kojima se uplaćuje novčana pomoć, koji je podnela Vlada;
3. Predlog zakona o dopuni Zakona o penzijskom i invalidskom osiguranju, koji je podnela Vlada;
4. Predlog zakona o potvrđivanju Ugovora o zajmu između Vlade Republike Srbije i Fonda za razvoj Abu Dabija za finansiranje podrške budžetu Republike Srbije, koji je podnela Vlada;
5. Predlog zakona o potvrđivanju Ugovora o kreditu u iznosu do 79.916.833,43 evra osiguranog kod China Export & Credit Insurance Corporation za finansiranje uklanjanja starog mosta na Savi i izgradnju novog čeličnog lučnog mosta između Republike Srbije, koju zastupa Vlada Republike Srbije, postupajući preko Ministarstva finansija, kao Zajmoprimca, BNP PARIBAS SA kao Aranžera, BNP PARIBAS FORTIS SA/NV i BNP PARIBAS SA kao Prvobitnih zajmodavaca i BNP PARIBAS SA, kao Agenta, Ugovora o izmenama i dopunama br. 1 od 19. maja 2022. godine i Ugovora o izmenama i dopunama br. 2 od 20. oktobra 2022. godine, koji je podnela Vlada;
6. Predlog zakona o potvrđivanju Sporazuma o zajmu između KfW, Frankfurt na Majni i Republike Srbije za Program „Vodosnabdevanje i prečišćavanje otpadnih voda u opštinama srednje veličine u Srbiji VI (faza II)“, koji je podnela Vlada;
7. Predlog kandidata za potpredsednika Narodne skupštine, koji je podnelo 40 narodnih poslanika u Narodnoj skupštini Republike Srbije;
8. Predlog odluke o imenovanju zamenika generalnog sekretara Narodne skupštine Republike Srbije, koji je podneo generalni sekretar Narodne skupštine;
9. Predlog odluke o izmenama Odluke o izboru članova i zamenika članova odbora Narodne skupštine Republike Srbije, koji je podnela Poslanička grupa Jedinstvena Srbija;
10. Predlog odluke o izmenama Odluke o izboru članova i zamenika članova odbora Narodne skupštine Republike Srbije, sa ispravkom, koji je podnela Poslanička grupa Socijaldemokratska partija Srbije;
11. Predlog odluke o izmenama Odluke o izboru članova i zamenika članova odbora Narodne skupštine Republike Srbije, koji je podnela Poslanička grupa NADA - NOVI DSS – POKS;
12. Predlog odluke o izmenama Odluke o izboru članova i zamenika članova odbora Narodne skupštine Republike Srbije, sa ispravkom, koji je podnela Poslanička grupa PUPS – Solidarnost i pravda;
13. Predlog odluke o izmeni Odluke o izboru članova i zamenika članova odbora Narodne skupštine Republike Srbije, koji je podnela Poslanička grupa Ujedinjeni - SSP, PSG, PREOKRET, SLOGA;
14. Predlog odluke o dopuni Odluke o izboru članova i zamenika članova odbora Narodne skupštine Republike Srbije, koji je podnela Poslanička grupa Moramo – Zajedno;
15. Predlog odluke o izmenama Odluke o izboru članova i zamenika članova odbora Narodne skupštine Republike Srbije, koji je podnela Poslanička grupa Srpska stranka Zavetnici,
16. Predlog odluke o izmenama Odluke o izboru članova i zamenika članova odbora Narodne skupštine Republike Srbije, koji je podnela Poslanička grupa „Aleksandar Vučić - Zajedno možemo sve“;
17. Predlog odluke o izmenama Odluke o sastavu stalnih delegacija Narodne skupštine Republike Srbije u međunarodnim parlamentarnim institucijama, koji je podneo predsednik Narodne skupštine i
18. Predlog odluke o izmeni Odluke o sastavu Parlamentarnog odbora za stabilizaciju i pridruživanje, koji je podneo predsednik Narodne skupštine.

Saglasno članu 90. stav 1. Poslovnika Narodne skupštine obaveštavam vas da su pozvani da sednici prisustvuju svi članovi Vlade, Darko Komnenić, Ana Tešić, Sonja Talijan, pomoćnici ministra, Zoran Milošević, vršilac dužnosti pomoćnika ministra, Ana Tripović, direktor Uprave za javni dug, Dragana Dejanović, vršilac dužnosti direktora Uprave za javni dug, Sanja Radojević Škodrić, vršilac dužnosti direktora Republičkog fonda za zdravstveno osiguranje, Svetlana Tadin, direktor Sektora za ekonomske poslove, Saša Stevanović, Olivera Ružić Poparić i Dragana Nešić, viši savetnici, Ana Jović, savetnik, Milesa Marjanović, načelnik odeljenja, Snežana Simić, načelnik odeljenja i Sanja Tomić Mihajlović, rukovodilac grupe u ministarstvu.

Saglasno Odluci Narodne skupštine da se obavi zajednički načelni i jedinstveni pretres o predlozima zakona iz tačaka od 1. do 6. dnevnog reda.

Pre otvaranja zajedničkog načelnog jedinstvenog pretresa, podsećam da je prema članu 97. Poslovnika, ukupno vreme rasprave za poslaničke grupe iznosi pet časova, da se ovo vreme raspoređuje na poslaničke grupe srazmerno broju narodnih poslanika članova poslaničke grupe.

Molim poslaničke grupe, ukoliko to već nisu učinile, da odmah podnesu prijave za reč sa redosledom narodnih poslanika.

Saglasno članu 157. stav 2, članu 170. stav 1. Poslovnika Narodne skupštine otvaram zajednički načelni i jedinstveni pretres o tačkama od 1. do 6. dnevnog reda.

Otvorili smo pretres.

Povreda Poslovnika, Boško Obradović.

Prijavite se za reč.

BOŠKO OBRADOVIĆ: Hvala predsedavajući.

Dozvolite da ukažem na povredu člana 92. stav 2. i stav 4. Poslovnika Narodne skupštine i dozvolite mi da u predviđenom vremenu obrazložim, nadam se bez prekida sa vaše strane.

Naime, stav 2. člana 92. predviđa mogućnost da svaki narodni poslanik može da predloži dopunsku tačku dnevnog reda za vreme redovnog zasedanja Narodne skupštine u kome se mi upravo nalazimo, a stav 4. istog člana 92. jasno govori o tome na koji način to može da se učini i kaže – predlozi iz stava 2. i 3. ovog člana se dostavljaju predsedniku Narodne skupštine u pisanom obliku, najkasnije 24 časa pre časa određenog za početak sednice Narodne skupštine.

S obzirom da ste vi, iako ste rebalans budžeta imali još u četvrtak, dakle sednice Vlade Republike Srbije, i mogli već tada da zakažete sednicu za danas u 10.00 časova, tu istu sednicu ste zakazali juče, u nedelju, na neradni dan, tačno u 10.00 časova, za danas u 10.00 časova, čime ste nas sprečili da predložimo dopunske tačke dnevnog reda. Time ste onemogućili poslanicima i poslaničkim grupama mogućnost da rade svoj posao, odnosno da predlažu dopunske tačke dnevnog reda.

Mi smo konkretno odmah nakon sazivanja sednice, dakle par minuta nakon što ste zakazali današnju sednicu, juče, tačno pre 24 sata, predali 32 dopunske tačke dnevnog reda sa idejom da na današnjoj sednici obrazložimo pred građanima Srbije, zašto smatramo da te 32 tačke dnevnog reda treba da se nađu u današnjem dnevnom redu.

Naravno, od vas kao vladajuće većine zavisilo bi da li bi se te tačke dnevnog reda našle. Vi ste imali mogućnosti da ih odbijete da uđu na dnevni red, ali vi ste ovde prekršili Poslovnika i nama onemogućili da mi uopšte predložimo te tačke dnevnog reda na razmatranje. Hvala.

PREDSEDNIK: Ne smatram da sam prekršio Poslovnik, naprotiv, upravo član koji ste naveli i odredbe Poslovnika koje ste naveli, ali i one koje ste preskočili, jasno govore da je sve urađeno apsolutno u skladu sa Poslovnikom od prve do poslednje reči. Tu ništa sporno nema. Što se tiče vaše mogućnosti da se za sednicu pripremite, svi ste dobili sav materijal za ovu sednicu, čini mi se još u četvrtak tokom radnog vremena. Od tada po do današnjeg dana imali ste prilike da se pripremite, podnesete amandmane, što ste ponovo uradili u značajnom broju.

Mislim da to sve dovoljno govori na temu da li ste ili niste bili u situaciji da se pripremite na adekvatan način. Znate da vam je to omogućeno onako kako nikada nije moglo ni da se sanja u vreme kada su se drugi starali o radu ove Narodne skupštine, tada bili većina, a danas sa vama dele te klupe.

Da li želite da se izjasni Narodna skupština?

Izjasnićemo se.

Hvala.

Povreda Poslovnika, Janko Veselinović.

JANKO VESELINOVIĆ: Poštovani predsedavajući.

Želim pre svega da se obratim povodom flagrantnog kršenja Poslovnika i zakona koji reguliše rad Narodne skupštine, pre svega član 27. Poslovnika Narodne skupštine, gde se kaže da se predsednik Narodne skupštine stara o poštovanju zakona i ovog Poslovnika.

Poštovani predsedavajući, vi ste opoziciji, da bi narod razumeo, oduzeli mogućnost zakonodavnog rada. Dakle, vi ste opoziciji onemogućili da predlaže zakon. To cela srpska javnost treba da zna. Kako to radite? Radite tako što sednicu zakažete 24 časa pre početka zasedanja, a nama je otvorena mogućnost da predložimo zakon 24 časa pre početka zasedanja.

Mi smo predložili zakon o vraćanju penzija i određivanju minimalne penzije, koja bi bila vrlo važna za raspravu o budžetu, a vi ste nama u obrazloženju napisali – s obzirom na to da je navedeni predlog za dopunu dnevnog reda neblagovremen, jer je podnet po isteku roka utvrđenog najmanje 24 časa pre početka sednice. Ovo je laž. Predsedavajući vi ste slagali narodne poslanike i građane Srbije. Nije bilo moguće podneti predlog zakona, zato što ste zakazali sednicu u roku od tih 24 časa. Naši ljudi su čekali ispred pisarnice, nisu mogli da predaju zakon.

Dakle, onemogućili ste opoziciji zakonodavni rad i na taj način kršite i Ustav Republike Srbije.

PREDSEDNIK: Hvala vam.

Dakle, ponovo, ništa apsolutno ništa nije prekršeno vezano za Poslovnik, a ni za zakon kako ste pomenuli.

Što se tiče zakazivanja sednice, sami ste sada rekli, zakazana je način utvrđen Poslovnikom, a vi ste svoje predloge vezano za dnevni red podneli u roku koji je kraći od 24 sata, jer ste se tada pojavili u pisarnici Narodne skupštine.

(Janko Veselinović: Kako smo mogli u roku? Zašto lažete?)

Nemojte da dobacujete sa mesta, nema potrebe da to radite, niti da pokušavate da me uvredite, nikakvog razloga za to nema.

Malo pre ste pričali da je nešto laž, ništa nije laž. Kada god se pojavite u pisarnici, ljudi vam tamo ljubazno upišu vreme u koje ste se pojavili i pogledajte koje vreme piše na tim vašim papirima, pa uporedite sa vremenom kada je zakazan početak ove sednice i sve je apsolutno jasno i vi to znate.

Znam i ja da znate, znaju i svi ostali, ovo sada govorite zbog direktnog prenosa i drugih razloga nema.

(Janko Veselinović: Govorim zbog istine.)

Tako da ono što ste nazvali lažima, nisu laži. Sve je apsolutno urađeno u skladu sa procedurom, osim vaših predloga koji su u odgovoru generalnog sekretara ocenjeni kao ne blagovremeni, jer jesu. Pogledajte vreme, pa slobodno to pokažite na konferenciji za štampu, da svi ljudi vide šta je laž, a šta je istina. Tako da naravno nema ništa sporno vezano za član 27. Poslovnika, ali je moja obaveza da vas pitam, da li želite da se Skupština izjasni? (Da.)

Hvala, izjasniće se i oko toga.

Povreda Poslovnika, Srđan Milivojević. Izvolite.

SRĐAN MILIVOJEVIĆ: Predsedniče, reklamiram povredu Poslovnika član 87. U članu 87. stav 1. kaže se – sednice Narodne skupštine po pravilu održavaju utorkom, sredom i četvrtkom od 10,00 časova do 18,00 časova. Uvažavam potrebu da radimo i ponedeljkom, to ste kazali na početku, ali ste sednicu otvorili u 10,21 časova, ona je počela u 10 sati i 21 minut, mogli ste onda da zakažete sednicu sa početkom u 10 sati i 21 minut, da se ne plašite amandmana, da se ne plašite zakonskih predloga opozicije.

Predsedniče, vi imate najveću odgovornost da branite dostojanstvo Narodne skupštine. Vaša odgovornost je veća od bilo kog drugog poslanika, od načina na koji zakazujete sednice skupštine, pa da načina na koji vodite. Mi smo tu da vam pomognemo da Skupština sačuva i povrati poljuljani ugled. Razumem da vi ne možete da se naviknete da ovde ima opozicije, ali vas pozivam da ne opstruirate i pokušavate da opstruirate rad i napore opozicije.

Mi ćemo, svakako, za sledeću sednicu predati zahteve za dopunu dnevnog reda, makar spavali u pisarnici, ali ćemo tražiti da trenutak kada uđemo u pisarnicu bude trenutak kada smo predali dokumenta, jer ima 30 poslanika sa 30 zahteva. Pa, Supermen ne može. Aleksandra Vučića da zaposlite kao sekretara u pisarnici ne može da primi sve te zahteve opozicije koje imamo.

Dakle, još jedanput reklamiram povredu Poslovnika, član 87. Sednica Skupštine je počela u 10.21 časova. Mogli ste sa tim početkom da je zakažete i onda bismo imali priliku da opozicija preda sve one predloge i dopune dnevnog reda koje smo predali. Ovako ste prekršili…

U 10.06 časova nam je stigao saziv sednice u elektronskoj formi, a ne u 10.00 časova.

Spavaćemo u pisarnici, ako to želite. Ako to želite da bude slika, biće slika.

Hvala.

PREDSEDNIK: Hvala vam.

Ovo je bilo dva minuta.

Što se tiče člana 87, sami ste rekli da, u stvari, ne vidite nikakav problem u vezi sa tim što je danas ponedeljak. Na to se odnosi član 87.

Odlično što ne vidite nikakav problem. U obrazloženju koje sam dao na samom početku današnjeg dana ukazao sam upravo na taj član i na vreme.

Što se tiče vremena, šta da vam kažem, osim da me svaki put iznova oduševite. Do pre dva minuta ste pričali da je sednica počela mnogo brzo i mnogo rano, a sad kažete – počela je mnogo kasno, što nije u 10.00 časova, nego u 10 časova i neki minut. Dok se vi odlučite šta hoćete i šta tražite, proći će i ovaj saziv.

Tako da, u vezi sa članom 87. nema ništa sporno, a što se tiče vaših javno izrečenih želja da spavate, tu ne vidim ništa novo, ali ja o tome ne mogu da se izjasnim.

Da li želite da se Skupština izjasni o članu 87?

(Srđan Milivojević: Da.)

Hvala, izjasniće se.

Povreda Poslovnika, Miroslav Aleksić.

Izvolite.

MIROSLAV ALEKSIĆ: Poštovani predsedavajući, kolege poslanici, ukazujem na povredu člana 167. Poslovnika o radu Narodne skupštine.

Vi, gospodine predsedniče, evo već treću sednicu za redom zakazujete sednice po hitnom postupku, vređajući inteligenciju nas, a s druge strane i omalovažavajući ovaj Dom i građane Republike Srbije, što je najgore.

U tom članu 167. vrlo jasno su definisani razlozi kada je moguće zakazati sednicu po hitnom postupku. Pošto izgleda niste čitali, ja ću vam pročitati.

Dakle, onda kada nisu mogle da se predvide okolnosti, a ne donošenje zakona po hitnom postupku moglo bi da prouzrokuje štetne posledice po život i zdravlje ljudi, bezbednost zemlje i rad organa i organizacija.

Šta tačno od ovoga je opasnost koja se nadvila nad Republiku Srbiju, pa zakazujete sednicu 24 sata pre njenog početka i održavanja? Šta se tačno dešava? Gori pod nogama? Pa, vi šest meseci od izbora niste formirali Vladu, niste konstituisali parlament, a sad vam je, boga ti, hitno da u 24 sata se donese rebalans budžeta jer gori pod nogama Siniši Malom, gori državi? Pa, kako vam nije gorelo tri meseca ili šest meseci kada niste Vladu formirali?

Dakle, prestanite da omalovažavate ovaj Dom, poslanike, a i sve građane Republike Srbije. Ova vaša praksa samo nastavlja da gazi ionako urušene institucije koje ste urušili.

Vi ste najodgovorniji za staranje o ovom Poslovniku i nećete da pobegnete od odgovornosti time što će većina da izglasa da vi niste prekršili. Jeste ako ne obrazložite koje su to hitne okolnosti i zbog čega mora sednica po hitnom postupku da se održi.

Hvala.

PREDSEDNIK: To su bila dva minuta.

Možda se iznenadite, ali ne radi se bez razloga rebalans uvek na ovaj način zato što rebalans podrazumeva zaustavljanje plaćanja, zaključava se Trezor i kad se završi rebalans u Narodnoj skupštini država funkcioniše dalje. Dakle, uvek se rebalans radio na ovaj način iz vrlo jasnih i praktičnih razloga.

(Miroslav Aleksić: Dobili smo ga u četvratk.)

Tako da to što ste dobili u četvrtak, drago mi je što to sada pominjete, samo kažite to malo glasnije da kažu i ovi oko vas koji tvrde da do jutros nisu videli ništa i da nisu mogli da se spreme za sednicu.

Eto, vidite, neki nemaju problem da kažu da su to dobili istog momenta čim je Vlada predlog usvojila i poslala ka Narodnoj skupštini. Samo se dogovorite da li vam sednica bila previše rano ili previše kasno, ne može i jedno i drugo u isto vreme.

Što se tiče člana 167, pomenut je, takođe, u mom obrazloženju na početku sednice. Ne smatram da je prekršeno bilo šta, naprotiv. Upravo sam objasnio zašto nije.

Da li želite da se Skupština izjasni?

(Miroslav Aleksić: Da.)

Izjasniće se.

Povreda Poslovnika, Dragan Nikolić.

Izvolite.

DRAGAN NIKOLIĆ: Gospodine predsedniče, ukazujem na povredu Poslovnika član 172. i 176.

Član 172. kaže: „Pretres Predloga budžeta na sednici Narodne skupštine može da počne najranije 15 dana od dana prijema Predloga budžeta u Narodnoj skupštini“.

Član 176. kaže: „Izmene i dopune budžeta Republike Srbije u toku godine vrše se prema odredbama ovog Poslovnika, kojima je uređen postupak za donošenje budžeta“.

Dakle, ova dva člana kažu decidno i nesumnjivo da se o rebalansu budžeta može odlučivati nakon 15 dana pošto on uđe u skupštinsku proceduru.

To što ste malopre objasnili da se ne poštuje Poslovnik zbog brzine i zbog toga što je zaključana republička kasa ne opravdava vašu grešku.

Mi smo izabrali Vladu 26. oktobra. Mogli ste odmah da date taj predlog u Skupštinu, jer pretpostavljam da je ministar već uradio rebalans budžeta, pošto se radi o istom ministru finansija koji je bio i u prethodnoj Vladi. Znači, svi parametri vezani za rebalans budžeta su već bili gotovi i mogli su da se puste u skupštinsku proceduru.

Nadam se da ćete građanima Srbije objasniti zašto za 24 sata mora da se donese ovakva odluka, zašto ste prekršili i to flagrantno član 172 . Poslovnika, a vezano takođe za član 176. ovog Poslovnika, jer ovo su pravila igre po kojima svim moramo da postupamo. Ne možemo da usvojimo nešto što nam se sviđa, a smo protiv nečega što nam se ne sviđa.

Ima dosta stvari u ovom Poslovniku koje možda nisu dobre i koje treba promeniti.

PREDSEDNIK: Dva minuta su istekla, tako da za te ostale stvari, za koje kažete da ima dosta, moraćemo narednom prilikom.

Što se tiče članova na koje ste ukazali, 172. i 176, ja sam rekao, možda to niste slušali pažljivo, osnov za sazivanje sednice je u članu 86. i članu 87. tako da apsolutno sve, još jednom da ponovim i vama, je u skladu sa Poslovnikom, ali razumem i ja da vi ovo razumete sve i da je ovo ponovo bilo za kamere, ali moram da vas pitam da li želite da se izjasni Narodna skupština?

(Dragan Nikolić: Ne.)

Ne želite.

Reč ima Radomir Lazović.

RADOMIR LAZOVIĆ: Hvala, gospodine predsedavajući.

Ukazujem na povredu člana 107. Dostojanstvo Skupštine.

Smatram da je činjenicom da je čovek na koga je predsednik Republike ukazao da je organizator rušenja u Hercegovačkoj ulici, u Skupštini povređeno dostojanstvo.

PREDSEDNIK: Samo jedna stvar, morate da citirate član Poslovnika.

RADOMIR LAZOVIĆ: Pa, kao što su ostali citirali ili nisu, evo ja da ispadnete taj koga ćete da prekinete.

PREDSEDNIK: Ali niste rekli na koji član se pozivate, ostali su rekli.

RADOMIR LAZOVIĆ: Jesam, rekao sam. Ne slušate me.

PREDSEDNIK: Ostali su rekli.

RADOMIR LAZOVIĆ: Ne, rekao sam. Možete da vidite u stenogramu.

PREDSEDNIK: Samo kažite član, nastavićete.

RADOMIR LAZOVIĆ: Član 107. Dostojanstvo.

Dakle, smatram da je dostojanstvo povređeno činjenicom da čovek na koga je predsednik Republike ukazao da je učestvovao i organizovao i zataškavao rušenje u Hercegovačkoj ulici, sada sedi ovde ispred vas. Povređeno je dostojanstvo Skupštine.

PREDSEDNIK: Dobro, i vi sada idete u lične diskvalifikacije.

RADOMIR LAZOVIĆ: Može on da se pravi da je ministar koliko hoće, ali znamo šta je radio.

PREDSEDNIK: Ovo što sada vi radite nije povreda Poslovnika. Ovo je čista lična diskvalifikacija.

Ako hoćete da doslovno sprovodimo pravila koja su definisana Poslovnikom, sada bi trebao da izreknem prvu opomenu na ovoj sednici.

Da li to hoćete? Da li je to ideja?

Ako nije to ideja, razmilite o tome još malo.

Ja sam razmislio, pa ako nastavite sa ovakvim ponašanjem nije problem da primenjujemo Poslovnik vrlo doslovno.

Reč ima Marijan Rističević.

MARIJAN RISTIČEVIĆ: Zahvaljujem.

Dame i gospodo narodni poslanici, gospodine predsedavajući, reklamiram član 103. imajući u vidu da je veliki broj narodnih poslanika se žalio zašto je sednica zakazana po hitnom postupku.

Navodno, gospodin Aleksić je posebno to istakao da ne postoje razlozi za hitnu sednicu, koliko sam razumeo.

Mi koji se bavimo poljoprivredom, a mislio sam da on razume poljoprivredu i te probleme, imamo izuzetan razlog da ova sednica bude po što hitnijem postupku, čak da se mogla održati i juče, s obzirom da oni koji se razumeju u podsticanje poljoprivredne proizvodnje svakako znaju da bez novca iz rebalansa budžeta ne mogu da se obrade zahtevi. Da vas podsetim da se Trezor zaključava 15. decembra i da ima na hiljada podnetih zahteva od strane poljoprivrednika da im se isplate podsticaji i da treba da se isplati ono što smo obećali za proizvodnju suncokreta.

Mislio sam da gospodin Aleksić ima razumevanja za poljoprivredu i poljoprivrednike i da ima razumevanja da postoji osobiti razlog, što bi rekli Hrvati, da bi postojali razlozi da se sednica održi što hitnije, odnosno, da usvojimo rebalans budžeta i da omogućimo Upravi za agrarna plaćanja da obradi što više zahteva, jer bez novca zahteve ne mogu da obrađuju. Mislio sam da on to razume, ali izgleda da je njemu dovoljno da samo on dobije podsticaj, a da drugi sada više i ne moraju. Kad je on dobio traktor, onda je to moglo i po hitnom postupku, ali sada kada bi to trebalo da dobiju drugi poljoprivrednici, e onda bi on da to ne može.

Zato, gospodine predsedavajući, u vezi tih diskusija, molim vas da primenite stav 7. ovog člana 103. i da onima koji zloupotrebljavaju prava povrede Poslovnika oduzmete dva minuta od poslaničke grupe. Ne tražim da se Skupština izjasni. Hvala.

PREDSEDNIK: Hvala.

Razumeo sam da ne tražite da se Skupština izjasni, što je u redu, naravno. Ovo što ste govorili pokušao sam negde da objasnim i ja. Verujem da ste i vi to primetili da, naravno, treba zbog svega u državi da se održi sednica i da se razmotri rebalans budžeta i da je to važno za život poljoprivrednika, ali i svih drugih kako bismo mogli da nastavimo sa plaćanjima i još većim za mnoge ljude u ovoj zemlji, nego što su bila do sada. Saglasan sam potpuno i da svi dobiju traktore i sve ostalo.

Što se tiče člana 103, da, saglasan sam sa predlogom da ga doslovno primenjujemo kada bude bilo pokušaja da se zloupotrebi ukazivanje na povredu Poslovnika sa bilo koje strane da dolazi.

Jesmo li iscrpeli prijave za povredu Poslovnika? Nismo još.

Reč ima Branimir Jovančićević. Izvolite.

BRANIMIR JOVANČIĆEVIĆ: Pozvaću se na član 107. zbog toga što niste ukazali…

PREDSEDNIK: Gospodine Jovančićević, jedna stvar, na član 107. je već ukazano.

BRANIMIR JOVANČIĆEVIĆ: Ali, niste uvažili to..

PREDSEDNIK: Nema veze. Na taj član je već ukazano, ne može se ponovo ukazati na isti član.

BRANIMIR JOVANČIĆEVIĆ: Znam da je bilo, ali niste uvažili i smatrao sam da treba onda da obrazložim.

PREDSEDNIK: Da li hoćete da ukažete na neki član na koji ranije nije ukazano?

BRANIMIR JOVANČIĆEVIĆ: Ne. Hoću baš na taj, budući da nije uvažen.

PREDSEDNIK: Ne želite, onda nema uslova. Hvala vam.

Dakle, sada smo to iscrpeli definitivno.

Da li predstavnici predlagača žele reč? Da.

Reč ima Siniša Mali, potpredsednik Vlade.

Izvolite.

SINIŠA MALI: Hvala puno.

Poštovani gospodine Orliću, poštovani narodni poslanici, uvaženi građani Republike Srbije, pred vama se danas nalazi nekoliko izuzetno važnih zakona koji su nam usmereni ne samo ka tome da se što lakše i što bolje izborimo sa nikada većom ekonomskom krizom u svetu, nego i da pomognemo onima za koje smatramo da je pomoć najpotrebnija, prevashodno ovde mislim na isplatu 5.000 dinara našim mladima i na povećanje penzija od 1. novembra ove godine za 9%.

Pre nego što krenem u detalje da obrazlažem rebalans budžeta koji je danas pred vama, ono što mi je važno da napomenem, sve da vas podsetim, je u kakvoj se situaciji trenutno nalazi, ne samo naša zemlja nego ceo svet, kada je ekonomija i kada je privreda u pitanju.

Podsetiću vas, još 2020. godine krenula je pandemija Kovida-19. Mi smo u tom trenutku veoma snažno, pravovremeno, jako odgovorili na te izazove. Izgradili smo, da vas podsetim, tri potpuno nove kovid bolnice za samo šest meseci, nabavili sve potrebne respiratore, lekove, vakcine, na pravi način pomogli našoj privredi sa skoro devet milijardi evra. Ako se sećate i plaćanja minimalnih zarada, odnosno plata mikro, malim i srednjim preduzećima, garantnih šema, oslobađanje plaćanja poreza i doprinosa, to su sve stvari koje je država uradila kako bi umanjila negativne posledice te velike pandemije.

Međutim, šta se desilo u narednom koraku. Krenuli su problemi u lancima snabdevanja upravo zbog zatvaranja pojedinih zemalja. Krenula je nikada veća energetska kriza. Krenuo je konflikt u Ukrajini i, evo, već treću godinu zaredom, uvaženi narodni poslanici, traje nikada veća kriza u svetu, kriza koja se oslikava u rastućoj inflaciji, u recesiji velikog broja razvijenijih, većih i jačih zemalja nego što je to Srbija, u nikada većim troškovima struje, goriva, gasa, gde nije problem samo platiti taj gas i platiti tu struju, nego je pitanje da li uopšte neke zemlje mogu do toga da dođu.

Dakle, ovo su sve ogromni izazovi sa kojima se suočava i Republika Srbija, sa kojima se suočava i veliki broj drugih zemalja u svetu i to je uvod u rebalans budžeta koji je danas pred vama.

Imamo pet najvažnijih razloga zbog kojih smo rešili da idemo sa ovim rebalansom danas.

Prvi je što nam prihodi u budžetu mnogo bolje stoje od planiranih. Dakle, mi smo već na današnji dan, dakle za 10 meseci ove godine, ostvarili 180 milijardi dinara veće prihode nego što smo planirali. Dakle, milijardu i po evra većih prihoda i posle ću proći kroz strukturu tih prihoda da vidite da se svaki poreski oblik, odnosno naplata svakog poreskog oblika povećala, što i dalje govori da nam je ekonomija stabilna i otpornija nego što su i oni koji su bili najoptimističiji mislili.

Drugi razlog je energetska kriza koja trese ceo svet, rast troškova i struje, rast troškova i gasa. Daću vam samo jedan podatak, pa da vidite kako stoji cena struje danas, recimo, u odnosu na 2019. godinu, da kažemo da je to godina pre krize, pre pandemije. U septembru mesecu 2019. godine cena struje je bila između 38 i 60 evra po megavatu. Samo zapamtite – 38 do 60 evra po megavatu. Ove godine u septembru između 327 i 556 evra po megavatu. Dakle, 10 puta veća cena struje. Cena gasa ide i preko 3.000 dolara po hiljadu kubnih metara.

Sve su to izazovi sa kojima smo se suočavali i o tome ću razgovarati i pričati kasnije u obrazloženju ovog rebalansa, a to je jedan od razloga zbog kojeg želimo da obezbedimo dodatni novac da nabavljamo energente kako bi naša privreda i naši građani imali i struju i gas i kako bi što normalnije funkcionisali u uslovima ove ogromne krize.

Treći razlog za rebalans je pomoć mladima. Dakle, jedan od zakona koji je ovde pred vama na dnevnom redu je isplata dodatnih 5.000 dinara našim mladima od 16 do 29, odnosno 30 godina, 29 punih godina. Već smo dva puta ove godine isplatili po 100 evra našim mladima, a ovo je još jedan način da im kažemo jedno veliko hvala, da im damo jednu dozu sigurnosti, jednu dozu optimizma i da na neki način podržimo i njih u ovoj velikoj ekonomskoj krizi.

Četvrti razlog za rebalans su penzije i pomoć našim najstarijim sugrađanima. Kao što znate, obećali smo i predsednik Vučić je obećao da ćemo od 1. novembra ići sa povećanjem penzija od 9%, od 1. januara dodatnih 12,1%. Dakle, ukupno, kumulativno 20,8% povećanje penzija za naše najstarije sugrađane. Nikada veće procentualno povećanje nije bilo, a sa druge strane, da vas podsetim, još u februaru mesecu ove godine smo, anticipirajući rastuću inflaciju, veoma svesno i odgovorno isplatili i najveću pojedinačnu jednokratnu pomoć penzionerima u iznosu od 20.000 dinara.

Konačno, peti razlog, najveći razlog za ovaj rebalans je i podrška socijali, odnosno socijalno ugroženim, podrška merama nataliteta koje smo definisali u smislu prvorođenog, drugorođenog, trećerođenog deteta. Kao što znate, imamo jednokratne pomoći od 100, 200 i 300 hiljada dinara. Sa druge strane, definisali smo, takođe, pomoć za majke. Dakle, one koje dobiju dete i koje nemaju rešeno stambeno pitanje država pomaže grantom, poklon do 20.000 evra za kupovinu prvog stana i to je dodatni novac koji smo obezbedili u rebalansu ovog budžeta.

Ako govorimo o ciframa, da budem precizan, dakle, ukupni prihodi i primanja koji su predviđeni rebalansom iznose 1.709,5 milijardi dinara. To je ukupno za celu godinu 192,7 milijardi dinara, odnosno 12,7% više nego što smo planirali.

Najveću procentualnu promenu beleže prihodi od poreza na dobit, a u apsolutnom iznosu porez na dodatu vrednost. Ako pogledate u rebalansu budžeta, ako pažljivo pročitate cifre i brojke, porez na dohodak je planiran u iznosu od 98,3 milijarde dinara, što je za 10,6 milijardi ili 12,1% više od planiranog.

Zašto mi je ovo važno da napomenem? Imali smo sinoć na Odboru za privredu i finansije razgovor oko toga da li je porez, odnosno naplata, veći prihodi posledica samo inflacije ili ima neki drugi faktora. Ja sam ukazao na par veoma važnih činjenica koje želim da podelim danas sa vama kada su prihodi budžeta Republike Srbije u pitanju.

Najpre porezi i naplata poreza prvenstveno zavise od zdravlja vaše ekonomije i sa druge strane od situacije na tržištu rada. Ako pogledamo situaciju na tržištu rada, vi imate za dva procentna poena povećanje stope zaposlenosti na 59%, imate rekordnu nisu nezaposlenost 8,9% u drugom kvartalu. Dakle, imate sve veći i veći broj za radnika, zaposlenih koji plaćaju svoje poreze i doprinose. Ako pogledate njihove plate za prvih devet meseci, imate rast realnih plata u privredi od 3%, u privatnom sektoru 5,4%, rast prometa u trgovini od 7,1% i kao što vidite veoma sam precizan. Da je tačno da su prihodi od poreza samo posledica rasta inflacije, onda ne biste imali rast prometa u realnom iznosu u trgovini od 7,1%, nego biste imali ili istu cifru ili biste imali pad.

Sa druge strane, pogledajte porez od dohotka građana. Dakle, porez od dohotka građana, imate porez na zarade je planiran u iznosu od 53,6 milijardi što je povećanje od 3,6 milijarde dinara, dakle zdravo nam je tržište rada i uspeli smo da izbegnemo masovna otpuštanja koja ste imali priliku da vidite u mnogo razvijenijim i većim zemljama od Srbije. Dakle, kada je krenula Korona, ako se sećate scenarija iz Amerike, iz Francuske, Španije, Velike Britanije, kada su milioni ljudi ostajali bez posla, mi smo odgovornom ekonomskom politikom uspeli ne samo da sačuvamo naša radna mesta ovde, sačuvamo fabrike, sačuvamo proizvodne pogone, nego da broj zaposlenih i povećamo.

Ako pogledate porez na dodatu vrednost, dakle prihodi su povećani za 92,9 milijarde dinara, procentualno 13,6%, nemojte da zaboravite da smo išli i sa konzervativnom projekcijom prihoda krajem prošle godine za ovu godinu i nemojte da zaboravite da smo ove godine pomogli sa isplatama - 10.000 dinara i radnike u socijalni, i radnike u zdravstvu, 20.000 dinara našim penzionerima, da smo dva puta sa po 200 evra pomogli naše mlade. To je ukupno negde 63 milijarde dinara koje smo upumpali u naš sistem, dali ljudima veći dohodak, dali mogućnost da troše kako bi održali ekonomsku aktivnost u našoj zemlji.

To su veoma važne stvari, jer govore o tome da je naša ekonomija ne imuna na krizu, jer to ne smem i neću da kažem, ali više otporna, jer se i dalje odvija ekonomska aktivnost na način na koji to potvrđuje i porast BDP-a. Naime, u prvom kvartalu ove godine rast BDP u Srbije je 4,3%. U drugom kvartalu je 3,9%. U trećem po fleš proceni je 1,1%, ali i dalje smo pozitivni, i dalje rastemo za razliku od mnogo većih i razvijenijih zemalja koje trenutno već ulaze u proces recesije zbog ove krize koja se dešava u celom svetu.

Ono što je veoma važno da napomenem su akcize. Jedini oblik prihoda koji nije imao povećanje su akcize upravo zbog toga što smo preuzeli korak da kroz smanjenje akciza na gorivo, na derivate od 10 i od 20%, a država se tu odrekla 15 milijardi dinara, da upravo kroz smanjenje akciza utičemo na kontrolisanu cenu goriva, tu mislim i na dizel i na benzin, kako bismo iskontrolisali i umanjili negativan uticaj na inflaciju i na taj način očuvali ili smanjili negativne posledice po standard građana Srbije i naravno po troškove input, odnosno sirovina za našu privredu.

Što se tiče rashoda, rashodi su takođe veći nego što smo planirali i uglavnom su to rashodi koji su vezani za nabavku energenata. Ako ste pratili sednicu Odbora za privredu i finansije sinoć, deficit će na kraju godine 3,9%. Mi smo planirali 3%, ali čak je i gospodin Pavle Petrović iz Fiskalnog saveta rekao da je povećanje deficita opravdano. Mi smo, da budem iskren, očekivali i veći deficit s obzirom da ogromnu pomoć koju smo pružili našoj privredi, našim građanima i tokom ove godine, ali se ispostavilo da nam je privreda i dalje jaka i zbog porasta prihoda o kojima sam malopre govorio mi imamo deficit od samo 3,9%. Ono što je za građane Srbije važno – taj deficit nam i dalje omogućava da smanjimo udeo javnog duga u BDP, što je na kraju krajeva i osnovna funkcija deficita.

Kada pogledate makroekonomske indikatore, u ovom trenutku u Srbiji, malopre sam govorio o stopi rasta BDP, nama će BDP ove godine preći 60,2 milijarde evra. Pre samo 10 godina, 2012. godine, taj BDP je bio 33 milijarde, dakle, skoro duplo smo povećali vrednost i roba i usluga koje se proizvode u našoj zemlji za samo 10 godina a da ne zaboravimo da smo par godina od tih 10 imali proces fiskalne konsolidacije kroz koju smo morali da prođemo zbog neodgovorne ekonomske politike prethodne vlasti.

Ako pogledamo udeo javnog duga u BDP u ovom trenutku održali smo obećanje i kao što vidite ogroman novac smo uložili u nabavku energenata, ogroman novac smo uložili i da podržimo našu privredu kada je Kovid u pitanju, ali uprkos tome sačuvali smo makroekonomsku stabilnost nama je udeo javnog duga u BDP danas 53,7%, negde otprilike na istom nivou koji je bio i 2012. godine i tome ćemo još pričati tokom ove rasprave.

Ono što mi je veoma važno – mi smo daleko ispod nivoa Mastrihta, ono obećanje koje je predsednik Vučić dao – nikada nećemo preći taj nivo, što smo dogovorili inače i u sporazumu sa MMF, mi taj nivo preći nećemo, a to znači dodatnu sigurnost za naše građane i dodatnu mogućnost da ako treba, ako se kriza nastavi opet država preuzme najveći teret krize na sebe kako bi upravo negativne posledice umanjila kada su građani i kada je privreda u pitanju.

Podsetiću vas takođe da smo upravo zahvaljujući merama kada je Kovid u pitanju prošle dve godine, 2020. i 2021. godina, u kumulativnom iznosu bili najbrže rastuća ekonomija u Evropi. Dakle, u vreme najveće, najteže krize Srbija pobeđuje u ekonomiji i ja ne kažem da smo ni ekonomski tigar niti da je kod nas sjajno. Samo kažem da smo možda u ovom trenutku malo bili sposobniji, imali malo više znanja i mogućnosti da reagujemo brže nego drugi sačuvavši radna mesta, naše proizvodne kapacitete i dalje smo, kao što sam malopre rekao, nastavili da rastemo.

Naše su javne finansije potpuno stabilne. To hoću da građani znaju. Mi na računu danas imamo 301,1 milijardu. Imamo u kešu 301,1 milijardu dinara, u gotovini na računu budžeta. Dakle, potpuno smo likvidni, nemamo nikakav problem sa izvršenjem svojih obaveza, što je, složićete se, nakon tri godine krize i bilo možda pitanje hoće li tako biti ili ne imajući u vidu iskustva iz prethodnih garnitura vlasti kako su reagovali kada se i mnogo manja kriza dešavala.

Ako pogledate pokazatelj zaposlenosti, odnosno nezaposlenosti, malopre sam o tome govorio, 50,9% je stopa zaposlenosti, 8,9% stopa nezaposlenosti u Srbiji. Mi nikada nižu stopu nezaposlenosti nismo imali nego što je to danas. Upravo je to posledica i mera koje smo preduzeli, ali takođe i odgovorne politike gde je Srbija napravila i izgradila potreban kredibilitet kada su investicije u pitanju.

Podsetiću vas, o tome je i predsednik Vučić sinoć govorio, za prvih 10 meseci ove godine 3,4 milijarde evra stranih direktnih investicija je došlo u Srbiju. Prošle godine 3,9 milijardi, više nego 2019. godine. U vreme najveće ekonomske krize ikada, najveće nestabilnosti ikada u svetu otvaraju se fabrike u našoj zemlji, otvaraju se nova radna mesta. Zato i imamo povećanje prihode i kroz poreze i kroz doprinose.

Dve stvari koje sam zaboravio kada su prihodi u pitanju – ovo povećanje penzija o kome govorimo od 9% neće se finansirati iz budžeta, finansiraće se direktno iz PIO fonda. PIO fond ima mnogo bolju naplatu nego ikada.

Kada je u pitanju Nacionalna služba za zapošljavanje, govorim o indirektnim budžetskim korisnicima, takođe nemamo subvencije ni njima, potpuno su samostalni. Jedino imamo više novca za RFZO, što je logično, jer se i dalje borimo protiv korone i protiv pandemije Kovida-19. I ti indikatori i te institucije nam dobro stoje i to je veoma važno.

Malo pre sam govorio, da ne zaboravim, o mladima. S obzirom da imamo zakon koji je danas pred vama, da pomognemo sa dodatnih 5.000 dinara, znate li kolika je stopa nezaposlenosti mladih u ovom trenutku? Stopa je 18,7%. To je izuzetno visoko za nas. Borimo se svaki dan da mladi dobiju nova radna mesta, da svoje snove ostvare u Srbiji. Godine 2012. ta stopa je bila 53,2%. Dakle, svaki drugi mladi u Srbiji pre 10 godina nije imao posao. Ogroman smo napredak tu napravili, dualno obrazovanje pokazuje svoj rezultat, otvaranje novih radnih mesta pokazuje svoj rezultat, ali na tome i dalje moramo da radimo.

Ono što posebno ohrabruje, o tome sam takođe na početku govorio, realan rast zarada i u privatnom sektoru i ukupno u privredi, od 3% kada je privreda u pitanju, 5,4% kada je privatni sektor u pitanju, za prvih devet meseci. Dakle, imamo izuzetno stabilan rast zarada. To znači da s obzirom na rekordno nisku nezaposlenost, tržište rada daje efekat. Dakle, postoji mogućnost da se ljudi zaposle na više radnih mesta, poslodavci mora da plaćaju veće zarade, veće plate i taj se efekat vidi u statistici.

Kada u ovom trenutku pogledate avgust, neto zarade, prosek 641 evro. Pre samo 10 godina prosek je bio 331 evro. Skoro smo ga dva puta povećali za samo 10 godina. Sa povećanjem koje planiramo, povećanje minimalne zarade od 14,3% od 1. januara i sa povećanjem zarada u javnom sektoru od 12,5% od 1. januara takođe, mi očekujemo da će prosečna zarada u Srbiji do kraja naredne godine biti 720-730 evra.

Zašto mi je to važno da napomenem? Obećali smo u „Programu Srbija 20-25“ i u izbornoj kampanji da će do kraja mandata ove Vlade prosečna plata u Srbiji biti hiljadu evra. I hoće. Apsolutno smo u dinamici, ako mogu tako da se izrazim, da do tog broja dođemo, čak i da ga prevaziđemo, ako nastavimo na ovaj način da se borimo za našu ekonomiju i da se borimo za našu Srbiju.

Par reči oko energenata. Jedan od razloga, pokrio sam u detalje zbog čega idemo sa ovim rebalansom, su veći prihodi. Obrazložio sam vam da je svaki poreski oblik kada je naplata u pitanju veći nego što je planirano. Čak sam zaboravio, vratiću se na sekund na to, da kažem nešto o porezu na dobit. Pogledajte porez na dobit, veći je za 40, 9% , znači, 54 milijarde dinara samo porez na dobit preduzeća. Zaboravih malo pre da ga pomenem.

Neto dobit privrede u 2021. godini iznosila je prema podacima iz APR 945 milijardi dinara, 42% više u odnosu na 2020. godinu. Sve to upravo govori u prilog onome što sam govorio o otpornosti naše privrede i tome da nam je privreda pozitivna i dalje, uprkos tome što imamo nikada veću krizu u svetu.

Kada je nabavka energenata u pitanju, o tome ćemo razgovarati u plenumu tokom diskusije o rebalansu budžeta, malo pre sam dao ove dve cifre, da vidite samo kako se svet promenio. Dakle, u septembru mesecu ove godine cena struje se kretala između 327 i 556 evra. U septembru 2019. godine između 38 i 60 evra. Znači, deset puta je razlika. I za one koje govore da nikada nismo uvozili struju, uvek smo mi uvozili struju. Ove godine smo imali problem i sa hidrologijom, i o tome ćemo takođe razgovarati. Ali, imajte u vidu samo da je cena struje poskupela i to što se uvozilo svake godine 10 puta.

Ono što smo mi želeli da uradimo i da naše građane ne ostavimo bez struje, da se svaki dan koliko god je moguće borimo i za struju i za gas, mi smo napunili i naše gasno skladište u Banatskom Dvoru, negde 280 miliona kubnih metara gasa imamo u njemu, napunili smo i dva skladišta koja smo rentirali u Mađarskoj, 380 miliona kubnih metara gasa imamo, tako da u najgorem slučaju, i da nema dotoka gasa kroz Turski tok, odnosno Balkanski tok, Južni tok, imali bi gas za 60 dana.

Sada vidite koliko je bilo važno da se napravi Južni tok, gde smo 403 km gasovoda napravili za godinu dana. Nadam se da ste svesni da to nismo uradili mi gasa danas ne bismo imali, ne bi imao odakle da dođe.

Kada pogledate cenu gasa, išla je i preko tri hiljade dolara po hiljadu kubnih metara, a mi smo navikli u godinama koje su iza nas, naša privreda, na cenu gasa od 400 dolara po hiljadu kubnih metara, 500 dolara po hiljadu kubnih metara, a ne šest ili sedam puta više, kao što je to svetska cena. I tu smo uložili dosta novca. To je razlog zašto smo imali veće troškove nego što smo planirali. Opet je država preuzela na sebe teret ove krize, kao što je to bio i kovid.

Hteli smo da smanjimo negativne posledice ove energetske krize na naše građane, išli smo sa minimalnim povećanjem cene struje i cene gasa, ali smo sa druge strane taj teret razlike u ceni kojom kupujemo struju ili proizvodimo struju, po kojoj kupujemo gas i prodajemo gas, opet preuzeli na sebe. To radi odgovorna država. Kada je problem reagujemo. Imali smo dovoljne rezerve i imamo dovoljne rezerve, kao što vidite, da reagujemo. Uprkos svoj pomoći od devet milijardi za Kovid i sada kada je energetika u pitanju, nama je javni dug u odnosu na BDP 53,7%, imamo novac na računu, imamo stopu rasta i nismo zaustavili nijedan projekat kada je izgradnja autoputeva, kliničkih centara, ulaganje u kanalizaciju, fabrike za prečišćavanje otpadnih voda i sve ostalo u pitanju.

Ono što je takođe važno, ono što smo najavili obzirom i na sporazum sa MMF i na razgovore koje imamo, najavili smo 12 milijardi evra ulaganja u energetski sistem, tako da će B3 Kostolac biti spreman do kraja naredne godine. To je dodatni 350 megavata proizvodnje u Srbiji. To je prva termoelektrana ili prvi kapacitet koji se, ako se ne varam, u poslednjih 20 ili 30 godina izgradio u EPS.

Idemo i sa ulaganjem dalje u obnovljive izvore energije kako bismo u što kraćem vremenskom periodu obezbedili što veću količinu struje da bude proizvedena u Srbiji i kako bismo bili što samostalniji, nezavisniji ako tako mogu da se izrazim, od ostatka sveta. Rekao sam na početku, nije čak više pitanje cene struje, pitanje je da li možete da kupite struju, jer kada dođe kriza veliki broj zemalja se poziva na tzv. „fors-mažur“ dakle, na višu silu. Zabranjuje protok struje preko svoje teritorije, vi da dođete do te struje ne možete. Samo da vidite razmere krize i oblike krize sa kojima se sve zemlje u ovom slučaju krize suočavaju.

Treći razlog za ovaj rebalans, dakle, našim najstarijim sugrađanima želim jedno veliko hvala da kažem za podršku u reformama koje smo zajedno prošli, za to što su uvek bili uz nas, i što su razumeli šta je država, idemo sa povećanjem penzija od 9% od 1. novembra ove godine. To povećanje će penzioneri dobiti kada budu bile isplaćene 2. decembra. Samostalne delatnosti 6. decembra, vojne i poljoprivredne penzije i 10. decembra svi zaposleni. Dakle, obećanje koje je predsednik dao ispunjavamo kroz ovaj rebalans. Sledi nam od januara i o tome ćemo u budžetu za narednu godinu. Dakle, povećanje od 12,1%, ogromno povećanje, daleko iznad nivoa inflacije kako bi u realnom iznosu našim penzionerima pomogli i dali im mogućnost da kroz ova veoma turbulentna i teška vremena prođu sa što manje negativnih posledica. Prosečna penzija, radi poređanja samo, 2012. godine je bila 204 evra, prosečna penzija sa ovim povećanjem u Srbiji biće 322-325 evra.

Obećanje koje smo dali, da ćemo do kraja 2025, odnosno do kraja mandata ove Vlade 2026. godine imati prosečnu penziju od 450 evra apsolutno je realno. Kao što držimo to obećanje kada su plate u pitanju, držimo to obećanje i kada su penzije u pitanju.

Takođe ću vas podsetiti da idemo i sa povećanjem minimalne zarade od 14,3% od 1. januara naredne godine. Opet poređenja radi, 2010. ili 2011. godine minimalna zarada bila je 15.700 dinara, a mi ćemo sa povećanjem ove minimalne zarade ići na 40.020 dinara. Dakle, ogromna je razlika s jedne strane, ali s druge strane, što je možda i još važnija vest za našu privredu, ne zaboravite, mi već četiri godine za redom smanjujemo opterećenje na zarade. Ove godine smo doneli odluku od 1. januara da idemo sa povećanjem neoporezivog dela dohotka sa 19.300 na 21.712 dinara, a da sa druge strane smanjujemo i terete, odnosno doprinose na teret poslodavca za 1% poen.

To znači da će od naredne godine opterećenje na zarade biti 60% umesto 64% koje je bilo 2019. i 2018. godine, a ukupno se država zbog toga odrekla 115 milijardi dinara prihoda. Ali, potpuno smo posvećeni tome i, kao što vidite, sve te mere kao slagalice se slažu i dovode do tržišta rada koje trenutno imamo kada imamo rekordno nisku nezaposlenost, kada rastu plate i kada u ovom trenutku naša zaposlenost takođe raste. To su sve koraci i potezi koji definišu odgovornu ekonomsku politiku.

Takođe, pred vama je, i to je razlog broj četiri za rebalans, predlog pomoći našim mladima. Dakle, tu smo izdvojili nekih šest milijardi dinara da sa po 5.000 dinara pomognemo naše mlade. Ono što bih želeo jeste da ih pozovem da se od 1. do 15. decembra na sajt Trezora Vlade Republike Srbije, kao i pre, prijave. Veoma prosto i jednostavno, broj lične karte, JMBG i banka u kojoj želite da vam se taj novac uplati, da se prijave već od 16. decembra i u naredna dva ili tri dana mi ćemo isplatiti sve naše mlade. Isplatili smo ih početkom ove godine dva puta po 100 evra. U prvom talasu negde milion i 60 hiljada mladih je primilo tu pomoć, a u drugom negde oko milion. Dakle, veliki broj mladih.

Ja sam napravio malu anketu čak i oko toga za šta će i na šta će taj novac da utroše. Veoma su povoljne reakcije s njihove strane, a na nama je da im damo, ne samo takvu podršku, nego da nastavimo da gradimo bolju i uspešniju Srbiju, da nastavimo da gradimo autoputeve, da nastavimo da otvaramo fabrike, jer kroz sigurna radna mesta, kroz bolji sistem obrazovanja, kroz bezbednije autoputeve ti mladi lakše i donose odluku da ostanu u Srbiji, da svoje snove ovde ostvare. Malopre sam i rekao, maksimalno smo smanjili stopu nezaposlenosti među mladima na 18,7% sa 53% pre 10 godina i od toga nećemo odustati da radimo i dalje.

Podsetiću vas, takođe, s obzirom da je ovo poslednja pomoć koju isplaćujemo krajem ove godine, ove godine smo isplatili i 20.000 dinara jednokratnu pomoć našim penzionerima, 10.000 dinara zaposlenima u zdravstvu, 10.000 dinara zaposlenima u socijali, dva puta po 100 evra kada su mladi u pitanju. Dakle, ogromna pomoć, 63 milijarde dinara smo izdvojili upravo da bi pomogli onima za koje smatramo da je naša pomoć i podrška najpotrebnija.

Što se tiče kapitalnih investicija, uprkos krizi, uvaženi narodni poslanici i poštovani građani Srbije, mi nismo zaustavili nijedan projekat, nijedan autoput, nijednu brzu saobraćajnicu, nijednu zdravstvenu ustanovu, nijedan kilometar kanalizacione vodovodne mreže koji gradimo kroz Projekat „Čista Srbija“, nijednu fabriku za pročišćavanje otpadnih voda koju gradimo kroz taj isti projekat. Nismo zaustavili ništa i sve svoje obaveze ispunjavamo u dan i u dinar.

U rebalansu budžeta imate 512,7 milijardi dinara, to je 7,2% BDP-a izdvajanja za kapitalne investicije. Dakle, 7,2%. Poređenja radi, 2010. godine taj udeo kapitalnih investicija u BDP-u bio je 3,2%, pa onda 2011. godine 3,1%, a 2013. godine 2%. Čak je i Fiskalni savet juče pohvalio tu cifru. To znači da mi ne stajemo. Nećemo da stajemo i nećemo da stanemo da gradimo našu lepšu i uspešniju Srbiju, da gradimo brže, bezbednije saobraćajnice, da gradimo fabrike za pročišćavanje otpadnih voda. Ja ću, da sad ne duljim, tokom rasprave precizno i detaljno proći kroz sve projekte koji se trenutno grade u Srbiji.

Ponosan sam, kao i svi vi pretpostavljam, na brzu prugu Beograd – Novi Sad. To je jedna slika nove, uspešnije Srbije, gde nam vozovi idu brzinom od 200 kilometara. Nastavljamo izgradnju brze pruge od Novog Sada ka Subotici. Vrlo brzo imaćemo i spremnu finansijsku konstrukciju i projekat gotov za brzu prugu Beograd – Niš – Preševo. Tako da, brzi vozovi, novi autoputevi, brze saobraćajnice, novi klinički centri nastavljaju da budu slika i prilika naše Srbije.

Konačno oko subvencija i pomoći socijali. Dakle, u rebalansu budžeta imate 15 milijardi dinara veći budžet i veća davanja za socijalno ugrožene. Prepoznali smo u ovom trenutku velike krize, trenutku i rastuće inflacije upravo obavezu da pomognemo onima kojima je naša pomoć najpotrebnija. Obezbedili smo novac i za isplatu za prvorođeno, drugorođeno i trećerođeno dete. Kao što znate, to su iznosi od 100, 200 i 300 hiljada dinara. Takođe smo obezbedili novac za isplatu do 20.000 evra, dakle taj poklon, bespovratnu pomoć majkama kada kupuju prvu nekretninu. Sa te strane smo i to obećanje koje smo dali ispunili i našli prostora u rebalansu budžeta za to.

Kada je poljoprivreda u pitanju, drago mi je i ponosan sam kada mogu da kažem da smo ukupna izdvajanja u poljoprivredu povećali ovim rebalansom za čak 16,5 milijardi dinara. Dakle, ukupno je sada budžet 78,5 milijardi. Znači, 78,5 milijardi, ako se ne varam, nikada veći budžet za poljoprivredu nije bio u našoj zemlji.

Kada su davanja za poljoprivrednike, dakle subvencije za mleko, za po hektaru itd u pitanju, poređenja radi, da znate samo, 2010. godine ukupna izdavanja bila su 14,9 milijardi, 2012. godine 24,6 milijardi, 2022. godine, samo deset godina kasnije, 61,6 milijardi. Znači, 61,6 milijardi izdvajanja za naše poljoprivrednike, nikada više nismo izdvajali i mi ćemo sa tim nastaviti i da radimo.

Ono što mi je na kraju važno da napomenem, kada je razvoj našeg turizma u pitanju po prvi put smo izdvojili za 400 hiljada vaučera 4,3 milijarde dinara. Dakle, to je ogroman podsticaj našoj domaćoj turističkoj industriji. Taj efekat imamo i u naplati PDV-a, imamo i u porezu na dobit svih tih preduzetnika, preduzeća koja su naplaćivala te usluge, i tu smo uradili veliku stvar i pomogli.

Kada je zdravstvo u pitanju, samo nekoliko stvari, skrećem pažnju na nekoliko detalja, pa ćemo razgovarati o tome. Dakle, obezbedili smo 1,6 milijardi dinara za zapošljavanje 1000 diplomaca. To je projekat i program na koji smo veoma ponosni. Takođe, i dodatnih 600 miliona dinara za retke bolesti. Ukupno za retke bolesti opredeljene u rebalansu 4,3 milijarde dinara. Dakle, nikada viša pomoć deci oboleloj upravo od tih retkih bolesti. Država tu pokazuje i svoju odgovornost i, na kraju krajeva, definiše svoje prioritete.

Nastavljamo sa rekonstrukcijom Kliničkog centra Srbija ovde u Beogradu, Tiršova 2 se gradi. U Ministarstvu za javna ulaganja imate 40 zdravstvenih ustanova koje se grade ili rekonstruišu po Srbiji. Dakle, ogromna ulaganja u naše zdravstvo. Od toga ne odustajemo. Ogromna ulaganja takođe i u ekologiju, od „Projekta daljinskog grejanja“ u Kragujevcu, od „Čiste Srbije“, dakle izgradnje kanalizacione mreže u velikom broju lokalnih samouprava u našoj zemlji, izgradnje fabrika za prečišćavanje otpadnih voda.

Kada je sport u pitanju, izdvojili smo dodatni novac i za Svetsko prvenstvo u veslanju i za Svetsko prvenstvo u rvanju. Izgradnja stadiona po celoj Srbiji se nastavlja. Završavamo stadion u Zaječaru, Leskovcu, Loznici. Gradimo nacionalni trening centar za odbojku.

Kada je kultura u pitanju, izdvojili smo novac i za vađenje potonule nemačke flote iz Drugog svetskog rata. Podsticaji za filmsku industriju su 274 miliona dinara, a tu su i projekti rekonstrukcije i obnove Muzeja Jugoslavije i Narodnog pozorišta u Beogradu, multifunkcionalnog Kulturno centra Pirot, Male scene Narodnog pozorišta u Nišu itd.

Uvaženi poslanici, poštovani građani Srbije, nalazimo se i živimo u veoma teška i izazovna vremena. Pandemija Kovida još nije prošla, toga moramo da budemo svesni, ali sa druge strane ta paradigma neoliberalizma koja se polako napušta u svetu gde državni protekcionizam ima sve veću i veću ulogu, gde jedan konflikt kao što je konflikt u Ukrajini potpuno menja pravila i poslovanja i ponašanja, gde male promene i govori pojedinih svetskih lidera dovode do ogromnog skoka cena nafte, gasa, struje, svega onoga što utiče na dnevni život građana i u Srbiji i svugde na ekonomiju, na privredu, dakle živimo u tim vremenima. Biću slobodan da kažem, odgovorno, da se Srbija u ovom trenutku nosi i bolje i da odgovara jače i snažnije na te izazove, nego i mnogo razvijenije i veće zemlje od nas.

Zato predlažem da glasate za rebalans budžeta da isplatim našim mladima 5.000 dinara jednokratnu pomoć, da isplatimo našim penzionerima povećane penzije od 9%, da obezbedimo dalja sredstva kako bi obezbedili stabilno snabdevanje energentima naše zemlje, da bi nastavili da gradimo našu lepu Srbiju, naše auto-puteve, naše bolnice, naše škole, da nam rastu plate, da nam rastu penzije. To je rebalans i to je svrha i suština ovog rebalansa.

Hvala puno, a u nastavku ću još par rečenica o zakonima koji su takođe danas pred vama. Ne bih mnogo o privremenom registru kada je novčana pomoć za mlade u pitanju, tu sam mislim već dovoljno rekao.

Takođe, pred vama je Predlog zakona o izmenama i dopunama Zakona o izmenama i dopunama Zakona o PIO fondu. Dakle, time se stvaraju preduslovi da se isplati povećanje od 9% penzija za novembar tokom već ove godine. Pri tome, da napomenem još jedanput ne izdvajamo dodatna sredstva iz budžeta za ovu namenu, već i samog PIO fonda i bolje naplate koje u PIO fondu postoji PIO fond će to sam da isfinansira.

Pred vama je takođe i Predlog zakona o potvrđivanju Sporazuma o zajmu između Nemačke razvojne banke KfW i Republike Srbije. Radi se o programu vodosnabevanja i prečišćavanja otpadnih voda u opštinama srednje veličine u Srbiji to je faza dva. Opštine koje su na spisku za ovih 70 miliona evra koje ovim sporazumom uzimamo su Pančevo, Jagodina, Kikinda, Pirot, Požarevac, Vršac, Trstenik i Smederevo. Dakle, i ovaj novac ćemo iskoristiti za izgradnju fabriku za pročišćavanje otpadnih voda, unapređenje odvođenja i prečišćavanja otpadnih voda, kanalizacione vodovodne mreže itd, tako da mislim da je ovo sjajna prilika da nastavimo sa onim što je građanima, pogotovo građanima na lokalnu izuzetno važno.

Pred vama je takođe i Predlog zakona o potvrđivanju ugovora o zajmu između Vlade Republike Srbije i Fonda za razvoj Abu Dabija. Ono što je veoma važno to je rezultat i posledica razgovora i pregovora koje je predsednik imao sa šeikom bin Zajedom. Dakle, dobijamo, odnosno uzimamo milijardu dolara na dve godine po kamatnoj stopi od samo 3%.

Imajući u vidu da su sada i kamate na državne obveznice američke administracije, odnosno Amerike i tri, četiri i pet posto, ovo su izuzetno povoljni uslovi. Želimo da iskoristimo to za dodatnu podršku budžetu, gde imamo novca na računu, jer ako ste čitali šta kaže predsednica MMF, Svetske banke i ostalih međunarodnih institucija najvažnije u ovom trenutku je da gradimo tzv. bafere, da gradimo rezerve, da u svakom trenutku imamo i više novca na računu nego što nam treba, kako bi ne dao Bog, mogli da reagujemo ukoliko dođe do neke krize.

Sada više nema vremena za reagovanje, takva je situacija u svetu. Ako se pojavi nedostatak struje morate struju da kupite odmah, ako vidite mogućnost da kupite gas treba da ga platite odmah, sve se plaća avansno. Dakle, mi novca moramo da imamo. Ovo će nam omogućiti da budemo još jači i da imamo više rezervi i mogućnosti da reagujemo ukoliko do takve reakcije bude trebalo da dođe.

Konačno pred vama je takođe i Predlog zakona o utvrđivanja ugovora o kreditu 79,9 miliona evra za izgradnju novog mosta preko reke Save. Dakle, pod veoma povoljnim uslovima dobijamo i ovaj kredit. Ja se radujem izgradnji novog mosta.

Ono što sledi za građane Beograda nakon izgradnje novog mosta ili paralelno sa tim je takođe i tunel od Ekonomskog fakulteta pa do Bulevara Despota Stefana koji će potpuno rasteretiti ovaj deo Beograda, odnosno centar Beograda. Da ne zaboravim u rebalansu budžeta izdvojili smo dodatnih 5,4 milijarde dinara za projekat metroa u Beogradu. Inače, taj most se gradi kako bi metro prešao preko njega u nekom trenutku, kroz tu liniju 2. Dakle, spajanje starog i novog Beograda.

Tako da sa te strane mislim da imamo dobre zakone koji su pred vama. Zakoni koji nam daju mogućnost da krenemo dalje sa investicijama koje su nam važne. Zakoni koji nam daju mogućnost da zadržimo makroekonomsku i finansijsku stabilnost našeg sistema, a da pak odgovorimo na izazove koji se dešavaju globalno u svetu.

Hvala vam puno na pažnji i ostajem na raspolaganju kao i ministri koji su ovde sa mnom da odgovaramo na vaša pitanja.

PREDSEDNIK: Zahvaljujem.

Prelazimo na izvestioce nadležnih odbora.

Prvo, Odbor za rad, socijalna pitanja, društvenu uključenost i smanjenje siromaštva. Reč ima, predsednik Odbora, Sandra Božić. Izvolite.

SANDRA BOŽIĆ: Zahvaljujem, predsedniče Orliću.

Uvaženi članovi Vlade, pre svega se obraćam izvestiocu, gospodinu Malom, uvaženi građani Republike Srbije, narodni poslanici, narodne poslanice, izuzetna je čast i privilegija zaista danas čuti ovako sadržajnu i taksativno, izveštavanje o tome šta nas u budućnosti čeka kada govorimo o rebalansu, jer to je ono što se apsolutno tiče egzistencije naših građana, kvaliteta njihovog života.

U tom smislu, moram reći, s obzirom da je ministar pozvao da Odbor podrži, odnosno da poslanici podrže ovaj rebalans, izmenu zakona, moram reći da smo održali danas Odbor za rad, socijalna pitanja, društvenu uključenost i smanjenje siromaštva i vrlo smo zadovoljni izlaganjem predstavnika ministarstva koji je takođe zaista sadržajno objasnio promene. Došli smo do zaključka da Srbija vodi računa o ekonomskoj sigurnosti naših najstarijih sugrađana, uređuje i obezbeđuje sistem u oblasti socijalnog osiguranja i drugih oblika socijalne sigurnosti, tako da ovom predloženom odredbom zakona kao što smo čuli povećaće se penzije za 9%, a taj uvećani iznos penzije predstavlja osnov za usklađivanje penzije. Takođe, čuli smo da će se penzije usklađivati i u januaru mesecu i doći će do povećanja od 12%.

Ovim ispunjavamo važna obećanja koja smo dali u prethodnom periodu. Ministar Mali je već rekao da su to obećanja vezana za isplatu mladima. Takođe, povećana, odnosno uvećane penzije za naše najstarije sugrađane. Time ćemo svakako pokušati da amortizujemo deo globalne krize, odnosno izazva koji su došli kao uvezeni u svaku državu u svetu, a tiču se direktno i nastali su kao posledica krize na teritoriji Ukrajine, odnosno rata na teritoriji Ukrajine. Cilj donošenja ove dopune zakona je očuvanje ekonomske sigurnosti, zaštita standarda življenja naših penzionera i stoga je Odbor za rad, socijalna pitanja, društvenu uključenost i smanjenje siromaštva predložio Narodnoj skupštini da prihvati Predlog zakona o dopuni Zakona o penzijskom i invalidskom osiguranju.

U to ime pozivam i narodne poslanike da učine isto i ovo je jedan dobar kontinuitet u radu. Preko deset godina se zaista brinemo o tome da konstantno plate i penzije rastu, da život, da standard življenja naših građana u svakom trenutku kada to upravo u ovoj fiskalnom prostoru jeste dozvoljeno i to je velika razlika u odnosu na prethodna vremena kada su plate i penzije rasle potpuno neosnovano, kada smo imali samo populistička obećanja pred izbore i tada su se, opet kažem, i plate i penzije povećavale samo za rad izbornih poena. Danas to radimo sasvim sigurno, nismo doveli Srbiju u situaciju u kojoj je ona bila u tom periodu, periodu dužničkog ropstva.

Mi danas vodimo računa o javnom dugu, vodimo računa o tome da nam nivo dugovanja bude u skladu, odnosno ispod nivoa u ovom trenutku Mastrihta, prema tome vrlo zdravo vodimo našu ekonomiju i to građani vide i znaju.

Iz tog razloga pozivam još jednom narodne poslanike da ovaj rebalans usvoje. Hvala vam.

PREDSEDNIK: Zahvaljujem i Odboru za rad.

Sada Odbor za finansije, republički budžet i kontrolu trošenja javnih sredstava dr Aleksandra Tomić, izvestilac.

ALEKSANDRA TOMIĆ: Uvaženi predsedavajući gospodine Orliću, poštovani ministri Vlade Republike Srbije, kolege poslanici, juče smo na sednici Odbora za finansije, budžet i kontrolu trošenja javnih sredstava imali prilike da čujemo detaljno izlaganje gospodina ministra, ali i ocenu rebalansa budžeta za 2022. godinu od strane Fiskalnog saveta.

Uvek smo na tim sednicama i kada se donosio budžet i kada se donosio rebalans budžeta imali prilike da čujemo određena stručna sučeljavanja i dileme između dve ekonomske škole i to je negde postala praksa kada su uopšte sednice Odbora za finansije u pitanju, ali ono što je za nas bilo jako važno, to je da na toj sednici smo imali prilike da vidimo da je rebalans u stvari slika i prilika proteklih godinu dana koje smo živeli, jer od 23. novembra prošle godine, kada je usvojen Predlog budžeta za 2022. godinu do danas, to znači do 7. novembra, mnogo toga se promenilo, međunarodne okolnosti su se promenile.

Išli smo iz post-kovida, ušli smo u energetsku krizu, ušli smo u ekonomsku krizu. Srbija je donosila određene odluke i Vlada Republike Srbije uz pomoć predsednika Aleksandra Vučića koja na tom spoljnom i unutrašnjem nivou kada su u pitanju odnosi i sa Evropskom unijom i sa Istokom i Zapadom, donosili smo promptno odluke koje su se u stvari pokazale kao dobre, gde smo očuvali ekonomsku stabilnost zemlje, energetsku stabilnost zemlje i, na kraju krajeva, očuvali radna mesta. Preko 250 fabrika je otvoreno od 2014. godine do danas. Trebalo je sačuvati ta radna mesta, a priliv stranih direktnih investicija koje govore o 3,45 milijardi evra samo u ovoj godini govori upravo o tome da su investitori ostali zainteresovani za Srbiju kao dobru privrednu destinaciju.

I ovaj rebalans budžeta podrazumeva nov okvir koji je povećan upravo za ovih 9% povećanja plata, zatim za 5.000 dinara mladima od 16 do 29 godina, za deo koji se odnosi na socijalu, kao što smo rekli, za povećanje praktično obima davanja subvencija poljoprivrednim proizvođačima za 16,5 milijardi dinara, za očuvanje svih projekata koji se odnose na infrastrukturu, jer to je na kraju Fiskalni savet rekao, dok god čuvamo tu 7,2% BDP-a ulaganja u infrastrukturu sigurni smo da imamo rast. Mi smo planirali rast budžeta za prošlu godinu na 4,5%. On će biti realan na 3% i sve ono što je važno to je da nismo gubili radna mesta, nismo gubili investicije i nismo gubili praktično te projekte i zaustavljali, kada je u pitanju infrastruktura.

Jako je važna ova pomoć mladima, jer država pokazuje da misli na ovu ciljnu grupu. Jako je važna pomoć upravo majkama koje žele da se ostvare sa svojim potomstvom, pogotovo taj vid veštačke oplodnje koji do sada nije bio uopšte pristupačan u Republici Srbiji i jako je važna podrška mladim majkama koje žele da se ostvare, znači kupovinom stambenog prostora i podrška od 20.000 evra, kao što je i jako važno da shodno novim nastalim političkim okolnostima kada govorimo o izlasku Srba iz institucija na Kosovu i Metohiji koji su pod patronatom Aljbina Kurtija će biti obeštećeni u tom finansijskom smislu od svoje Republike Srbije, od Beograda, gde će biti obezbeđeni u tom finansijskom smislu.

Mislim da je to od velikog značaja danas kada govorimo o rebalansu budžeta, jer očito nas političke okolnosti stalno pretiču i očito je da Vlada Republike Srbije uvek reaguje onako kako treba, sagledavajući sve okolnosti koje su jako važne za život.

Šta je država Srbija poručila građanima? Poručila je da brine o svima podjednako, poručila je da su plate i penzije očuvane, da svi rezultati, ekonomski pokazatelji su pozitivni i da sve dobre rezultate deli sa svojim građanima.

Zato u ime odbora, odbor je podržao Predlog rebalansa budžeta, pozivamo sve poslanike da glasaju za ovaj predlog. Hvala.

PREDSEDAVAJUĆA (Sandra Božić): Zahvaljujem, gospođo Tomić.

Odbor za ustavna pitanja i zakonodavstvo, poslanik Jelena Žarić Kovačević. Izvolite.

JELENA ŽARIĆ KOVAČEVIĆ: Hvala vam, uvažena potpredsednice Narodne skupštine, uvaženi ministri, dame i gospodo narodni poslanici, na Odboru za ustavna pitanja i zakonodavstvo razmatrali smo predloge o kojima ćemo raspravljati u narednim danima i doneli smo odluku da jesu u skladu sa Ustavom i pravnim sistemom Republike Srbije.

Čuli smo i neka pitanja i predloge koji možda nisu bili baš u nadležnosti tog odbora, tako da smo imali i malo širu raspravu, više su bili za sednice nekih drugih odbora, kao što je recimo upravo Odbor za finansije, republički budžet i kontrolu trošenja javnih sredstava. Ja sam apsolutno sigurna, uvaženi gospodine Mali, da ćete im vi odgovoriti na sva pitanja koja će narodni poslanici imati.

U svakom slučaju, ono o čemu bih ja želeo da govorim jesu dobre i pozitivne stvari za građane Srbije, koje su urađene ili najavljene. Najpre iz samog Predloga rebalansa možemo da vidimo da nastavljamo borbu sa ekonomskom krizom koja je pogodila ceo svet, što zbog epidemije virusa koja se desila, što zbog rata koji svakako proizvodi negativne posledice i po našu zemlju. U ovom trenutku možemo da govorimo i o energetskoj krizi i o posebnim naporima koje ulažemo za nabavku energenata.

Dakle, rebalans je predložen i zbog određenih povećanih izdvajanja za nabavku energenata, s tim u vezi je i poruka koju želim da pošaljem iz Narodne skupštine i koju treba da pošaljemo građanima Srbije, da mogu da budu mirni jer će naša država imati dovoljno i nafte i gasa i uglja i da ćemo kao država učiniti sve da zima protekne u najboljem redu.

I pored svih kriza o kojima sam govorila, naše javne finansije su stabilne, to je najvažnije i to je upravo ono što nam daje mogućnost da nadalje popravljamo životni standard građana Srbije. Od 1. novembra možemo da kažemo da imamo rast penzija za 9%, od 1. januara, pored povećanja penzija, imaćemo i povećanje minimalne zarade i plata u javnom sektoru.

Ono što bih posebno želela da istaknem jeste podrška koju država pruža mladim ljudima. U prošloj godini mladi ljudi su dobili dva puta po sto evra, sada ih očekuje uplata od 5.000 dinara, kao mera kojom država pokazuje da misli na mlade ljude i na njihove potrebe, pored naravno svih ostalih mera koje sprovodimo, a koje se tiču zapošljavanja, tu su i mere pronatalitetne politike i mere investiranja u sektore koji imaju za cilj naročito podršku mladim ljudima.

Dakle, ako se prisetimo sa jedne strane perioda pre 2012. godine, možemo reći da je situacija sada mnogo bolja, možemo da kažemo da je ambijent mnogo drugačiji i da omogućava napredak i razvoj u svim segmentima, jer podrška države svakako ne izostaje. Možemo da se prisetimo da smo tada mogli da govorimo o stopi nezaposlenosti koja se kretala oko 26%, danas smo na istorijskom minimumu od oko 9%. Tada nismo bili sigurni ni da li će plate i penzije biti isplaćene danas. Evo, iz meseca u mesec možemo da govorimo o povećanju plata i penzija.

Tada se nije vodila briga o mladim ljudima, a danas se vodi briga na način kako sam to do sada govorila, primenom mera možemo da pomenemo pored toga i izgradnju naučno-tehnoloških parkova i druge mogućnosti koje se tiču npr. IT industrije ili nekih naprednih tehnologija koje su danas mladim ljudima na raspolaganju. Da ne govorimo o kilometrima auto-puteva koji su sada izgrađeni, a kojih je do 2012. godine bilo sveukupno nula.

Zašto sve ovo navodim? Želim da ukažem samo na neke razloge iz kojih smatram da treba podržati Ministarstvo finansija i Vladu Srbije uopšte, jer iza Ministarstva finansija u proteklom periodu su stajali samo i isključivo rezultati. To je ono što je najvažnije, to je ono što nam otvara put za dalji razvoj ekonomije i privrede i investiranja u velike projekte u našoj zemlji.

Zbog svega što sam navela, na kraju, iskoristiću priliku da pozovem koleginice i kolege da u danu za glasanje podržimo predloge koji su danas pred nama.

Hvala.

PREDSEDAVAJUĆA: Zahvaljujem, uvažena koleginice Žarić Kovačević.

Sledeći po prijavi za reč, Odbor za poljoprivredu, šumarstvo i vodoprivredu, poslanik Marijan Rističević.

Izvolite.

MARIJAN RISTIČEVIĆ: Dame i gospodo narodni poslanici, Odbor za poljoprivredu je sinoć održao sednicu i gotovo jednoglasno podržao Predlog budžeta, s obzirom da je za Ministarstvo poljoprivrede, šumarstvo i vodoprivrede predviđen daleko veći iznos i u ovom trenutku on iznosi negde 78,5 milijardi.

Ono što poljoprivrednike interesuje to su podsticaji koji su Predlogom rebalansa budžeta uvećani za 15,8 milijardi. Da ponovim, za 15,8 milijardi je uvećanje na podsticaje koji su, inače, iznosili nešto preko 50 milijardi. Dakle, ukupno za poljoprivredu potrošiće se preko 65 milijardi podsticaja.

Samo da vas podsetim da su podsticaji do 2012. godine u maksimalnom iznosu bili od 122 miliona evra do 186 miliona evra u tom periodu. Dakle, ovo je negde i tri puta više na godišnjem nivou nego što se nekada izdvajalo za poljoprivredu.

Oni koji često govore kako je tada podsticaj po hektaru bio 12.000 dinara, zaboravljaju, a pri tome prigovaraju, recimo, za nestašice mleka koje su, pre svega, proizvod toga što u četiri zemlje sa CEFTA tržišta mi izvozimo mleko u dve, a u sve četiri izvozimo mlečne proizvode i zato se zbog CEFTA-e i SSP-a, koje je potpisala prethodna vlast, pojavljuju eventualne nestašice domaćeg mleka i to se nadoknađuje, takođe po SPP-u, uvozom mleka.

Ne možete, gospodo, tražiti slobodan protok roba, usluga, kapitala, a da pri tome zabranite neki izvoz ili da zabranite neki uvoz, s obzirom da potpisi ovlašćenih lica u ime Vlade su ujedno obaveza svih narednih vlada. Barem bi takvo ponašanje trebalo da bude.

U podsticajima smo dobili 7,7 milijardi za direktna plaćanja, preko 2,7 milijardi za ruralni razvoj i proizvođači suncokreta, koji su blokadama tražili veća prava, sa čime se ja delimično nisam složio tada, to moram priznati, dobili su 5,12 milijardi, odnosno nešto malo od toga se, 160 miliona, odvaja za brašno. Tada sam mislio da je suncokret biljka koja najbolje podnosi sušu, ali, sve u svemu, ti podsticaji su 15,8 milijardi veći nego što su planirani Predlogom budžeta.

Moram da kažem da oni koji su insistirali na 5% od ukupnog iznosa budžeta, da je agrarni budžet u ovom trenutku, rebalansom, 5,3% i da podsetim da su agrarni budžeti između 2008. i 2012. godine iznosili 2,5% budžeta i da je pažnja države prema poljoprivrednicima kroz podsticaj kroz agrarni budžet najmanje dva puta veća nego što je to bilo.

Takođe, moram da vam kažem da tih 5,3% nije samo duplo uvećanje, nego četvorostruko. Pokušaću da vam objasnim da je u tom trenutku, recimo, budžet iznosio 700 miliona. Dakle, 5,3% od 600 i 700 miliona svakako nije iznos koji se dobije kada uzmeš 5,3% od 1.500 milijardi. O milijardama je reč. Znači, kada uzmemo da je budžet duplo veći i da je procenat duplo veći za poljoprivredu, za podsticaje, za agrarni budžet izdvaja se četiri puta više nego što je to bio slučaj do 2012. godine.

Ja moram na određeni način da zahvalim i nosiocu izborne liste, da zahvalim i Vladi koja je imala razumevanja za potrebe poljoprivrednika i onima koji su se žalili zbog hitnog postupka moram da kažem da podsticaji da bi se isplatili zahtev mora da bude obrađen. Ne može da bude obrađen dok se ne utvrdi rebalans budžeta i ispostave sredstva i zato je nama bilo za žurbu da poljoprivrednici što pre ostvare svoja prava. Ovaj budžet i ova sednica je morala da bude po hitnom postupku.

Želim da zahvalim i poslanicima opozicije, jer su bili veoma razumni i neki od njih su pozdravili ovaj Predlog budžeta i ovo povećanje, a ja u ime poljoprivrednika, kao narodni poslanik koji živi na selu, želim da zahvalim i ministarstvu i Vladi, a i nosiocu izborne liste koji je često imao razumevanja za poljoprivredu. Kad god su dugovi nastajali čak veći nego što su budžetom bili planirani, on se uvek zalagao kod Vlade da se obezbede dodatna sredstva.

Hvala.

PREDSEDNIK: Hvala vam.

Primili ste ostavku narodnog poslanika Antonele Jelić na funkciju narodnog poslanika u Narodnoj skupštini Republike Srbije i Izveštaj Odbora za administrativno-budžetska i mandatno-imunitetska pitanja Narodne skupštine povodom razmatranja ove ostavke, koji je utvrdio da je podnošenjem ostavke nastupio slučaj iz člana 131. stav 2. tačka 6) Zakona o izboru narodnih poslanika i predlaže da Narodna skupština, u smislu člana 133. istog zakona, konstatuje prestanak mandata ovom narodnom poslaniku.

Saglasno članovima 132. i 133. Zakona o izboru narodnih poslanika, Narodna skupština, na predlog Odbora za administrativno-budžetska i mandatno-imunitetska pitanja Narodne skupštine, konstatuje da je prestao mandat, pre isteka vremena na koje je izabrana, narodnom poslaniku Antoneli Jelić, danom podnošenja ostavke.

Saglasno Zakonu o izboru narodnih poslanika, izvršiće se popunjavanje upražnjenog poslaničkog mesta u Narodnoj skupštini.

Saglasno članu 27. i članu 87. stavovi 2. i 3. Poslovnika Narodne skupštine, obaveštavam vas da ćemo danas raditi i posle 18.00 časova zbog potrebe da Narodna skupština što pre donese akta iz dnevnog reda ove sednice.

Završili smo sa nadležnim odborima.

Da li predsednici, odnosno predstavnici poslaničkih grupa žele reč? (Da.)

Idemo po redosledu.

Reč ima Radomir Lazović.

RADOMIR LAZOVIĆ: Hvala, predsedavajući.

Poštovani predsedavajući, poštovani građani, mi opet ovde imamo situaciju da se važne sednice, poput one o Vladi, zakazuju po hitnom postupku i dostavljate nam važne i obimne materijale prekasno. Ja smatram da je to svesna opstrukcija rada opozicije i rada parlamenta i vi to vrlo dobro znate, ali, evo, da ljudi razumeju.

Možda ste u prethodnim obraćanjima poslanika primetili da imamo ovu značku na reveru. Ta značka se nosi povodom Dana primirja u Prvom svetskom ratu.

Obaveštenje kako se ta značka stavlja, gde treba da stoji, čemu služi, dobili smo dve nedelje unapred. Zamislite, dve nedelje unapred obaveštenje gde značku da stavimo, sasvim pohvaljujem, ispravno i sve je u redu, svaka čast na profesionalnosti, a 24 sata kako amandmane na rebalans budžeta da pripremimo?

Dobro, da ne trošimo previše vremena na to, mada moram da kažem da mi je malo opao u očima ovaj moćni SNS, fabrika zakona, graditelji mostova, koji trče na pisarnicu da opoziciji malo štrpnu koji minut vremena. Ne priliči vam to. Zašto tako? Zašto kada je sve tako super, kako kažete?

Ali, da ne trošim vreme na vas, ja samo da kažem da to nije normalno i vi to dobro znate. Hteo bih da se osvrnem na trenutak u kome se donosi ovaj rebalans, a koji kaže da Srbija ima mnogo lošije ekonomske pokazatelje od onoga što pokušavate da nas ubedite. Građani žive sve teže.

Nemojte da nam vređate inteligenciju sa ovim pričama. Ljudi znaju. Kada odu u prodavnicu biraju da li će uzeti pavlaku ili paštetu, jer nema za oba. Pre vas potop, posle vas blagostanje, a pola vas bivša vlast. Da ne govorim o ministrima. Valjda je opšte poznato gde su bili gospodin Mali i gospodin Vesić.

Mi imao dvocifrenu inflaciju već godinama, što znači da su se cene hrane, cene energenata i zakupa stanova jako povećale. Znamo kad uđemo u prodavnicu šta kupujemo. Ne možete to da sakrijete. Vaša premijerka je rekla da za 40.000 dinara, koliko je minimalac, otprilike, čak je i manji, ne može tri dana da preživi žena. I u pravu je. Cene su toliko velike. Srbija ima značajan spoljnotrgovinski deficit. Evo vam u rebalansu sa 7,7% na 13%. Nezaposlenost, uprkos vašim manipulacijama da je sakrijete, je 11%, a procene su mnogo više posto, kod mladih 26%.

Stanje javnog duga raste iz dana u dan. Za poslednjih 10 godina zadužili ste Srbiju preko 15 milijardi evra. Kada ste došli na vlast dug je bio oko 17, sada je oko 33. Samo ove godine tri milijarde. Zato u ovom rebalansu i rastu izdaci za otplatu glavnice dugova sa 15 milijardi na 18 milijardi dinara.

Danas pred nama su još tri kredita. Prvi od Abu Dabija da vratite dugove koje ne možemo, drugi je kredit od 80 miliona da srušite most, most koji je preživeo naciste, ali izgleda neće SNS, jer se ne uklapa u projekat „Beograd na vodi“. Ljudi, valjda nova gradnja treba da se uklapa u staru gradnju, a ne obrnuto. Mene to zaista ne čudi zato što isti ovaj ministar što danas predlaže ovaj kredit je rušio po Savamali. Ne čudi da bi sada rušio i most. Smeta sada most. Šta će sledeće smetati?

To vam se desi i, zato insistiramo na odgovornosti, kada oni koji krše zakone ne odgovaraju. Oni onda svoje rušiteljske ideje prosto primene dalje, ne stanu, ne budu kažnjeni.

Treći kredit je možda i najzanimljiviji i najtragičniji. Srbija se zadužuje da bi uvezla zastarelu tehnologiju za prečišćavanje otpadnih voda. Tačno je da je nama potrebno da prečišćavamo otpadne vode, samo 16% njih se prečišćava, ali ne ovakvim centralizovanim postrojenjima i sistemima koji zahtevaju veliku energiju da bi radila. Otpadna voda se prepumpava iz gradova u centralni sistem i na to se troši energija. Kilometri cevi moraju da se postave.

Struka je već puno o tome govorila. Zašto samo ne poslušate šta treba? Uvezite savremene sisteme. To bi bilo kao da nemate televizor i dođe putujući trgovac i kaže vam – evo, rešiću ti problem, nemaš televizor, kupi ovaj crno beli, tri puta ćeš ga platiti skuplje nego novu plazmu, ali ćeš imati televizor. Ne bismo mi to tako, gospodo. Mi bismo savremenu tehnologiju. Mi zaslužujemo najbolje. Srbija zaslužuje najbolje. Uvezite nam tehnologiju koja to govori.

Pričamo o ekonomskim pokazateljima, ali ajde da vidimo kako ljudi žive. Većina nema prosečnu platu, već zarađuje mnogo manje, i to uglavnom bliže minimalcu. Svaki treći građanin je na ivici siromaštva. To vam je dva miliona ljudi, a pola miliona ljudi je ispod ove granice. Srbija je zemlja sa najvećim nejednakostima, ali vas to ne dotiče.

Duplirali ste davanja za Vojsku od 2012. godine. Sada ste na dve milijarde, to je 14% budžeta. Ko zna šta nas još čeka sa vama?

Da kažemo nešto i o ovim merama koje branite. Ove godine će ukupno biti isplaćeno 140 miliona evra za mlade u sklopu isplate tri puta po 50 evra. Pa, niko nije protiv pomoći mladima, ali evo da naučimo šta mladi rade u ovoj našoj državi toliko opterećenoj nejednakostima. Znate šta rade? Oni se sami dovijaju pa uzmu pa plate matursku proslavu onima koji nemaju dovoljno, ili uzmu pa se organizuju ljudi pa plate ekskurziju onima koji nemaju dovoljno. Jel zaista neophodno da svima, jel vašoj deci nedostaje tih 50 evra? Možda možemo da prioritizujemo, pa da onima kojima stvarno nedostaje da njih i pomognemo.

Naš poslanički klub podneo je devet amandmana. Recimo iz domena zaštite životne sredine podneli smo amandmane nezadovoljni smanjenjem budžeta za 1,3 milijardu dinara. Pazite, u ovim godina u kojima je zagađenje ovako veliko vi smanjujete budžet za Ministarstvo zaštite životne sredine. Podneli smo amandman da se ne smanjuju sredstva za sanaciju i zatvaranje divljih deponija. Procene govore o tome da u Srbiji ima 20 do 30 hiljada divljih deponija. Ovaj broj se iz godine u godinu povećava. Pored devastirajućeg uticaja koji se neposredno dešava tu gde se one nalaze, one imaju i užasan uticaj i na zagađenje vazduha. Preko 1.700 požara je bilo na deponijama.

Podneli smo amandman tražeći da se povećaju i sredstva za podršku ljudima da zamene svoja grejna tela i unaprede energetsku efikasnost. Ogromno zagađenje dolazi iz individualnih ložišta. Ljudi koriste zastarele peći. Ti isti ljudi što su opterećeni ekonomski ne mogu da zamene te peći. Dajte da im država pomogne i kupi eko-šporete koji rade mnogo bolje. Tri puta su efikasniji. Dajte da ne čekamo, ljudi. Premine nam 15.000 ljudi godišnje od posledica zagađenja vazduha.

Amandmanom tražimo da se zato odustane od ovih besmislenih mera koje vam opet najbolje pokazuju kako vi vidite nejednakosti u našoj državi. Ljudi, vi donirate bogate da kupe električne automobile, bogatim ljudima dajete još para da kupe bolje automobile. Oni već imaju energetski efikasne automobile. Dajte siromašnima da zamene grejna tela. Dajte da zamenimo izolaciju ljudima na objektima. Dajte da ne rasipamo energiju u vetar.

Podneli smo amandman kojim zahtevamo veću podršku mladima u zapošljavanju kako bi stekli nove veštine i znanja. Eto vam na primer mera gde možete da utrošite ovo što ne ide svima 50 evra.

Predlažemo i uvećanje dečijeg dohotka. Deca i mladi do 18 godina su najugroženija starosna grupacija u Srbiji, ljudi. Svako četvrto dete je u riziku od siromaštva. U Beogradu 10% dece, pazite, u Beogradu, nema svaki dan za užinu. Jel možemo tu da intervenišemo?

Predlažemo i povećanje budžeta za Savet za borbu protiv korupcije, pa moram da kažem da sam sebi zvučim smešno kada pred Sinišom Malim govorim o povećanju budžeta protiv korupcije.

Predlažemo jednokratnu dvomesečnu pomoć u poslednja dva meseca ove godine svim prosvetnim radnicima i tehničkom osoblju. Kao što ste i sami rekli, ovi ljudi su se pokazali u epidemiji, napravili su herojski čin time što su održali nastavu. Dajte da ih podržimo.

Predlažemo jednokratnu dvomesečnu pomoć u poslednja dva meseca ove godine za hiljadu najugroženijih studenata u iznosu od 11.800 dinara, kako bi se umanjili problemi nastali vrtoglavim rastom cene zakupa stanova koji su najveći upravo u univerzitetskim centrima.

Eto vam par primera, prepišite, uradite, recite da je vaša ideja, nikakav problem, gospodo, daćemo vam svo znanje koje imamo samo da se dese stvari.

Za kraj imam jednu poruku podrške redakciji „Danasa“ i novinarima koji se ovih dana nalaze na meti koji su pod napadima, koji su pod pretnjama. Ovi napadi i pretnje dolaze kao posledica toga što se prema opoziciji, što se prema nezavisnim novinarima i ljudima koji se ne slažu sa vama, a mi se zaista ne slažemo sa vama, odnosite kao da smo izdajnici, kao da smo rušitelji Srbije. Ovo je tužno. Ta atmosfera stvara napade. Ta atmosfera stvara ove pretnje. Učinite nešto, postanite bolji. Jel to tako teško? Hajde da menjamo nešto u ovom društvu, mada znam da se obraćam pogrešnim ljudima za tako nešto. Hvala.

PREDSEDNIK: Hteli ste povredu Poslovnika?

Prijavite se elektronski.

ROBERT KOZMA: Hvala, predsedavajući.

Da, ja sam hteo povredu Poslovnika, član 106. Za vreme govora narodnih poslanika ili drugih učesnika u pretresu nije dozvoljeno dobacivanje, odnosno ometanje govornika na drugi način, kao i svaki drugi postupak koji ugrožava slobodu govora.

Ja ne znam da li ste čuli tokom izlaganja Lazovića da su sve vreme dva poslanika dobacivala neke neartikulisane krike, pa samo bih da podsetim i vas, a i te poslanike da se nalazimo u Narodnoj skupštini, a ne na nekom dvoru, pa treba da glume neke dvorske osobe koje pokušavaju da se dodvore nekome ko je na čelu dvora, a da ne koristim druge izraze.

Da, hoću da se Skupština o ovome izjasni.

PREDSEDNIK: Što se izjašnjavanja Skupštine tiče, nema nikakvih problema, a što se tiče vaših poruka drugim narodnim poslanicima, s obzirom da sam te, kako ste ih vi nazvali, neartikulisane krike slušao iz tih vaših redova, a bili ste na pola metra od narodnog poslanika koji je baš to radio, porazgovarajte međusobno da li ste na dvoru ili na nekom drugo mestu. To je vaša stvar, ali to je ono što radite vi.

Tako da će se izjasni Skupština po članu 106. Nikakav problem nije, samo malo povedite računa o tome šta vi radite. Vi sami radite i koliko ima smisla ili nema, da pravite probleme, a onda navodno protestujete zbog njih i samo vi to radite sve vreme. Svi skupa.

Znači, imamo osnov za repliku praktično od prvog minuta obraćanja narodnog poslanika Lazovića.

Samo vezano za ovo poslednje što ste rekli, i na prošloj sednici sam ukazao na to, jedini koji druge optužuju i izgovaraju da je neko izdajnik to ste vi, samo vi i nikada niko drugi.

Tako da kada se nekome obraćate na tu temu, još je malo drastičnije od onoga što je malopre uradio narodni poslanik iz vaše grupe koji je govorio o nečemu što radite vi kada sedite jedan do drugog, na temu ovoga da se optužuju drugi da su izdajnici vi sada ukazujete na nešto što radite sami lično, što radite lično. Samo razmislite koliko to ima smisla.

Pravo na repliku ima Milenko Jovanov. To ste u pravu.

Izvolite.

MILENKO JOVANOV: Prvo, ovo što je na kraju rečeno je jedna nova podmetačina, jedna nova uvredljiva perverzija kojoj ste skloni, a to je da, odlično ste me čuli, to je i one koji prete nama, koji nas smatraju izdajnicima i nedovoljno Srbima i sve ostalo, dakle smatrate ljudima koji valjda povedeni onim što mi radimo nekome prete. Ja mislim da su oni povedeni vama, ja mislim da oni vas slušaju. Vi ste ti koji pretite da ćete nas juriti po ulicama. Vi ste ti koji pretite da ćete nas mlatiti motkama. Vi ste ti koji pretite da ćemo plutati Savom i Dunavom. Vi ste ti koji pretite da ćete nas vešati po Terazijama. To rade vaši aktivisti, to rade vaši aktivisti. To što mi mašete prstom to ne znači da se to menja. To rade vaši aktivisti i to nikada niste osudili. Vi atmosferu tu stvarate, ali se gurkate laktovima i cerekate kada se nama preti. Tako da za tu atmosferu porazgovarajte sami sa sobom.

Kažete - most prežive naciste. Nacisti ga pravili, naravno da će da preživi. Ali, želim da vam se zahvalim zato što ste potvrdili moju tezu od pre tri nedelje. Pre tri nedelje sam govorio da nije tema ekosistem u Novom Sadu, nego da ste protiv svega što se gradi u ovoj zemlji. Evo, sada nije tema ekosistem i opet ste protiv i nema veze šta se gradi, vi ste protiv. Šta god se gradilo vi ste protiv, da li se gradi zgrada, da li se gradi most, da li se gradi šetalište, da li se gradi autoput, da li se grade garaže, šta god da se gradi vi ste protiv. Vi ste protiv da se u ovoj zemlji išta radi. E, radiće se. Radiće se, jer narod traži da se radi.

PREDSEDNIK: Hvala.

Reč ima potpredsednik Vlade.

SINIŠA MALI: Hvala puno.

Poštovani narodni poslanici, čuli smo dosta proizvoljnih izjava i netačnih informacija, pa samo da iskoristim priliku i da kroz argumente i kroz precizne brojke ukažem na tu neistinu.

Najpre, jedna pohvala, u stvari, ako mogu tako da se izrazim, dakle, ono što smo primetili je da smo duplirali izdvajanja za našu vojsku. Jedino kome to smeta je Viola Fon Kramon i njeni podanici ovde u Srbiji. Njima smeta naša jaka srpska vojska, njima smeta da se borimo za naše Kosovo, za našu Metohiju. Njima sve to smeta. Duplo veća ulaganja u našu vojsku znače sigurnost za naše građane. Nastavićemo time da se bavimo makar to nekoj Fon Kramon smetalo, i naravno, onima koji govore i prenose njene poruke.

Ne bih samo da vam oduzimam vreme, ali ista ta Viola Fon Kramon, je rekla - navijam za Kurtija, Veselinovića i Zelenovića više puta. Čisto samo da znamo koje reči, odnosno čije reči oni izgovaraju tokom svojih obraćanja. Priznanje Kosova je rešenje, itd. Sve to mogu da vam pokažem i lepo da obrazložim.

Ali ono što je važnije za građane Srbije, neki komentar je bio oko značke o primirju u Prvom svetskom ratu i to govore oni koji su tri meseca štitili ratne zločince koji su osuđeni na smrt zbog ratnih zločina u Donjecku. Ovde govorimo o Ejdenu Aslinu koji je tri meseca bio gost koalicije MORAMO ovde u Beogradu. Dakle, to ne pominje. To nije važno.

(Robert Kozmo: Šta pričaš?)

Ono što je važnije za građane Srbije u ovom trenutku, važnije je da nezaposlenost u Srbiji nikada nije bila na manjem nivou i nižem nivou. Čuli smo da je nezaposlenost 13%, ne znam odakle taj podatak. Nezaposlenost u drugom kvartalu je 8,9%. Dakle, poslednji zvanični podatak koji imamo od Zavoda za statistiku. Zaposlenost među mladima, neko je rekao 26%, ne znam odakle ta informacija, imamo informaciju 18,7%, dakle, poslednju informaciju iz Zavoda za statistiku.

Kada govorimo o neselektivnom davanju, da vam odgovorim i na to. Mi smo ponosni što smo mogli da pomognemo svim građanima Republike Srbije kojima je trebala pomoć i kojima je pomoć bila potrebna. Mi nećemo da pravimo diskriminaciju među građanima, kao što to bi planirate da radite. Ako i kada budete došli na vlast, ne dao Bog, napravite tu diskriminaciju pa recite ko nema pravo na pomoć, ko ima pravo na pomoć, koga biste diskriminisali, da je to po pitanju iznosa plate, da li je po polu ili po čemu god hoćete ostalo. Mi u to ne ulazimo. Pomogli smo sve građane i sve mlade od 16 do 30 godina i sve naše najstarije sugrađane i sve građane Republike Srbije sa po 100 evra kada je bila krenula Korona i kada je sve bilo veoma neizvesno našli smo snage i našli smo finansije i to smo uspeli da uradimo.

Kada govorite o ekologiji, ja vas samo molim da obratite pažnju, naučićete to, radi se o izvoru 11. Izvor 11 je kredit koji se ne povlači, ne do kraja godine, a zato imate u Ministarstvu za građevinu, infrastrukturu i saobraćaj 6,3 milijarde novca za ekologiju, za Projekat „Čista Srbija“, tako da govorimo o ulaganju dodatnom u ekologiju kada je izgradnja kanalizacionih sistema u pitanju, kada je izgradnja fabrika za prečišćavanje otpadnih voda u pitanju itd.

Onda se nađete vi koji pričate o ekologiji da kažete da u Srbiji ima 20 do 30 hiljada deponija i tako lažete narod, lažete i poslanike ovde koji su sa vama. Ima ukupno 3.500 hiljade deponija od kojih smo 750 očistili. Dakle, 20 do 30 hiljada i 3.500 je razlika od 10 puta. Samo molim da, ako razgovaramo o ozbiljnim stvarima kao što jeste rebalans budžeta, kao što jesu brojke, ako ništa ovde bar jasno možete da saberete i oduzmete neke cifre, ako znate da ih oduzimate.

Dakle, budžet za ekologiju veći nego što jeste, nego što je bio, izvinjavam se. Budžet za ostala ministarstva veći nego što jeste i što je bio. Budžet za kapitalne investicije veći nego što je bio. Ulaganje u kapitalne investicije ne staju i traju. Veće plate, veće penzije. Vi ste pomenuli ovde – ljudi teško žive. Pa mi to znamo. Mislite da se time ne bavimo po ceo dan? Jesmo li uradili to da kontrolišemo i dalje cenu struje i cenu gasa, da imate najnižu cenu struje u Srbiji i cenu gasa takođe. Jel kontrolišemo cene osnovnih životnih namirnica? Mogu da vam pročitam kolike su cene u nekim drugim zemljama u regionu, koliko su kod nas. Jel kontrolišemo cene goriva, i dizela i benzina? Jel plata od 641 evro prosek danas veća ili niža od 331 evra koji je bio pre 10 godina? Bavimo se time.

Ono što je još važnije, napunili smo naše robne rezerve. Dakle, kupili smo svega što smo mogli da kupimo kako ne bile nestašice po našim rafovima, a imali ste u većim, razvijenijim zemljama nestašice i hleba i testenina i brašna i svega ostalog. U Srbiji toga niste imali.

Borimo se sa svakim izazovom sa kojima se suočavaju sve zemlje u ovom trenutku. Nismo mi birali ni inflaciju koja je došla. Nismo mi krivi što rastu cene prehrambenih proizvoda. Rastu zbog toga što raste uvozna cena sirovina, a uvozne cene su gas, uvozna cena su ambalaže. To raste. Zato se borimo kroz kontrolu cena, kroz održavanje zaposlenosti. Najgore bi bilo kada bi ljudi gubili posao. Borimo se da ne izgube posao, da imaju platu i to da imaju veću platu.

U svom izlaganju sam rekao da je 3% realan rast plata u privredi, 5,4% u privatnom sektoru. Čekajte, u realnom iznosu iznad nivoa inflacije.

Dakle, ako umete, znate i želite da razgovaramo argumentovano, možemo da razgovaramo, imate cifre, izvolite pozovite se na neke statističke podatke, ako ih imate koji govore u vaš prilog, a ovako paušalno, 20, 30 hiljada deponija, nezaposlenost 11%, 13%, 26%, bez ikakvog utemeljenja, mislim da samo gubimo vreme i narodnih poslanika i građana Srbije. Hvala puno.

PREDSEDNIK: Hvala vam.

Povreda Poslovnika, Branimir Jovančićević.

BRANIMIR JOVANČIĆEVIĆ: Moram da se javim ovog puta stvarno, po članu 107. kaže – govornik na sednici Narodne skupštine je dužan da poštuje dostojanstvo Narodne skupštine, a dostojanstvo je pravo osobe da bude vrednovana i poštovana.

Danas, gospodin Mali govori o nekim faktima kada je u pitanju životna sredina potpuno neargumentovano. Mene, kao profesora hemije i životne sredine u svakom slučaju, prosto rečeno, vređa i krši moje dostojanstvo.

Zbog čega to govorim? Sistem izgradnje regionalnih prečišćivača otpadnih voda, načinom kako je zamišljen je potpuno pogrešan. Gospodin Lazović, koji je izneo podatke o tome, da je to zastarelo, to je potpuno tačno, ako se ima u vidu na koji način se danas organizuju sistemi za prečišćavanje, odnosno kolektori za prečišćavanje otpadnih voda. To nije sistem koji podrazumeva da se iz nekoliko mesto, na razdaljinama od 20, 30, 40…

PREDSEDNIK: Gospodine Jovančićeviću, samo jedna stvar.

To što sada govorite, da li bilo kakve veze ima sa Poslovnikom i članom koji ste naveli? Nema.

BRANIMIR JOVANČIĆEVIĆ: Ima.

PREDSEDNIK: Kako ima?

BRANIMIR JOVANČIĆEVIĆ: Zato što je gospodin Siniša Mali…

PREDSEDNIK: Kakve veze ima sa članom 107. to što vi smatrate da je nešto zastarelo?

BRANIMIR JOVANČIĆEVIĆ: … izneo pogrešne podatke pogrešne procene, kao što je izneo pogrešnu procenu o broj divljih deponija.

Mi, zapravo danas nemamo definiciju divljih deponija.

PREDSEDNIK: Gospodine Jovančićeviću, to što vi sada radite, to je repliciranje.

BRANIMIR JOVANČIĆEVIĆ: Šta je to?

PREDSEDNIK: Repliciranje.

BRANIMIR JOVANČIĆEVIĆ: Ne, to je povreda dostojanstva…

PREDSEDNIK: I kada to radite, onda jedino što je fer, u skladu sa našim pravilima, to je da se to vodi, kao vreme vaše poslaničke grupe.

BRANIMIR JOVANČIĆEVIĆ: Ne, ne, ovo je povreda dostojanstva, zato što je izneo niz nerealnih procena.

PREDSEDNIK: Nije povreda nikakva, to je replika.

Da li vi želite da se, vezano za član 107. Skupština izjasni?

BRANIMIR JOVANČIĆEVIĆ: Nek se izjasni.

PREDSEDNIK: Skupština će da se izjasni.

U skladu sa članom 103. stav 8. ovo vreme ćemo da vodimo, kao vreme vaše poslaničke grupe, koje ste iskoristili, kao repliku.

(Branimir Jovančićević: To nije korektno. Apsolutno nekorektno. Dobro, vi kao predsedavajući možete da uradite šta god hoćete, ali potpuno je nekorektno sa vaše strane.)

PREDSEDNIK: Da, pošto ste to uradili, nema problema, samo ćemo pravila da primenimo koja su jednaka za sve. Hvala vam.

Samo polako, vi i vi.

Lazović, replika.

RADOMIR LAZOVIĆ: Hvala predsedavajući.

Dakle, znate nije ovo prvi put da se nama odgovara kada pomenemo siromaštvo i kada pomenemo da dva miliona ljudi je na ivici tog siromaštva, pola miliona ljudi ispod te ivice, da nam se odgovara, da nam stranci pišu govore.

Jel to neki stranci više brinu o siromaštvu građana Srbije, gospodine Mali? Jel stvarno to govore, jel stvarno to vaš odgovor? Pa, nekako je ipak malo ispod neke granice i za vas da se tako obraćate i da to govorite. Pa, kada imate te podatke, pa dajte bre pričajte o podacima.

Ja sam vam takođe skrenuo pažnju na nešto, to su ove subvencije za kupovinu električnih automobila. To najbolje pokazuje kako vi ljudi razumete šta treba da se uradi oko zagađenja vazduha. Petnaest hiljada ljudi godišnje umre, vi umesto da onima koji proizvode zagađenje, i velikim i malim ložištima, omogućite da promene način kako da dobijaju energiju, vi uzmete i bogatim ljudima date još para, da kupe bolje automobile i to vam je mera.

Ali, moram da kažem da se jedan pomak ipak desio, od toga da je predsednik Vučić tvrdio kako zagađenje vazduha ne postoji u Srbiji, kako je to nešto što je nemoguće za naše gradove, do toga da ste instalirali ovde prečišćivače vazduha, onako deluju dosta masivno i fensi, što se kaže. Pogledajte to. Evo, ipak smo napredovali do toga kada je vaše zdravlje ugroženo. E, pa to zdravlje milion ljudi ima respiratorne probleme gospodo, 15.000 ljudi premine godišnje. Evo, dajte to za bolnice, dajte to za vrtiće, dajte to za škole, a ne prvo u Skupštinu.

I druga stvar, hajde da rešavamo taj problem, ima mera koje smo vam već slali, slali smo vam naš plan u šest koraka, kako da rešimo zagađenje vazduha, eto vam i odatle prepišite. Samo napred, samo da se nešto desi.

PREDSEDNIK: To je dva minuta.

Svašta sam očekivao, ali da ste vi protiv pročišćivača vazduha, nisam.

Inače, moguće da je to služba rešila da unese u salu zato što je primetila da ljudi sa vaše liste ulaze sa cigaretama u salu, možda ima veze jedno sa drugim.

Što se tiče replika, u sistemu imam predsednika Vlade. Izvolite.

SINIŠA MALI: Hvala puno.

Samo ukratko kada su cifre i precizni podaci u pitanju. Dakle, tri stvari želim da napomenem. Prvo, kada je siromaštvo i socijalna nejednakost u pitanju, imate izveštaj Zavoda za statistiku Republike Srbije, osnovni pokazatelj siromaštva i socijalne isključenosti, stopa rizika od siromaštva 2017. godine je 25,7%, 2021. godine je 21,2%. Stopa rizika od siromaštva ili socijalne isključenosti sa 36,7% 2017. godine, na 28,5%. Pogotovo su mere koje smo preduzeli da pomognemo ljudima prošle godine i ove godine, kada je Kovid i inflacija u pitanju, doprinele upravo smanjenju siromaštva i to ako posmatrate i ako se bavite tim tzv. „džini i rigini“ koeficijentom, takođe biste videli da se za 1% smanjio upravo zahvaljujući pomoći države u toku pandemije, u ovom posmatranom periodu.

Tako da, nemojte molim vas da pričamo o siromaštvu, bez argumenata. Veoma je osetljiva tema za sve. Najvažniji pokazatelj uspešnosti borbe protiv siromaštva je broj radnih mesta koji se otvara, jer to ljudima daje konačno rešenje da izađu iz začaranog kruga siromaštva, a država i kroz ovaj rebalans budžeta, ako sam vam rekao da smo 15 milijardi dinara više izdvojili za Ministarstvo za socijalnu zaštitu, dovoljno vam govori koliko o tome brinemo.

Pod dva, 1.300 domaćinstava je samo u poslednje dve godine finansirala država da promene individualna ložišta kako bi umanjili zagađenost i sa tim projektom nećemo odustati. Sa tim projektom ćemo nastaviti.

Pod tri, kada govorite o zakonu koji je pred vama, dakle, „KfW“ je Nemačka razvojna agencija, tehnologija koja se koristi kroz ovaj zajam, na teritoriji Republike Srbije je poslednja reč tehnologije koja se koristi u EU. Tako da vas molim da više ne obmanjujete ni građane Srbije, ni narodne poslanike sa nekim tehnologijama o kojima ste vi sami pričali. Dakle, Nemačka razvojna agencija insistira na poštovanju kriterijuma koji nama odgovaraju, a to je da se najsavremenija oprema za prečišćavanje otpadnih voda investira i instalira u Srbiji. Hvala.

PREDSEDNIK: Hvala.

Prema redosledu poslaničkih grupa, Rozalija Ekres.

ROZALIJA EKRES: Hvala predsedniče.

Poštovane koleginice i kolege narodni poslanici, poštovani ministri sa saradnicima, ispred poslaničke grupe SVM na samom početku svog obraćanja ću naglasiti da će naša poslanička grupa sa zadovoljstvom podržati rebalans budžeta za 2022. godinu.

Naše uverenje je da je Predlog rebalansa definisan na stabilnoj i realnoj osnovi, osnažuje i stav MMF-a o stanju ekonomije Republike Srbije, koji je iznet na nedavnim pregovorima.

Tokom dvonedeljnih razgovora razmatrana su aktuelna monetarna, fiskalna i makroekonomska kretanja i projekcije na osnovu čega je Misija pozitivno ocenila sprovođenje privrednog programa i pohvala kontinuitet dobrih ekonomskih politika. Istakli su da je očuvana stabilnost uprkos nepovoljnim uslovima u međunarodnom okruženju da Srbija ima rezerve da se suoči sa rizicima, uključujući visoke devizne rezerve od 16,5 milijardi evra, umeren spoljni i javni dug, dobro kapitalizovan i likvidan bankarski sistem, kao i istoriju pravovremenih odgovora na različite izazove.

Konstatovano je da je naša privreda zabeležila snažan oporavak od pandemije, ali da se svi sada suočavamo sa negativnim efektima nepovoljnih kretanja na svetskom i regionalnom nivou, koji utiču na niži globalni rast a time i na smanjenu eksternu tražnju za srpskim izvozom iz zemalja EU, kao i na visoke cene energenata i poremećaje u lancima snabdevanja.

Dogovor sa Misijom MMF-a i sklapanju dvogodišnjeg stend baj aranžmana vrednog 2,4 milijarde evra će biti dodatna podrška finansiranju u uslovima izazova u svetskom ekonomskom okruženju, a podržaće i makroekonomske politike sa ciljem da obuzda visoku inflaciju i podrži stabilnost deviznog kursa, kao i napore vlasti na sprovođenju strukturnih reformi, sa fokusom na sektor energetike.

Nakon pandemije, globalna ekonomija nastavlja da se suočava sa velikim izazovima nastalim pod uticajem konflikta u Ukrajini. Pored snažnog rasta cena energenata, porasle su i cene hrane na svetskom tržištu.

Očekuje se da će inflacija krajem 2022. godine dostići svoj maksimum, ali uz procenu da je potreban duži vremenski period u kom će inflatorni pritisci biti stabilizovani. Rastuće kamatne stope globalno usporavaju investicije i već je primetan usporeni rast BDP usled negativnog uticaja inflacije na realne prihode.

Makroekonomska kretanja u Srbiji početkom 2022. godine bila su generalno na nivou projektovanih, međutim, nastavak sukoba i zaoštravanje međunarodnih ekonomskih i političkih odnosa praćenih rekordnim cenama energenata počeli su vremenom da se održavaju i na domaću privrednu aktivnost. Tako je rast BDP sa nivoa od 4,3% u prvom kvartalu ove godine spustio na 4,1% za prvu polovinu.

Povećanje ekonomskih aktivnosti zabeleženo je kod svih uslužnih delatnosti, a najznačajniji doprinos došao je od trgovine, saobraćaja, turizma i informacionih tehnologija. Pozitivan doprinos zabeležila je i ukupna industrijska proizvodnja, sa rastom od 3,3%.

Nažalost, nepovoljni agrometeorološki uslovi odrazili su se na ispod prosečnu poljoprivrednu sezonu, pa se u ovom sektoru desio značajan pad. Umesto prosečne sezone i rasta od pola procenta, očekuje se pad od 8%.

Na tržištu rada trend pozitivnih kretanja nastavljen je i tokom 2022. godine i odražava se pre svega kroz povećanje zaposlenosti i realnih zarada, ali nešto sporije nego u prethodnom periodu. Na opšti rast zarada uticaj je imalo i povećanje minimalne cene rada od 9,4%. Stopa nezaposlenosti je smanjena na 8,9%.

Međugodišnja inflacija u Srbiji, kao i u većini drugih zemalja, nastavila je da se kreće uzlaznom putanjom i početkom ove godine. Na ovakvo kretanje inflacije uticali su pre svega faktori eksternog karaktera, kao što su porast svetskih cena energenata i zastoji u globalnim lancima snabdevanja. Tako je u septembru 2022. godine inflacija na međugodišnjem nivou iznosila 14%.

Uprkos ostvarenjima početkom 2022. godine koja su generalno bila na nivou projektovanih, Ministarstvo finansija je zbog očekivanog negativnog uticaja rastućih geopolitičkih tenzija energetske krize, kao i povećane globalne neizvesnosti, revidiralo naniže originalnu projekciju rasta BDP na 3%.

Nepovoljna kretanja od prvobitno očekivanih zabeležiće i građevinarstvo, pre svega kao posledica rastuće globalne neizvesnosti i manjeg obima privatnih investicija, ali i usled snažnog rasta cena građevinskog materijala.

Ekonomski rast će u ovoj godini i u novoj proceni biti podstaknut domaćom tražnjom. Povoljna kretanja na tržištu rada, praćena rastom zaposlenosti i realnih plata, potpomognuta jednokratnom davanju stanovništvu, odraziće se na stabilan rast privatne potrošnje od skoro 4%, dok će doprinos državne potrošnje ostati nepromenjiv.

Nastaviće se sa politikama koje imaju za cilj smanjivanje broja zaposlenih u sivoj zoni i njihovo prevođenje u korpus formalno zaposlenih, čime bi se njihovi uslovi rada bitno poboljšali, a pozitivan efekat bi se odrazio i na prihode budžeta.

Očekuje se dalje smanjivanje stope nezaposlenosti, kao i nastavak rasta realnih zarada, ali po usporenijoj dinamici. Očekuje se da će inflacija nastaviti da se kreće iznad gornje granice cilja i u narednom periodu, ali da će biti na silaznoj putanji. Uzimajući u obzir dinamiku iz prvih devet meseci i izglede do kraja godine, očekuje se da će se prosečna stopa inflacije u 2022. godini kretati na nivou od 12%.

Do kraja godine očekuje se nastavak rasta spoljne trgovinske robne razmene, ali po nešto usporenijoj dinamici, uz brži rast uvoza od izvoza. Uprkos visokoj neizvesnosti u međunarodnom okruženju, očekuje se dalji visok priliv stranih direktnih investicija. Kao što smo čuli od ministra, to je danas već 3,3 milijarde evra, uz rekordan priliv doznaka iz inostranstva.

Budžet za 2022. godinu planiran je u okolnostima postepenog izlaska iz zdravstveno-ekonomske krize izazvane pandemijom. Krajem 2021. godine zabeleženi su veoma dobri rezultati u naplati skoro svih prihodnih oblika, što je uslovilo značajne revizije projekcije naviše tokom godine. Ipak, projekciji prihoda za 2022. godinu pristupilo se veoma oprezno. To je rezultiralo da su danas prihodi budžeta iznad očekivanih iznosa.

Rebalansom budžeta Republike Srbije za 2022. godinu predviđeni su ukupni budžetski prihodi u iznosu od 1.709 milijardi dinara, što je za 192 milijarde veći iznos, tj. za skoro 13% više u odnosu na iznos predviđen početnim budžetom za 2022. godinu.

Poreski prihodi planirani su u iznosu od 1.490 milijardi dinara, a neporeski u iznosu od blizu 200 milijardi.

Sve kategorije prihoda, osim akciza, revidirane su naviše u odnosu na prethodnu projekciju. Najveću procentualnu promenu beleže prihodi od poreza na dobit, a u apsolutnom iznosu prihodi od poreza na dodatu vrednost.

Rashodi i izdaci budžeta povećani su za 271 milijardu dinara ili za skoro 16% i iznose 1.988 milijardi.

U strukturi ukupnih rashoda i izdataka od 1.988 milijardi dinara, tekući rashodi iznose 1.387 milijardi ili 70% ukupnih rashoda i izdataka. Izdaci za kapitalne investicije iznose 512 milijardi dinara ili 22% ukupnih rashoda i izdataka ili 7,2% bruto društvenog proizvoda, što smo i sinoć na sednici Odbora za finansije čuli i od Fiskalnog saveta da je izuzetno pozitivan finansijski rezultat.

Izdaci za nabavku finansijske imovine koja su povećana za 153 milijarde stoje najvećim delom kao intervencijska sredstva data za prevazilaženje energetske krize. Budžetski deficit povećan je sa 3% na 3,9% BDP-a. Ovaj rezultat neće narušiti uspostavljenu putanju smanjenja učešća javnog duga u BDP-u, koja je prisutna od 2016. godine. Procenjeni nivo javnog duga na kraju 2022. godine se očekuje na nivou od oko 56%. Samo mala digresija, zemlje Evropske unije u proseku imaju oko 88% udela javnog duga u svojim bruto društvenim proizvodima.

Značajno povećanje u rebalansu imaju i subvencije, planirane su u iznosu od 174 milijarde dinara, što je za skoro 22% više u odnosu na iznos planiran početnim budžetom za tekuću godinu. Više od trećine subvencija, blizu 66 milijardi dinara, namenjeno je podsticajima u poljoprivredi, za drumski saobraćaj 18%, za železnice 10%, a za subvencije u privredi 11,25% ukupnih subvencija.

Predloženi rebalans koji je danas pred nama nužan je odgovor na značajno izmenjene okolnosti u odnosu na situaciju u kojoj je budžet donet krajem prošle godine. Pre svega, rebalans je neophodan radi uspostavljanja alokacije sredstava u skladu sa novom organizacijom i delokrugom rada ministarstava, rebalans je pretpostavka za omogućavanje redovnog funkcionisanja svih državnih funkcija, međutim, jednako važno, ako ne i važnije, jeste da se rebalansom uspostavlja nova alokacija sredstava koja treba da odgovori na izmenjene prioritete koji su posledica političkih i ekonomskih šokova na globalnom nivou.

Ono što u spletu ovih teških dešavanja jeste olakšavajuća okolnost, to je činjenica da su svi napori uloženi u reforme i politike prethodnih godina omogućili da i u ovoj krizi imamo potencijal kojim ćemo moći da odgovorimo, jer rebalansom za budžet prilagođavamo se na značajno višem nivou, a ta činjenica omogućila je da bez obzira na potrebu da se značajna sredstva izdvajaju za očuvanje energetske stabilnosti i standarda građana, osnovna arhitektura budžeta definisana i kroz ulaganja u strateški važne projekte ostane zaštićen. Koliko je bilo potrebno zbog izmenjenih okolnosti definisati nove prioritete svedoči, na primer, izdvajanje za robne rezerve koje je povećano preko pet puta, sa pet milijardi dinara na 26,5 milijardi dinara. Uz to, u fokusu je i dalje pre svega briga za građane, i to one u najosetljivijim grupama, briga o deci i porodici, briga o mladima i preko finansijske podrške, briga o starijim licima preko povećanja penzija itd. Uz sve to, nivo kapitalnih ulaganja je očuvan.

Pošto dolazimo iz Vojvodine, posebnu pažnju posvećujemo uticaju javnih politika na život građana u ovom delu naše zemlje. U listi projekata kapitalnog i strateškog značaja znatan je broj onih koji se realizuju na teritoriji Vojvodine, kao na primer, brza saobraćajnica Novi Sad-Ruma, auto-put Beograd-Zrenjanin, brza saobraćajnica Bački Breg-Kikinda, izgradnja fabrike vode u Kikindi itd. Iako su okolnosti otežane, lista projekata koja je utemeljena početnim budžetom nije pretrpela redukcije, a za realizaciju projekta mađarsko-srpske železnice ovim rebalansom sredstva su čak i povećana za preko pet milijardi dinara. Takođe, u potpunosti podržavamo predlog koji velikim delom predviđa uvećana sredstva za podsticaje za izgradnju infrastrukture u turističkim destinacijama. Posebno ističemo značaj nastavka radova na akvaparku na Paliću. U prvom koraku je bilo obezbeđeno 230 miliona dinara za nastavak radova. Pored ovih 230 miliona dinara iz Republike, grad Subotica je obezbedio 212 miliona, nedostajućih 460 miliona, što sve zajedno ukupno čini oko 800 miliona dinara, koliko se obezbeđuje ovim rebalansom budžeta. Zahvalni smo na podršci koja omogućava da dugoočekivani velnes i spa centar na obali jezera Palić bude završen do maja naredne godine i da značajno obogati turističku ponudu i doprinese atraktivnosti destinacije.

Pored ovih za sve nas strateških projekata, koji je svima nama vidljiv, država ostaje posvećena i sprovođenju mera modernizacije i reforme u svim oblastima, npr. digitalizacija javne uprave, e-fakture, razvoj informacione infrastrukture u osnovnim i srednjim školama itd, a što je ulaganje u temelje koji u budućnosti treba da dovedu do željnih promena ka razvijenijem i uređenijem društvu kakvom težimo.

Na kraju, bez obzira na sve teškoće i negativne izglede kojima svedočimo, ovo što sam navela ohrabruje i opredeljuje nas i našim glasom ćemo podržati rebalans budžeta Republike Srbije za 2022. godinu. Zahvaljujem.

PREDSEDNIK: Hvala najlepše, gospođo Ekres.

Reč ima Boško Obradović.

BOŠKO OBRADOVIĆ: Poštovane kolege narodni poslanici, poštovani građani, uvaženi predstavnici Vlade Republike Srbije, ministar koji je izvestilac u ime Vlade Republike Srbije gospodin Mali je, rekao bih, možda jedan od najboljih učenika iz čuvene škole političkog marketinga predsednika SNS Aleksandra Vučića. Iz njegovog izlaganja čuli smo zaista impresivne podatke – sve u Srbiji raste, povećanje plata, povećanje penzija, povećanje prihodne strane budžeta, povećanje BDP-a, povećanje zaposlenosti. Zaista kada bi on tu stavio tačku, možda bi neko mogao da poveruje u te njegove mađioničarske trikove i statističke igrokaze.

Ali mogao je ministar i da nastavi sa povećanjima. Pa recimo povećanje inflacije od projektovanih 3% na 12%, povećanje novih zaduživanja za skoro četiri milijarde evra, najveće zaduženje države u poslednjih deset godina u jednoj godini ili možda da nastavi sa povećanjima siromaštva u Srbiji, povećanje odlazaka mladih i čitavih porodica iz države ili povećanje centralizacije Srbije, da se svi sele u nekoliko velikih gradova, da se prazne sela, da se prazne granični pojasevi, da se prazne manji gradovi. Dakle, ima mnogo različitih povećanja u Srbiji o kojima ministar, naravno, neće reći ni reč. Posebno neće reći ni reč o povećanjima cena, o cenovnoj krizi, o talasu poskupljenja, o cunamiju poskupljenja u kojem mi danas živimo.

Recimo, ministre niste mogli da čujete za povećanje, primera radi, evo, samo da nabrojim nekoliko tih povećanja, 38% poskupljenje za mleko, 54% poskupljenje ulja, 63% poskupljenje mesa, 64% poskupljenje šećera. Da li je to inflacija od 12% ili je to nešto veća inflacija za osnovne životne namirnice koje čine prosečnu potrošačku korpu i od kojih zavisi život i egzistencija građana Srbije? O tim povećanjima ministar ovde nije rekao ni reč.

Naravno u njegovom obrazloženju, obrazloženju Vlade za rebalans ovog budžeta čućete mnogo podataka iz evropskih i svetskih primera, pa evo da citiram – ozbiljne teškoće za domaćinstva sa niskim prihodima širom sveta, pa naglo povećanje troškova života, snaženo povećanje kamatnih stopa, banaka na kredite i značajno manji rast privrede u 2023. evro zoni, ali ni reči kada su problemi i teškoće u Srbiji u pitanju. Koliko je ovde poskupeo ogrev gospodine ministre, koliko drva, koliko ugalj, koliko pelet? Koliko je ovde poskupelo gorivo i najskuplje je i dalje u čitavom regionu? Koliko su poskupele cene kvadrata u izgradnji novih stanova? Koliko cena zakupnine stana? Koliko su poskupeli lekovi? Koliko komunalije? Koliko zdravstveni pregledi? O tome niste mnogo govorili u vašem ekspozeu, da ga tako nazovem.

Takođe, ste našli gomilu izgovora zašto mi imamo određene ekonomske probleme. Pa, pazite redom, novi globalni šok, negativni uticaj konflikta u Ukrajini, rast geopolitičkih tenzija, uvezena inflacija. Izvinite, da vas pitam gospodine Mali – a, da li je, recimo globalni šok kriv za imenovanje Milorada Grčića za direktora Elektroprivrede Srbije sa mesta pečenjara na mesto direktora najvažnijeg javnog preduzeća u državi. Da li je to kriv rat u Ukrajini? Ili je to kriva SNS čiji je to kadar? Sada kada mi imamo dubioze u budžetu i moramo da idemo na nova zaduženja da bismo mogli da pokrijemo dugove Elektroprivrede Srbije, ko je kriv? Gde je danas Zorana Mihajlović nadležni ministar prethodnih 10 godina? Gde je danas Milorad Grčić koji je uništio Elektroprivredu Srbije? Ko će da odgovara za toliko dugova, za toliko katastrofalnog upravljanja EPS? Što ne uhapsite Milorada Grčića? Što ne plati od svoje privatne imovine ono što je upropastio vodeći jedno državno javno preduzeće? Moramo da imamo odgovornost za štetu koja je naneta narodu i državi.

Ono što ovde želim posebno da naglasim jeste nekoliko podataka koje vi sami pominjete u vašem obrazloženju rebalansa. Vlada priznaje da je došlo do pada izvoza poljoprivrednih proizvoda od 4,1%. Iznova se izgovara na nepovoljne agrometeorološke uslove iako nije mnogo uradila za navodnjavanje, za subvencije, za cene goriva i đubriva i da naravno spreči nelojalnu konkurenciju uvoznički lobi koji ovde uvozi sve ono što mi možemo da proizvedemo i ubija domaćeg proizvođača damping cenama i subvencionisanim cenama iz inostranstva. Dakle, nije sve do uvezene inflacije, nešto je i do Vlade Srbije. Svi su krivi i sve na ovome svetu je krivo za naše ekonomske probleme samo Vlada Srbije nije ništa kriva.

Kaže Vlada da je ostvaren rast doznaka iz inostranstva od 60,7% i da je to rekordni priliv, ali vam ne pada na pamet da formirate ministarstvo za Srbe van Srbije, za ministarstvo dijaspore i da Srbima iz dijaspore dajete iste one poreske olakšice, subvencije i druge uslove da se ovde vrate i investiraju kao što dajete stranim kompanijama.

Vlada ni na koji način ne odustaje od svoje politike zaduživanja i naravno ona to zaduživanje ne ulaže u ono što bi bio domaći ekonomski interes već da tako kažem u dve stvari koje su nama problem, a to je korupcija i to je ekstra profiterstvo stranih banaka, stranih kompanija i uvozničkog lobija.

Niko među nama u opoziciji, mi nismo neprijatelji države, mi želimo dobro ovome narodu i državi, nije protiv novih puteva, protiv novih železnica, protiv novih bolnica, svi smo za to, novih mostova, svi smo za to, ali koliko koštaju ti putevi, te bolnice, te železnice i ti novi mostovi.

Zašto je svaki kvadrat, svaki kilometar nekoliko puta skuplji ovde u Srbiji nego u zemljama u regionu ili u Evropi. Gde idu te pare? Gde ti pretplaćeni radovi odlaze u čije džepove? To je problem sa velikim infrastrukturnim ulaganjima u Srbiji, a još veći je problem ono što vam kaže Fiskalni savet u rezimeu kad kaže – Kancelarija za upravljanje javnim ulaganjima sada Ministarstvo od svog osnivanja nikada nije našla za shodno da u budžetu predstavi projekte na koje troši novac poreskih obveznika. Pazite, ovaj podatak nikada nisu našli za shodno da predstave zašta odlaze narodne pare? Ili, kaže na drugom mestu Fiskalni savet, u inače izuzetnom rezimeu, kaže nešto što je zaista šokantno – glavni problem EPS-a je manjak proizvodnje do kog je došlo zbog lošeg upravljanja i nedovoljnih ulaganja u prethodnim godinama. Kaže – kad je EPS u pitanju njegovi trenutni problemi gotovo u potpunosti su posledica katastrofalnog upravljanja preduzećem u prethodnim godinama, jednako upravljanje od strane SNS.

Kaže, dalje, kako je moguće da u Kolubari nije otvoren novi rudnik uglja iako je još pre pet godina bilo potpuno jasno da je to neophodno? Takođe, mora se videti to zašto su gubici na mreži i krađe struje ogromni? Zašto je EPS najveći zagađivač u Srbiji? Zašto je distributivna mreža u katastrofalnom stanju? Zašto su troškovi radne snage veliki? Zašto je prosečan broj ponuđača na tenderima EPS-a pao u prethodnim godinama na svega 1,7? Citiram Fiskalni savet.

Dakle, zašta služi Fiskalni savet ovde ako nećemo da slušamo ono što nas savetuju ovi stručnjaci iz Fiskalnog saveta. Između ostalog savetuju nas još jednu stvar, o kojoj je srpski pokret Dveri, vama govorio godinama unazad u vreme pandemije niste to poslušali, a sada to možete pročitati u izveštaju Fiskalnog saveta. Kaže – država je pomoć neopravdano dodeljivala i preduzećima koja nisu imala probleme u poslovanju što je verovatno omogućilo jednom delu privrede da vanredno poveća profit.

Dakle, ne vidim logiku da podjednako podržavate privredne subjekte koji uspešno posluju i one koje imaju problem u poslovanju. Kao što ne vidim logiku da podjednako podržavate stanovništvo koje je bogato, kao što je stanovništvo koje je socijalno ugroženo. Ne vidim logiku, da podjednako povećavate penzije penzionerima sa 10.000 dinara penzijom i penzionerima sa 100.000 dinara penzijom. Evo, da vam navedem jednu jednostavnu računicu o kojoj izgleda niste razmišljali, gospodine ministre.

Vaše povećanje penzije od 9% na 10.000 dinara penzije, koju verovali ili ne, uvažene kolege narodni poslanici, sto hiljada penzionera u Srbiji ima penziju 10.000 dinara. Sto hiljada penzionera, deset hiljada dinara i šta mogu sa deset hiljada dinara na mesečnom nivou i vi im povećavate na 9%. Znate, koliko je to? Devetsto dinara, ali onome od 100.000 dinara penzije, to je 9.000 dinara povećanje. Pa, da li je to normalno. Pa, valjda bi bilo normalno da onaj sa 10.000 dinara dobije 9.000 dinara povećanje, a onaj sa 100.000 dinara penzije da dobije 900 dinara povećanja. To bi bilo normalno i mi bismo to podržali i za to glasali i tu nema nikakve dileme.

Dakle, generalno što se tiče penzionera, kada sam se dotakao te teme, 850 hiljada penzionera ste opljačkali za ukupno 850 miliona evra za one četiri godine Zakona o smanjenju penzija i nikada im to niste vratili. Mnogi od njih, nažalost više nisu sa nama i nikada neće imati priliku da se ispuni pravda i da im bude vraćeno ono što im je ova država uzela, protivzakonito i protivustavno.

Navešću vam još nekoliko primera koji deluju zaista neverovatno. Milion penzionera ima penziju koja je ispod proseka od 33.000 dinara. Milion penzionera živi sa penzijom ispod 33.000 dinara. Pazite, ovaj podatak od toga 652.913 penzionera prima penziju između 10.000 dinara i 25.000 dinara. Preko šesto hiljada penzionera živi sa penzijom od deset do 25.000 dinara.

Molim vas, vaš zadatak je, gospodine ministre, poenta ove Skupštine i vaše Vlade je, da u nastupajućem zimskom periodu koji će biti veoma težak obezbedimo topa dom i punu trpezu za građane Srbije, da obezbedimo podršku svemu što je domaće, ne više stranim kompanijama i stranim bankama, one nas više ne interesuju, samo domaći privrednik, samo domaći poljoprivrednik. Da obezbedimo da niko u Srbiji za vreme ove zime ne ostane bez struje, bez grejanja, bez hrane, da podržimo siromašne i prezadužene porodice da prežive ovu zimu.

Mi vam u tom smislu nudimo čitav paket hitne državne akcije i konkretnih mera podrške domaćoj privredi i poljoprivredi, sa jedne strane, a sa druge strane socijalno ugroženim kategorijama stanovništva. I o tome želim da vam kažem nekoliko veoma konstruktivnih predloga.

Pre toga dozvolite da konstatujem još samo sledeću stvar. Možda vi iz „Beograda na vodi“, gospodine ministre, sa one kule, ne vidite cenovnu krizu u kojoj živi prosečna porodica, jer zamislite da istovremeno vam raste cena mleka, mesa, voća, povrća, ogreva, užine za đaka, školskog pribora, udžbenici, da ne nabrajam dalje, zakup stana koji rentirate, cena leka, cena zdravstvenog pregleda itd.

Mi moramo u tom smislu hitno da reagujemo. Mi ne možemo više, gospodine ministre, da 93,5% državnih subvencija dajemo stranim kompanijama. Mi ne možemo više da imamo državu u kojoj 88% bankarskog tržišta drže strane banke. Mi ne možemo da imamo minimalnu zaradu koja je za 11.000 dinara manja od minimalne potrošačke korpe. Mi moramo da promenimo tu politiku, ekonomsku politiku, za koju ste vi sada priznali da je krahirala na svetskom nivou, ne liberalno-ekonomsku doktrinu, po kojoj vi uzimate od siromašnih i dajete bogatima. Vi ste jedan obrnuti anti Robin Hud. Prirodno je uzimati bogatima, povećati porez na bogatstvo i luksuz, da biste dali siromašnima. Vi radite suprotno sve vreme u ovoj državi koja je raj za bogataše sa najmanjim porezima na bogatstvo i na luksuz. Vi, zapravo, podržavate sve ono što je suprotno od socijalne države.

Sada ću vam reći šta je socijalna država da biste vi razumeli šta ja zapravo hoću da vam kažem. Kada bismo se mi pitali i odlučivali uradili bismo nekoliko ključnih mera socijalne politike koju se u ovom trenutku neophodne. Evo pet mera za penzionere.

Proglasili bismo one nepravedno oduzete penzije za one četiri godine javnim dugom koji mora da se reprogramira i vrati penzionerima ili njihovim naslednicima u slučaju da su nažalost ti ljudi pokojni.

Pod dva, povećali bismo visinu minimalne penzije, jer ne može da se živi sa 10.000 dinara penzije. Ne može da se živi sa 10.000 do 25.000 dinara penzije.

Pod tri, što je veoma važno, uveli bismo socijalnu penziju jer, verovali ili ne, preko 100.000 najstarijih sugrađana naših u Srbiji nema nikakva primanja i morali bismo da im damo minimalnu socijalnu penziju po, naravno, socijalnoj karti, ako su socijalno ugroženi. Ukinuli bismo, gospodine ministre onu skandaloznu klauzulu da neko ko je napunio 40 godina radnog staža dobija trajno umanjenje penzije zato što nije ispunio starosnu granicu za odlazak u penziju, pa može li bar da dobije punu penziju kada napuni 65 godina. Čemu ta diskriminacija, čemu ta nova pljačka penzionera?

I na kraju ono što mislim da je izuzetno važno, a već sam vam rekao, kada povećavate penzije napravite selektivno povećanje, pa oni koji imaju male penzije njima veće povećanje, a oni koji imaju velike penzije njima manje povećanje. Jel to može? Pa može. Pa što ne uradite? Što ne uradite?

Da nastavim sa onim što mislim da je zaista ključno u vremenu koje je pred nama. Gospodine ministre, apelujem na vas, znam da vi to možete ako hoćete. Socijalni dodatak za energente i povišene troškove života za socijalno ugrožene kategorije stanovništva. Predvideli smo 30.000 dinara za porodice sa decom koja su socijalno ugrožene i 15.000 dinara za penzionere bez ikakvih primanja i penzionere sa minimalnim penzijama, ali i druge osetljive kategorije stanovništva, kao što su nezaposleni, osobe sa hendikepom itd.

Vaučeri, besplatni za nabavku osnovnih životnih namirnica, za podršku domaćoj robi, domaćim proizvođačima od kojih bi mogli da se kupe, odnosno preko vaučera dobiju ti osnovni proizvodi.

Veoma važna socijalna mera – zabrana za isključenja struje privatnim licima do 1. maja 2023. godine. Ne možete nikoga u ovom nastupajućem periodu ostaviti bez struje, bez grejanja, u ovim teškim i osetljivim vremenima. Smanjenje PDV na osnovne životne namirnice na 1%, potpuno ukidanje PDV-a na bebi opremu, hranu, higijenu i ukidanje duplog oporezivanja akcize na gorivo, čime bismo omogućili jeftinije gorivo za sve građane Srbije, veću potrošnju goriva što bi, naravno, više punilo budžet države Srbije.

Imamo još nekoliko nepravdi na koje, za kraj, želim da podsetim i vas, i Vladu i koje treba da budu ispravljene. Jedna od najvećih nepravdi – isplatiti zarade radnicima iz pljačkaških privatizacije koje ljudima nisu isplaćene iako imaju pravosnažne sudske presude da im sleduju neisplaćene zarade, da im sleduje nepovezan radni staž, da im sleduju jubilarne nagrade, da im sleduje sve što su zaradili. Država Srbija treba da preuzme na sebe taj dug i da ga isplati u narednim godinama kroz neko reprogramiranje svega toga.

Takođe, država Srbija treba da povede računa da pomogne svima onima koji će imati ozbiljan problem sa rastom kreditnih zaduženja, posebno stambenih kredita i kreditnim ratama i da vidimo na koji način i tu u kriznom vremenu koje dolazi možemo da pomognemo svim građanima Srbije koji su bankarski klijenti, koji su prezaduženi, a ne zaboravimo da su iste te banke zelenaši i pljačkaši koji deru kožu sa leđa građana Srbije onim nepravednim i nepoštenim obradama kredita gde ste vi preko Vrhovnog kasacionog suda zaštitili banke, a ne bankarske klijente, odnosno građane Srbije. Neprestano to radite, stalno štitite banke, a ne štitite građane koje bi trebali da štitite.

Na kraju, još dve intervencije koje su, mislim, izuzetno važne, a to su smanjenje poreza na zarade i na imovinu za svakog ko stupi u brak i ko dobije dete. To je prava pronatalitetna mera, dugoročna i strateška. Pogledajte poreske reforme brojnih velikih zapadnih zemalja koje na taj način podržavaju natalitet. Subvencije od 10.000 evra za svako novootvoreno radno mesto u domaćoj privredi, kod domaćih preduzetnika, ne više strancima ni dinara iz našeg budžeta, i povećanje zarade za dva najvažnija sloja na kojima počiva ovo društvo i država, a to su naša prosveta i zdravstvo.

Sutra je dan prosvetnih radnika, novi štrajk Unije sindikata prosvetnih radnika. Oni traže veće zarade, imaju pravo na to, imaju zarade koje su ispod republičkog proseka, što je nedopustivo za najškolovanije i najobrazovanije među nama, koji brinu o našoj deci više nego mi sami na dnevnom nivou.

Druga kategorija su naši zdravstveni radnici da nam ne bi odlazili u inostranstvo, da bi ostali u državnom zdravstvu, da ne bi svi otišli u privatno zdravstvo, pa da onda zdravstvo u Srbiji se pretvori u ono koliko para toliko lečenja.

Dakle, ovo je moj apel da vodimo računa o jednom novom konceptu socijalne politike kako da država u kriznim vremenima, završavam, zaštiti domaćeg privrednika i poljoprivrednika, a onda siromašnog i prezaduženog prosečnog porodičnog čoveka. Hvala vam.

PREDSEDNIK: Pravo na repliku ima Jovanov.

MILENKO JOVANOV: Škola Aleksandra Vučića je podizanje spomenika Stefanu Nemanji u Beogradu, što nikom nije palo na pamet pre njega. Škola Aleksandra Vučića je završetak radova i otvaranje Narodnog muzeja, nacionalne institucije. Škola Aleksandra Vučića je podizanje borbene gotovosti naše vojske kroz oruđe, oružje, opremu i sve ostalo. Škola Aleksandra Vučića je podizanje ukupnog nacionalnog dostojanstva ovog naroda, poštovanje prema nacionalnom dostojanstvu, obeležavanje borbe na Košarama, poštovanje prema ljudima koji su tamo ginuli, stradali, davanje naziva bulevarima po njima, ne sramota od njih, obeležavanje Oluja i svih mesta stradanja, Jasenovca itd. Škola Aleksandra Vučića je pomoć SPC da se završi Hram Svetog Save, konačno, da se pomogne SPC na KiM i ovde i crkvama i manastirima. To je škola Aleksandra Vučića, a ta politika je mogla da se realizuje samo kroz odgovoran odnos prema finansija, a ne tako što ćemo da kažemo – gospodine ministre, hajde zatvorite sve strane banke.

Do čega bi dovelo zatvaranje stranih banaka? Pa, do potpunog kolapsa sistema u Srbiji. To možda nekome lepo zvuči. Pa, ja imam kredit. Ja bih voleo da se jednog dana probudim i neko mi kaže – nemaš više nikakvih obaveza, ali znam da je to nemoguće, jer bi to dovelo do haosa.

Hajde da zatvorimo sve strane investitore. Pa, ti ljudi zapošljavaju ljude iz Srbije. Ne dovode oni marsovce. Naši ljudi rade, naši roditelji, naše komšije. Oni tamo dobijaju nekakve zarade. Od toga se puni budžet. Iz tog budžeta finansiramo i crkvu i vojsku i sve ostalo, i kulturu. To je odgovorna politika.

Ovo, za ovo treba najmanje tri budžeta da se ispuni ovaj plan zemlje dembelije u kome će sve biti besplatno i svima će se davati pomoć. Pa, evo ja mogu da kažem da je naš predlog da svakome ko ima brojilo date 10.000 dinara na svaki račun za struju. Šta me košta? Ništa. Šta me košta da izmislim još takvih deset ideja? Pa, ništa. Ali, ako ćemo da vodimo odgovornu politiku, onda takvih stvari treba da se okanemo i da radimo ono što je u interesu naroda i države, a to nije da uništimo ni privatni sektor, bez obzira da li je domaći ili strani, ni bankarski sektor, bez obzira da li je domaći ili strani, jer je to sve deo jednog sistema koji se zove državni sistem Republike Srbije.

Hvala.

PREDSEDNIK: Reč ima potpredsednik Vlade.

SINIŠA MALI: Hvala puno.

Poštovani narodni poslanici, samo da se nadovežem, gospodine Jovanov, na vaše izlaganje. Opasne su te izjave koje smo imali priliku da čujemo. Opasne su izjave kada govorite da ćete svima povećati davanja, da ćete smanjiti poreze, da ćete garantovati penzije, da ćete garantovati zarade, da će to biti med i mleko, a niko nikada od njih nije pomenuo, a odakle?

Ako biste nekome povećali, a kome biste smanjili? Niko nije pomenuo da uživa blagodeti novog auto-puta do Čačka. Nije problem nikakav, a onda pomene „Beograd na vodi“, Kulu i kaže - kako li vama izgleda sa Kule Beograd, vi ne osećate te cene i tu inflaciju? Koliko se sećam, vi ste i dalje u stanu na Dedinju, bar sam tako čitao i da Skupština Srbije plaća taj stan. Ne znam kako izgledaju ta poskupljenja sa Dedinja ako su drugačija kada je Kula Beograd u pitanju?

Naravno, samo da znate, zakup se za uvaženog poslanika nije promenio, s obzirom da svi građani Srbije plaćaju zakup njegovog stana, ako se ne varam, apropo komentara da rastu rente u Srbiji.

Da budem ozbiljan, kasnije ćemo i oko toga koliko je EPS, odnosno koliko je Kolubara dala kao pomoć ili kao jednokratne pomoći određenoj političkoj partiji, ali važnije mi je sledeće. Dve su važne teme koje smo čuli i hoću zbog građana Srbije da odgovorim na njih i da bude jasno. Kada je inflacija u pitanju, niko ne beži od te teme. U obrazloženju rebalansa budžeta, takođe, imate deo koji se odnosi na inflaciju. Bili bi, rekao bih, i nepošteni kada bi to ignorisali. Svi smo svesni da je dve trećine te inflacije, po podacima koje nam je dala NBS, uvezeno. Šta to znači? To znači da zbog nestabilnosti na svetskom tržištu usred rata u Ukrajini, zbog poremećaja u lancima snabdevanja, imate enorman rast i cene struje i cene gasa. U obrazloženju rebalansa sam vam to i rekao.

U septembru pre tri godine cena struje je bila između 30 i 50 evra, sada je između 300 i 556 evra. To su cene koje utiču na cene sirovina repromaterijala, koji utiču na cene gotovih proizvoda, pogotovo, i žao mi je što to zloupotrebljavate pred ovim domom, kada su prehrambeni proizvodi u pitanju.

Kada su prehrambeni proizvodi u pitanju, ambalaža košta, ambalaža se uglavnom uvozi. Sve što se proizvodi, koristi gas, koristi gorivo, koristi dizel, kada su poljoprivrednici, recimo, u pitanju. S obzirom na to da mi gas uvozimo, logično je da se ta cena većih sirovina prenese i na cenu gotovih proizvoda.

Ali, šta smo mi uradili? Mi kažemo imamo dva osnovna instrumenta kojim se borimo sa rastućom inflacijom. Imamo ih više, ali ću se na tri koncentrisati. Jedno je devizni kurs. Najvažnije sidro kada je inflacija u pitanju je stabilnost deviznog kursa. Bilo koju knjigu da pročitate, videćete.

Od 2008. do 2012. godine, dve trećine inflacije koja se dešavala u Srbiji, dve trećine, a nije bila uvezena, bilo je samo zbog toga što je kurs išao sa 80 na 120. Mi se držimo čvrsto stava da nećemo menjati kurs i borićemo se iz dana u dan da kurs ostane stabilan. Zašto? Zato što on direktno utiče na inflatorna očekivanja i direktno utiče na stepen inflacije.

Broj dva, preuzeli smo korake da ograničimo rast cena osnovnih životnih namernica, da ograničimo rast cena i goriva, i dizela i benzina. Nije bilo značajnih povećanja ni cene struje, ni cene gasa. Dakle, i dalje naši građani imaju najjeftiniju cenu gasa, osim Gruzije, ako se ne varam, u Evropi. Imaju najjeftiniju cenu struje, takođe.

Dakle, trudili smo se da tu inflaciju zadržimo na što nižem nivou. Ne možete i bilo bi i pogrešno reći i ne bi bilo fer zaustaviti inflaciju koja drma celu Evropu i ceo svet. Imate rekordne stope inflacije u celom svetu. Da, imate i u Srbiji, ja ne bežim od toga, ali se borimo mnogo odlučnije i mnogo bolje protiv toga nego drugi.

Mi smo, kao što znate, i cenu ulja i cenu šećera i cenu svinjskog buta i piletine ograničili. Cena hleba nam je najjeftinija. Ja imam cene ovde. Pročitaću vam sve cene, nikakav problem nije.

Evo, da uporedimo, recimo, cenu hleba od 500 grama. U Srbiji je 0,45 evra, u Hrvatskoj 0,70 do 1, 30 evra, u BiH 0,77 do 0,81, u Makedoniji 0,73 do 0,80 evra. Ovde je 0,45.

Hajde brašno da vidimo. Od 0,66 do 0,67 evra je u Srbiji, od 0,82 do 0,84 u BiH, u Austriji, Albaniji i da ne gledam još više je preko evra.

Treća stvar sa kojom se borimo je povećanje plata. Ja sam malopre rekao da je veoma važno da nam plate rastu u realnom iznosu. Mi smo sa 20.000 dinara pomogli jednokratne pomoći naše penzionere u februaru. Povećanje penzija za ovu godinu bilo 11,4%. Sa povećanjem od 1. januara 20,8% to je 30% povećanje penzija za dve godine. Pa, to je daleko iznad nivoa inflacije koje će ove godine biti oko 11,2% u proseku.

Vi ne znam zašto koristite pojedine proizvode kao indikator nečega. Ja vam govorim o inflaciji koja sumira sveobuhvatno i celovito povećanje cena u određenom periodu. Neki proizvodi idu dole, neki idu gore, ali interesuje me samo na koji način bi se neko drugi borio sa tom inflacijom, drugačije od nas?

Opet je najveći teret preuzela država Srbija na sebe. Uvozimo energente, obezbeđujemo da ih imamo u dovoljnim količinama, ne povećavamo značajno cenu ni struje, ni gasa, kontrolišemo cene osnovnih životnih namernica, kontrolišemo cene i dizela i benzina na pumpama, pogotovo, recimo, kada je poljoprivreda u pitanju. I dalje je 179 dinara litar dizela na pumpama za poljoprivrednike. Dakle, činimo sve da održimo i sačuvamo konkurentnost naše privrede, s jedne strane i da umanjimo taj negativan uticaj na inflaciju.

Oko javnog duga, to je druga tema koja je, po meni, veoma važna. Dakle, javni dug u apsolutnom iznosu u Republici Srbiji u ovom trenutku je 32,4 milijarde evra. javni dug Nemačke je 2.500 milijardi evra. Javni dug Francuske je 2.800 milijardi evra. Znači li bilo kome od vas ta informacija? Da li su te zemlje prezadužene ili nisu prezadužene? Da ne ulazim u, recimo, američki dug od nekoliko hiljada milijardi. Pa, nisu zato što se taj podatak koristi samo kada se poredi sa podatkom o BDP-u i vrlo ćete malo čuti ljudi, osim onih koji ne znaju, da pominju apsolutni iznos javnog duga. Svi ga pominju kao racio u odnosu na BDP. Zašto? Zato što nije jednostavno i nije lako, ili bar uporedivo je lakše, kada uporedite javni dug i vašu sposobnost da li taj javni dug možete da otplaćujte i da ga nosite, a upravo indikator tog poslednjeg je BDP.

Interesantno, udeo javnog duga u BDP-u, evo imam tabelu ovde, ovo ću pokloniti i uvaženom poslaniku, pošto se ovde vidi i ukupan javni dug u milionima evra i BDP tokom svih ovih 10 godina i učešće javnog duga u BDP-u, gde imate da ukupan javni dug raste. Ukupan BDP raste još više.

Dakle, koristimo taj novac da gradimo auto-puteve, da gradimo bolnice, da gradimo privredne zone, da ulažemo u kanalizacioni sistem, fabrike za prečišćavanje otpadnih voda. Onda, kada pogledate udeo javnog duga u BDP-u, pa on pada.

Rekao sam u svom izlaganju, danas kada je na 53,7% mi smo daleko ispod nivoa Mastrikta, daleko ispod proseka EU koji je danas, jer su se sve zemlje zaduživale u poslednjih tri godine, oko 94% javnog duga u odnosu na BDP.

Jedna interesantna informacija, pošto je i uvaženi poslanik, da li je bio u koaliciji ili nije bio, ne znam ni ja, sa onima koji su vodili ovu državu pre 10 godina, dakle pogledajte, udeo javnog duga u BDP-u 2012. godine, pa čisto da koristimo i ovo u raspravi, je bio 52,9%. Godine 2012. 25,9%. Oni govore o tih 17,2 milijarde evra, ali zaboravljaju da kažu da je javni dug bio 33,6 milijardi. Udeo javnog duga u BDP-u 52,9%.

Danas, udeo javnog duga u BDP-u je 53,7%. Ljudi, jedan procentni poen razlike. Ali, naš je BDP 60,2 milijarde, a njihov je bio 33,7. Nama su prosečne plate 641 evro, njihove su bile 331 evro. Njima je bila stopa nezaposlenosti 25,9%. Ljudi, svaki četvrti u Srbiji je bio bez posla. Danas je 8,9% i borimo se da taj procenat smanjujemo dalje.

Dakle, nesporno je da javni dug raste u apsolutnom iznosu, ali je važno da građani Srbije znaju da odgovorno trošimo svaki dinar na ono što stvara vrednost u našoj zemlji, na nova radna mesta, na nove investicije, na nove fabrike, na kraju krajeva na povećanje plata i penzija, jer time povećavamo i životni standard građana Srbije.

Hvala puno.

PREDSEDNIK: Zahvaljujem.

Reč ima Stefan Krkobabić. Izvolite.

STEFAN KRKOBABIĆ: Zahvaljujem.

Uvaženi predsedniče Orliću, uvažene potpredsednice, uvaženi ministri, rebalans pred nama blagovremeno je predložen i bez ikakve sumnje zanatski dobro odrađen. Izbor nove Vlade, a pogotovo izmene i dopune Zakona o ministarstvima, koje smo nedavno usvojili, nužno su zahtevali donošenje ovog rebalansa. Podela ministarstava i formiranje novih, u tehničkom smislu, su to zahtevali.

Novac iz državne blagajne je potrebno preusmeriti na način da u potpunosti odgovori sadašnjim potrebama. Naravno, ne možemo zanemariti povećanje prihoda koji su rezultat uvećanih privrednih aktivnosti, ali i povećanje rashoda vezanih za energetski sektor. Zato i kažem da je rebalans pravovremeno predložen, a unutrašnja struktura zanatski besprekorno usklađena.

Za nas iz Partije ujedinjenih penzionera, poljoprivrednika i proletera Srbije od tog formalnog aspekta mnogo je bitniji onaj suštinski, a to je spremnost državne blagajne da izađe u susret nadolazećim izazovima.

Uvažene kolege, poštovani građani Srbije, mislim da mi kao savremenici možemo da kažemo da su ti izazovi jedni od većih, ako ne i najveći u istoriji Srbije. Pored ekonomskih i izazvanih globalnom krizom, to su za nas i nacionalni i prelamaju se kroz bezbednosnu i demografsku prizmu, ali dozvolite da iznesem i lični stav.

Sve postojeće i očekivane nedaće lakše ćemo podneti ukoliko državna blagajna može da odgovori nadolazećim izazovima. Čuli smo uvaženog ministra Malog. U stručnom smislu, teško da ja ili bilo ko drugi može da da neki prigovor.

Dozvolite da budem i kritičan. Bilo je i rupa, u širem smislu te reči, mislim na energetski sektor, a to se manifestuje kroz uvećanje deficita. U redu je, pokrili smo, šta nam drugo ostaje, ali hajde da u narednom periodu tu zastanemo i krenemo da iz korena menjamo stvari. To mi iz poslaničke grupe PUPS – Solidarnost i pravda, očekujemo.

Kada je reče o subvencijama, naravno da se baziraju na procenama. One se značajno povećavaju za gotovo 31 milijardu. Očito su prioriteti jasni – infrastruktura, putevi, železnički saobraćaj, investicije, rudarstvo, vaučeri u turizmu itd.

Ono što je posebno značajno za nas iz poslaničkog kluba PUPS – Solidarnost i pravda, a to je da je više od trećine subvencija namenjeno poljoprivredi, i to posebno podržavamo i to posebno pohvaljujemo.

Osvrnuo bih se i na stavku „posebni tekući rashodi“, koji iznose skoro 36 milijarde dinara. Ima tu mnogo toga. Na primer, ublažavanje posledica Kovid - 19, što je potpuno razumljivo, ali je ovde i pomoć za mlade, ta savršena odluka, to je sasvim u redu, naravno i za izbore koje smo održali, ali pod tu stavku se podvode i isplate za izgubljene sporove pred sudovima za kamate za razne penale. Zbog toga bih skrenuo pažnju na to, jer pored mnogobrojnih objektivnih faktora, ima tu i neodgovornosti, neažurnosti i drugih propusta u radu organa koji te postupke sprovode. To su pozamašna sredstva i bilo bi izuzetno bitno da se pažnja posveti tome.

Uvaženi narodni poslanici, briga za mlade i najstarije određuje civilizacijski nivo jednog društva. Tu mislim na spremnost da uveća socijalna davanja za decu i omladinu. Imamo i čujemo svaki dan osporavanja za ovih pet hiljada koje se najavljuju za mlade. Mi iz PUPS-a smatramo da je izuzetno bitno, pre svega kao izraz posebne pažnje države i to kao izraz pažnje je daleko bitnije od nominalnog iznosa, pet hiljada je i malo i mnogo, zavisi kako ko gleda. Ponavljam, ovde se radi o posebnoj pažnji države, a mladi ljudi koji žive u Republici Srbiji znaju to da cene.

Dalje bih se osvrnuo u vezi Predloga zakona o dopuni o PIO koji je pred nama i merama koje se preduzimaju. Mere koje se preduzimaju rezultat su sistemskih reformi penzijskog sistema i pokazatelj stabilnosti ekonomskog napretka Republike Srbije. Vlada Republike Srbije u prethodnom periodu je preduzela brojne korake kojima je pokazala spremnost da se izbori sa svakom krizom i da tokom te krize pruži pomoć onima kojima je ta pomoć najpotrebnija, a to su naši najstariji sugrađani koji su i sami tokom perioda reforme dali svoj doprinos oporavku i stabilnosti sistema PIO.

Zato su oni prvi kojima treba izaći u susret i o čijem standardu ova Vlada vodi računa, ne samo kroz brojne jednokratne pomoći, u osnovnim životnim namirnicama i lekovima, već i kroz reformu penzijskog sistema koji treba da bude stabilan i da svim penzionerima obezbedi sigurnost i poboljšanje životnog standarda.

Tako je i Predlog zakona o dopuni Zakona o PIO koji je pred nama, deo nastavka procesa reforme sistema PIO koji je započet još davne 2001. godine. Ekonomski rezultati postignuti merama koje su preduzete u prethodnom periodu su u celini omogućili napredak u ovoj oblasti.

Upravo je zahvaljujući poboljšanju ekonomske situacije u Republici Srbiji i izmenama i dopunama Zakona o penzijskom i invalidskom osiguranju iz 2018. i 2019. godine poboljšan i položaj penzionera tako što je utvrđen povoljniji način usklađivanja penzija, uređena isplata jednokratne novčane pomoći korisnicima penzije, a takođe je dat i osnov za isplatu novčanog iznosa kao uvećanja uz penziju.

Naime, dopuna zakona, koji je pred nama, pokazatelj je da se sve izmene u ovoj oblasti planiraju blagovremeno i dugoročno, onoliko koliko je to moguće, ali pokazuju sposobnost Vlade Republike Srbije da promptno reaguje u cilju rešavanja kriznih situacija. Stoga se, imajući u vidu aktuelna pitanja i probleme, predložena dopuna zakona odnosi na sledeće - kao i u najvećem delu Evrope i sveta i naša zemlja nije pošteđena posledica snažnog rasta inflacije. Zbog toga je pred nama zadatak da hitno reagujemo u cilju pronalaženja najadekvatnijeg rešenja za ublažavanje ove situacije, a posebno u odnosu na korisnike penzija koji su naročito osetljiva kategorija stanovništva.

Svrha ove kao i svih reformi koji su u sistemu penzijsko-invalidskog osiguranja sprovedene u poslednje četiri godine dodatno je unapređenje standarda korisnika penzija. Iako se po pravilu penzije zakonski usklađuju jednom godišnje u januaru, snažan i neočekivani rast inflacije u ovoj godini koji je pogodio i Republiku Srbiju naravno učinio je neophodnim da ova Vlada preduzme dodatne korake u cilju povećanja primanja korisnika penzija.

Predložena dopuna Zakona o penzijskom i invalidskom osiguranju predviđa da se iznos penzija za mesec novembar 2022. godine usklađuje za 9%. Tako usklađen iznos penzija predstavlja osnov za dalje usklađivanje penzija u skladu sa članom 80. Zakona o penzijskom osiguranju, a koje nas čeka već u januaru 2023. godine, i sve u cilju smanjenja negativnih efekata rasta inflacije na standard korisnika penzija i drugih prava iz penzijskog i invalidskog osiguranja i obezbeđivanja realnog rasta primanja korisnika penzija, za šta postoji obezbeđen fiskalni prostor.

Uvaženi narodni poslanici, uvaženi građani Srbije, predložena mera pokazatelj je ne samo stabilnosti javnih finansija, već i namera države da u ovim teškim vremenima posebnu pažnju posveti svojim najstarijim sugrađanima i obezbedi im unapređenje životnog standarda. Dakle, vidimo da je Predlogom zakona obuhvaćeno ono pitanje koje je zahtevalo hitno zakonsko uređivanje, ali nesumnjivo predstavlja još jedan pozitivan korak u procesu reforme penzijskog sistema u Republici Srbiji. Ovaj zakon pokazatelj je da će se reforma sistema penzijskog i invalidskog osiguranja i to u pozitivnom smeru u cilju njegovog daljeg unapređenja i poboljšanja svih korisnika penzija.

Uvaženi narodni poslanici, uvaženi građani Srbije, konačno smo doživeli pobedu našeg sedamnaestogodišnjeg vrednosnog stava, a to je da penzije prate plate. Sa tim stavom - penzije prate plate, Aleksandar Vučić ovde spomenuo u Narodnoj skupštini kada je polagao zakletvu, sa tim principom je dobio izbore, sa tim principom i zbog toga mu veruju najstariji sugrađani u Srbiji. Živela Srbija. Zahvaljujem.

PREDSEDNIK: Zahvaljujem.

Reči ima dr. Muamer Bačevac.

MUAMER BAČEVAC: Uvažene koleginice i kolege, narodne poslanice i narodni poslanici, uvaženi predsedavajući, uvažena ministarko i uvaženi ministri, jedan veliki državnik je rekao – nemojte mi govoriti o vašem moralu, pokažite mi vaš budžet i ja ću znati kakve su vaše vrednosti, kakav je vaš vrednosni sistem. To je velika istina, jer budžet jedne države jeste upravo njena krvna slika i kao što lekar na osnovu te krvne slike može da mnogo toga kaže o zdravlju jedne osobe, tako i mi pogledom na jedan budžet, na budžet jedne države možemo mnogo toga da saznamo o finansijama jedne države. Ali, kao što ni krvna slika ne daje potpuni pregled zdravstvenog stanja jedne osobe, tako ni budžet Srbije ne možemo posmatrati izolovan, samostalan. Nismo mi sami na svetu. Nije naša ekonomija izolovana, ona je, i meni je jako drago što to kažem i što sam i prošli put pričao, direktno uvezana u ekonomiju EU.

Nažalost, negativni trendovi, o kojima mnogi pričaju, ministar je jako puno govorio, prelivaju se i na našu ekonomiju, pre svega jedno poskupljenje energenata koje je enormno i koje zaista pravi reperkusije i na naš budžet i na našu ekonomiju. Meni je drago što je Vlada, pa i ovo ministarstvo donelo, reći ću meni kao laiku, čini mi se, jedini mogući, a istovremeno najoptimalniji potez.

Naime, jedna od najznačajnijih stavki u ovom rebalansu jeste povećanje izdataka za tzv. finansijsku imovinu. To znači da je država na sebe preuzela i da ovim rebalansom preuzima neočekivano velike energetske sisteme u Srbiji, koji se našao pod najvećim mogućim udarom, kao i celokupni energetski sektor u Evropi.

Ovim potezom država Srbija preuzima na sve nas poskupljenje, a rasterećuje sve građane i rasterećuje sve subjekte u privrednom sistemu naše države. Mislim da je to solidarno. Mislim da je to najoptimalniji mogući potez koji smo mogli u ovom trenutku uraditi. Nadam se da će to biti privremeni potez i da će Vlada, obzirom da je stabilizovala u prošlom periodu svoj budžet i ekonomiju, uspeti da zaista pomogne građanima da prođemo i premostimo ove teške ekonomske trenutke i ne samo to – obezbeđen je novac i za velike kapitalne projekte. Pre svega ako pogledate, završavaju se sve gasne interkonekcije u državi Srbiji. Naravno, za mene koji dolazim iz Novom Pazara od izuzetne je važnosti to što završavamo i upravo se završava i obezbeđen je novac za završetak gasovoda koji ide od Aleksandrovca, Brusa, preko Novog Pazara do Tutina i izuzetno je bitno što je gasovod došao do tog kraja naše države. To je izuzetno bitno za Novi Pazar, ali to nije sve.

Nama je neophodno da razvijemo gasnu infrastrukturu i u samom gradu i mi smo imali razgovore sa predstavnicima „Srbijagasa“ i na tome se stalo. Apelujem i na ministarstvo i na „Srbijagas“ da se što pre završe ovi projekti, jer šta znači da smo doveli do Novog Pazara ili Tutina gas? Nama treba da taj gas distribuiramo u samom gradu i na taj način rešimo i problem zagrevanja, grejanja, ali i problem zagađenja, jer taj kraj se apsolutno greje na fosilna goriva.

Još jednom kažem da želim da apelujem i na ministarstvo i na „Srbijagas“ da uđemo u rešenje i ovog problema i učinimo dostupnim gas, kao što i činimo i kao što i Vlada čini za sve građane i sva domaćinstva u ovoj Srbiji. Imaćemo jeftinije grejanje, imaćemo čistiju zemlju.

Ovaj rebalans budžeta prepoznaje da su kućni budžeti porodica širom Srbije pod pritiskom inflacije i u njemu se nalazi nekoliko mera napravljenih da olakšaju ovaj inflatorni pritisak, a treba reći istinu i da je inflacija u Srbiji uvežena i zavisi pre svega od rasta cene nafte i energenata koji zastoje u globalnom lancu snabdevanja.

Najveći rashodi u budžetu su predviđeni za plate i oni su uvećani za 1,7%, ali posebno bih istakao i pohvalio što se ovim rebalansom predviđaju i veća sredstva pre svega za zaštitu socijalnu, čuli smo, 15 milijardi gde se nastavlja podrška svim onim projektima od izuzetnog značaja, pre svega podrška ženama koje rađaju prvo, drugo i treće dete, ali i podrška drugim socijalnim grupama. Imamo tu i podršku, odnosno onu subvenciju koju nastavljamo za kupovinu prvog stana majkama itd. što je po meni izuzetno važno za sve građane.

Pomoć mladim ljudima ni ovog puta nije izostala i na to ću se posebno osvrnuti i vidite da su rebalansom predviđena i sredstva za jednokratnu pomoć svim mlađim ljudima u vrednosti od pet hiljada dinara.

Naša koalicija posebnu pažnju, pored naših penzionera, poklanja mladim ljudima. Vi dobro znate da smo mi već u dva puta isplaćivali pomoć mladima, od 16 do 29 godina, u vrednosti od 100 evra. Zaista sam ubeđen da floskula da su mladi ljudi sadašnjost i budućnost, nije dovoljna i umesto nje je potrebno učiniti konkretne poteze, koje mi činimo i danas. Naime, mladim ljudima je pomoć potrebna sada i odmah, da se kriza prebrodi i da se premosti teška situacija, koja nije posledica njihovog ne angažovanja ili ne rada ili nedovoljne aktivnosti, već su na to uticale objektivne okolnosti.

Još jedan podatak je zanimljiv, da za vreme Kovid krize manje ljudi je pokazalo želju, po statistikama, da napusti zemlju. Svakako da su i ta davanja, dva puta po 100 evra, i jedna posebna pažnja koju smo pokazali prema mladim ljudima i omladini, doprineli i uticali na njihovu odluku. Ali, najbitniji podatak koji potvrđuje dobru politiku naše koalicije prema mladima jeste to što je nezaposlenost omladine skoro prepolovljena unazad par godina.

Prema istraživanjima Međunarodne organizacije Evropskog foruma mladih iz 2020. godine, ovo mene posebno zabrinjava, kao lekara, 50% naših mladih pokazalo je znake straha i depresije. Ovaj podatak je zaista frapantan.

Druga stvar, koja mene jako zabrinjava, jeste da su neka istraživanja pokazala da su mladi ljudi u Srbiji daleko konzervativniji i zatvoreni od generacije svojih roditelja, pa čak i od svojih baka i deka. Ovo istraživanje je pokazalo da manje od 20% mladih ljudi je vakcinisano, a da manje od 50% misli da je demokratija najbolji oblik vladavine. Možete da pretpostavite kakav je odnos mladih, prema EU. To je nešto što zabrinjava i što zajedno svi kao društvo moramo menjati.

Mi, kao društvo moramo učiniti sve da naše mlade ljude otvorimo prema svetu, da bez bilo kakvih kompleksa mogu ravnopravno, sa svojim vršnjacima iz bilo kojeg dela zemljinog šara, da uđu u takmičenje i konkurenciju. Bez toga nemamo šta da tražimo u budućnosti.

Meni je drago što imamo posvećenost ove naše koalicije prema mladima. To svedoči i to što smo formirali jedan poseban resor koji je posvećen omladini kojim će upravo rukovoditi kadar SDPS. Ja, upravo dolazim iz kraja naše zemlje gde je natalitet dobar i gde ima puno mladih, vrednih ljudi koji moraju biti zamajac razvoja ove naše zemlje. Želimo pružiti podršku mladima u svakom pogledu, pogotovo na nivou obrazovanja i sticanja znanja.

Pokazalo se da ovaj koncept, takozvanog novca iz helikoptera, koji je prvi put opisao veliki Milton Fridman, 1969. godine i on ga opisuje kao direktan transfer novca sa računa banaka na račune građana, jeste podstrek i ne deluje samo ciološki i već najfragilnije grupe podstiče, ali podstiče potrošnju u jednoj zemlji, što je jako dobro.

Podsetio bih da se Predlogom zakona o Penzijsko invalidskom osiguranju koji je danas pred nama, koji ćemo takođe razmatrati, predlaže i povećanje penzija za 9% za naše penzionere, koji su takođe pogođeni, izuzetno pogođeni ovom krizom.

Kao prvi odgovor na inflatornu krizu država je početkom godine isplatila jednokratnu pomoć od 20.000 dinara. Čuo sam u malopređašnjim govorima i neke nove predloge, još jednom podvlačim, ovaj rebalans je najbolji program podrške i upravo zbog toga ga mi iz SDPS podupiremo, što vodi računa o najfragilnijim grupama, o penzionerima, o ženama koje žele da rode, o starijim osobama, o omladini. Mislim da je dobro iskreiran da ga treba podržati.

Naravno, najavljeno je kao što je rekao ministar i držim ga za reč da će novi budžet za 2023. godinu predvideti povećanje plata i nastavak povećanja penzija iznad nivoa inflacije, što je za nas najbitnija stvar i što našim građanima obezbeđuje kakvu-takvu sigurnost.

Što se tiče izdvajanja koja su budžetom obezbeđena za nacionalne manjine, želim da se osvrnem i na to. garantovane su određene svote novca, ali hoću da kažem da samo finansiranje Saveta nacionalnih manjina većim delom zavisi od aktivnosti tih tela, odnosno da je njihovo finansiranje projektno, većim delom projektno. Upravo su Mađari, odnosno njihovo nacionalno veće je pokazalo kako kroz ogroman broj projekata, kroz ogromnu aktivnost, kroz kreiranje različitih institucija može da se povuče najveća količina novca iz budžeta. Oni su dobar primer da su dobro uradili.

Nažalost, neka druga veća nisu bila na njihovom nivou, nažalost to nije bilo ni Bošnjačko nacionalno veće i nije povuklo dovoljnu količinu novca, niti je ostvarilo neke učinkovite rezultate na polju promovisanja nacionalne kulture i identiteta manjinskih naroda.

Stoga, nadam se, obzirom da su izbori na nacionalna veća jako blizu, da će narod odnosno predstavnici nacionalnih manjina izabrati ljude koji će efikasnije, učinkovitije voditi njihove nacionalne savete i na taj način uspeti da više novca privuku iz državnog budžeta i ostvare više projekata, bolje se uvežu sa svojom državom i sa ministarstvima i na taj način da i nacionalne manjine dobiju veću svotu novcu, odnosno veći kolač iz budžeta za promovisanje svoje tradicije, kulture i svega onoga što je pozitivno i šta kažem, obogaćuje celokupnu državu.

Jako me raduje i ovde bih želeo da se osvrnem na zaposlene u privatnom sektoru tokom godina reforme koju je sprovodila Vlada, a koje su velikim delom bile posvećene podizanju konkurentnosti Srbije. Rezultate toga vidimo čak i danas u ovoj izuzetno teškoj godini globalne krize. Čak i u ovoj godini ostvaren je rast broja zaposlenih u privatnom sektoru od preko 30 hiljada, a što je još bitnije ostvaren je i rast zarada u privatnom sektoru od preko 5% i to ne samo zbog povećanja minimalne plate, već i u oblastima i sektorima budućnosti poput turizma i drugih sektora, što još jednom pokazuje da je naša ekonomija spremna za budućnost.

Jako mi je drago što se nastavlja ulaganje u subvencije i povećane su ukupne subvencije za 22%. Posebno me raduje što se za poljoprivredu povećava odvajanje za 16,5 milijardi dinara. Takođe, izuzetno me raduje nastavak infrastrukturnih radova. Drago mi je što je Vlada prepoznala značaj izgradnje brze ceste od Kraljeva do Novog Pazara, što se završava projekat. Moram da kažem da je sadašnja magistrala prezasićena, a to možete primetiti svi koji prolazite njome.

Trenutno se vrši rekonstrukcija i proširenje puta od Raške do Novog Pazara, što je jako neophodan projekat, ali mislim da za građane Novog Pazara od najvećeg značaja jeste, obzirom da Novi Pazar nema železnicu, da se uđe u projekat realizacije brze ceste od Novog Pazara do Kraljeva. Iako je utvrđena ruta autoputa koji će proći preko Peštera i kad se završi taj autoput, verujte mi da će ova cesta biti žila kucavica i tada za ovaj kraj i jedini najprirodniji put povezanosti ovog kraja sa ostalim delovima Srbije. Stoga, apelujem da se na ovom projektu nastavi.

Jako me raduje sve ono što smo uradili na polju zdravstva i raduje me što se 189 miliona evra više u ovom rebalansu prebacuje Ministarstvu za zdravlje. Raduje me što se nastavljaju ulaganja u medicinsku infrastrukturu, koja su bila istorijska. Svi kliničko bolnički centri, svi klinički centri, 40 lokalnih bolnica u Srbiji, bolničkih kompleksa se renovira i završava.

Meni je drago što će se i ono obećanje koje je predsednik Vučić doneo u izbornoj kampanji u Novom Pazaru vrlo brzo ostvariti. Naime, završava se uskoro tender za rekonstrukciju bolnice, odnosno prerastanje sa tom rekonstrukcijom bolnice u Novom Pazaru u kliničko-bolnički centar, čime će, nadam se da ćemo imati postavljanje kamena temeljca do kraja ove godine, ovaj kraj dobiti ovu instituciju koju zaista zaslužuje.

Izgradnja jednog takvog savremenog medicinskog centra u Novom Pazaru, kakvi su već izgrađeni u Nišu, Kragujevcu, Novom Sadu, podići će kvalitet zdravstvene nege ne samo u Novom Pazaru nego u celom regionu, a savremeni uslovi rada predstavljaće najznačajniji razlog mladim lekarima, mladim stručnjacima, da ostanu u svojem kraju i da se razvijaju u svojem kraju, da pružaju i da se usavršavaju u tim savremenim kliničkim centrima.

Krizna vremena zahtevaju mudru ekonomsku politiku, isto kao što zahtevaju i porodice dobrog domaćina, koji će preraspodeliti ono što ima onima kojima je najpotrebnije. Istina je da je kriza i šansa za razvoj jedne države i za razvitak jednog društva, pre svega za one koji ne zanemare ulaganje u ljude i u industriju i u budućnost. Ovaj rebalans to uvažava.

Za nas socijaldemokrate verovatno je najbitnije što se rebalansom posebno vodi računa o našim najugroženijim sugrađanima, pa ćemo stoga podržati u danu za glasanje ovaj rebalans budžeta i dati mu apsolutnu podršku jednoglasnom podrškom i mislim da je ono što ovaj rebalans nama donosi najoptimalnija mogućnost koju je imalo ministarstvo i mogućnost da učini danas. Hvala vam.

PREDSEDNIK: Hvala i vama.

Dame i gospodo narodni poslanici, sada određujem redovnu pauzu.

Nastavljamo sa radom za 60 minuta.

(Posle pauze.)

PREDSEDNIK: Nastavljamo sa radom.

Reč ima Dragan Marković Palma.

DRAGAN MARKOVIĆ: Gospodine predsedniče, gospodo ministri, JS će podržati Predlog rebalansa budžeta, imajući u vidu da Vlada Republike Srbije i resorni ministar u kontinuitetu već više godina, iz godinu u godinu je budžet sve veći, sve veća davanja, od socijalnih pomoći, preko onih koji su za nas možda najbitniji, poljoprivredni proizvođači.

Ali dozvolite mi da samo kažem vezano za problem koji se dešavao ovih dana, niko nije pomenuo problem Kosova i Metohije, osim partije koje čine vlast, svi se biju u grudi, kao – dajte da vidimo, neko će da prizna, neko neće, nezavisnost ili nezavisno Kosovo i Metohiju itd, a to je danas najveći problem, poslednjih 15, 20 godina, a možda i više.

Znači, da damo podršku i Vladi Republike Srbije i predsedniku Aleksandru Vučiću da istraju i da štite Ustav Republike Srbije i sve one sporazume koje smo potpisali, od Kumanovskog sporazuma, preko Rezolucije 1244 i Briselskog sporazuma i da sve te sporazume samo poštuje Srbija, a oni drugi koji su potpisnici i autori, a znamo da su autori neke evropske države i Amerika, oni samo osuđuju neke poteze Albanaca na Kosovu i Metohiji, bez da im daju ultimatum sa vremenskim periodom do tada i tada to morate da završite ili da prestanete.

Gospodine ministre, ja pratim sve ono što radi Ministarstvo finansija i želim da vas pohvalim da ovakav kontinuitet i da preko 100% je bruto društveni proizvod veći bio 2022. godine nego pre deset godina, a znamo šta nas je sve zadesilo i šta se dešavalo Srbiji, da smo imali poplave, korona, da je sve vreme ogroman pritisak međunarodne zajednice i da se razlikujemo od drugih država koje su nekada bile u ekonomskom smislu mnogo jače od Srbije, a da ih je Srbija polako prevazišla.

Znate šta, kada se umire i ne kritikuju Srbiju Bakir Izetbegović, Milo Đukanović i Plenković, predsednik hrvatske vlade, onda se ja zapitam da li nam stvarno loše ide ekonomski ili oni videli da više koristi od napada nema na Srbiju, jer svi su oni izgubili izbore. Znači, više im ne veruju njihovi građani, u te njihove militante poruke, nego veruju u ono se zove život, ekonomija, plata, stabilnost i međunarodna popularnost. Da bi postigli ovakve ekonomske rezultate, prvo neko mora da vam veruje, da je Srbija poslednjih sedam, osam godina najveća destinacija za strane investitore, i to strani investitori koji imaju ogromne bonitete, gde pojedini snabdevaju po 30, 40 država u svetu svojim proizvodima. A zašto su izabrali Srbiju? Zato što znaju da postoji politička stabilnost, ekonomska sigurnost, stabilnost evra, što je veoma važno i u ekonomiji i da Srbija je baza i kuća na putu na Balkanu, svima, celom svetu i da im je mnogo stalo do Srbije da imaju fabriku u Srbiji.

Još jedan glavni razlog je i ove godine, a već su ti investitori napravili fabrike u Srbiji, po gradovima u Srbiji, cena gasa, cena struje, najjeftinija, cena pojedinih artikala kada su u pitanju životne namernice, to je ministar jutros čitao, čak je ispustio da kaže da u Velikoj Britaniji je po sedam, osam puta skuplje sve ono što je cena u Srbiji, u Velikoj Britaniji, u državi koja sve vreme napada Srbiju i stalno nam spočitavaju da smo mi ovakav ili onakav narod i da treba neke posebne mere da se uvedu kada je u pitanju Srbija i srpski narod, oni građani koji žive u Srbiji.

Posebno želim da istaknem pomoć mladima. Znate šta, kad se ne nadate, a dobijete sveukupno 250 evra kada se sabere, je l' tako ministre, beše, sa 5.000 ovih koje se daju, nije to baš mala para za studente, za mlade ljude, za one punoletne. Neću reći da je malo para za penzionere koji su dobijali jednokratne pomoći više puta i sada će biti povećana penzija 9% i da sve to treba neko da obezbedi iz budžeta. Pare za penzije neće ići direktno iz budžeta, nego iz PIO osiguranja, odnosno PIO fonda. Šta to znači? To znači da smo došli u vreme kada više ima obveznika od korisnika. I to je pravi rezultat, znate.

Znate, nekada je to bilo dijametralno suprotno, a sada ne, sada oni koji rade zarađuju i za penzionere koji imaju redovne penzije i za svoju neku penziju budućnosti kada budu ti ljudi stekli uslove za odlazak u penziju.

Želim i da istaknem da nikada poljoprivreda nije imala ovolike subvencije i da je povećan fond za poljoprivredu, ne znam koliko beše, nisam se bavio ciframa i milijardama, ali očigledno da nikada nije bio veći procenat iz budžeta planiran za poljoprivredu, nego posle ovog rebalansa.

Mi moramo i da konstatujemo da poljoprivredni proizvođači su, neću reći žrtva ove Vlade, nego žrtva svetske ekonomske krize, a i elementarne nepogodne koje su zakačile naše poljoprivredne proizvođače i njima je stvarno mnogo teško i da država u granicama svojim mogućnosti gleda kako da im pomogne.

Šta je još važno, da taj kontinuitet, ne samo kada je u pitanju BDP, već infrastrukturni, da on iz godine u godinu se povećava. Kada je u pitanju izgradnja auto-puteva, bolnica, domova zdravlja, škola i sve ono što u Srbiji je bilo u lošem građevinskom stanju doživelo je određenu adaptaciju i sve to iz budžeta. Nije to baš tako lako, poštovane dame i gospodo poslanici, i građani Srbije, da funkcioniše na vreme, da se plate isplaćuju na vreme, da ono što se obeća da bude realizovano.

Zašto toliko sportskih rezultata? Pa, zato što znaju, jer ona ljubav prema sportu od pre 30 godina više ne postoji, sada postoji interes, a interes je upravo, ko će koliko da zaradi para. Prvo što svi sportski klubovi i savezi dobijaju određenu cifru svakog meseca, a posebno kada postignu visoke rezultate, kada se vijori srpska zastava, kada se intonira srpska himna i niko od ministara se ne slika na balkonu Skupštine grada Beograda što je ranijih godina bilo drugačije. Prvo se obrate političari, a posle oni koji imaju najveće zasluge i samo se tada sete tih sportista naših i posle toga se zaborave.

Srbija je država koja je u svim sferama napredovala, ali ono što je za nas najvažnije da nismo više ekonomski zavisni od nekih drugih država, pa da mi nešto moramo da radimo da bi nam neko dao neku pomoć. Najvažnije za privredu je stabilnost dinara, kurs evra i to upravo privlači veliki broj investitora. Ako iz Nemačke je došlo toliko investitora u Srbiju i zapošljavaju preko 70.000 radnika, a Nemačka je najveća ekonomska sila u EU, onda znajte da nas je priznala i Nemačka. Kina, takođe zašto bi Kina tako sarađivala sa Srbijom i zahvaljujući Kini mi smo spasili nekoliko velikih giganata. Danas bez Kine bi najmanje jedno 50.000 radnika ostalo bez posla i ne bi imali gde da rade. I nije to više važno, e, znate šta da nama neko naredi ne možete sa Kinom, jer Kina će direktno da konkuriše EU. Pa, nismo mi u EU, mi nismo ni u predsoblju, a sve što je EU tražila od nas mi smo ispoštovali. Sve i svakoga dana nešto novo izmišljaju.

Jedinstvena Srbija i SPS su 2008. godine, tada se to tako zvalo, napravili proevropsku Vladu i sa obećanjima da ćemo ući u EU. Obećanja su od 2000. godine, a ne od 2008. godine. Evo, sad smo ušli i ulazimo u 2023. godinu od EU nema ništa, ali mi nećemo da odustanemo od EU, mi ćemo i dalje da se trudimo i sve ono što ima EU da upravo ima i Srbija.

Jedinstvena Srbija se zalaže za ekonomske evropske vrednosti, a ne da nam nametnu da se više ne zovemo onako kako smo se zvali, da ne znam naša crkva i mi pravoslavci smo manji vernici od onih drugih i tako dalje. Naš stav je da poštujemo sve vernike, sve crkve i sve nacionalne manjine koje žive u Srbiji i samo tražimo.

Evo ga ulazi i ministar Rade Basta, aplaudirajte, došao vam ministar i mi iz Jedinstvene Srbije da se hvalimo, ministar privrede. I, da znate ministre, Mali da Rade Basta je privrednik preko 20 godina i biće vam od koristi.

Šta je najvažnije? Najvažnije da fabrike dolaze u Srbiju da se nastavi kontinuitet, da svako živi od svog rada. Borba protiv bele kuge. Pa, mi smo imali takvu borbu protiv bele kuge, ono što smo imali poslednjih sedam, osam godina, nismo imali u poslednjih 30 godina, osim u Jagodini gde smo mi doneli odluku da svako treće, četvrto, peto dete do desetog deteta kad se rodi da dajemo 200 evra svakog meseca do punoletstva deteta. To je trajalo dve godine i počeli su naglo da se doseljavaju iz nekih drugih gradova, i mi povećali broj stanovnika, da vam ne kažem za koliko tada, i ukinemo tu uredbu, ali važi za one koji su tada nasledili, odnosno sa kojima smo potpisali ugovor.

Ne znam da li je neko od vas video popis stanovništva u Srbiji da je sada manji broj stanovnika nego što je pre, ali ono na što je na mene ostavilo utisak, kaže imamo 700.000 momaka koji nisu ušli u brak i 800.000 devojaka, da ih tako nazovemo. Da vidimo kako njih ministre da stimulišemo. Ja sam ministre nekada davao 3000 evra ko ima preko 37 godina, a prvi put ulazi u brak i napravili smo četrdeset i nešto brakova, rodilo se dvadeset i nešto dece.

Evo, izvolite Nataša, nešto ste rekli. Ako ima neki kandidat sa leve ili desne strane za udaju ili za ženidbu, mi to znamo najbolje. Nataša je legenda da znate. Nataša Jovanović ona je legenda, ona je simbol jedne dame iz šumadijskog okruga i ja je posebno uvažavam i cenim.

Tako da ministre to treba da nas zabrinjava, ali znate šta je dobro, što imamo manji broj stanovnika, a više automobila, 800 hiljada automobila ima više sada nego na poslednjem popisu. To znači, da je standard malo veći, da je kreditna sposobnost malo bolja, da je bonitet tih ljudi bolji i veći i sigurnost i radna mesta i tako dalje. Danas ko se zaposli u ovim fabrikama i domaćim, koji imaju tržište, on može da računa, ako mu odgovara to radno mesto, da bude u toj fabrici do penzije.

Evo mi smo, na primer, u Jagodinu doveli 12 fabrika i sada hoću da pravim vrtić za sve te fabrike u industrijskoj zoni da ljudi dovedu decu za vreme dok su na radnom mestu. Možete i vi to da uzmete, ja nisam patentirao, negde gde ima veći broj tih fabrika, ali kada je u pitanju bela kuga, tu posebno želim da se zahvalim i Vladi, a posebno sada za žene gde se odvaja sedam hiljada evra, jel tako beše ministre, za veštačku oplodnju.

Znate šta, ne možemo mi odjednom da vidimo sada kako će se povećati broj đaka itd. Znači treba da prođe šest, sedam godina da bi efekat za novac koji je uložen, vidimo koliko je dece rođeno i gde rade ti njihovi roditelji.

Veoma je važna zaposlenost roditelja. Ako ima dvoje dece, da oba roditelja rade, ali moramo da imamo i vrtiće. Ja ne mogu da shvatim, ministre, ovo treba da proverite, zašto lokalne samouprave po gradovima Srbije i opštinama kupuju automobile? Zašto? Da im zabranite.

Vi kada ste došli i predsednik Vučić, vi ste prodali preko 3.000 automobila iz raznoraznih institucija, a oni kupuju po tri škode. Evo, pre mesec dana tri škode je kupila jedna opština ili jedan grad. Čekaj, bre, prijatelju, nisi imao ni biciklu, a sada ćeš odmah u škodu da uđeš da se voziš. Jesu li to prioriteti?

Kada se prebaci novac, da vidimo gde se troši taj novac. Naravno, vi ne možete da ispratite sve, ali sada elektronski sistem i kada neko traži pare. on mora da opravda gde je te pare i taj novac potrošio.

Kao neko ko putuje, mnogo država sam obišao u poslednje dve godine za vreme i korone.

Šta vreme? Već prošlo 20 minuta. Dobro, završavam.

Ministre, da vam kažem, mi smo na dobrom glasu, Srbija. Gde god da odem, svi hvale Srbiju i to je dobro i svi hoće da sarađuju sa Srbijom, a posebno Egipat koji ima 110 miliona stanovnika i molim vas i ministra privrede da se malo pozabavite Egiptom. To je ogromno tržište i da vidimo kako da vratimo poljoprivrednom proizvođaču da ima i telad i junad i svinje prasilje i sve ono što je nekada čuvao po štalama. To sada nedostaje. Prazne su štale.

Hvala.

PREDSEDNIK: Hvala vam.

Reč ima potpredsednik Vlade.

SINIŠA MALI: Hvala puno.

Poštovani narodni poslanici, poštovani građani Srbije, samo par informacija da se nadovežem na izlaganje prethodnog govornik, ono što je za vas i za građane Srbije veoma važno.

Čuli ste malopre da povećanje penzija od 9% će biti finansirano direktno iz PIO fonda, dakle bez pomoći iz budžeta, što dovoljno govori o stabilnosti PIO fonda.

Da vam dam par informacija. Godine 2012, verovali ili ne, 48,2% budžeta PIO fonda bili je finansirano iz budžeta Republike Srbije. Dakle, skoro pola budžeta PIO fonda moralo je da bude nadoknađeno kroz novac iz budžeta Republike Srbije upravo zbog toga što je tada i u to vreme država bila i pred bankrotom, bez zaposlenih, bez fabrika, sa velikim brojem ljudi koji su ostali bez posla.

Pogledajte danas, evo, za januar-septembar 2022. godine - 16,6. Dakle, sa 48,2% na 16,6%, pri tome ovih 16,6% sadrže u sebi 34 milijarde dinara koje smo dali našim penzionerima kroz jednokratnu pomoć od 20.000 dinara u februaru mesecu ove godine. Dakle, cifra bi bila negde oko 11% da nije bilo te pomoći.

Dakle, 11% danas budžet Republike Srbije podržava PIO fond, pre 10 godina 48,2% upravo zbog toga što imamo veći broj zaposlenih i to mi je drugi komentar. Želim da imate taj podatak. Dakle, pre deset godina u Srbiji je bilo 1.860.000 zaposlenih, danas više od 2,3 miliona. Dakle, oko 440.000 novih radnih mesta smo stvorili u poslednjih deset godina. To je hleb za toliko porodica u Srbiji. To je mogućnost da se oni zaposle, da ostvare svoje snove ovde u Srbiji, a ne da idu po nekim drugim zemljama. Dakle, 440 novih radnih mesta.

Poređenja radi, samo da znate, ako uporedite 2002. sa 2012. godinom, 2002. godine imali smo 2.208.000 zaposlenih, a 2012. godine 1.860.000. Dakle, od 2002. do 2012. godine izgubljeno je 342.000 radnih mesta. Od 2012. do 2022. godine, uprkos fiskalnoj konsolidaciji i svim problemima koje nam je ostavila prethodna vlast, mi smo kreirali, stvorili, otvorili 440.000 radnih mesta. Zato PIO fond kroz veće doprinose, kroz veći broj zaposlenih i ima novca da se bori za prava naših penzionera i da kroz povećan budžet PIO fonda obezbeđujemo dodatne penzije.

Konačno, oko sporta. Nikada nije bilo ovako o sportu. Dakle, svaka nagrada, svaka zaslužena nagrada isplaćuje se u roku od 24 do 48 sati. Poslednji primer je da naše odbojkašice kada su osvojile svetsko prvenstvo dan kasnije svaka je dobila svoju zasluženu nagradu i to je nagrada koja nikada veća nije bila, tako da sa te strane država svaku svoju obavezu ispunjava u dan i u dinar i neka se to vidi u svim oblastima, a pogotovo u sportu.

Hvala puno.

PREDSEDNIK: Zahvaljujem.

Reč ima Aleksandar Jovanović.

ALEKSANDAR JOVANOVIĆ: Dobar dan svima.

Gospodine predsedavajući, pre pauze je pomenuta poslanička grupa Zajedno. Ja sam tražio pravo na repliku, niste mi omogućili da govorim. Imate to u stenogramu. Ja vas molim da poštujete Poslovnik.

Da pređemo na dnevni red, mada mi je jako teško da govorim. Uvek je teško govoriti posle gospodina Markovića Palme. Ja sam ganut njegovim mudrim rečima. Zato se unapred izvinjavam ako budem malo negde zamuckivao. Ovo što je izgovorio malopre gospodin Palma stvarno treba da uđe u istoriju.

Obraćam se vama, gospodine ministre finansija i potpredsedniče Vlade. Za početak pitanje - a gde su vam ministri danas na ovoj sednici? Šta, ne zanima ih tema i rebalans?

Evo, malopre je došao gospodin Basta. Ja sam izbrojao, on je četvrti. Malopre je došao. Danas na ovoj sednici o temi koja se tiče svih građana i to jeste jedna od glavnih tema, a to je šta će da jedu i čime će da se prehrane na sednici, prisustvuje samo četvoro ministara. Bravo, majstori!

Nastavljam da se obraćam vama, gospodine Mali. Evo, vas gledam. Dakle, malopre ste izgovorili da je 2002. godine 342.000 građana izgubilo posao, a sada vas sve pitam ovde, a pogotovo vas, ministre Mali, a gde ste vi to radili? Na kojoj ste poziciji bili te 2002. godine? Hoćete li da vam kažem gde ste bili? Vi ste vodili Agenciju za privatizaciju i ti ljudi koji su izgubili radna mesta, vi ste odgovorni za njih. Vi ste se bavili privatizacijom onih fabrika koje su nestale i ti ljudi su završili na ulici.

Vas gledam gospodine Mali i dalje, a onda ste posle toga prešli na drugu poziciju, gle čuda, agencija se zove - Agencija za tendere. Svaka čast. Ja sam jutros bio u prodavnici i litar i po „Kravicinog“ mleka, gospodine Mali, znate li kolika je cena mleka? I dalje vas gledam. Mleko košta 270 dinara, „Kravicino“ mleko košta 270 dinara. Ta vaša statistika koju gurate narodu u glavu od kada ste bili pomoćnik za privatizaciju, od kada ste se bavili privatizacijom, od tada prođe 20 godina, džaba vama sva ta statistika. Na stranu sve to, realnost je mnogo surovija, a ona se zove glad.

Ajte da izađemo sada u prodavnicu, gospodine Mali, pa da objasnite narodu od čega će da preživi. Ajte da se prošetamo malo Blokom 45, pa da vidite kako izgleda ta vaša stvarnost koju nam predstavljate, puna napretka, te vaše parole za našu decu. Sada me gledate, gospodine Mali. Pitam vas - gde su vam ministri danas na sednici?

Dakle, vaša statistika izgleda sasvim drugačije od naše stvarnosti. Ljudi se bore za goli život. Ključna reč danas kada izađete na ulicu je glad. Ljudi su gladni. Ništa im ne vredi ta vaša statistika. Evo, možete da odete sutra već koliko u Jurija Gagarina, u Blok 45, da odete u bilo koju prodavnicu i da porazgovarate malo sa vašim narodom, pa da čujete šta imaju da vam kažu na tu vašu statistiku.

Petsto hiljada ljudi, pola miliona ljudi gladuje. Zvanična statistika. Dva i po miliona ljudi su na ivici siromaštva, što znači takođe gladuju, a vi nama objašnjavate kako ste vi bolji od Nemačke. Po vama bi ovde svi Nemci trebali da se presele u Srbiju, pošto je ovde mnogo bolje nego u Nemačkoj. Kome vi mažete oči?

Druga stvar, svi ti vaši podaci koje nama sipate svaki dan u glavu, a koji nemaju blage veze sa stvarnošću, nisu ugovori „Ziđina“ i „Rio Tinta“, pa da možete da ih sakrijete. Glad i beda su stvari koje ne možete da zatamnite. Pozivam vas sada, sve vas zajedno da izađete lepo na buvljak u Blok 45, pa tamo vi objasnite ljudima otkud oni na ulici. Otkuda taj narod koji prodaje da bi zaradio 200 dinara da može da kupi hleba? Otkud svi ti ljudi na ulici?

Vi ste, gospodo, mnogi od vas su ovde odranije poznati građanima iz 90-ih godina. Ono što sada imamo ovde u Srbiji koju ste vi kreirali, imamo 90-te godine. Vas su stigle 90-te godine i nažalost sve nas zajedno sa vama i svim građanima Srbije koji prolaze ponovo inflaciju za koju vi tvrdite da je 14%. Ja opet sad pitam, pa kako je moguće da mleko košta 270 dinara, a do pre godinu dana je koštalo 120 isto ovo mleko? Gde ste vi našli inflaciju od 14% na ovih litar i po mleka? Koga vi lažete, gospodine Mali?

Preostalo vreme iskoristiće ovlašćeni predstavnik poslaničke grupe Zajedno. Hvala lepo.

PREDSEDNIK: Vi po Poslovniku?

Pretpostavljam da ste našli odredbu u kojoj stoji da je zabranjeno unošenje hrane i pića, pa hoćete o tome. Izvolite.

DANIJELA NESTOROVIĆ: Ne, nisam sa tom namerom htela da se javim. To ste mogli vi kao predsednik Skupštine da opomenete poslanika. Ja nisam tim povodom, zaista. Vi ste dužni da održavate red.

To je taj član na koji bi se ja pozvala, a to je član 105. Sve vreme se uporno dobacuje. Nemojte mi reći da smo mi ti koji se stalno pozivamo na taj član. Evidentno je da nekome smeta govor i reakcija. Ja bih vas zamolila da obavljate funkciju predsednika Skupštine i opominjete ljude koji dobacuju konstantno.

PREDSEDNIK: Znači ovo se nije odnosilo na ljude sa vaše izborne liste? Ni ovaj put. Nadam se da ćete da pronađete i one odredbe koje se tiču zabrane unošenja hrane i pića u veliku salu, a nije da niste upoznati, upoznati ste danas.

Nisam prekršio ništa, naravno, ali ukoliko želite možemo da se izjasnimo o tome.

(Danijela Nestorović: Da.)

Verovatno se te odredbe tiču i unošenja cigareta. Proverite i to.

Izjasniće se Skupština.

Reč ima potpredsednik Vlade.

SINIŠA MALI: Hvala puno.

Poštovani narodni poslanici, uvaženi građani Srbije, čuli smo par interesantnih komentara. Ja se, predsedavajući, izvinjavam ukoliko sam pomenuo Violu Fon Kramon, pa su se neki poslanici javili da je brane, evo sada i neki drugi su se izgleda pojavili i javili kao da su prozvani zbog toga. Nije ni važno.

Interesantno je samo da je neko rekao – nema mleka, to je jutros bilo, jel, nema mleka, a sada odjedanput ima mleka, pa da li da ga unesemo, da ga ne unesemo ili šta već da radimo s njim? Takvo neodgovorno ponašanje, da vam kažem, meni nije razumljivo.

U svakom slučaju da vam kažem, a i vi svi da znate. Ja sam ponosan na celokupnu moju profesionalnu karijeru. To što sam radio u Agenciji za privatizaciju od 2002. do 2003. godine, mogu da vam pokažem i sve transakcije na kojima sam radio. Sve su to uspešne privatizacije, vodeće velike kompanije u Srbiji sada. Ponosan sam na to.

Šta mogu o vama da kažem? Šta mogu da kažem o vašim brojkama? Od 2002. do 2012. godine, sami ste rekli, za tih 10 godina sramotno ste izgubili 342.000 radnih mesta, uništili 342.000 porodica. Treba da vas bude sramota, a mi smo se izborili za 440.000 novih radnih mesta u Srbiji za poslednjih 10 godina.

Da nije možda ta vaša prosečna plata iz 2012. godine od 331 evro davala mogućnost građanima da normalno žive ili je sada 641 evro veće od toga, pa tada ste se borili za minimalnu zaradu od 15.700 dinara. Kako tada niste pričali kako ljudi da žive sa tim? Sada kada je minimalna zarada od 1. januara 40.022 dinara. Kako vas nije sramota?

Imali ste stopu nezaposlenosti 2012. godine 25,9%, među mladima preko 50%. Svaki četvrti nije imao posao. Danas je ta stopa nikada niža 8,9% i vi meni govorite – sve je to šarena laža, znate, statistika nije važna. Važna je, jer su statistika brojke, to su ljudski životi, to je čovek, to su porodice koje ste vi napustili i koje ste vi ostavili bez posla, a za koje se mi borimo da dobiju posao, da im raste plata iz meseca u mesec, iz godine u godinu, da imaju sigurne, bezbedne i rastuće penzije. Niste pomenuli u toj vašoj borbi za prava i za ne znam zašta više da je u julu mesecu 2012. godine na računu Trezora bilo osam milijardi dinara, da je tog meseca trebalo da se isplati penzija i trebalo je 40 milijardi dinara. To niste pomenuli, bankrot države, to da niste imali da isplatite penziju, a ne da se borite za veće penzije, za veće plate.

Više sam puta govorio o tome i mislim da niste bili prisutni, očigledno, kako se i na koji način država odgovornom ekonomskom politikom bori protiv inflacije, bori protiv povećanja cena. Mi smo ograničili, kao što znate, i ponoviću ponovo i cene osnovnih životnih namirnica i cene goriva – dizela, benzina, i cene struje i gasa su najniže u Evropi. Pomažemo kroz povećanje plata i kroz povećanje penzija, i to sam pominjao na početku, niste bili. Tri posto je povećanje realne zarade u privredi, 5,4% u privatnom sektoru u privredi. Tako se borite odgovornom ekonomskom politikom, a ne populizmom i donošenjem mleka ili ne znam čime već.

Mleka ima, da znate, kao što ima i ostalih životnih namirnica. Za razliku od mnogo većih i jačih zemalja od nas koje su imale nestašice i brašna i testenine i svega ostalog, u Srbiji svega imate zahvaljujući odgovornoj ekonomskoj politici, zahvaljujući jakoj poljoprivredi, zahvaljujući jakim robnim rezervama, svemu onome što smo nabavili na vreme, zahvaljujući jakim javnim finansijama koje su obezbedile i struju i gas i sve ostalo.

To je borba za Srbiju, a ne kako ćemo – lako ćemo, nije važna statistika, ljudi gladuju. Pa, u vaše vreme su gladovali još više. Da li ja govorim da je ovde bilo i da jeste sve idealno? Nije, ali borimo se i bolje je sigurno nego što je bilo nekad.

Gde su ministri? Da vam kažem, sasvim sam dovoljan za vas sve ja, nema nikakve potrebe drugi ministri da budu ovde. Hvala puno.

(Zoran Lutovac: Poslovnik.)

(Ivana Parlić: Poslovnik.)

PREDSEDNIK: Povreda Poslovnika. Još neko povreda Poslovnika? Samo ćemo redom.

Reč ima Ivana Parlić. Izvolite.

IVANA PARLIĆ: Član 107. Dozvolili ste, predsedavajući, da se povredi dostojanstvo Narodne skupštine.

Dozvolili ste gospodinu Malom da dovodi javnost Srbije u zabludu. Kome se on ovde u stvari, obraća? Obraća se narodnim poslanicima koji nikad nisu bili u vlasti.

Gospodin Mali je bio u vlasti, bio je oba puta prisutan kada je uništavana zemlja.

PREDSEDNIK: Da li je to sada repliciranje?

IVANA PARLIĆ: Ne, to je član 107. To ste vi dozvolili.

PREDSEDNIK: Ako je to repliciranje, znate šta onda ide dalje.

IVANA PARLIĆ: Dozvoljavate gospodinu Malom da vređa dostojanstvo Narodne skupštine.

Gospodin nikada nije bio u vlasti, on je bio svaki put u vlasti.

PREDSEDNIK: Dobro. Znači, jeste repliciranje.

IVANA PARLIĆ: Razumete? Nije repliciranje.

PREDSEDNIK: Dobro. Pošto je to repliciranje i u skladu sa članom 103. ovo ide na vreme vaše poslaničke grupe.

Gospodine Lutovac, povreda Poslovnika. Izvolite.

ZORAN LUTOVAC: Povreda Poslovnika, član 108. stav 1. – o redu na sednici Narodne skupštine stara se predsednik Narodne skupštine.

Ja vas molim da upozorite ovog čoveka koji sve vreme gleda u telefon. Došao je ovde da poslanicima, da se ponaša…

(Nebojša Bakarec: Neće valjda tebe da gleda.)

Opomenite ove primate, molim vas.

PREDSEDNIK: Za ovo vam izričem opomenu.

(Zoran Lutovac: Opomenite ovog čoveka koji gleda u telefon.)

Završili smo sa ovim. Dobili ste opomenu, završili smo sa ovim.

Povreda Poslovnika. Prijavite se.

(Aleksandar Jovanović: Neću povredu Poslovnika, replika.)

Nećete povredu Poslovnika? Dobro.

Znači, replike nema, jedino ime koje je izgovoreno bilo je Viola Fon Kramon i ako hoćete da se raspravljate sada ko će da štiti to ime, to nećemo da radimo.

Reč ima Dragan Nikolić. Izvolite.

DRAGAN NIKOLIĆ: E, kad sam dočekao da i mene prozovete.

Gospodine predsedniče Skupštine, dragi gosti iz Vlade, potpredsedniče Vlade i ministri, dame i gospodo narodni poslanici, uvaženi građani Republike Srbije, ja imam opet čast u ovih poslednjih 10 dana da budem ovlašćeni predstavnik Srpske stranke „Zavetnici“, zbog toga što predsednica naše stranke i šefica našeg poslaničkog kluba nije prisutna iz opravdanih razloga i ima podršku naše poslaničke grupe tamo gde se nalazi. Želimo joj puno sreće.

Ovo kažem zbog toga što je bilo mnogo nagađanja u javnosti gde je predsednica naše stranke, zašto ne dolazi. Očekujemo potvrdu srećnog završetka sutra. U tom smislu je pozdravljamo i želimo joj sve najbolje.

Što se tiče događaja na Kosovu i Metohiji, mislimo kao stranka da je prelilo čašu drsko, bezobrazno i osiono ponašanje predstavnika lažne države „Kosovo i Metohija“ kroz forsiranje priče…

Gospodine predsedniče, ako biste bili ljubazni, zamolio bih samo za malo tišine. Malo, ne treba mi mnogo.

Srbi na Kosovu i Metohiji imaju punu podršku Srpske stranke „Zavetnici“. U potpunosti podržavamo njihov izlazak iz institucija lažne države „Kosovo“.

Trebalo je možda da i ranije to urade, međutim jednostavno nikad nije kasno. Mi mislimo da ne treba oni da brane Briselski sporazum. Briselski sporazum je već mrtav, jer kad jedna strana ne ispuni svoju obavezu skoro 10 godina to znači da ne poštuje ovaj sporazum koji je potpisala i prihvatila, ali njihovi mentori očigledno misle da to treba da rade.

Iza Srba koji su izašli iz institucija očekujemo da stane Republika Srbija i tu ćete kao Vlada imati našu punu podršku. Niko od njih ne sme da ostane bez primanja. Nikome od njih ne sme da porodica trpi zbog toga što su ustali da brane Srbiju na Kosovu i Metohiji.

Nadalje, gospodine potpredsedniče Vlade, ako negde vidite gospođu Anu Brnabić, ja sam je tražio u poslaničkoj klupi, bila je ovde 1. avgusta dok je bila predsednica Vlade, sada sam možda očekivao da će, pošto je ponovo predsednica Vlade, da je opet u poslaničkim klupama, ali nije, kažite joj da smo je pozdravili tražimo i čekamo njeno izvinjenje za ono što je 26. oktobra iznela protiv Srpske stranke „Zavetnici“, izmišljajući nešto što nismo rekli, dajući paušalne ocene, stavljajući nas u koalicije u kojima nikada nismo bili. Udavala nas, razvodila, očekujemo njeno izvinjenje.

Što se tiče tema koje su na dnevnom redu, ja sam jutros se izjasnio da ste povredili Poslovnik i to članove 172. i 176. jer prilikom odlučivanja o budžetu potrebno je da prođe 15 dana od uručenja od strane Vlade razmatranja Zakona o budžetu, do početka rasprave u parlamentu.

To se odnosi i na rebalans budžeta, jer se radi o najvažnijem zakonu u jednoj zemlji. Nismo dobili tih 15 dana, dobili smo 24 sata od zakazivanja, pa čak i nešto manje. To je vaša greška i da bi javnost u Srbiji znala o čemu se radi i koliki je to materijal, ja sam poneo sa sobom i hteo bih da javnost Srbije vidi koliko je to papira, koliko je to stranica, koliko je tu stručnog materijala, koliko je tu tabela koje treba iščitati, prvo označiti ono što je važno, analizirati, pozvati stručnjake, jer mi nismo stručnjaci opšte prakse, koji bi nam dali savete šta i kako iz ovoga uzeti, šta potcrtati šta je važno.

Uspeli smo da damo neke amandmane, o tome ćemo raspravljati kada bude na dnevnom redu rasprava o amandmanima, ali ovaj budžet, odnosno ovaj rebalans budžeta možemo slobodno nazvati „Grčićevim rebalansom budžeta“, jer je najveća stavka i najveći problem energetika, dugovanja EPS-a koja su napravljena zahvaljujući velikoj stručnosti gospodina Grčića, koji je u nekom prethodnom životu pre nego što je zablistao kao zvezda i kao direktor, držao neku pečenjaru, hranio ljude u svom gradu pečenjem, a onda je sve nas nahranio time što je EPS u velikim gubicima, što ćemo te gubitke morati mi da pokrivamo i što će se iz ovog budžeta izdvajati ogromna sredstva. Neka je procena da će gubitak EPS-a do marta meseca 2023. godine biti dve milijarde i 300 miliona evra. Ponavljam, nažalost, to će svako od nas i svaki građanin Srbije platiti iz svog džepa.

Naravno da ste morali da radite rebalans budžeta, jer ste povećali broj ministarstava. Sada ti ministri moraju da primaju plate, moraju da zaduže automobile, da dobiju državne sekretare, ko zna koliko pomoćnika, sekretarica. Svako od njih će biti namiren, i naravno, to sve ide iz budžeta i zbog toga postoji obaveza da se to radi. Čekali smo šest meseci od izbora. Prvo smo čekali četiri meseca da u Skupštinu uđe poslanik iz Preševa koji više provodi vremena u Američkoj ambasadi, u Njujorku, gde blati Srbiju na najgori mogući način, lažima, insinuacijama, izmišljotinama, nego što to radi u Skupštini. Zapravo, video sam ga samo jednom.

Onda smo zbrzali sve. Nakon šest meseci na par dana pred istek roka smo izabrali 17. Vladu. Ne znam zašto se toliko čekalo, da bismo sada odjednom u 24 sata morali da čitamo ovoliki materijal, da pratimo ovoliku dokumentaciju i da po hitnom postupku donosimo rebalans budžeta, iako, ponoviću, to je jedan od najvažnijih zakona u Republici Srbiji, kao što je to u svakoj drugoj državi.

Zanimali smo se oko ovog povećanja penzija, gospodine potpredsedniče Vlade. Vi ste predložili povećanje od 9% koje bi išlo jednako za sve. Nisam stručnjak za finansije, ali jesam za odnose sa ljudima, jer ih svaki dan srećem u različitim socijalnim strukturama. Svi prođu, kažu, predlažu, žale se.

Imate problem da oni koji primaju ispod 25 hiljada penziju neće ovo povećanje osetiti, biće neki minimum za njih, a oni koji već imaju preko 25, pa i 50 i 70 hiljada dobiće najviše. Prosek, rekli ste, 2.700 i neka još cifra. To znači, jedni će jedu kupus, drugi će da jedu meso i onda u proseku svi jedu sarme. Eto, to tako izgleda.

Ako možete da nađete neki model gde bi penzioneri koji primaju ispod 25 hiljada, imali povećanje od 18%, a da svi koji primaju preko 25 hiljada imali povećanje od 4,5%. Ukoliko se to uklapa finansijski, ukoliko je to u novcu moguće, mislim da bi bilo veoma pošteno i socijalno ispravno. To je naš stav. Mi smo dali amandman u tom smislu. Vi ćete ga razmotriti. Nadam se, dati odgovor koji je stručan.

Verovatno kako reče neko, Nataša valjda, da će biti odbijen. Verovatno je to i manir stranaka na vlasti, jer vi ste jutros dok ste 40 i nešto minuta pričali o tome šta je sve Vlada uradila i šta ima nameru da radi sve vreme gledali na desnu stranu, gledali ste samo u svoje poslanike. Prema nama iz opozicije se jedne sekunde niste okrenuli, da udostojite narodne poslanike koji su iz opozicije, koji možda ovde sede i češće i duže nego predstavnici vladajućih stranaka, koji pomno prate šta se događa.

Pomenut je i Savski most. To sam podrobnije pročitao. Uzima se zajam od 80 miliona da bi se srušio Savski most, da se prvo sruši, a da se onda sagradi novi. Pitam vas - Savski most koristi 14% građana Beograda, kada budete srušili taj most gde će ono zagušenje u špicu kada se ujutru ide na posao i kada se ljudi vraćaju sa posla? To je prvo.

Drugo, zašto bi neko iz Vranjske banje, sa Kopaonika, Brusa, Sombora plaćao most u Beogradu kojim neće nikada proći, niti su prošli ovim železničkim mostom, a kamoli ovim novim. Nemaju oni para ni da dođu do Beograda, ali bi oni plate i da iz njihovih džepova izvučete ono što može da se uzme iz budžeta Beograda.

Što je najstrašnije, za sve investicije vi sa svim bankama imate ugovor o zajmu. Nema banke u Srbiji od koje niste uzeli zajam i sve to predstavljate kao veliki uspeh. Imate u budžetu novca, rekli ste jutros, silne milijarde, da smo solventni, a opet uzimate milijardu dolara od Emirata. Za šta onda služi taj novac? Imate ga na računu, a hoćemo još da uzmemo.

Za svaki projekat ste uzeli zajam. Za svaki projekat, bukvalno, a onda navodnim, investitorima iz inostranstva dajete po 20, 29 hiljada evra po radnom mestu, a oni uopšte nisu investitori. Investitori su Srbija, Republika Srbija i Vlada Republike Srbije. Mi njih investiramo. Dokaz vam je „Geoks“ koji vam je pobegao ispred nosa, kome ste napunili koš parama pa čak i pretplatili, dali više para nego što treba pa se sada vodi sudski spor u Privrednom sudu u Leskovcu.

Još nešto, pomenuli ste pet hiljada dinara mladim ljudima od 16 do 29 godina. Naravno, to je pozitivna stvar. Mladi ljudi očekuju da država pomogne. Ako već ne može da im da posao, da im da bar neku pomoć. Međutim, mislim da je nelogično, ako ste dva puta dali po 100 evra, ali nekako da li je to bilo slučajno baš pred izbore ili tako nekako, a sada kao neka utešna nagrada, pošto izbora neće biti još tri godine najmanje, pet hiljada pa onako da bacite udicu. Dajte sada i njima 100 evra da biste pokazali da to niste radili zbog izbora i da to niste radili zbog vaših rezultata koje ste očekivali, gde se bili uplašeni da neće bit baš kako ste planirali.

Zbog svega toga Poslanička grupa Zavetnici neće dati podršku ovom rebalansu budžeta. Glasaćemo protiv, a ostaviću vreme jer znam da će neko od vas odgovoriti i znam da će nakon ovoga biti dosta komentara pa ću imati vremena kasnije da odgovorim, a nadam se i da predsednik Skupštine će mi dati repliku, pošto ima običaj da mi ne da jer ako me neko pomene to je najlogičnije. Hvala lepo.

PREDSEDNIK: Ne znam da li će biti dosta komentara. Trenutno niko nije prijavljen u sistemu.

Moram da pitam ovlašćene predstavnike poslaničkih grupa da li još neko želi reč?

Reč ima Zoran Lutovac.

Izvolite.

ZORAN LUTOVAC: Poštovani građani, uvažene kolege poslanici, poštovani predstavnici izvršne vlasti, najpre ću da kažem ono što nisam imao prilike da kažem pri povredi Poslovnika, a to je da je nedopustivo ponašanje Siniše Malog koji sve vreme gleda u telefon, a onda kada uzme mikrofon nama poslanicima drži ovde neka predavanja, ponaša se kao neki učitelj u razredu osnovne škole. On mora da zna da je on taj koji ovde polaže račun, a ne taj koji izvlači uši nekome ovde. Naučite ga redu. On je izvršna vlast i on polaže i mora da poštuje ovaj dom i da poštuje ove poslanike ovde. Inače kako se ponaša ovde prema nama poslanicima, tako se ponaša i prema budžetu.

Stanje u državi i društvu nije ni izbliza onako kako je on u svom EPP programu pred televizijom želeo da nam prikaže. Zatrpava nas statističkim podacima i sada bi građani kada ga čuju rekli – pa nije meni tako loše ovo što je, u stvari ja mnogo bolje živim nego što mi se čini.

Sve vreme govori o broju nezaposlenih, o statističkom podatku, o smanjenju broja nezaposlenih, ali treba reći koji je ključni razlog zašto se smanjio broj nezaposlenih. Pod jedan, promena metodologije, neko ko radi nedelju dana jedan sat ne smatra se nezaposlenim. Ranije to nije bilo tako. Pod broj dva, skoro milion ljudi je otišlo u poslednjih 10 godina iz Srbije. Skoro 10 miliona i sam je pomenuo rast doznaka za 60%.

To su ljudi koji su pobegli iz ovog blagostanja i onda šalju doznake svojim rođacima, siromašnim u Srbiji da prežive. I on se time hvali.

Profesor Ognjen Radonjić je ne računajući one koji se nisu registrovali, izračunao da smo od 2013. godine, pa do danas, izgubili stanovništvo veličine jednog Novog Sada, Niša, Kragujevca i Jagodine zajedno. To je demografska kataklizma. Znate li vi o čemu mi pričamo? Demografska kataklizma. Imali smo Prvi svetski rat, Drugi svetski rat i sada najezdu skakavaca koja je uništila ovu zemlju.

Obezvređen je dinar, a istovremeno obezvređen je i evro, e to je uspeh, to što imate više para u dinarima ili u evrima, ništa ne znači ako za tih više para možete manje da kupite. On očigledno ne ide u prodavnicu, verovatno ima neku poslugu.

Postoje dve vrste inflacije, jedna je ona o kojoj priča gospodin Mali, to je kada on sabere da je kavijar pojeftinio i da su poskupele osnovne životne namirnice i onda u proseku dobijemo da dobro živimo, kada saberemo platu guvernerke Narodne banke i direktora „Srbijagasa“ i uporedimo sa ovim minimalcima, onda dobijemo u proseku dobre plate i to vam je ono što on nama želi da kaže. Ali, najsiromašniji građani imaju neku svoju inflaciju. Ta njihova inflacija je inflacija koja se tiče osnovnih životnih namirnica koje su mnogo, mnogo više poskupele od onoga o čemu nam on govori.

Kaže - nema sredstava za vraćanje penzija, da je to populizam. Da, populizam je kada nema za vraćanje penzija, a ima za „Premijer ligu“, a ima za nacionalne stadione, a ima za fontane, ali nema za penzionere. I sada se pitamo zašto se stalno daju jednokratna pomoć penzionerima, pa i povećanje od 9%, pa će opet neko povećanje. Ključna reč je daje. Želi da se prikaže, kao da neko nešto daje, kao da daje iz svog džepa, u stvari to je zajednička kasa nas građana. Zakonom oni treba da vrate, a ne da daju. Na vama je da vratite, to je imovinsko pravo, a ne nekome da dajete, da dajete milostinju. To je nešto što su ti ljudi zaradili i to njima pripada i ne treba vi njima ništa da dajete, nego da im vratite ono što je njihovo.

Kada već govorimo o rebalansu budžeta, hajde malo da se pozabavimo, svaka odgovorna Vlada se tako bavi rebalansom budžeta, pa nam prvo kaže gde će šta da uštedi. Evo, već smo pominjali da u Narodnoj banci, zaposleno više nego u Narodnoj banci Švajcarske, Švedske i Norveške zajedno, u jednoj Srbiji više, nego u ove tri zemlje zajedno.

Najavljuje se štednja, pravi se Vlada od 28 ministarstava. Građanima se uskraćuje grejanje i sugeriše im se da isključe sijalice, a onda se prave takva ministarstva i troši se na reprezentaciju, nose se odela od 10 hiljada evra, kaputi, cipele „Pradine“, tašne od po nekoliko hiljada evra. Ljudi, gde vi živite? Da li ste normalni?

Koliko zaposlenih je u javnim preduzećima koji ništa ne rade? Koliko je njih koji, čak ni na posao ne dolaze? Koliko je partijskih ljudi koji u državnim institucijama rade za stranku koja ih je zaposlila? Koliko izdvajamo iz budžeta, a podsećam građane, budžet je naša zajednička kasa, da bi se oni bavili sobom i strankom koja ih je zaposlila? To nećemo saznati od njih, poštovani građani, nego vi registrujte takve slučajeve i obelodanite, to je jedini način da se tome stane na put.

Kada već govorimo o štednji, hajde da malo govorimo o tome koliko ima službenih automobila. Nekako je prestalo o tome da se govori od 2013. godine, pa na ovamo. Švedska je imala 10 službenih automobila, Nemačka manje od 1.000, a Srbija preko 6.000, a kada se tome dodaju i vozila vojske i automobili na svim nivoima vlasti, Srbija bi imala preko 30.000 vozila. Koliko ih sada ima? Recite nam kako ćete da uštedite, da bi smo podržali rebalans.

Ljudi su se smrzavali ceo novembar, da bi podigli migove, da brane rejting Aleksandra Vučića. Znači, uštedeli ste građani, sada ima dovoljno novca. Kaže predsednik najveće vladajuće stranke, da nije trebalo puštati grejanje, ni u novembru, jer je u novembru temperatura bila 20 stepeni. Da, bila je 20 stepeni, od dva do četiri, ali kolika je temperatura ujutru? Ljudi su se smrzavali, isključujte sijalice, a na svim stranama se rasipa. Ne žive svi u luksuzu, ne žive svi u tuđim vilama, ne nose svi jakne od 10.000 evra, cipele od nekoliko hiljada evra. Izgubili ste gospodo kompas, izgubili ste kompas, predugo ste na vlasti.

Treća tema su kazne i penali. Srbija je za kazne i penale u poslednjoj deceniji dala milijardu evra, a samo ovde godine 280 miliona evra. Zašto Srbija gubi arbitraže? Pod jedan, zbog loše ugovorenih poslova, pod političkim uticajem, nestručnosti, neznanja ili korupcije. Pod dva, zbog loše zakonske regulative ili loše postavljenog slučaja. Sve u svemu, nekompetentnost ključna reč.

Godine 2014. Fiskalni savet je rekao – troškovi za kazne i penale danas iznose nekih 200 miliona evra godišnje, a 2010. godine bili su 40 miliona evra. E pa vidite, sada su 280 miliona evra. Znači, za 10 godina milijardu evra za nekompetentnost, za ljude koji ne znaju da rade svoj posao. To plaćate vi građani. Vi plaćate to da sede ljudi koji ne znaju da rade svoj posao na mestima gde ne bi trebalo da sede.

Na kraju, tu su i radni i drugi sporovi. Šta to znači? Srbija izmiruje odštetu povređenoj strani. To drugim rečima znači otpuštaju protivzakonito politički nepodobne protivnike, pa onda moraju da plaćaju kazne za to, ali šta ih briga. Oni to ne vide kao trošak, oni to vide kao investiciju u ruiniranje političkih protivnika. Investiciju u politički progon neistomišljenika.

Imamo mnogo toga da se govori, ali ostaviću nešto i za drugi deo. Hvala.

PREDSEDNIK: Milenko Jovanov, dva minuta.

MILENKO JOVANOV: Teško je, teško je zaista reći nešto pametno. Teško. Lakše je samleti kuče u pljeskavicu. To je mnogo jednostavnije, to ste bar radili i znate koliko je jednostavno.

(Srđan Milivojević: Video sam u Ritopeku.)

Ne znam šta si tražio u Ritopeku, ali ne sumnjam da si bio i verovatno si uživao u onome što si gledao, pa zato ih sada zastupaš u parlamentu. Svaka čast. Malo kučići, malo neko drugi, nema veze, važno da se melje. Jel tako?

Uglavnom, ono što jeste poenta, to je da je očigledno da posle ovako nadahnutih govora čovek se zapita zašto ovog čoveka napuštaju ljudi, zašto ovakvog lidera, ovakvog liderčinu napuštaju članovi. Stvarno ne znam, ali prema onome što vidim, kompletan odbor u Valjevu podneo kolektivnu ostavku, kaže zbog autokratije i da stranku vode ljudi nedorasli zadatku. A stranku vode ovaj što je mleo kučiće i ovaj što je malopre čitao. To je otprilike rukovodstvo stranke, pa se sada stvarno čovek zapita – zašto je stranku kojoj nisam spomenuo ime, ali možda će se prepoznati, napustilo kompletno rukovodstvo i kompletno članstvo u Valjevu? To je vrlo interesantno pitanje.

Što se tiče toga da ovaj predsednik može da podiže MIG-ove, da, jer za razliku od onog vremena kad su oni vladali, kad su uništili sve što je moglo da se uništi, ova vojska i ova zemlja ima avione, a vi ste tenkove topili, avioni nisu ni postojali.

Na samom kraju, kad pitate – odakle penali, samo vaša reforma pravosuđa koja je otpustila 500 sudija dovela je do toga da država mora da plati 44 miliona evra. Toliko je koštala vaša igranka, vaše igranje državom. I vi da nam držite predavanje?! I to napisano, koje jedva sričete i ne umete ni da pročitate! I primati bolje čitaju od vas.

(Zoran Lutovac: Replika!)

PREDSEDNIK: Hvala vam.

Ja sad moram da vas pitam – jel hoćete? Kao što ste čuli, pominjan je odbor u Valjevu, koji je podneo ostavke itd. i poziv da se javi ko se prepoznao.

Jel stvarno hoćete repliku?

(Zoran Lutovac: On se meni direktno obratio.)

Izvolite.

ZORAN LUTOVAC: Gospodin koji je govorio malo pre je stručnjak za preletanje, pošto je on preleteo, a takođe i izvestilac, ministar Mali, čovek koji nikada nije menjao stranku, on je uvek u istoj stranci – u vladajućoj stranci. Juče je to Demokratska, danas je to SNS, sutra ne znamo koja će da bude, on, čovek, ne menja stranku, on je uvek u vlasti. A tako isto i gospodin koji je malo pre govorio.

Ono što je važno reći je da vi ovde polažete račun pred poslanicima i treba da tražite podršku za nešto. Ovde treba da se vodi diskusija o budžetu, a sve je počelo tako loše zato što ste nam proceduralno uskratili da uopšte možemo da govorimo o dnevnom redu.

Ono što je važno i što želimo da čujemo ovde od ministra jeste da nam odgovara na pitanja koja se postavljaju, a ne da drži propagandne časove, ne da nam ovde govori i da se obraća medijima, nego da odgovara na pitanja koja mu se postavljaju.

Gde su ovde elementi za štednju? To je ono što sam pitao i na to treba da odgovara, a ne da nam drži lekcije i da nas podučava šta mi kao poslanici treba da radimo. Izgubio je pojam o tome šta je izvršna vlast a šta je zakonodavna vlast, ko koga kontroliše. Izgubio je zato što ne zna šta je to demokratija, zato što ne zna šta su demokratske procedure. Njemu nije jasno da je on taj koji treba da odgovara i da traži podršku, a ne on, koji će da nam deli ovde lekcije svima nama.

PREDSEDNIK: To su bila puna dva minuta i nešto više. Znači, i odgovor na pitanje o odboru koji je napustio stranku.

Reč ima Milenko Jovanov, dva minuta.

MILENKO JOVANOV: Da, vi biste rekli i preletač, kažite i preletač, ne vređam se ja na to, nemam taj problem. Samo mi objasnite šta su onda ovi oko vas, koji su mnogo pre mene menjali stranke? Jel su to prapreletači, mitski letač Ikar i prapreletači ovi oko vas? Jel to tako funkcioniše?

(Narodni poslanik Srđan Milivojević dobacuje s mesta.)

Šta sam ja? Ja sam sve, ali nikad nisam mleo kučiće, „Hokus – pokus“…

(Srđan Milivojević: Ali si jeo.)

Ne znam jesi li mi podvalio, možda si mi podvalio, ja ne znam… Toliko ti je dobro išlo da su te ljudi provalili pa si zatvorio. Tako da, možda sam i ja pojeo neku pljeskavicu koju si ti pravio, nikad se ne zna. To je uvek enigma. Ne sećam se da sam bio u toj hamburgeriji „Hokus-pokus“ koja je od kučića pravila pljeskavice, ali moguće da mi je neko doneo ili podvalio takvu pljeskavicu, nikad se ne zna.

U svakom slučaju, ono što je činjenica, to je da vidite i sami da kad nema napisanog teksta to mnogo slabije ide, mnogo slabije kad nema šta da se pročita. I da, ja sam promenio stranku, ali je promenio i onaj koji je govorio pre mene. Od svoje stranke je napravio ništa. Napušta ga i ono malo ljudi što je ostalo i to sad već liči na ono – deset ljutih gusara, svakog dana po jedan samo nestane i na kraju ostaše njih troje, ali nema veze, važno da su se udomili ovde preko druge poslaničke liste i sad već traže novu poslaničku listu na koju će da se nakače. Sve je to lepo i sve je to super, ali nemojte samo vi da nam držite predavanje o bilo čemu. Vi da nam držite predavanje o korupciji, vi koji ste sopstvenu stranku pokrali, vi koji ste to sami tvrdili, vi koji ste o tome sami napravili izveštaj, vi koji ste sami rekli kako ste rođenu stranku pokrali kad niste imali više šta da kradete u ovoj zemlji?

Opljačkali ste sve čega ste se dotakli i vi nam pričate o korupciji? Vi nam pričate o stranačkom zapošljavanju? Vi nam pričate o kupovini automobila? U gradu Kikindi su ljudi koji su vam i danas u stranci kupili 10 kola a kad smo ih pitali – zašto, oni su rekli – kupićemo još! I vi nam držite predavanje o automobilima? Hajde svoje dvorište prvo rešite.

PREDSEDNIK: Hvala.

Reč ima potpredsednik Vlade.

SINIŠA MALI: Poštovani narodni poslanici, uvaženi građani Srbije, zarad istine – nikada nisam bio član Demokratske stranke, nikada. Politikom sam krenuo da se bavim 2012. godine, zajedno sa mojim prijateljem Aleksandrom Vučićem, član sam SNS i uvek ću biti i ostati član SNS.

Takođe, zarad istine kada su građani Srbije u pitanju, čuli smo od jednog od prethodnih govornika, kaže ceo novembar su se ljudi smrzavali. Za vašu informaciji, danas je 7. novembar, dakle, tek je novembar krenuo. Ako gledate u budućnost, to mi je drago, ali samo jednu stvar da znate, danas u Srbiji grejanje radi, niko se ne smrzava, sve je obezbeđeno, i gas, i struja, i mazut, i lož ulje u Novom Sadu, i sve ono što je bilo neophodno da se obezbedi sigurna grejna sezona. Tako da, nije lako u ovim uslovima koji su neizvesni, teški, ova kriza koja je velika, ali nosimo se sa tim na najbolji mogući način.

Sada nekoliko stvari koje građani Srbije moraju da znaju. Bio sam dovoljno vredan, pa sam spremio i nekoliko grafikona da uporedim nas i njih, ako tako oni mogu sa se izraze. Dakle, da vidimo gde je Srbija to danas, a gde je bila pre samo 10 godina. Pozivaju se na penzije, kažu penzioneri su nama veoma važni. Godine 2012. prosečna penzija bila je 203,5 evra. Prosečna penzija danas je 263,5 evra, a sa povećanjem od 20,8% biće prosečna sledeće godine 322 evra.

Pri tome, zaboravljaju da kažu da u julu mesecu 2012. godine je na računu budžeta bilo 8,5 milijardi dinara, a da su tog meseca trebali da isplate penzije u vrednosti od 40 milijardi dinara. Pa, kakva je to vama briga bila za penzije i penzionere kada ste sve oteli, opljačkali i penzioneri su vam bili poslednji na spisku, ni para za isplatu penzija niste imali 2012. godine?

Hajdemo dalje. Govorite o Narodnoj banci Srbije. Hajde da uporedimo devizne rezerve danas u Narodnoj banci Srbije i devizne rezerve tada. Danas imamo 13,9 milijardi evra neto devizne rezerve, a 2012. godine bila je 5,5. Zlata smo imali 14,8 tona tada, vrlo precizno govorim, a danas 38,5 tona zlata.

Hajde da pogledamo pre i sada prosečnu inflaciju, pošto se o tome dosta govori, poređenje EU i Srbije. Evo, poštovani građani Srbije, uvaženi narodni poslanici, verovali ili ne, 2012. godine prosečna inflacija u Srbiji bila je 8,9%, a u EU 2,2%. Četiri puta viša stopa inflacije bila je 2012. godine u Srbiji nego u EU.

Danas smo tu negde jer kriza pogađa i Srbiju kao što pogađa i Evropu, oni su četiri puta gore bili od EU. Tada, interesantno, nije bio problem ni cene mleka, ni cene hleba, ni svega ostaloga, tada inflacija nije bila problem, a kao što vidite, bila je, i to četiri puta gora nego što je prosek EU.

Pozivamo se na mlade. Ja smatram da je budućnost mladih u Srbiji i radimo sve što možemo da im stvorimo uslove da svoje snove ostvare ovde. Otvaramo nova radna mesta, gradimo puteve, gradimo bolnice, gradimo vrtiće, dualno obrazovanje daje svoj rezultat, dakle, mladi ostaju ovde i Bečki institut i njihovo istraživanje, da sada ne čitam, ima vremena pročitaću, kaže da se više mladih vratilo u Srbiju nego što je otišlo, pa to je podatak. Oni su svoje istraživanje uradili, nije subjektivni osećaj i vaše objektivne stvarnosti ono što je merilo. A pogledajte, opet grafikon, stopa nezaposlenosti mladih 2012. godine je 53,2%. Svaki drugi mlad građanin Srbije nije imao posla od 2012. godine, danas je to 18,7%, tri puta niže, i dalje visoko, i dalje se borimo, ali tri puta niže. Ako hoćete u hiljadama, broj zaposlenih mladih, pošto su mladi tema, 121.500 mladih bila je zaposlena 2012. godine, u drugom kvartalu 2022. godine 177.000 zaposlenih mladih.

Zašto ovo govorim? Jer je komentar bio – više procentualno zaposlenih, jer su otišli iz Srbije. Pa nije, majstore, nego u apsolutnom iznosu veći broj mladih koji rade u Srbiji i koji imaju svoja radna mesta i stvaraju svoju budućnost i svoje porodice ovde. Pa ajmo da vidimo prosečan broj zaposlenih. Pogledajte kako su uništili Srbiju, 2001. godine 2.257.000, 2012. godine 1.865.000 zaposlenih, izgubljeno 342.000 radnih mesta, toliko i porodica je izgubilo svoj dohodak i svoju platu, a pogledajte u ovom trenutku 2.242.000 zaposlenih u Srbiji, novih 440.000 radnih mesta koje smo otvorili u proteklih deset godina. Stopa nezaposlenosti, malopre rekoh, sramota me je i da pokažem, pogledajte ovaj najviši stubić ovde, 25,9% stopa nezaposlenosti 2012. godine. Ne znam koja se to metodologija promenila, ali po toj metodologiji danas u Srbiji 8,9% nezaposlenih.

Hajmo da pogledamo situaciju kada je javni dug u pitanju. Evo su ponderisane kamatne stope, dakle, 2011, 2022, dakle, 2011. prosečna kamatna stopa u Srbiji je 13,7%, toliko su oni plaćali kredite koje su uzimali, sada je 4,34%, 13,7%, uvaženi poslanici, tri puta više nego danas, u uslovima kada nije ni bila ekonomska kriza. Samo da dobijem moje komentare.

Dakle, svaki makroekonomski indikator, sada sam vam pokazao kako je bilo tada i kako je bilo sada, ni po jednom ne mogu da se mere sa uspehom koji je Srbija uradila i ostvarila tokom poslednjih deset godina, ne Srbija samo, nego svi njeni građani. I mi ovo što radimo, za razliku od onih koji su otimali i uzimali, ne vraćamo i ne dajemo građanima Srbije zato što smatramo da ne treba, pa da zadržimo za sebe, kao vi, nego hoćemo da vratimo i penzionerima kroz veće penzije, građanima kroz veće plate, hoćemo da gradimo nove auto-puteve, nove bolnice i sve ostalo.

Dakle, kada kažem – dajemo, mislim vraćamo. Ovaj budžet, rebalans za koji glasate, to je budžet građana Srbije, to je novac građana Srbije. Za razliku od vas, taj novac ide građanima Srbije. Za njihov kvalitet života, za njihovo obrazovanje, za njihov životni standard.

Ako sam nešto zaboravio, ja se izvinjavam, ali mislim da sam odgovorio na sve.

Vama gospodine Nikoliću, izašao je gospodin Nikolić, ja se izvinjavam ako nisam dovoljno vremena proveo u njega, ispravićemo to narednog puta. Hvala vam puno.

PREDSEDNIK: Zahvaljujem.

Da li još neko od predsednika, odnosno ovlašćenih predstavnika grupa želi reč?

Reč ima Miroslav Aleksić.

MIROSLAV ALEKSIĆ: Zahvaljujem, predsedavajući.

Poštovani ministri, poštovane kolege poslanici, evo nas na sednici gde treba da govorimo o rebalansu, novim zaduživanjima i svemu onome što je vaša politika u prethodnih deset godina.

Kada govorimo o samom budžetu, posle deset godina vladavine nastavlja se kontinuitet ekonomske politike. Ovaj budžet je inflatorni budžet, i to je ministar ispustio da kaže, a objasniću i zašto, a cela ekonomska politika SNS i Aleksandra Vučića u zadnjih deset godina je šibicarska ekonomska politika. I to tako što građane Srbije varate kao na šibice. Evo je kuglica ovde, uzmite malo, pa dobijete, a onda vam mi uzmemo sve što ste pripremili i što ste imali u džepu.

Dakle, vlast koja se odnarodila i koja misli samo za sebe, misli za one koji danas upravljaju sistemom, a od građana uzima u državnu kasu, a iz državne kase se posle preliva u džepove tajkuna, firmi koje su povlašćene i onih koje danas upravljaju državom Srbijom. I kaže ministar da su razlozi za rebalans veliki prihodi. Ma jelte? Povećani prihodi. A jeste li rekli, ministre, od čega su povećani prihodi? Šta je u toj strukturi povećanih prihoda? Povećani su 12,7%. Najveći deo strukture povećanja prihoda vam je PDV. A što ne kažete građanima da je taj PDV povećan zbog inflacije, ministre? Pa što ne kažete građanima da od tih 173 milijarde povećanja od PDV-a 101 milijardu je PDV na uvoz? Dakle, država Srbija, dragi građani Srbije, da znate, danas 50% budžeta ima od uvoza. To su prihodi od akcize i od PDV-a na uvoz, što znači da je naša privreda na kolenima i sve je suprotno od onoga što ovi ljudi ovde govore, a to će vreme pokazati vrlo brzo.

Kada govorite o tome kako je veliki prihod, kako ćete davati penzionerima, mladima, niste rekli još jednu stvar zbog čega se radi rebalans budžeta. Pa to su četiri nova ministarstva. U uslovima krize vi ste rekli da je sada najveća ekonomska kriza ikada. Pa ko u toj krizi se rasipa? Koji domaćin u svojoj kući kada nailazi kriza troši pare na svakojake gluposti? Dakle, to je vaš odnos prema državi i prema građanima Srbije.

Onda dolazimo do još jedne stvari zašto se radi rebalans. To su nova zaduživanja. Zašto? Pa zato što nova zaduživanja treba da pokriju rupu u budžetu koja je nastala i koja je iz godine u godinu sve veća i biće sve veća i veća.

Šta vam je rekao Fiskalni savet, trebali biste to da čujete. Ja neću da govorim o tome, govorile su i moje kolege, ali ću pročitati par rečenica. Budžetski deficit je porastao na skoro 4%, a razlog za to su ogromni gubiti državnog energetskog sektora. Netransparentnost budžeta i trošenje novca kroz raznorazne projekte netransparentne, leks specijalis itd. Gubici „Srbijagasa“ i EPS-a mere se milijardama evra. I kaže – kada je stanje EPS-a u pitanju, ti problemi su gotovo u potpunosti posledica katastrofalnog upravljanja preduzećem u prethodnim godinama.

Ko je odgovoran za to? Ko vlada u Srbiji deset godina? Ovi koje prozivate u vaše vreme? Pa u to vreme ste i vi bili direktor Centra za aukcije. Ne znamo u kojoj ste partiji bili, ali ste bili u Agenciji za privatizaciju i rasprodavali srpsku imovinu, vi ministre Mali, i sad ste došli ovde ponovo da nam pričate o poštenju i vašoj stručnosti i vašem znanju.

Kada govorite o javnom dugu, to je vrlo zanimljivo. Dakle, sve vreme se upirete da objasnite građanima Srbije kako nije bitno koliko duguju, koliko svaki građanin ove zemlje duguje i koliko ste ih zadužili, nego koliko je to procenata BDP-a. Kad dođu dugovi da se vraćaju, kao što je vama došao zajam za sledeću godinu četiri milijarde da vraćate. To se vraća u parama, ne u procentima. Nemojte da obmanjujete građane Srbije. Kad ste došli na vlast javni dug je bio 15 milijardi evra, ispod toga je bio, podigao se 2012. godine kad ste preuzeli vlast, danas je 35,4 - vi ste rekli. Verovatno će sledeće godini biti 35.

Gospodine ministre, da li znate šta to znači? To znači da 2012. godine svaki građanin Srbije je dugovao 2.100 evra, a danas za vreme vaše ekspertske vlasti 5.100 evra. To je suština, to vi recite, manite se procenata, manite se veštačkih metodologija i podizanje BDP-a, pa zašto ne kažete građanima da ste podigli BDP kad ste promeni metodologiju. Zašto ne kažete da ste u taj BDP koji je veći uveli i sivu ekonomiju i prostituciju i kocku i mnoge druge stvari. Zašto to ne kažete? Pa, jel vi mislite da mi ne živimo u Srbiji, ne znamo šta se dešava i kakva je ekonomska situacija u Srbiji.

Kada govorite o drugim stvarima jedinu stvar koju mogu u ovom rebalansu budžeta da pohvalim je malo povećanje budžeta za poljoprivredu i evo ministarka ima prvu dobru stvar, ali je to samo tek jedan mali malecki korak, jer je poljoprivreda devastirana u zadnjih 10 godina, potpuno devastirana i to znaju svi. E sada, ovih malih 27% je bitno jer će barem možda nešto od dugova da se vrati, a dugovi su mnogo veći. I, vi gospođo ministarka prvo što treba da tražite, to su sva dugovanja prema poljoprivrednicima Srbije u zadnje dve godine po svim osnovama, subvencijama, podsticajima, premijama, itd, pa ćete videti da za godinu i po dana nisu ni rešenja data po određenim konkursima, a kamoli da se išta isplatilo.

Zato sam ja tražio i Narodna stranka da se na 100 milijardi podigne budžet da bi se isplatili dugovi iz prethodnih godina prema poljoprivrednicima po raznim osnovama i to mora da bude. Ja vas sad pozivam i podržaću vas ako predvidite subvenciju za 100 milijardi u sledećoj godini za poljoprivrednike budžet za subvencije i podsticaje. Dakle, ako 10% poljoprivreda učestvuje u stvaranju BDP-a, valjda 10% treba i da dobije. Ne zaboravite da milion i po ljudi u Srbiji danas živi od poljoprivredne proizvodnje i da je to najveći poslodavac u državi Srbiji.

Sa druge strane, ovih dana gledamo šta se dešava na Kosovu. Smanjili ste budžet za Kosovo, toliko brinete o građanima Kosova, toliko brinete o građanima Kosova i Metohije da ste smanjili budžet. I, sada pravite priredbu, pevate pesme, izašli ste konačno iz Kurtijevi institucija, a paralelno sa tim dok dole pevate, premijer ove zemlje Ana Brnabić, u Berlinu sastanči sa Kurtijem, sa lažnim premijerom lažne države Kosovo kao punopravni premijer, iza nje zastava Kosova i potpisuje sporazume sa Kurtijem bez ikakvih ograničenja.

To je presedan i nikada se nije desilo i zapamtite i slušajte ovo građani Srbije svaki put kada prave predstavu, kada prave priredbu, kada dižu migove, oni spremaju novu prevaru kao što su onomad slali voz oslikan za Kosovo. I, svaki put građani na Kosovu i Metohiji i građani Srbije izgube po nešto vi krenete da paničite i Aleksandar Vučić teatralno drže konferencije i tuče se u glavu i govori kako mu je jako teško. Jako mu je teško da napravi još po jedan ustupak Aljbinu Kurtiju i šiptarima na Kosovu.

Dakle, kada govorimo o javnim preduzećima to mi je posebno zanimljiva tema. Znate, vi ste gospodine ministre doveli državna preduzeća do potpunog kolapsa. Telekom Srbije danas isplaćuje platu iz kredita. Reč niste rekli na akviziciju Telekoma kada je preuzeo Kopernikus, Tehnolodži, Radijus vektor, Avekom itd, 500 miliona evra je bila akvizicija. Znate koliko je vredela tad u tom trenutku imovina tih preduzeća? Deset i dvadeset puta manje, deset miliona, 4,5 miliona ispod biliona i pravite se ludi. Pa, ne, želite da ugušite svaki glas građana Srbije i da manipulišete sa njima da ih držite u getu, da bude istina samo to što vi govorite. Pa, hajde sad je borba da se ugasi SBB ako je moguće. Ugasite sve samo Vučić da bude taj koji govori istinu i vi. Pa, neće moći.

Kada govorite o EPS-u, pogledajte situaciju sa EPS-om, vaše upravljanje EPS-om na čije čelo ste postavili Grčića je došlo do tle da ste uništili EPS, da sada iz budžeta pare građana Srbije prebacujete u EPS. Gospodine, ministre, ne znam da li znate, ali 3,6 milijardi je bila dobit EPS-a 2019. godine, a sada mi treba da dajemo i sipamo milijarde u budžet zato što ste ga uništili i upropastili. Predvideli ste uvoz energenata i sami priznali da je EPS u problemima. Ovo je rešenje gde ste to javno preduzeće predvideli da prebacite u akcionarsko društvo kako biste mogli lakše da rasprodajete.

O dužnicima neću ni da govorim, ali jednu stvar moram da vas pitam, gospodine ministre, pošto je već takva situacija u EPS-u kao što svi znamo, a to je da u EPS za energente mora da se upumpa tri milijarde ove zimske sezone. Vi ste, gospodine ministre, došli do genijalnog rešenja i sklopili ste početkom septembra tajni ugovor sa norveškom firmom o konsultantskim uslugama za energetski sektor, a te usluge koštaju 1,55 milijardi dolara.

Slušajte građani, 1,55 milijardi dolara konsultantske usluge norveške firme da popravlja stanje u EPS koga su urnisali. Da li znate šta piše u tom tajnom dokumentu Vlade Republike Srbije? Pa, piše, da ovo nije izolovan problem već simptom izazova u sektoru koji nije dobio odgovarajuću pažnju i ulaganja i kojim se nije pravilno upravljalo, pad proizvodnje električne energije u kombinaciji sa rastom potrošnje, preokrenuo je zemlju iz neto izvoznika u neto uvoznika električne energije i Srbija je postala jedna od najteže pogođenih zemalja u Evropi. To ste vi napisali ili ti vaši konsultanti.

Dakle, napravili ste katastrofu i niko ne odgovara, ne vidim nikoga u zatvoru. Sada ste pokrenuli novi tajni javni poziv, gde treba da nabavljate elektrode za 150 miliona, elektromotore za potrebe proizvodnje uglja i energije za 300 miliona, kablove za potrebe proizvodnje uglja i energije za šesto miliona i tako dalje. I, tako se vi igrate, a onda kažete, evo mladi vama ćemo dati po pet hiljada dinara da budete srećni. Evo, vama penzioneri daćemo vam po sto evra, budite srećni, a mi ćemo stotine miliona evra da trošimo kako mi hoćemo kroz razno razne koruptivne projekte.

Znate, kažete da je cena struje porasla. Pa, gospodine ministre, da je EPS uspešna firma, kao što je nekada bila, pa mi bi sada prihodovali od povećanja te struje, a ne bi ulazili i plaćali skupu struju. Uništili ste sve čega ste se dotakli. Znate, to nije jedina stvar koju ste upropastili, besomučno pare građana Srbije, ovih penzionera koje pominjete, mladih, zaposlenih bacate kroz razno razne subvencije, vaših partijskih kompanija. Pa, sad kaže, "Milenijum timu", ste dali deset miliona evra za kupovinu Vranjske banje, bespovratno. "Milenijum tim", deset miliona evra, recite da li je to istina, u odgovoru posle. Platili su banju dva miliona, a onda od vas dobili deset miliona. Nisu oni jedini, oni su vaša firma, vaš brat sa njima sarađuje, živi u njihovom stanu, vozi njihov automobil, vi ste bili njihov konsultant, eto, kako funkcionišu stvari. Eto, poštenje SNS, ali pogledajte sada, hotel "Tonanti" u Vrnjačkoj Banji je drugi koji je bio u vlasništvu Aleksandra Papića, vašeg jurišnika, najbližeg saradnika Nebojše Stefanovića, nekadašnjeg vašeg visokog funkcionera, cenjenog i uvaženog. Dakle, dobili su milion zarez jedan, podsticaja, bespovratnih para za taj hotel.

Evo, ga rešenje, rešenje o pokretanju stečajnog postupka, "Tonantija". To je vaša politika, bacate pare, izvlačite pare i onda gurate firme u stečaj. U stečaju je "Tonanti" od nedavno, kao što će biti i mnoge druge firme za koje ste dali i bacili pare iz budžeta Republike Srbije.

Kada govorimo o izgradnji puteva, ovde ste predvideli i izgradnju brze saobraćajnice Požarevac – Golubac. Bez tendera dali kineskoj firmi, predvideli 337 miliona evra.

Ima sada još jedna mala stvar, a ko je počeo da radi tamo? Pa Zvonko Veselinović. Pa, ko bi drugi? Firma „Nukleus“. Pa, kako to samo oni dobro rade? Milenijum, Zvonko Veselinović, da li je Inkov, da li je Nukleus, da li je Novi Pazar Put. Zanimljivo, jako zanimljivo, bez tendera.

Kada govorimo o građanima i njihovim obećanjima, govorili ste ovde vi o raznim stvarima kako građani Srbije će imati penzije, plate ovolike, onolike, itd. Samo da vam kažem, gospodine ministre, da obmanjujete ljude i da se smejete građanima Srbije u lice, a reći ću vam zašto.

Kada govorite o prosečnoj plati od 620 evra, a rekli ste da će biti 700 evra, pitajte ove dve žene koje rade ovde u Skupštinskoj službi kolika im je plata. Ne znate to verovatno. Ja ću vam reći da 35.000 sa srednjom školom, 55.000 sa fakultetom u Skupštini Srbije primaju zaposleni zaradu, a vi govorite o nekom proseku.

Ali, znate ko vadi prosek? Sada ću vam ja reći. Prosek vadi Jorgovanka Tabaković koja prima 650.000 dinara platu svakog meseca. Prosek vadi Duško Pejović, direktor DRI koji prima 675.000 dinara, Miladin Kovačević, direktor Zavoda za statistiku 439.000 i da ne nabrajam dalje, jer se u Srbiji ne zna ni koliko ima agencija, ni koliko ima zaposlenih u tim agencijama, niti koliko ko prima platu i onda dođemo do prosečne plate, a kada biste znali koliko primaju profesori u Srbiji, koliko primaju drugi zaposleni, kolike su plate u privatnom sektoru, drugačije biste razgovarali.

Kada govorite o penzijama, kažete da je penzija prosečna 322 evra i da idemo ka 400. Evo, gospodine ministre, penzija penzionerke iz Vrnjačke Banje za septembar 2022. godine 11. 390 dinara.

Ovo je ček koji mi je žena dala da vam pokažem i da vam kažem da ne lažete više i da ne obmanjujete građane Srbije.

Nemate za penzije, nemate za zaposlene, ali zato kancelarija Tome Nikolića radi besprekorno. Podigli ste sa 37 miliona na 38 miliona. Pa, kako vas nije sramota? Pa, šta radi on tamo? Kome, bre, mi plaćamo više? Šta se više izrugujete građanima Srbije?

Cela ta vaša politika je dovela do toga da, ako niste informisani, po preliminarnim rezultatima popisa, 850.000 stanovnika u Srbiji će biti manje za vreme vašeg desetogodišnje vladavine i to je početak i kraj svake priče.

A što se tiče vašeg kredibiliteta, pošto ne verujem da ću dobiti pravo na repliku, jer mi ni do sada nisu davali, dakle vi treba kao kredibilan ministar da odgovorite, prvo, građanima Srbije šta vi radite i šta ste radili? Kakva je vaša uloga u 24 sporne privatizacije? Šta je sa 24 stana? Šta je sa „Lukoilom“ i 100 milion evra za koji se procenjuje da je oštećena država, vaš posao? Šta se dogodilo sa zemljištem koje ste prisvojili od 10 hektara, vaše ofšor firme itd?

I još jednu ključnu stvar koja najviše govori o vašem kredibilitetu, a to je vaša uloga u Savamali tada kao gradonačelnika Beograda. Ja ću pročitati rečenicu, odnosno zvaničnu izjavu vaše supruge koja citira vas i kaže: „Imao sam problem. Neki ljudi nisu hteli da se isele. Organizovao sam akciju raščišćavanja. Došli su ljudi u sred noći, malo tamo nešto polupali, ništa strašno nisam uradio, ali eto sve sam ja ovo organizovao, izveo sam akciju i sve u redu. Bravo.“

Evo, ako državne institucije i tužilaštvo ne zna sa kim treba da razgovara, evo neka razgovara.

Što se tiče Aleksandra Vučića i vašeg šefa koji je sinoć rekao za mene da sam ja osuđeni kriminalac i da sam ja ponavljač, dakle, gospodine, da znate, niti sam ponavljač, niti sam ikada osuđen za jedno krivično delo, ali vam garantujem da ćete i vi i on vrlo brzo biti svi osuđeni.

Sada ćemo verovatno da vidimo šta je bilo od presuda i tako dalje.

Prvo, pravo na repliku, Milenko Jovanov.

MILENKO JOVANOV: Predsednik se kolokvijalno izrazio, pa je rekao da je ponavljač.

(Srđan Milivojević: Kako se izrazio?)

Kolokvijalno. Nije to bilo precizno zato što je čovek imao jedinicu, pa je išao na popravni, ali istina je da je na popravnom dobio dvojku u avgustu i sada ovaj što je u avgustu išao u školu drži predavanje čoveku koji je bio proglašen za najboljeg studenta Ekonomskog fakulteta u generaciji. To je Siniša Mali. A Ekonomski fakultet bi pronašli na slici, možda.

O poštenju…

(Borislav Novaković: Plagijat!)

Boro, opet nisi pio lekove?

Boro, opet će te kritikovati u stranci. Opet će te vezati za stolicu. Nemoj, Boro. Samo se smiri i trudi se da izgledaš normalno.

Ja znam zašto Aleksić govori sa prezrenjem o šibicarima. To je za njega sitno, loptica tamo, loptica ovamo. Sedamdeset miliona opština Trstenik, izvlačene pare za industrijsku zonu. To su oni bos, kako smo zvali. Aleksić predsednik opštine. Sa Vericom Kalanović 30 miliona za fiskulturnu salu u OŠ „Dobrica Ćosić“ u Velikoj Drenovi. Kad direktorka škole nije htela da uradi ono što su joj rekli, onda su je smenili a pare preusmerili na drugu školu. Pa akvapark 55 miliona i tako dalje. Te šibice i to, to je za njega onako zamarajuće. To ga ne interesuje. Samo milioni i desetine miliona. To je ono što Aleksića interesuje i zato se i našao u revizorskom izveštaju i zato je dobio krivičnu prijavu. Zato je odgovarao.

To što pretite ljudima zatvorom, to pokazujem kako vi zamišljate pravnu državu – vi ćete da tužite i vi ćete da sudite. Vi znate unapred.

Klimaj, klimaj ti glavom.

I mene ćeš? U redu. Samo, molim te, nemoj da me dodiruješ, jer onaj ko dodaje vlažne maramice Vuku Jeremiću kada ide u ve-ce ne želim da me dodiruje.

U zatvor me strpaj, ali me ne pipaj. Samo me ne pipa.

Najzad o Kosovu. Kada god, dragi građani, vidite problem na Kosovu, da znate da taj problem postoji zato što je Vuk Jeremić postavio svoje tupavo pitanje pred Međunarodnim sudom pravde, koje nas je zakopalo i dovelo u situaciju u kojoj se danas nalazimo.

PREDSEDNIK: Hvala.

Ministar Goran Vesić.

(Borislav Novaković: Javio sam se za reč.)

Da li možete da sednete dole, da dozvolite ministru da govori?

Sve sam čuo kada ste vikali iz klupa i sada i prethodni put. Sve sam čuo, nema potrebe da ponavljate.

Čuo sam i vas Novakoviću i Parlić i Cakića mnogo puta danas. Na to se žalio i Kozma. I opet vas čujem, ali nema nikakve potrebe da vičete.

Kada budete imali pravo na reč po prijavi, možete da govorite šta god hoćete.

(Milenko Jovanov: Hajde dođi ovamo!)

Nema potrebe da dobacujete. Nikakve potrebe nema.

Da dozvolimo ministru da kaže nešto.

Izvolite, gospodine Vesiću.

(Narodni poslanik Stefan Jovanović prilazi klupama Srpske napredne stranke.)

A šta vi sada radite?

Šta vi sada radite, narodni poslaniče?

Jovanoviću, vratite se na svoje mesto.

Jovanoviću, vratite se na svoje mesto.

I Aleksić neka se vrati na svoje mesto.

Vratite se na mesta odmah!

Svi se vratite na svoja mesta odmah!

Određujem pauzu.

(Posle pauze.)

PREDSEDNIK: Pitam sve u sali - možemo li da nastavimo sednicu? Hoćete li da sednete na svoja mesta konačno i da nastavimo sednicu?

(Slavica Radovanović dobacuje sa mesta.)

Vi što vičete - hoćete li da sednete na svoja mesta i da nastavimo sednicu?

Jeste li seli, konačno svi? I ako mogu svi da prestanu da viču i da galame, da nastavimo ovu raspravu.

Reč sam dao već jednom ministru.

Nije dobio priliku da govori. Prekinuli ste sednicu na najgori mogući način. Ne znam zašto opet galamite i opet vičete? Kada ste najzad seli na mesto i najzad možemo da nastavimo sednicu, zašto opet galamite i vičete? Vi, Lazoviću, i ko još? Više niko.

Zbog narušavanja reda na sednici izričem opomenu Stefanu Jovanoviću.

Ostalima na čast ponašanje koje ste pokazali.

Reč je dobio ministar Vesić.

Prijavite se ponovo, molim vas.

GORAN VESIĆ: Budžet, odnosno rebalans budžeta je najvažniji akt koji usvaja ova Skupština tokom jedne godine. Zaista sam očekivao da se rasprava vodi o tome koji su projekti obuhvaćeni ovim budžetom. Žao mi je što neki od ljudi koji su se prijavili za reč od poslanika zaista ne vode računa o tome da kažu šta će se sve promeniti u Srbiji bolje ovim budžetom i ne samo budžetom, već i pratećim ugovorima koje ćemo usvojiti, kao što je recimo ugovor o zajmu sa KfW.

Da li treba da kažemo da će se graditi postrojenja za preradu otpadnih voda i da će se graditi kanalizacija u Požarevcu, Pirotu, Jagodini, Trsteniku, Smederevu, Kikindi i Vršcu. Sedamdeset miliona evra smo odvojili za ta postrojenja i za tu kanalizaciju. Samo je kanalizacija i postrojenje za preradu otpadnih voda u Trsteniku vredno 11 miliona evra. Dvadeset kilometara rekonstrukcije i nove kanalizacije za 18.000 stanovnika.

Da li treba da kažemo da to niko nije pre nas pokušao da uradi, ni da uzme kredit, ni da uradi, ni izgradi kanalizaciju? Kao što niko nije gradio kanalizaciju u Kruševcu, a završena je kanalizacija, odnosno postrojenje za preradu otpadnih voda sa 60 kilometara kanalizacione mreže, izdata je i upotrebna dozvola. Kao što niko nije rekao da je trenutno u probnom radu postrojenje za prečišćavanje otpadnih voda i 22 kilometra kanalizacione mreže u Vranju. Kao što niko ne priča o tome da se realizuje izgradnje kanalizacije i postrojenja u Kikindi, Vrbasu, Paraćinu, Knjaževcu.

Mislim da su to važne stvari o kojima treba da govorimo. Treba da govorimo o tome šta se dešava u Trsteniku i zašto se tek sada radi kanalizacija, a nije se radila decenijama unazad. Da li su ti ljudi bili ljudi drugog reda, kada nikoga nije interesovala da izgradi kanalizaciju širom Srbije?

Da ne pričamo o tome da se kroz tu istu Srbiju radi kanalizacija u Lazarevcu, u Velikim Crnjanima, koji su deo Lazarevca, takođe, u Obrenovcu, u Svrljigu, u Lajkovcu, u Vranju, to sam već rekao, u Krupnju, Kladovu, Varvarinu, Mionici, Banji Vrujci, Knjiću, Novom Sadu, Kragujevcu, Novom Bečeju, Kučevu. To je nešto o čemu treba danas da pričamo.

Malopre sam slušao poslanika koji je govorio, iz Sjenice ili Tutina, izvinjavam se, koji je rekao da i oni čekaju gas i da oni čekaju kanalizaciju. I svaki kraj naše Srbije zaslužuje kanalizaciju. I to daje ovaj rebalans, kao što ovim rebalansom su predviđena sredstva i za izgradnju za auto-put Preljine – Požega, za deonicu od Pojata do Preljine, za sve auto-puteve koje radimo, a završićemo do kraja sledeće godine pet auto-puteva i brzih puteva.

Da li je važna saobraćajnica Ruma – Šabac – Loznica? Da li je važna saobraćajnica Niš – Merdare? Da li to nekog interesuje? E, to se sve nalazi u ovom rebalansu budžeta i to je život. Nisu život prazne priče gde pričamo o tome šta ko misli da treba da se uradi, da slušamo priče kako smo manje izdvojili za kosovske Srbe. To nam pričaju oni koji su pokrenuli tužbu pred Međunarodnim sudom pravde i udarali pečat na tu samoproglašenu nezavisnost, pa su im dodeljivali tamo naslovne strane sa natpisom „Hvala, Vuče“. I oni nam pričaju o tome da li mi dajemo manje za Srbe na Kosovu i Metohiji. Ne da ne dajemo manje, nego ćemo sada preuzeti sve obaveze, to će ministar Mali mnogo bolje da vam kaže, za sve ove ljude koji su napustili institucije zato što su morali tako da odgovore na teror i ono što se sve dešava na Kosovu i Metohiji.

Prema tome, ja bih voleo da se vratimo na život, ako je moguće. Evo, da ponovim, ovim kreditom od 70 miliona evra, pošto pričamo o zaduživanju, pa da ne bi ljudi mislili da se zadužujemo za nešto bezveze i da se neko tek tako zadužuje, gradimo kanalizaciju u Požarevcu, Pirotu, Jagodini, Trsteniku, Smederevu, Kikindi i Vršcu. Ja mislim da je to važno za građanke i građane koji žive u tim opštinama i da je pitanje zašto niko to ranije nije radio i da ćemo kroz projekat „Čista Srbija“ uraditi kanalizaciju u većem delu naše Srbije. Mislim da su to stvari o kojima treba danas da primao.

Tako da, pošto su zaboravili, očigledno, da podsetim, da ovim rebalansom i ugovorima koji u međuvremenu, ugovorima pratećim koje usvajamo o kreditima, mi suštinski menjamo ovu zemlju. Gradimo puteve, gradimo kanalizaciju, gradimo vodovod, menjamo zemlju na bolje. To bi trebalo valjda da bude interes svih nas, a ne da slušamo prazne priče od nekoga ko nije bio u stanju da izgradi kanalizaciju. I sad mi gradimo kanalizaciju umesto nekog ko to nije bio u stanju i sad nam on drži prazne priče ovde i priča nam o tome da li smo manje izdvojili za kosovske Srbe.

Prema tome…

(Tatjana Manojlović: U Kosovskoj ulici nemate kanalizaciju.)

S obzirom šta ste ostavili, uglavnom i nemamo i zato i gradimo kanalizaciju. Tako je, gospođo.

PREDSEDNIK: Možete li da prestanete sa tim dobacivanjem?

GORAN VESIĆ: Prema tome, da ponovim, gradi se kanalizacija u preko 30 gradova i naseljenih mesta u Srbiji. To je pobeda za Srbiju, tu bi trebalo svi da se složimo i svi da se radujemo tome, a ne da pričamo prazne priče.

Zato građani Srbije treba da znaju, a posebno građani Požarevca, Pirota, Jagodine, Trstenika, Smedereva, Kikinde i Vršca, da oni koji budu glasali protiv ovog rebalansa glasaju protiv toga da oni dobiju kanalizaciju. To treba svima da bude jasno.

(Narodna poslanica dobacuje s mesta.)

PREDSEDNIK: Vas sigurno niko nije pomenuo. Stranku da li je pomenuo?

GORAN VESIĆ: Nisam ni stranku.

PREDSEDNIK: Znači, prvo ni jedana stranka nije pomenuta sada.

Drugo, da li ste vi predsednik poslaničke grupe? Da li ste zamenik predsednika poslaničke grupe? Ako bi se i teoretski dogodilo da neko pomene vašu stranku, što se nije dogodilo, opet vi nemate pravo na repliku. Nismo ove Poslovnike podelili narodnim poslanicima onako, nego da se pročitaju.

Dobro. Dakle, to definitivno ne.

Vojislav Mihailović, vi po prijavi za reč. Izvolite.

VOJISLAV MIHAILOVIĆ: Uvaženi predsedniče Skupštine, poštovani ministri, dame i gospodo narodni poslanici, koalicija NADA koju čine POKS i Novi DSS neće podržati rebalans budžeta koji je predložila Vlada Srbije.

Iako je ovo tačka dnevnog reda koja svaku stranku opredeljuje da li podržava vlast ili opoziciju, pozivam sve poslaničke grupe i političke stranke da shvate da ovo nije vreme za prikupljanje jeftinih političkih poena, nego je vreme za političku odgovornost. Ovo je vreme kada svi treba da pomognemo svojim znanjem, iskustvom i prevazilaženjem izazova pred kojim se naša otadžbina nalazi.

Zato vas pozivam da iznosimo isključivo argumente, da izbegavamo ostrašćene govore i uvrede, kako bismo svi pomogli da se ovaj predlog poboljša, unapredi i usvoji rebalans koji zaista je najbolji za narod i državu.

Ovim Predlogom rebalansa budžeta od strane Vlade Srbije jasno se mogu videti razmere ekonomske krize u kojoj se nalazimo. Ona je rezultat ne samo globalnih ekonomskih kretanja i ukrajinske krize koja Vladi služi kao dobar alibi za sve, nego je u dobroj meri rezultat nedomaćinskog upravljanja javnim finansijama, lošeg upravljanja velikim državnim sistemima, pre svega „Elektroprivredom Srbije“ i „Srbijagasom“, kao i totalnim odsustvom volje za suštinskim reformama u javnom sektoru. Vidno je odsustvo strategije u poljoprivredi i mnogim drugim oblastima ukupnog privrednog života.

Ovim rebalansom predviđen je rast prihoda od 192 milijarde dinara i to bi samo po sebi bio pozitivan podatak, ali kad uđemo u strukturu tog povećanja prihoda vidimo da to nije tako. Rastu poreski prihodi, pre svega PDV-a, rastu prihodi od carine i to 26%, raste prihod od akciza na duvanske proizvode, prihodi od igara na sreću. Zašto rastu ovi prihodi? Odgovor je jednostavan, zbog inflacije za koju Vlada kaže da je 14%, a mnogi ekonomisti kažu i čitavih 20%.

Dakle, rastu cene, a sa cenama se povećava iznos naplaćenog PDV-a. Rasle su i cene duvanskih proizvoda, otuda i veći iznos naplaćene akcize. Rast prihoda od carine je isto veliki. Enormno je povećan uvoz energenata, pre svega električne energije zbog katastrofalnog stanja u „Elektroprivredi“.

Dakle, Vlada samo nominalno povećava prihode, u stvari samo ide u korak sa inflacijom, a ne pokušava da se konkretnim ekonomskim merama bori protiv krize, osim ako za ekonomske mere Vlada ne smatra administrativno i birokratsko zamrzavanje cena pojedinih roba na tržištu.

Ovakvi potezi Vlade su samo pokazatelj odsustva strategije i suštinskih mera u borbi protiv krize, a u krajnjoj liniji to je pokazatelj nestručnosti i nekompetentnosti ljudi koji vode ekonomski deo Vlade.

U strukturi prihoda spominju se donacije sa svega 1,1%, što je vrlo skromno i govori o značaju Srbije za EU. Koliko Vlada promoviše pomoć EU reklo bi se da je ovaj postotak bar deset puta veći, ali nije. Više para u državu unese naša dijaspora preko doznaka, nego sve donacije država EU.

Kada je reč o rashodima, ovim Predlogom zakona oni rastu za 271 milijardu dinara. Kada pogledamo rast prihoda, jasan je zaključak da budžetski deficit raste do iznosa čak 79 milijardi dinara. Gde to Vlada planira da potroši ove milijarde? Navodi se povećanje penzija i to jer u redu, međutim ovaj rast penzija pojela je inflacija, čak i više nego što je rast penzija, pa su penzioneri u realnom minusu u odnosu na prošlu godinu.

Svi smo svedoci rasta cena osnovnih životnih namernica, ogreva, a u mnogim opštinama i gradovima rastu cene komunalnih usluga. U Somboru, primera radi, rast cena daljinskog grejanja je čak 33%.

Sa rashodne strane najveća promena koju ovaj rebalans treba da izniveliše ili žargonski „ispegla“ finansiranje ogromnih gubitaka javnih preduzeća u iznosu od 1,3 milijarde evra i tu je suština svega.

Ovde je svima jasno, dame i gospodo, da je više neodrživa partijska država koja je napravljena. Iz ovog primera građani najbolje vide koliko ih košta partokratski aparat koji se pravio decenijama. Loša kadrovska rešenja koji imaju partijsku knjižicu, ali ne i validnu diplomu, loše upravljaju našim energetskim sistemom i stvaraju dugove koji se pokrivaju po pravilu iz budžeta.

S obzirom da građani pune budžet samo ova stavka će svakog punoletnog građanina ove zemlje koštati u proseku 25 hiljada dinara. Ovde pre svega mislim na Elektroprivredu Srbije i „Srbijagas“. Kada bi se bolje upravljalo ovim preduzećima, kada ne bi bilo ovakvih velikih budžetskih izdataka za ove državne jasle, koje imaju najveće plate u državi, što je nonses, budžet Srbije bi u 2022. godini imao deficit manji od 2% BDP. Ovako, ogromni gubici ovih preduzeća doveli su do toga da se deficit budžeta rebalansom povećao na skoro 4%.

Koalicija NADA, koju čini POKS i Novi DSS, smatra da mnogo veća izdvajanja treba da idu za potrebe vojske Srbije, za kadrove i tehniku, s obzirom na rastuće tenzije na Kosovu i Metohiji i garancije za bezbednost koje država treba da pruži našim sunarodnicima u južnoj pokrajini.

Veća izdvajanja treba obezbediti ratnim veteranima i kroz izmenu Zakona o borcima obezbediti im trajnu sigurnost i status u društvu koji zaslužuju.

Dalje, naša koalicija ocenjuje kao vrlo pogrešnu politiku Vlade prema poljoprivredi. U ovom Predlogu zakona pominje se pad proizvodnje u poljoprivredi i to za 8%. Realno je pad poljoprivredne proizvodnje veći od toga i to značajno. Tome jeste doprinela suša, ali još više pogrešna politika Vlade u ovoj oblasti. Rezultat takve politike je katastrofalno stanje stočnog fonda, gotovo potpuno gašenje proizvodnje mleka u Srbiji, nedopustivo male, gotovo beznačajne subvencije ratarske i voćarske proizvodnje i dugovi prema seljacima. Seljacima se iz budžeta duguje iznos od preko 20 milijardi dinara a kašnjenja sa isplatama subvencija su ogromna.

Naši konkretni predlozi za rebalans budžeta u oblasti poljoprivrede su povećanje sredstava za elektrifikaciju sistema za navodnjavanje u iznosu od 100 miliona dinara, jer je električna energija najjeftiniji energent u navodnjavanju zbog enormnih troškova kada se koriste naftni derivati a u cilju suzbijanja suše.

Kod Uprave za agrarna plaćanja povećati davanja na 250 miliona dinara, odnosno minimalno onoliko koliko je dug države prema poljoprivrednim gazdinstvima, u ovom momentu za neisplaćene subvencije.

Kod Uprave za poljoprivredno zemljište treba povećati sredstva na 100 miliona dinara, a u cilju povećanja i ukrupnjavanja poljoprivrednih površina, podsticanja lokalnih samouprava za sprovođenje komasacija i arondacija, a sve u cilju povećanja produktivnosti, racionalnosti i efikasnosti u poljoprivredi i bolje efikasnosti primene sistema za navodnjavanje i racionalnoj primeni poljoprivredne tehnike.

Velika je sramota da je Uprava za agrarna plaćanja na današnji dan dužna poljoprivrednicima oko 250 miliona evra, a naročito ugrožene grupe su proizvođači mleka gde subvencije dosta kasne. Ovo daje rezultat - rapidan pad broja grla muznih krava. Slično je i u ostalim granama stočarstva, prvenstveno zbog narušenih odnosa ulazno izlaznih parametara, kašnjenja subvencija i neintervenisanja Direkcije za robne rezerve.

Ugrožene grupe o kojima ovaj rebalans ne vodi računa su i proizvođači industrijskog bilja, posebno soje i šećerne repe, gde su prinosi katastrofalni i gde bi iz budžeta trebalo izdvojiti i za tekuću 2022. godinu minimalno 12 hiljada dinara po hektaru, kako se naredne godine ne bi ugrozila prehrambena i sigurnost zemlje.

Pogrešna je politika Vlade i kada je u pitanju socijalna politika. Ovaj predlog rebalansa to jasno pokazuje. U trenutno nestabilnoj ekonomskoj situaciji, porastu siromaštva, rashodi za socijalnu zaštitu se smanjuju i umesto da se povećavaju sada iznose 6,87 ukupnih rashoda, a ista su pre rebalansa iznosila 7,04.

U apsolutnom iznosu izdvajanja iz budžeta su smanjena iako su stope nejednakosti i rizika od siromaštva u Srbiji znatno veća od evropskog proseka.

Koalicija NADA smatra da izmene Zakona o budžetu u najvećoj meri treba da budu posvećena i usmerena u dodatni paket socijalne pomoći koji bi bio osmišljen u skladu sa trenutnom situacijom u društvu, a koja podrazumeva posebno i pažljivo kreiranje mera socijalne politike zasnovanih na jasnim kriterijumima i analizama.

Jeste najjednostavnije linearno povećavanje penzija svima i jednokratna davanja mladima, ali to nije najpravednije i najbolje rešenje. Potrebna je hitna izrada lične karte stanovništva i kreiranje nivoa državne pomoći u skladu sa njom.

Takođe, u rebalansu budžeta nije registrovana volja za pojedinačno povećavanje socijalnih davanja za socijalno ugroženo stanovništvo iako je godišnja stopa inflacije u septembru iznosila 14% s obzirom na nepovoljnu ekonomsku situaciju i rast cena socijalno ugroženi građani bivaju sve više gurani na marginu društva i ukoliko se navedena davanja ne uvećaju u narednom periodu ugrožava se njihova egzistencija.

U skladu sa predlogom mera socijalne i poreske politike za smanjenje nejednakosti i rizika od siromaštva koje je dao Fiskalni savet utvrđeno je da deca do 18 godina predstavljaju najugroženiju starosnu grupu po stopi rizika od siromaštva, kao i da 37 hiljada starih lica dominantno u ruralnim sredinama ne ostvaruju pravo na socijalnu pomoć iako dohodovno su ugroženi.

Navedeno bi se moglo rešiti povećanjem dečijeg dodatka za 25%, odnosno sa 3.569 dinara na 4.500 dinara, kao i broj primalaca za dve trećine, odnosno sa 245 na 416 hiljada dece. Ukupan trošak navedene reforme iznosio bi 14 milijardi dinara, ali navedena mera nije usvojena jer je Vlada procenila da ima drug prioritete.

Takođe što se tiče podrške starim licima trebalo bi iskoristiti sistem socijalnih karti za efikasnu primenu reformisanog sistema socijalne pomoći, kao i ukinuti zakonsku obavezu plaćanja PIO doprinosa za osiguranike poljoprivrede.

Primer da sistem socijalnih karti nema primenu najbolje je prikazan na novčanoj pomoći mladima u iznosu od pet hiljada dinara. Sredstva u iznosu od oko 15 milijardi za ovu namenu svrsishodnije bi se utrošila u ulaganje u obrazovanje mladih u vidu stipendija, odnosno subvencija za poslodavce za zapošljavanje mladih imala bi dugoročniji efekat.

Sa aspekta kapitalnih investicija u oblasti socijalne zaštite, kapitalno ulaganje u nadležnosti Ministarstva za rad, zapošljavanje i socijalna i boračka pitanja iznose samo 0,03% ukupnih kapitalnih ulaganja u 2022. godini. Iako potrebe u oblasti socijalne zaštite su znatno iznad trenutnih kapaciteta u koje se ne ulaže dovoljno Koalicija NADA smatra da rebalansom budžeta nije dovoljno pažnja posvećena zaštiti životne sredine. Nažalost, u republičkom budžetu imali ste samo dva kapitalna projekta, od kojih se jedan odnosi na nabavku opreme za sakupljanje i reciklažu, verovatno kontejnere i kante u iznosu od 360 miliona dinara, a drugi na prečistač otpadnih voda u opštini Zubin Potok u iznosu od 200 miliona dinara.

Sredstva iz IPA fondova se povlače još iz prve komponente, što govori o maloj spremnosti projekata za realizaciju. To je apsolutno nedovoljno imajući u vidu potrebe i ulaganja u ovoj oblasti. Sramota je da naša predstonica, grad Beograd, nema centralni prečistač otpadnih voda s obzirom na kruženje materije u prirodi i da sva ta zagađenja dospevaju kroz lanac ishrane do čoveka.

Kada je upravljanje otpadom u pitanju, situacija je gora nego kada je donet Zakon 2009. godine. Ne vidim da se ovim rebalansom nešto menja. Pokrivenost sakupljanja nije na dovoljnom nivou, a primarna separacija je u povoju. Recikabilne sirovine završavaju u vodotokovima, a ne u postrojenjima za reciklažu. Jako malo se radi na održivom uspostavljanju rada regionalnih centara i izgradnji sanitarnih deponija i postrojenja za sekundarnu separaciju izdvajanje recikabilnih sirovina.

Naime, imamo jako mali broj izgrađenih regionalnih centara za upravljanje otpadom na nivou Srbije, a najveći centri, Beograd, Novi Sad i Niš nemaju uspostavljen sistem u skladu sa Zakonom o upravljanju otpadom.

Dakle, otpad se u tri najveća grada u Srbiji odlaže na nesanitarne i divlje deponije, što je neprihvatljivo i odraz nezainteresovanosti i nestručnog vođenja politike. Ništa od ovoga nismo videli u rebalansu budžeta.

Rebalansom budžeta, iznos subvencija namenjen životnoj sredini je iznosio samo 2,48% ukupno planiranih subvencija, što je nedovoljno, uzimajući u obzir prioritet ove oblasti.

Iz svega ovoga je jasno da predlog rebalansa budžeta koji je predložila Vlada Srbije, ne može dobiti prelaznu ocenu.

Koalicija NADA će podneti čitav niz amandmana kojima ćemo pokušati da poboljšamo predlog i ublažimo štetu koju može izazvati usvajanje ovakvog predloga.

Hvala na pažnji.

PREDSEDNIK: Samo se prijavite za reč.

Povreda Poslovnika, Dušan Radosavljević.

DUŠAN RADOSAVLjEVIĆ: Povreda člana 107. - povreda ugleda ovog visokog doma.

Poštovani gospodine predsedniče, dokle je predsednik Pokreta obnove Kraljevine Srbije, govorio tačno nepunih 20 minuta, 20 minuta je bila galama ovde. Dvadeset minuta. Ja vas molim, 20 minuta, ako apelujemo na sve, onda molim vas imajte dozu poštovanja, hajde što niste hteli da slušate, gospodin je ratni gradonačelnik Beograda.

PREDSEDNIK: Samo jedna stvar, ako ukazujete na povredu Poslovnika, kažite meni šta imate da kažete meni, a ne da se obraćate svima u sali.

DUŠAN RADOSAVLjEVIĆ: Povreda Poslovnika je, zašto niste upotrebili mehanizam Skupštine, da utišate većinu, da napravite red ovde.

PREDSEDNIK: Čuli ste, ako ste bili u sali.

Bili ste u sali, da li je tako?

DUŠAN RADOSAVLjEVIĆ: Bio sam u sali, ali maltene ne znam da li je iko mogao da čuje od galame.

PREDSEDNIK: To onda znači, da ste sigurno čuli.

Kada bi krenuo bilo kakav žamor, bilo sa jedne, bilo sa druge strane sale, onda se oglasi ovo zvono, koje znači da ja pozivam sve da se primire i da se omogući da govori ko je dobio reč. Sigurno ste to primetili, nema potrebe da sada pričate sa mnom u glas. Nema nikakve potrebe da pričate u glas.

Sigurno ste primetili da sam to uradio nekoliko puta danas, ko god da je govorio, ali sada stvarno ne razumem šta vi radite. Ustajete i pričate o tome da je 20 minuta bilo ne znam šta, a nije i znate da reagujem svaki put.

Da li želite da se Skupština izjasni na temu člana 107.?

(Dušan Radosavljević: Ne želim, samo želim da apelujete ovde da se uvede red.)

Dobro, ako ne želite, onda neću ni ja da primenjujem dalje mere iz člana 103.

Reč ima ministarka Jelena Tanasković.

JELENA TANASKOVIĆ: Zahvaljujem predsedniče.

Samo da se obratim poslanicima i građanima Srbije, pošto je ovde rečeno da je Upravi za agrarna plaćana neophodno 250 miliona dinara da bi se nadoknadili svi ne izmireni troškovi. Moram da kažem da je u ovom rebalansu ovoj Upravi dodeljeno 15,5 milijardi dinara, a da je ukupan budžet Ministarstva poljoprivrede uvećan za 16,5 milijardi dinara.

Od tih 15,5 milijardi dinara na direktna plaćanja ide 7,7 milijardi dinara i upravo će svi dugovi koji se tiču proizvođača mleka do kraja ove godine biti izmireni.

Sa druge strane, čuli smo da se ne radi elektrifikacija, pa hoću samo i to da napomenem, da je od 2018. godine sprovedeni projekti u opštinama Žitorađa gde je urađena elektrifikacija polja na 450 hektara, u opštini Merošina na 300 hektara, Varvarin skoro 800 hektara, zatim u Leskovcu 150 hektara.

Takođe, 2021. godine izgrađeni su elektroenergetski objekti na teritoriji Malog Iđoša, Inđije, Vršca i Odžaka. U ovoj godini pokrenuti su projekti u Mačvi, Somboru i Bogatiću, tako da se uveliko radi na ovome.

Takođe hoću još jednu stvar da kažem da su vanredne mere o kojima smo komunicirali već u toku današnjeg dana, ali hoću i to da ponovim, Vlada Republike Srbije je donela meru koja se tiče proizvođača suncokreta. Takođe je donela vanrednu meru koja se tiče proizvođača šećerne repe od roda 2023. godine, kada će u iznosu od 35.000 dinara po hektaru najviše do 500 hektara za ostvareni prinos od najmanje 50 tona po hektaru plative šećerne repe biti pomoć isplaćena.

Tako da sve ono što smo mogli da čujemo u suštini jeste bila paušalna ocena, jer daleko od toga se u poljoprivredi u ovom rebalansu nije razmišljalo. Hvala. PREDSEDNIK: Zahvaljujem.

Reč ima Marinika Tepić.

MARINIKA TEPIĆ: Zahvaljujem predsedniče Narodne skupštine.

Uvaženi gosti, koleginice i kolege narodni poslanici, poštovani građani, poslanička grupa Ujedinjeni će glasati protiv ovog rebalansa budžeta zbog toga što su dva ključna razloga za njegovo predlaganje i usvajanje, a koja vi uporno pokušavate da sakrijete.

Prvi razlog je što je energetski sistem potpuno raspadnut zbog vašeg nestručnog i štetnog upravljanja i sada su potrebne gotovo dve milijarde evre da se obezbede samo zbog toga da građani ne bi ostali bez grejanja.

Drugi razlog je što država nema više para za osnovno funkcionisanje pa sada treba dodatno da se zadužuje za više milijardi evra. I sada, kao što sam rekla, zbog vašeg štetnog i nestručnog upravljanja ovde nisu prioriteti u rebalansu ni infrastruktura, ni zdravstvo, ni obrazovanje, čak ni privreda, već je ključna stavka nešto što se zove intervencijska sredstva, od 286 milijardi dinara, odnosno 2,4 milijarde evra. Gotovo 14% budžeta koji će se najvećim delom koristiti da se zakrpe rupe u „Srbijagasu“ i u EPS-u za kupovinu energenata.

Na naplati su, kao što svi građani vide, iako pokušavate da sakrijete, došla nestručna upravljanja, neodgovorna partijska upravljanja u dva velika državna giganta, rekla sam EPS i „Srbijagas“ i urušili ste ovaj sistem u najgorem trenutku za našu zemlju. Naravno, sistem se nije urušio sam.

Godinama, bukvalno godinama smo vas upozoravali da ne može vaš Mićo Grčić da vodi najveću srpsku firmu EPS. Lepo smo vas upozoravali da vaš Mićo ništa ne zna, da jedino u šta se razume vezano za struju, jeste da pritisne prekidač, da je neobrazovan, da se snašao za diplomu negde u kasnim četrdesetim, ali niste slušali. Vaš Mićo Grčić nije sam ušetao u EPS nego ga je tu naravno postavio Aleksandar Vučić. Zato je vaš Mićo lojalan Vučiću, hvali ga i zato je vama sada potpuno nebitno što će građani Srbije platiti neodgovornost i nestručnost vašeg Mića Grčića milijardi, milijardi evra.

Naravno, spasili ste ga, on je sada nažalost na novoj državnoj poziciji, funkciji, nećete verovati gde, u obrazovanju. Ovakav kadar, a građani Srbije će sada plaćati njegov traljavi klijentelizam, Zoranin oportunizam i Vučićev inat što nije hteo da ih smeni kada je bilo vreme.

„EPS“ je decenijama bio najveći proizvođač struje i investitor na Balkanu, a danas ste od njega napravili gubitaša i uvoznika. Gospodo, zaista ste postigli rekord. Ono što niko drugi u Srbiji, pa i u regionu nije uspeo, a to je da od najmoćnije energetske kompanije u regionu toliko je bacite na kolena da EPS sada nema ni za plate za zaposlene, nego da mora da uzima kredite ili da dobija finansijsku injekciju iz budžeta, što bi se moglo nazvati, videla sam često to ljudi komentarišu i zgodno dođe da se ilustruje vaša politika upravljanja EPS-om kao u Alan Fordu što Gruf kaže – ko izgubi dobitak, dobije gubitak. U međuvremenu je važno reći da država nije ni zaradila, ni uštedela da bi mogla da zakrpi rupe u energetici i u budžetskoj kasi i sada mora dodatno da se zaduži.

Vi u članu 2. rebalansa budžeta navodite da je potrebno novo zaduženje od 818 milijardi dinara, odnosno sedam milijardi evra za finansiranje deficita, otplatu dugova i nabavku energenata, što je 193 milijarde dinara, odnosno više od jedne milijarde evra više nego u originalnom budžetu koji sada menjate.

U članu 3. stoji da je javni dug na dan 31. avgusta 2021. godine bio 28 milijarde evra, a samo godinu dana kasnije, 32 milijarde evra, što je povećanje od skoro četiri milijarde evra za samo godinu dana, gospodine ministre. Što je još gore, to je iznos duga koji je bio pre nego što ste nam uputili rebalansom dodatno zaduženje od milijardu evra od Ujedinjenih Arapskih Emirata, Kine, Nemačke i pre nego što ste tražili gotovo dve i po milijarde evra od MMF-a i 500 miliona evra od Svetske banke.

Dodatno, u budžetu se jasno može videti da povećavate već postojeće kredite, pa ćemo za nacionalni stadion da se zadužimo umesto 250 sada 350 miliona evra, za Moravski koridor 800 umesto 600, a vidimo da planirate i dodatni kredit za pokrivanje manjka u budžetu od 800 miliona evra. Za to vreme, dok para nema, dok kukate na sva usta kako je neko drugi kriv a samo ne vi, vaša državna administracija se bahati i toj gramzivosti i pohlepi nikad kraja. Ja se stalno pitam – kad je dosta?

Zadužujete se više nego ikad a povećavate troškove vaših ministara i vaših kabineta. Znači, potpuno skandalozan podatak je da povećavate budžet kabineta premijerke za više nego duplo, sa 25 miliona na 62 miliona dinara. Još skandalozniji podatak je da Novaku Nediću za generalni sekretarijat povećavate budžet sa 900 miliona na šest milijardi, ponavljam – sa 900 miliona na šest milijardi dinara. Ovo je potpuno skandalozan podatak. I sav taj novac treba da utroši u narednih 45 dana.

Dakle, šta će Ana Brnabić da radi sa 35 dodatnih miliona u narednih 45 dana? Zašto ste joj to dali? Šta će da radi sa tim parama? Šta će Novaku Nediću pet milijardi više da potroši u narednih 45 dana? Nedodirljivi Novak Nedić. Do sad je bio nedodirljiv za istražne organe, a sada i nenaplativ, izgleda. Za šta mu treba dodatnih pet milijardi u narednih 45 dana? Za neke nove Velje nevolje? Za neke nove huligane i batinaše? Za neka nova lažna udruženja, da se ovim dotacijama finansiraju? Za tzv. gongove, vaša lažna udruženja, vaše lažne nevladine organizacije?

Da li će možda tako da se finansira, na primer, evo da pitam, nevladina organizacija poput Udruženja sudija i tužilaca? Znate ko je predsednik ove nevladine organizacije – Nenad Stefanović, čovek koji je istovremeno i predsednik državnog Višeg javnog tužilaštva u Beogradu. Znači, predsednik državnog Višeg javnog tužilaštva u Beogradu, koji je predsednik nevladine organizacije Udruženje sudija i tužilaca. Dok celo Republičkog javno tužilaštvo i Više javno tužilaštvo, odnosno Tužilaštvo za organizovani kriminal, zajedno imaju 550 miliona, Novak Nedić ima šest milijardi. Ili da dodamo i sva ključna javna tužilaštva u Srbiji, sva zajedno, i Republičko javno tužilaštvo i Više javno tužilaštvo i sva ključna javna tužilaštva zajedno imaju dve i po milijarde, a Novak Nedić ima preko šest milijardi. Pametnom dosta. Idemo dalje.

U vreme ovakve svetske krize, kao što vidimo, uvećali su se budžeti kabineta potpredsednika. Neki ovde sede među nama. To su sve potpredsednici koji su ujedno i ministri sa portfeljom. Objasnite mi, molim vas, čemu služe dodatni budžeti od desetina miliona dinara za kabinete potpredsednika i ministara kada već imaju svoje sopstvene resore sa enormnim budžetima? Ja to ne mogu da razumem, a sigurna sam nijedan građanin Srbije.

Za to vreme na građanima štedite. Smanjili ste budžet za Republički fond za penzijsko-invalidsko osiguranje, subvencije u oblasti nauke i obrazovanja, subvencije u privredi su smanjene, evropske integracije za 40%, učenički standard je smanjen, studentski standard je smanjen, stipendije mladim talentima su smanjene, itd. I nije tačno ni da rebalans usvajate zbog povećanja penzija, pošto je podrška za isplatu nedostajućih penzija iz budžeta smanjena, gospodine ministre, sa 101 na 89 milijardi dinara.

Hvalite se čitav dan ovde povećanjem prihoda. Povećanje prihoda je gotovo isključivo posledica, ne rezultat nego posledica inflacije. To su moje prethodne kolege već ponavljale, to vam je juče u lice rekla i struka ispred Fiskalnog saveta. Vi to uporno negirate. Ali, znate šta, da vam kažem neke najosnovnije stvari, mimo stručnog ili nestručnog čitanja budžeta. Ljude ne zanima inflacija u vašim procentima. Ljude zanima, obične ljude, ne povlašćene ljude, ne privilegovane ljude, zašto cena hrane ide u nebo u poslednje dve godine, dok su plate za to vreme porasle samo 17% a penzije 12%? I kako se zapravo zove to kada cena hrane skače za gotovo 100%? Kako se zove kada imamo najskuplje gorivo u regionu? Kako se zove kada samo u Srbiji dizel košta 23% skuplje od benzina, iako je proizvodnja 22% jeftinija? Isto u vreme vaših, gospodo, 90-ih, to se zvalo ratno profiterstvo. I sada se ponovo krijete iza rata.

Kako se zove i to kada vam država odredi minimalac od 40 hiljada dinara, kada prva u državi i sama prizna da bi mogla tek nekoliko dana da živi od tog novca, a onda te ljude sa minimalcem država praktično prinudi da se zadužuju kod komercijalnih banaka u keš kreditima samo da bi skrpili kraj sa krajem, da bi deci kupili udžbenike ili jaknu za predstojeću zimu? To se, gospodo, zove u običnom narodu dužničko ropstvo, a ne ekonomski tigar. Pa, minimalna satnica rada je, poštovani građani, 201 dinar, jeftinija od litre ulja. Toliko o tigru.

Hoću da pomenem još i da je Hrvatska npr. već uvela, ima besplatne udžbenike, a od januara uvodi besplatan obrok u školi. Mi iz Stranke slobode i pravde vam to predlažemo već tri godine. Nije politička stvar, osnovna je stvar, egzistencijalna, razumljiva za sve. Vi i dalje ne želite da date 170 miliona evra za besplatne udžbenike za sve osnovnoškolce u Srbiji i besplatan obrok, nego treba da svedočimo kako deca padaju u školi u nesvest od gladi kao u Kragujevcu kada smo nedavno bili. Zašto za decu nema para? Zašto nema za pomoć roditeljima?

Ovde nam predstavljate dualno obrazovanje kao epohalnu stvar, kao razvoj, a vi zapravo od tih petnaestogodišnjaka činite najjeftiniju radnu snagu i činite od njihovog ranog detinjstva socijalne slučajeve koji nikada više neće moći da napreduju. U tome je problem.

Kada ćete shvatiti da samo ulaganjem u obrazovanje može da se sačuva ova zemlja i ovaj narod i da je to najveća kapitalna investicija koja treba da nam svima bude osnovni zadatak?

Ili, da pomenem i ovaj deo, umesto da imamo sada PKB koji bi hranio pola Beograda u ovoj krizi, vi ste prodali vašim arapskim prijateljima u bescenje PKB da bi se sada tamo gajila trava.

Na kraju, hoću da citiram mog kolegu Dušana Nikezića, koji je jako lepo sve sročio u nekoliko rečenica i sve staje u te njegove reči i kaže – tako krene, šta će nam PKB i krave, uvozićemo mleko, šta će nam ugalj i elektrane, uvozićemo struju, šta će nam proizvodi i firme, uvozićemo investitore, šta će nam plate i radna mesta, uvozićemo radnike i onda nas jednoga dana više nema.

Takva će biti i vaša politika u koju ste dobrano zagazili i to je razlog zbog kojeg moramo da se odupremo i ovakvim rešenjima koje nudite i zbog toga će poslanička grupa Ujedinjeni koju čini Stranka slobode i pravde, Pokret slobodnih građana, Sindikat Sloga, Pokret za preokret i nestranačke ličnosti, glasati protiv ovog budžeta, a isto tako ćemo sa naša 34 amandmana pokušati da intervenišemo i utičemo na ovaj budžet da bude što pravedniji i korisniji za građane, a što manje za ovu vlast, koju i dalje smatramo štetnom, nestručnom i pogubnom za budućnost Srbije. Hvala.

PREDSEDNIK: Pravo na repliku, Milenko Jovanov.

MILENKO JOVANOV: Ne znam, ministre, da li ste imali prilike da čujete vesti i da vidite naslove. EPS bez restrikcija može maksimum 10 dana. Isključenja struje u 2.000 preduzeća u naredna 24 časa. Predsednik apeluje na štednju struje. Jeste li videli taj naslov? Jel znate od kada su ovi naslovi? Iz februara 2012. godine. Pa jel to bio predsednik Vučić, jel bio direktor Mića Grčić? Kaže tadašnji direktor EPS-a, ako bi bilo moguće da svako ugasi po jednu sijalicu, jednu ringlu ili jedan štap u kvartnim grejalicama, uštedeli bismo 7% struje i spasili energetski sistem.

Kaže, EPS je danas uvezao oko 747 megavat časova električne energije i ta struja četiri puta skuplja od one koju EPS prodaje struju, kaže. I šta sad? Tada su imali razumevanja i tada je to bilo u redu, danas to, kada je kriza mnogo veća, nije u redu. Ja razumem, gospodine ministre, da vam se zamera izgradnja nacionalnog stadiona, mislim da bi bilo bolje da pravite terene za Banatske šore. To je jedan perspektivan sport koji ne služi ničemu, kojim se bavi jedna politička stranka i koja preko tog sporta, a tadašnjeg Sekretarijata za omladinu i sport u Vojvodini izvlači novac za sopstveno finansiranje. Pa ako želite da proširite tu delatnost, a ne znam šta je sledeće, da se igraju lastiša ili ne znam ni ja čega, jer to je otprilike taj nivo igre.

Najzad, ja razumem da postoje ljudi kojima smetaju i nacionalni stadioni, kojima smeta i izgradnja brzih saobraćajnica, kojima smeta izgradnja mostova, jer oni računaju da ti mostovi mora da ne valjaju, čim koštaju dva ili tri puta manje nego njihovi, a kao najveće dostignuće svoje arhitekture imaju one kulise, Terazije na Novom Beogradu, za koje niko živi ne zna ni šta predstavljaju, ni čemu služi. E kada imate to Potemkinovo selo, samo bi se moglo zvati po svom tvorcu, a ne po Potemkinu. Dakle, kao vrhunski projekat i vrhunsku realizaciju jedne ideje, onda mi je jasno što ništa drugo ne žele da podrže. Hvala.

PREDSEDNIK: Hvala.

Reč ima Siniša Mali. Izvolite.

SINIŠA MALI: Hvala puno.

Poštovani narodni poslanici, uvaženi građani Srbije, ja ću se u svom obraćanju osvrnuti na izlaganje nekoliko prethodnih govornika, za poslednjeg govornika samo evo i moje pitanje za vas.

Kaže naslov: „Ministre ne zanima nestašica mleka“. „Članovi Vlade na sednici nisu pomenuli problem nestašice mleka na tržištu, stanje je svakim danom sve alarmantnije, zbog čega rešenje treba hitno naći.“ Pa kaže tadašnji ministar trgovine: „Nisam ja kriv nego Ministarstvo poljoprivrede“. Kaže tadašnji ministar poljoprivrede: „Nisam ja kriv, nego neki Investicioni fond „Salford“. A kaže penzionerka Radmila Milijić – zbog slabe isporuke mleka ogorčena je na proizvođače mleka u Srbiji. Ovo zaista nije u redu, citiram: „Imam unuke koji vole da piju mleko, pa moram da ustanem ranije i dežuram sa komšijama ispred prodavnice da bismo se utrkivali ko će pre da ga kupi. Osećam se kao da smo opet pod sankcijama“, kaže ona. Ništa bolje nije ni u ostalim gradovima Srbije.

Hoćete da znate datum? Petak 27.9.2010. godine. Dakle, čuli smo veliki broj neistina i veliki broj proizvoljnih tumačenja, pa ću pokušati u svom obraćanju da budem veoma konkretan i da odgovorim na svako. Moje pitanje za neke od prethodnih govornika, pošto su postavili pitanje kako se zove jedno ili drugo, a kako se zove prodaja Naftne industrije Srbije za 400 miliona evra, sa svim nalazištima nafte i gasa u Srbiji, prodata za manje od cene za koju su prodate Robne kuće Beograd? A kako se to zove, ako može neko da mi odgovori na to pitanje?

Kada govorite o minimalnim zaradama i o tome kako su minimalne zarade danas nedovoljne za normalan život, a u njihovo vreme sa 15.700 dinara, u odnosu na sada od 1. januara je 40.000 dinara minimalna zarada, a sada je pak daleko teže. Pokazatelji su takvi, pokrivenost potrošačke korpe, minimalne potrošačke korpe minimalnom zaradom, vrlo precizno, 2012. godine 61,6%, 2021. godine 80,8%. Da kažem da je idealno i danas, pa nije. Ali danas sa minimalnom zaradom pokrivamo 80,8% minimalne potrošačke korpe. A u vaše vreme, kada ste navodno brinuli o građanima Srbije, samo 61,6%.

Pominjete dualno obrazovanje, kako je prioritet ulaganje u obrazovanje. Pa vi se niste setili da uvedete internet u škole u Srbiji. Danas naši đaci u školama u Srbiji imaju pristup internetu. Bez toga se, kao što znate, ne može. Vi se toga niste ni setili. Govorite o dualnom obrazovanju, a da li znate da za dualno obrazovanje 69% đaka koji uđe u proces dualnog obrazovanja odmah ima posao nakon završene škole, odmah, a prosečna plata 80.441 dinar. Klasično obrazovanje, 42% đaka nađe posao, a prosečna plata 65.361 dinar. Kao što vidite, za razliku od nekih proizvoljnih tumačenja i nekih, eto, subjektivnih ideja, ja govorim veoma precizno i veoma konkretno.

Kada govorite o Novaku Nediću, da vas podsetim, govorite o generalnom sekretarijatu Vlade Republike Srbije, a onda ste mogli bar da uputite pitanje, verovatno je to bilo iz neznanja ili ne znam ni čega, neću da pomislim da je bilo ko bio zlonameran, a za šta će se taj novac utrošiti? Pa ću vam ja reći da je 600 miliona dinara od toga za Hram Svetog Save i završetak Hrama Svetog Save, da za kovid i borbu protiv korone i za Zavod za biocide i za Beogradski sajam izdvajamo dodatni novac, da je ovde takođe i novac za auto-put u Republici Srpskoj Rača-Bijeljina milijardu i 200 miliona dinara, da je ovde takođe pomoć Ukrajini, deca u Ukrajini 354 miliona dinara. Dakle, umesto da budete zlonamerni, samo pitajte za šta se taj novac troši.

Znate, da vam kažem jednu stvar kada je transparentnost budžeta u pitanju i neke od prethodnih govornika je takođe nešto pričao oko toga, dakle, Stejt department je uradio analizu 141 zemlje u svetu da utvrdi transparentnost budžeta tih zemalja, Srbija se našla među 69 zemalja čiji je budžet i javne finansije ocenjene transparentnim. Prepoznaje se, citiram – Srbija kao zemlja čiji građani znaju kako se troši javni novac ocenjeno je u ovogodišnjem Izveštaju o fiskalnoj transparentnosti Stejt departmenta iz septembra 2022. godine.

Šta to znači i na koje se detalje budžetiranja ova ocena odnosi? Informisanje, javno informisanje o finansijskim pitanjima jedne zemlje gde se uzima u obzir dostupnost javnih budžetskih dokumenata, njihova sadržajnost i pouzdanost, objavljivanje podataka o javnom dugu, transparentnost procesa dodele ugovora i dozvola za eksploataciju prirodnih bogatstava. A da dodam na to, takođe, što je neko zaboravio ili je, neću da pomislim zlonameran, da sve naše finansijske izveštaje radimo i u dogovoru sa MMF, kao kredibilnom institucijom i da ništa i sa ničim ne idemo ukoliko se ne dogovorimo i ne prođemo njihove najrigoroznije moguće kontrole kada je transparentnost u pitanju i kada su sve pozicije budžeta u pitanju, upravo da bi bili odgovorni prema građanima Srbije, upravo da bi bili kredibilni prema investitorima u naše hartije od vrednosti, upravo da bi pokazali koliko je budžet narodski, narodni budžet za koji trošimo za potrebe i u interesima građana Beograda, odnosno Srbije.

Kukamo jer para nema, kaže neki od prethodnih govornika. Pa, mi ne kukamo, mi se borimo. Kukate vi i kao jedan od vaših kolega koji je malopre govorio, mislite da je snaga vašeg glasa jednaka snazi vaših argumenata, pa nije, mi ne kukamo. Mi kažemo da je situacija izuzetno teška, veoma složena, ne samo za Srbiju nego za sve zemlje sveta, da su izazovi sa kojima se suočavamo veliki, ogromni, ali imamo na računu verovali ili 303 milijarde dinara. Potpuno smo likvidni. Podsetiću vas, u 2012. godini u julu mesecu imali ste na računu budžeta Republike Srbije 8,5 milijardi, a mi 300 milijardi. Niste imali za penzije tog meseca da isplatite, pa to je razlika između naše odgovorne ekonomske politike i vašeg nepostojanja politike u tom trenutku.

Govorite o rastu javnog duga, i to sam više puta čuo danas, i više puta sam pokazao i precizno argumentovao podatke. Godine 2012. udeo javnog duga u BDP 53,6%, a onda kažete – pa da, ali znate, tada, i to je neko u međuvremenu rekao, ali tada su zaduženi građani bili 2.000 evra, naravno proizvoljno po glavi stanovnika, a danas su pet. Pa, jeste majstori, sa 331 evra platu koju su tada imali, danas je BDP "perkapita" u Srbiji 7.803 evra, a bio je 2012. godine 4.600 evra. Pa, naravno da nije lako nositi 17 milijardi evra, 17,7 da budem precizan, sa platom od 331 evro.

Opet kroz odgovornu ekonomsku politiku i stabilne javne finansije mi problema sa zaduženošću nemamo. Vi ste imali problem 2011. i 2012. godine kad ste se zaduživali po stopi od 7,25, po 7,25%. Malopre sam vam pokazao grafikon sa ponderisanim kamatnim stopama u vaše vreme koje su tri puta veće, odnosno više nego danas, tri puta, pa to je pravi prikaz, prava slika vaše ekonomske politike. Danas vodimo računa o svakom dinaru. Znamo zašta se novac i u šta se novac ulaže zato nam je i BDP prvi put preko 60 milijardi evra, u vaše vreme bio je 33,7, duplo više nego danas.

Malopre je jedan od kolega govorio o deficitu 4%, nije 4% nego 3,9% čak i taj Fiskalni savet je ocenio da je to dobar deficit s obzirom na sve izazove sa kojima se suočava Republika Srbija. I, mi mislimo tako, i MMF misli tako, ali da ja vas pitam sada, pošto smo reagovali ove godine i uvezli struju kada je bila neophodna i ne bežim od toga, i kupili gas i niste bili tu jutros kada sam govorio da nam je puno skladište u Banatskom Dvoru sa 250 miliona kubnih metara gasa, da su nam puna dva skladišta u Mađarskoj sa 380 miliona kubnih metara gasa. Pa, kupili smo, pa platili smo, mora avansno da se plati, ali zato smo obezbedili stabilnost snabdevanja gasa za najmanje dva meseca u slučaju da nema dotoka gasa Južnim tokom, u slučaju najveće moguće katastrofe za sve nas. Pa, zar se to ne zove odgovorno ponašanje. Pa, zar se to ne zove odgovorno vođenje ekonomske politike da znamo da i građani i privreda imaju gas i u slučaju najveće moguće katastrofe. Nismo mi taj novac bacili, mi smo taj novac obezbedili za funkcionisanje normalno i privrede i za funkcionisanje naših građana.

Par komentara na prihode, znam da niste bili tu, niste bili prisutni dok sam izlagao rebalans budžeta jutros, ali ono što je meni važno, ja ću ponoviti zbog građana Srbije. Nama rastu prihodi, prihodi budžeta su nam veći ove godine i biće do kraja godine 190 milijardi dinara, malo više iznad toga, 190 milijardi dinara. Ima više razloga za to. Čuli ste razlog je inflacija. Pa, nije razlog inflacija, imate par stvari koje morate da imate u vidu. Najpre, razlog je konzervativna procena Ministarstva finansija i Vlade Republike Srbije krajem prošle godine za ovu godinu. To čak napismeno se složio i Fiskalni savet, samo tu je rezerva od 20 do 25 milijardi dinara.

Broj dva, tržište rada koje niko ovde ne pominje. Kada bi se malo razumeli u način na koji radi i funkcioniše poreski sistem, pogotovo kada je porez na dodatu vrednost u pitanju, znali bi da naplata tog poreza zavisi od ekonomskih kretanja i takođe od tržišta rada, a ja sam više puta ponovio i ponovo ću ponoviti za one koji nisu slušali, nama je u realnom iznosu zarada u privredi od tri posto, 5,4% realan rast zarada u privatnom sektoru. Pa, da ste vi u pravu i da je PDV rastao samo zbog inflacije, vi biste imali jednak ili pad aktivnosti u trgovinskom sektoru, a vi imate realan rast od 7,1% za prvih deset meseci ove godine. Pa, koga vi obmanjujete. Kako onda možete da kažete i da ste puni sebe i sigurni da je zbog inflacije rastu prihodi. Dakle, vrlo precizno i vrlo konkretno.

Sa druge strane, imate nikada veću zaposlenost. Imate nikada manju nezaposlenost. Imate porez na dohodak građana takođe rast. Pa, kako raste porez na dohodak građana ako je samo inflacija u pitanju. Pa, ne raste zbog toga što su plate porasle u Srbiji i zbog toga što imate više zaposlenih. Raste porez na dobit preduzeća. Rekao sam to već danas, ali neko nije slušao, pa da ponovim, porez na dobit preduzeća takođe raste i to za 40,9%. Naša privreda prošle godine je bila profitabilna i ostvarila profit, dobit od 945 milijardi dinara. Pa, kako je moguće da zbog inflacije raste porez na dobit preduzeća iz prošle godine, ne sećam se da je visoka bila inflacija prošle godine, kako da raste porez na dohodak građana koji se plaća ove godine za prošlu godinu i kako, s obzirom na kretanja u trgovini i kretanja na tržištu rada, samo i isključivo inflacija uzrok za povećanu naplatu PDV-a.

Niko ne pominje uspešni sistem fiskalizacije. Niko ne pominje uvođenje e-faktura, da u Srbiji više nema papirnih faktura, nego da sve ide elektronski. To niko ne pominje, ali tako je verovatno najlakše. Tamo gde nemamo povećanje prihoda i to zaboravljate da kažete, to je kod akciza. I, o tome sam govorio jutros, upravo zbog toga što smo odrekli dela akciza na naftu i naftne derivate, između 10 i 20% zavisi koliko i kada. Ukupan iznos 15 milijardi dinara, kako bismo iskontrolisali cenu i dizela i benzina na tržištu i tako usporili porast inflacije u Srbiji.

Na kraju, pošto je više vas pomenulo nešto oko privatizacije, dakle, stojim iza svake privatizacije koju sam ja vodio i odradio.

Mogu da vam kažem i koje su to privatizacije. Bilo ih je osam i to je period 2002/2003. godina i na svaku sam ponosan, od „Merime“ Kruševac, preko Duvanske industrije Niš, preko Zdravlja Leskovca, Zorke-Farm“. Sva ta preduzeća rade. Ni jedna od tih privatizacija nije neuspešna i ni jedna od tih privatizacija nije imala nikakav problem. Radi, zapošljava građane Srbije, strana direktna investicija i tu nemate nikakav problem.

Šta se posle dešavalo, gospodo, to je pitanje za vas. Znači, od marta 2023. godine, to je pitanje za vas, a od 2002. do 2012. godine, kao što sam rekao malopre, izgubili ste 342.000 radnih mesta, pa mi odgovorite ako možete na to.

I, konačno, pošto smo čuli par puta da imamo već troškove za veća ministarstva itd. pa nemamo. Ako pogledate ministarstva, sve je preraspodela na neki način već postojećih ministarstava iz prethodnog perioda. Kancelarija za upravljanje javnim ulaganjima postala je Ministarstvo. Unutrašnja trgovina postala je ministarstvo. Bila je u nekom drugom ministarstvu u prethodnom sazivu. Turizam i omladina, povezala se dva Ministarstva, informisanje i telekomunikacija, takođe.

Dakle, nemojte da obmanjujete ljude da imamo sada ne znam koliko ministarstava i ne znam koliki su to troškovi. Došlo je do preraspodele. Mi te njihove troškove pokrivamo i to je tako.

I, na kraju, da završim, kada je kriza u pitanju i kada je energetika u pitanju, svi se vraćate na energetiku i treba da se vraćamo na energetiku. Veliki su problemi sa kojima se suočavamo u energetskom sektoru. Razni su uzroci. O tome možemo da razgovaramo kada god hoćete. Nisu to uzroci od prethodnih par godina. EPS nije investirao poslednjih 30 godina, B3 Kostolac, koji se završava krajem sledeće godine, prva i jedina investicija EPS-a u poslednjih 30 godina.

Pitajte se šta biste vi uradili da ste na našem mestu? Da li biste rekli – pa, da, problemi su, odustajemo, bežimo, nemamo šta da tražimo i da radimo ovde ili biste se uhvatili u koštac sa problemima, kao što se mi hvatamo u koštac, pa smo rekli kada je korona krenula - nabavićemo te vakcine, nabavićemo te respiratore?

Izgradili smo tri nove bolnice za šest meseci samo. Pa, nikada to nije Srbija uspela da uradi nego tada, zato što možemo, zato što umemo, zato što hoćemo. Isto sada, kada je energetika u pitanju. Imamo li problem? Pa, imamo. Da li rešavamo problem? Rešavamo i krećemo u restrukturiranje EPS-a i „Srbijagasa“ i svega ostalog, ali da li hoćemo da obezbedimo struju i gas građanima Srbije? Pa, da, hoćemo. Hoćemo u ovom prelaznom periodu ogromnih problema za ceo svet da pokušamo da izađemo za što manje negativnih posledica iz ove krize, da pokušamo da ponovo izađemo kao pobednici, kao što smo bili tokom prethodne dve godine, kada je kumulativno naša ekonomija imala najvišu stopu rasta u Evropi.

Hvala puno.

PREDSEDNIK: Povreda Poslovnika, Tamara Milenković Kerković.

TAMARA MILENKOVIĆ KERKOVIĆ: Predsedniče, hvala vam na mogućnosti da reklamiram član 107. Govornik na sednici Narodne skupštine dužan je da poštuje dostojanstvo Narodne skupštine.

Uvaženi potpredsednik Vlade i ministar finansija gospodin, ne znam da li je doktor, da ga nazovem Siniša Mali, je u dva navrata obraćajući se narodnim poslanicima pomenuo „majstori“.

Znate, mi smo majstori. Bićemo kada se ova farsa bude završila, ali sada ne. Ne znam da li ste vi konzervativni, gospodine ministre? Mi jesmo konzervativni ovde, ali konzervativan ne pominje ovakve uvrede narodnim poslanicima pred koje je došao da im objasni politiku koju zastupa. Dakle, mi nismo majstori.

Druga stvar, da ste bili konzervativni ne biste zaključili ovaj skandalozni ugovor sa BNB Pariba, dokazano firmom bez kredibiliteta, bankarskom grupom, o čemu će tek biti reči.

Hvala.

PREDSEDNIK: Što se tiče obraćanja, siguran sam da niko nije mislio na vas.

Što se tiče repliciranja, sada bi ovo trebalo da ide na teret poslaničke grupe. Da li je tako? Vaše poslaničke grupe. Koristili ste povredu Poslovnika za repliku.

Znači, 103. stav 8. i primenio sam ga već danas, kada su to radili iz dve poslaničke grupe. Pošto primenjujemo ista pravila za sve, onda se to sada odnosi na vas.

Marinika Tepić, hteli ste repliku da odgovorite na ono mleko iz 2010. godine?

Izvolite.

MARINIKA TEPIĆ: Hvala.

Ne samo na to mleko. Ministar Mali je osnovni lapsus više puta učinio pošto sve vreme govori – u njihovo vreme. Valjda misli – u vaše vreme?

Ministre Mali, kada poredite situaciju u EPS-u i da ste zatekli ovako loše stanje ili dovoljne preduslove da do ovakvog kolapsa dođe, potpuno grešite. Vi se sigurno sećate da je 2016. godine u budžetu Republike Srbije ostavljeno 400 miliona evra od strane EPS-a, iako je Uprava bila postavljena takođe od Srpske napredne stranke, ali je to ipak bio, koliko kod se ne slagali politički, profesionalni menadžment. Nakon toga dolazi vaš Mićo Grčić i bukvalno upropaštava sve, tretirajući EPS isključivo kao partijski kolač za partijske kombinacije. O tome se radi. Tri godine smo vas upozoravali na to. Uvedite profesionalni menadžment i spasite što se spasti može.

Što se tiče citiranja Stejt departmenta i pohvala kako vam je budžet transparentan, pa lepo vam je juče na sednici Odbora za finansije rekao gospodin Petrović, bili smo zajedno svi, odmahnuo čovek rukom i kaže – ma, pustite šta piše i navodi Stejt department ranije, ovaj rebalans i budžet vam je netransparentan. Lepo je rekao čovek tamo. Ovde nema priliku, nije sada tu da vam isto odgovori.

Dodatno moram da kažem da sam skandalizovana informacijama koje ste izneli na moje pitanje na šta će Novak Nedić da utroši dodatnih pet milijardi dinara u 45 dana, a vi ste onda nabrajali verske objekte, auto-puteve i objekte u zdravstvu. Da li se to finansira iz Generalnog sekretarijata Vlade?

(Siniša Mali: A odakle će se finansirati?)

Što onda to niste naveli?

PREDSEDNIK: Dva minuta.

MARINIKA TEPIĆ: Ovim završavam.

Niste nam rekli zašto je povećan ili dupliran budžet predsednici Vlade? Stvarno me zanima na šta će Ana Brnabić da utroši 35 miliona u ovih 45 dana?

Hvala.

PREDSEDNIK: Hvala vam.

Reč ima Marijan Rističević.

MARIJAN RISTIČEVIĆ: Dame i gospodo narodni poslanici, poštovani predsedavajući, reklamiram član 103. i član 104.

Gospodine predsedavajući, ja ne želim da sporim vaše pravo da odlučite kome treba dozvoliti repliku, ali moraju da se ispune neki prethodni uslovi. Dakle, da neko bude pomenut imenom i prezimenom, da je neko pogrešno protumačio itd. njeno izlaganje, ali ste vi njoj dali reč zbog nestašice mleka, proizvodnje mleka itd.

Gospodine predsedavajući, ona nikakve veze nije imala sa mlekom, ona nikakve veze nije imala sa kravama, ona je samo izmuzala budžet AP Vojvodine i novac prebacivala narko dileru Novaku Filipoviću.

Ne tražim da se Skupština izjasni o ovome.

Hvala.

PREDSEDNIK: Hvala što ne tražite.

Ove 54 sekunde, 103. stav 8.

Hvala.

Reč ima Siniša Mali.

SINIŠA MALI: Hvala puno.

Uvaženi narodni poslanici, da se osvrnem samo na komentar jedne od prethodne govornice ili govornika. Dakle, isplata ili prenos donacija idu preko Generalnog sekretarijata Vlade, ali imaćete vremena da naučite kako radi budžetski sistem Republike Srbije.

Upravo zbog toga sve donacije ne idu na ime jednog čoveka koga ste naveli, nego na instituciju koja se zove Generalni sekretarijat Vlade. Nisam vam ja kriv što ne znate, malo se obrazujte.

Broj dva, pošto govorite sve vreme o situaciju u EPS-u i govorite o tome da je u nekom trenutku EPS ostvario ne znam koliku dobit, a zamislite samo da je država promenila svoju politiku i rekla – dobro, gledajte, nećemo mi da subvencionišemo privredu sa cenama struje koje su najniže u Evropi, nećemo da subvencionišemo ni naše građane, znate kolika bi dobit EPS-a bila u ovoj godini? Dakle, samo da je EPS rekao cena po kojoj nabavljamo struju, cena po kojoj proizvodimo struju, po toj ceni prodajemo i građanima i privredi. Da ne ulazim u to da bi uništili privredu, pošto to znači deset puta povećanje struje. Pošto je razlika u tržišnoj ceni struje, rekao sam to par puta danas i pre par godina, deset puta. Znate koliku bi dobit EPS imao? Jedan koma osam milijardi evra.

Ne bi ja čuo od ovih sagovornika svojih - svaka čast, EPS 1,8 milijardi evra dobit, nego bi rekli – ljudi, pa uništili ste privredu, pa zatvorili ste proizvodne pogone, ubili ste našu ekonomiju, pa ljudi ostali bez posla, a vi se hvalite što EPS ima 1,8 milijardi evra dobit. To nije naša politika bila. Mi smo rekli – ovo je kriza, traje već tri godine, država Srbija će preuzeti teret te krize na sebe opet i mi ćemo subvencionisati EPS, odnosno tu razliku između nabavne proizvodne i prodajne cene struje kako bi dali našoj privredi šansu da sačuva radna mesta, pogotovo u mikro, malim i srednjim preduzećima koja su najosetljivija.

O tome niste razmišljali. To vam nije palo napamet. Jedanput kada ta preduzeća ostanu bez posla, kada izađu sa tržišta, kada zatvore ljudi svoje prodavnice, svoje male proizvodne pogone, oni se više na tržište ne vraćaju, oni se u biznis više ne vraćaju. To su ljudi koji ostaju bez posla, nezaposleni. Mi to nismo hteli da dozvolimo. Mi smo se borili protiv toga. Za razliku od vaše politike, naša politika će uvek biti usmerena ka tome da, kada je kriza i kada je problem, mi preuzmemo teret te krize na sebe, a da onda zajedno sa građanima radimo na restrukturiranju i na popravljanju onoga što treba da se popravi, kao što smo uradili za Kovid. Nabavili smo i vakcine, izgradili bolnice, nabavili respiratore, sve što je trebalo i, evo, kao što vidite u tom Ministarstvu za upravljanje javnim investicijama imate 40 zdravstvenih ustanova koje se trenutno grade i rekonstruišu. Gradimo i završavamo rekonstrukciju Kliničkog centra Srbije itd.

Tako ćemo restrukturirati i EPS i sve ostalo što je neophodno. Ovo je bila državna politika, to hoću da kažem, ovo je bila naša svesna odluka da sačuvamo našu privredu, da sačuvamo radna mesta. Nismo želeli da dozvolimo stotine hiljada ljudi kao u vaše vreme da ostane bez posla. Hvala puno.

PREDSEDNIK: Zahvaljujem, potpredsedniku Vlade.

Sledeći prijavljeni je Dejan Radenković.

DEJAN RADENKOVIĆ: Hvala predsedniče.

Poštovane koleginice i kolege, uvaženi ministre finansija sa saradnicima, uvaženi ministri i ministarke prisutni, dobio sam zaduženje u ime poslaničke grupe SPS da iznesem mišljenje i stavove o ovoj tački dnevnog reda, tj. fokusiraću se, kada je ovaj prvi objedinjeni pretres, na Predlog zakona o izmenama i dopunama Zakona o budžetu.

Da krenem odmah od suštine, zašto se donosi rebalans? Rebalans budžeta je neophodan, jer je naša stvarnost drugačija od projekcije od početka godine. Rebalans koji predlaže Vlada ima jednu dozu gorčine, ali mnogo manju nego onu kada smo donosili rebalans pre nekih osam godina, npr. Nismo pogrešili, jer smo jasno bili protiv rata koji nas je zadesio u okruženju, ni jednim svojim činjenjem nismo taj rat podstakli, ali eto osećamo posledice. Na sreću, a ja bih rekao na znanje i posvećenost ove vladajuće većine, nas ovaj rat nije poremetio koliko neke druge zemlje, a za koje su mnogi mislili da su nam nedostižan uzor uređenosti. Problemi se rešavaju, tako je bilo i tako će i biti.

Međutim, vratimo se za početak na rebalans, kao preduslov da se projekcije upodobe sa stvarnosti. Kada smo pravili ovaj budžet niko nije projektovao da će izbiti, mogu reći, svetski proksi rat. Nismo samo mi, dok smo projektovali budžet, zaboravili da uključimo rat koji nije počeo, a nije bio ni izvestan sa razumnom sigurnošću.

Voleo bih videti tog genija koji je znao da će naša privreda usporiti, ali biti još jako daleko od ulaska u recesiju, jer su pokidani lanci snabdevanja, a cene energenata i svega otišle na više, a neke čak u nebesa. Nismo mi podbacili jer smo loše planirali. Jednostavno naše projekcije je pokvarila sila koja zaista nije pod kontrolom sadašnje većine, ma koliko nam nekada stavljali u zasluge i ono što nismo pomislili da radimo, a kamoli uradili.

Rekao bih svima koji su danas pokazali elementarno neznanje iz javnih finansija da bi ih trebalo nominovati za Nobelovu nagradu iz ekonomije, jer se stiče utisak da bi uradili mnogo bolje. U budžet biste uneli nešto za šta nije bilo nikakvih nagoveštaja i što nije postojalo kao faktor u izradi projekcija. Zapravo, vi biste sigurno bili dobitnici nagrade, ali samo kada biste mogli da objasnite kako biste drugačije izbegli poremećaj projekcije prihoda i rashoda u vanrednoj situaciji kakva je danas u Evropi, a da ne nabrajam ponude koje biste kao takvi eksperti dobili, po isteku poslaničkog mandata, u najprestižnijim finansijskim institucijama sveta, a možda i pre toga.

Ipak bih se osvrnuo na konkretne podatke, načelno, što i jeste priroda ove rasprave. Kao posledica rata, naši budžetski rashodi su porasli za malo manje od 16%. Evidentno je da je došlo do velikih poremećaja na globalnom tržištu, skočile su kamatne stope na svetskom tržištu, skočila je cena energenata, skočile su cene mnogih berzanskih roba, pa kao posledica svega toga jasno je i ne čudi da su porasli naši rashodi budžeta.

Srbija nije ostrvo. Mi smo otvorena zemlja, otvorenost je uzrok naše privreda, ali otvorenost znači da sve što se desi u svetu utiče i na nas. Nažalost, ne postoji mehanizam koji bi onemogućio porast budžetskih rashoda u uslovima ovakvih kretanja u svetu, a posebno u Evropi kakvi su danas.

Prihodi budžeta su porasli za 11,4%. Mogli smo, uz sve mere koje smo preduzeli, da verovatno dodatno povećamo budžetske prihode, ali pitanje je – čemu država služi? Naša država nije svrha samoj sebi. Ona je servis privredi i građanima. Ne možemo uzimati više u vreme krize i gurati privredu u recesiju, seći na kraju i granu na kojoj budžet stoji. Manja je cena to što nam deficit neće biti 3% BDP, nego će biti nešto veći od stope rasta BDP u ovoj godini. Mala je cena što se ove godine nećemo razdužiti kao zemlja, nego ćemo to odložiti za buduće vreme kada se za to steknu bolji uslovi.

Ozbiljne zemlje povećavaju svoj dug u godinama krize, a smanjuju ga u godinama rasta. Naš dug je u poređenju sa dugovima mnogih zemalja više nego pristojan i uopšte, kada je već pominjan dug ovde i ovih dana, imam utisak da postoji nerazumevanje ili neznanje. To ništa nije novo. Što je manje znanje ili, bolje rečeno, što je veća priučenost, to je veće samopouzdanje da se govore neuobičajene stvari, neutemeljene na zakonitostima i čvrstoj argumentaciji, da ne kažem nešto grublje i nepristojnije.

Jedina normalna praksa je da država stari dug otplati novim zaduživanjem. Države ne vraćaju dugove nego plaćaju kamate na dug i to je jedini trošak. Država se zadužila dodatno kada raste udeo duga u BDP, odnosno razdužila kada taj udeo pada.

Tako funkcionišu sve zemlje sveta, nadam se da to svi ovde znamo. Dug je u najvećoj meri posledica investicija u infrastrukturu, jer vam omogućava da danas imate nešto što biste inače imali kasnije.

Naš izazov danas je što su porasle kamatne stope i što moramo da se borimo da stare dugove po relativno niskim kamatnim stopama ne zamanimo za nove dugove po višim kamatnim stopama, jer bismo onda morali da se odreknemo nečega, na primer rasta plata, penzija, investicija i ostalog.

To što je dug apsolutno bio značajno manji nekada ne znači ništa, verujte. Narodnim jezikom rečeno – siromahu je veliki dug od 100 evra, a imućnoj osobi dug od 1.000 evra je beznačajan. Slično je i sa Srbijom. Naš današnji dug je apsolutno veći, a u poređenju sa BDP-om on je manji nego nekada.

Još jednu stvar treba reći – bitno je i koliki je teret kamata koje se plate. Otuda imam potrebu da još nešto prokomentarišem u vezi ovoga.

Iskreno, pitam sve koji kritikuju nove aranžmane Srbije – šta je trebalo da radimo? Da se zadužimo po 4% ili više, jer je to danas realnost za sve zemlje slične Srbiji koje izađu na tržište obveznica ili da nađemo alternativu i koliko možemo da umanjimo rast deficita? Finansiranje od strane Emirata u vreme kada je dolar verovatno na vrhuncu vrednosti u odnosu na dinar i evro po nižoj kamatnoj stopi od one na tržištu obveznica nam je spasilo prilično budžet.

Znate, 1% na brojke koje su u milijardama dolara je veliki novac na godišnjem nivou i dobro je što znamo da nađemo alternativu, što je za svaku pohvalu, morate priznati.

Isto je i sa MMF-om. Mi smo kod te institucije položili i stavili na raspolaganje neki naš novac. Član smo iste i njen smisao je da bude pomoć u teškim vremenima. Mi ne tražimo mogućnost da povučemo novac kao neuračunljiva zemlja koja je sama sebe dovela na rub finansijske propasti. Mi podršku tražimo jer je situacija u svetu postala izazovna, kao zemlja koja je od strane tog Međunarodnog monetarnog fonda ocenjena kao zemlja koja je značajno unapredila svoje javne finansije.

Voleo bih da nas vide kao neke zemlje koje decenijama vode odgovornu politiku, kao što Srbija radi u poslednjoj deceniji, ali da biste stekli renome treba mnogo vremena. Steći ćemo ga, uveren sam, i sledeću krizu, jer krize su, moramo se složiti, izvesnost, dočekaćemo još snažniji i još manje ranjiviji.

Od svih izazova budžetu koji je donela energetika, nećete verovati, predmet rasprave je, zanimljivo je moramo priznati, ključni problem to što se ne greje kada je napolju 25 stepeni.

Situacija sa energentima je nepredvidiva. Cene visoke. Najbolje je, valjda, da se razbacujemo ili da uđemo u cipele onih koji nemaju centralno grejanje. Šta mislite, da li bi se oni razbacivali na 25 stepeni? Da, plaćaju ljudi centralno grejanje, ali sam siguran da bi sve pogodila tržišna cena ove zime, kao i tržišne cena uvezene struje.

Valjda treba imati mere u svemu. To je pretpostavka od koje mi polazimo kao društvene odgovorna parlamentarna većina, čak i da nije pitanje racionalnosti. Ugovor sa „Toplanama“ reguliše režim grejanja u zavisnosti od spoljne temperature.

Da ne bude da sam veći deo ovog izlaganja o rebalansu budžeta, koji je ujedno po prirodi stvari i izlaganje o ekonomskoj ali i politici uopšte, posvetio objašnjavajući o osnovama ekonomije, neke bih stvari ponovo istakao, a koje su već bile delovi izlaganja o ovom istom budžetu pre nego što je počeo rat i sve posledice koje su nam stigle.

Jednostavno, ne postoji ništa što daje veću snagu od toga kada se jasno vidi da ne lažete građane Srbije i kada im ne obećavate kule i gradove, nego izvesno, realno bolju budućnost u razumnom roku.

Podsetiću vas da sam novembra 2021. godine istakao da je infrastruktura bitna i da istovremeno moramo izgraditi privredu koja će koristiti tu infrastrukturu. Zaista, čak i nakon kidanja novih ekonomskih odnosa i svih posledica mi danas gradimo ono što su prethodne generacije propustile.

Koliko je to bilo shvatamo kada vidimo koliko nam danas nedostaju nove gasne konekcije, novi izvori energije i zato je jako bitno što rebalans nije sekao ni investicije. Ulažemo iz budžeta skoro 6% BDP-a, a nivou konsolidovane države 7,2%. Zato imamo izazove, a ne probleme. Zato imamo rast BDP-a u 2022. godini i projekcije da nećemo ići na nižu u 2023. godini sa stopom rasta.

Takođe, tada sam istakao da će izazovi spolja ostati naša realnost. Zemlje koje su se razvile emisijama ugljen-dioksida u atmosferu danas bi da nama dele lekcije, nama koji nismo ni blizu doprineli tom globalnom problemu. Lekcije nisu samo moralne, nego su praćene pozivima da zamenimo tehnologije koje nam omogućavaju jeftinije finalne proizvode i nezavisnost u dosta oblasti energetike skupim i suštinski nepouzdanim tehnologijama koje bi nas izložile energetskim šokovima kakve danas vidimo širom Evrope.

Ovakvih izazova će biti mnogo, cinizma gde treba da položimo naš nedavni izlazak iz siromaštva da bi spašavali tuđu udobnost i drugima pravili profit, ali i autentičnog domaćeg ludizma gde se iskreno mrzi sa jednom tužnom ksenofobičnošću šta donosi napredak. Napredak očigledno ne sme da donosi samo proglašena manjinska elita.

Zamislite Srbiju samo godinu dana kasnije koja bi bilo ne ova današnja, nego ona koja bi rešila da postane na prečac zelena, pa makar uništila standard građanima. Tada sam rekao da sve u svemu lepa vremena su pred nama, puna izazova, a izvesnosti da će se strateškim promišljanjem, vrednim radom, jednim suštinski poštenim odnosom prema politici cela zemlja kretati napred.

SPS će uvek biti deo takve priče, jer ima šta da ponudi. SPS će podržati rebalans. To što je situacija složena ili drugim rečima izazovna, ne znači da ćemo prestati da budemo pobednici, znači da ćemo rešavati složenije probleme kao državotvorna stranka koja od istih ne beži, nego im ide u susret.

Na samom kraju bih sumirao ovo što sam izložio u par nekih rečenica. Moram da još jednom ponovim da će SPS i poslanička grupa SPS glasati za predložene zakone i pratiće zakone koji prate rebalans budžeta za 2022. godinu. Smatramo da se radi o planu najboljeg odgovora države na ekonomske izazove. Očekujem da će ovakva raspodela budžeta smanjiti uticaj potresa koji se događaju pre svega na tržištima energenata.

Realnija raspodela novca iz državne kase, kako je predviđeno ovim rebalansom, pomoći će prvenstveno građanima da prevaziđu krizu, jer je predviđen rast plata, penzija i socijalnih davanja. Važno je da neće biti zaustavljene kapitalne investicije i da su osigurane strateške rezerve. Glas SPS za rebalans budžeta je glas za stabilnost i razvoj. Zahvaljujem se.

PREDSEDAVAJUĆA (Sandra Božić): Zahvaljujem, gospodinu Radenkoviću.

Reč ima Veroljub Arsić. Izvolite.

VEROLjUB ARSIĆ: Dame i gospodo narodni poslanici, evo posle osam sati diskusije oko Predloga zakona o izmenama i dopunama Zakona o budžetu mogu da kažem da me je od stranaka bivšeg režima baš ništa nije iznenadilo.

Evo, gospodine ministre, moram da vam postavim nekoliko pitanja. Ovde je bilo mnogo diskusije oko EPS-a. Mene interesuje, za vreme njihove vlasti koja je trajala ni manje ni više 12 godina, da li je i jedan jedini, ne mora elektroenergetski objekat, da li je jedan jedini energetski objekat napravljen na teritoriji Srbije za tih 12 godina? Evo, ja mislim da nije, ali ja to možda grešim.

Kada pričaju oko modernizacije EPS-a, čini mi se da ne znaju da je recimo revitalizacijom hidroelektrane „Đerdap“ snaga povećana sa jedan gigavat na 1,2 gigavata, da je revitalizacijom u Kostolcu, dva bloka, takođe povećana snaga sa jednog gigavata na 1,2 gigavata, što je ukupno 400 megavata. Da li neko od njih zna šta je to 400 megavata? Koliko je to dnevno miliona kilovat sati? Nemaju pojma.

Ovi što se brinu za zaštitu životne sredine, da li oni znaju da su recimo u Termoelektranama Kostolac, odnosno Drmno, da je urađen kompletan projekat i da taj projekat radi za odsumporavanje uglja? Ne znaju, ali bitno je da pričaju kako neko truje životnu sredinu.

Čuo sam još jednu glupost, ima ovde bivših predsednika opština, da neće da glasaju za fabrike za preradu otpadnih voda zato što te fabrike centralizovano prikupljaju otpadne vode. Jel, tako? Evo, Požarevac je na tom jednom mestu. Samo moram tog, tu bebicu da obavestim, da su cevi već na jednom sabirnom mestu i valjda ne očekujete da vadimo cevi, da raskopavamo čitav grad da bi vama ispunili želju. Znači, već su tu, već je centralizovano, već se nalazi sabirni centar, ali to ne znate. Bitno je da nešto ispričate.

Ovde su bile teme mnoge diskusije. Sada ću da navedem kako je to izgledalo i kako su se to brinuli o građanima dok su bili na vlasti.

(Narodni poslanici dobaciju.)

Nema problema, koleginice mogu da dobacuju, meni to ne smeta.

PREDSEDAVAJUĆA: Molim vas bez dobacivanja, inače ćemo nastaviti u prethodnom ritmu sednice, a svakako to niko ne želi.

Izvinite, gospodine Arsiću, nastavite.

VEROLjUB ARSIĆ: Zahvaljujem.

Znači, stalno se ovde vodi polemika oko inflacije, oko gubitka životnog standarda, oko velike stope nezaposlenosti, kako je ovo zločinačka vlast. Samo da podsetimo rezultate.

Evo, sada ću jedan primer da navedem, narodni poslanik. Narodni poslanici bolje žive nego prosečan građanin Republike Srbije, i narodni poslanik je, da ne razume neko da se žalim, apsolutno ne, narodni poslanik je 5. avgusta 2008. godine imao platu tačno 1.000 evra. Njegova plata nije bila usklađivana sa platama u javnom sektoru i sa porastom zarada - 5. avgusta 2012. godine iznosila je 672 evra, odnosno prosečna plata tog 5. avgusta 2008. godine bila je 402 evra, a 5. avgusta 2012. godine bila je 344 evra. Sada oni koji su Srbiju vozili u rikverc nas uče kako treba da brinemo o građanima. Pazite, upropašćavali su državu.

Kad spominju da fiktivni podaci oko zaposlenosti i oko proseka zarada u ovom rebalansu imaju i prihode koje ostvaruju Fond zdravstvene zaštite i koji se uplaćuju na osnovu doprinosa koje uplaćuje poslodavac za svoje zaposlene, sada neka mi neko objasni kako to da je nominalan iznos za preko 40% veći nego 2012. godine, a te 2012. godine dotacije iz budžeta Fondu zdravstvene zaštite su bile 60% u ukupnoj potrošnji, a sada na uvećan nominalni iznos imate samo 15% dodataka iz budžeta Republike Srbije? Tu ne može ništa da se prevari, tu ne možete nikoga da prevarite, tu samo možete da pričate bajke ljudima koji se u to ne razumeju u nadi da ili neće da shvate da ih lažete ili u nadi da im je kratka pamet i da su zaboravili kako ste vodili Srbiju do 2012. godine. Mislim da je u pitanju i jedno i drugo.

Ovako, postavlja se ovde pitanje, jedan veselko iz Trstenika kaže – plata guvernera je 700 hiljada, evo, ja ne znam kolika je plata guvernera, ali znam sledeće - za vreme njihovih guvernera evro je sa 78 dinara otišao na 119,80. Znači, skoro 120 - 50% vrednosti dinar je izgubio.

Sada moram da pitam - koliko su bile veće rate kredita indeksiranim u stranim valutama za tu razliku u evrima, koliko je tu milijardi opljačkano od Srbije, koliko je deviznih rezervi prodato za odbranu kursa koji se nije odbranio? Jel negde oko 5,5 milijardi evra? Mislim da je toliko, toliko je za tih četiri godine bilo intervencija na deviznom tržištu Narodne banke i to nije vredelo. Što se onda čudite kada imate katastrofalne podatke?

Možemo da pričamo o čemu god hoćete. Evo, sad ovde neko kaže - nemojte da računate procente. Pa kako da se uporedimo?. Evo, jednostavno, ne moramo procente. Ako je neko imao platu 2012. godine 500 evra i kredit 120 evra i 2022. godine ima platu 1500 evra, i kredit od 200 evra, koji lakše vraća? Valjda ovaj drugi. Ne znam šta onda smeta. Koje su to percepcije? Znam da bebica ne razume, neka odmori malo, neka odspava, popije mlekce ovaj što je doneo šumar što nam upada u salu, pa možda će ujutru kad se probudi da mu bude jasnije.

Znači, cela koncepcija se ovde svodi bivšeg režima kako su oni bolji.

Idemo dalje. Da se vratimo na temu energetike. Spominju se ovde neki silni milioni evra, čak i milijarde i kaže se da EPS najveći problem. Sada da postavim pitanje svojim kolegama iz bivšeg režima – jesmo li mi imali možda popunjene rezerve gasa 2008. i 2009. godine? Koliko se ja sećam, nismo i išli ste čak kod Orbana prvo Škundrić, a kasnije i Boris Tadić da molite da vam daju gas. Tako je bilo kada ste vi bili na vlasti. Sada imamo dva puna skladišta gasa i vama to nije dobro.

Neka mi neko od mojih kolega iz bivšeg režima kaže kolike su nam bile rezerve u derivatima nafte, koliko smo mogli da izdržimo? Ja tvrdim ne više od 10 dana. Vama je sve to smešno. Tako kako ste se smejali dok ste vršili vlast i trpali po džepovima tako i prolazite na izborima. Vama je to smešno. Meni nije. Meni nije zato što ste građane Srbije pre svega pljačkali.

(Narodni poslanici dobacuju.)

Ne znam šta vam je.

PREDSEDNIK: Jel možete Cakiću da ne vičete? Četvrti ili peti put danas opet vi i onda će opet Kozma da digne Poslovnik i da kaže – neko viče, a vi sedite tu na sedištu do njega. Ako možete to da ne radite više.

VEROLjUB ARSIĆ: Kolega Orliću, 2008. godine radilo je dva miliona 812 hiljada građana po raznim osnovama. Godine 2012. dva miliona 259 hiljada 300. Ista je metoda, nemojte da se zanosite. Ista metoda. Šesto hiljada ljudi bez posla. Jel vam to smešno?

Znate šta, gospodine predsedavajući, ja bih vas molio da budete malo osetljivi. Bilo je tu i u raspravi o Vladi Republike Srbije, a sada se ovde ponovilo. Dvojica kolega iz bivšeg režima su rekli sledeće – da se rast BDP ne zasniva na realnim pokazateljima nego zato što su u rast BDP uračunati i prihodi od kocke i prostitucije. Nekome je to smešno. Meni nije jer taj koji je to rekao uvredio je sve naše majke, sve naše sestre, sve naše supruge, sve naše ćerke da se bave prostitucijom. Hoćete da vam citiram?

Onda pričate kako ste borci za ljudska prava i prava žena, a sve ovo što sam sada nabrojao nazvali ste prostitutkama. Da li vam je to smešno, možda?

Evo i danas je rekao i ovaj veselko iz Trstenika, pre toga jedan drugi kolega. Evo kaže – ono što je zanimljivo da ste vi po novom obračunu i načinu obračuna BDP-a ubacili prihod od prostitucije, da bi ste povećali BDP. Ovo je stenogram, možete i vi sami da proverite.

Znači, nije sporno, samo da znate kakvi ste vi zaista borci za građane Srbije, koliko zaista vodite računa o njima, koliko ih zaista štite, a koliko ste opterećeni sami sobom. To sam samo naveo kao jedan primer. Mogu takvih primera na desetine ovde da iznesem.

Sada, oni bukvalno koji ni onu krizu iz 2008. godine, gde smo izgubili više od 500 hiljada zaposlenih, hoće da nas ubede kako oni bolje znaju da vode Srbiju. Mnogo se ovde gađalo podacima. Jedan kolega poslanik je čak i rekao da Srbiju napušta godišnje 50, 60, pa i 100 hiljada građana.

Evo ovako kolege poslanici, da vam kažem, UN su uradile istraživanje za potrebe Narodne skupštine, nemate nijedan jedini razlog da se informišete sa „N1“, „Nova S“ i ostali, evo nemate ni jedan razlog, znači po tom istraživanju koje je vama dostupno. Ako ne možete da ga pronađete svima ću vrlo rado da podelim, godišnje Srbiju napusti 60 hiljada ljudi i to je tačan podatak. Ali, drugi tačan podatak je da se između 48 i 50 hiljada ljudi te iste godine vrati. Zato što su sezonski zaposleni.

Evo, smeje se neko ko lud na brašno. Neka pogleda istraživanja, vama je to smešno, ljudi, UN vam radi istraživanje i vi kažete, više verujemo N1.

Evo, pa to su vaše percepcije. To su vaše vrednosti. Ja tu ne mogu da vam pomognem. Ponudio sam se, ako hoćete to istraživanje, nema problema podeliću svim kolegama poslanicima. Samo po tom istom istraživanju, opet na sreću građana Srbije i Srbiju, na vašu žalost, mladi više ne napuštaju Srbiju u onom broju i u onom procentu, kao što tvrdite i nisu ti koji najviše napuštaju Srbiju.

To su sve tačni podaci. Zato nemojte da vam budu krivi tzv. neki bugarski vozovi, diktatura, manjak demokratije, to što vas nema na RTS-u, ja bih vas pustio što god mogu više na RTS-u, što god mogu više, ama što god mogu više da idete na RTS da građani Srbije, zaista vide kakvi ste. Znači, ništa vam drugo nije krivo za vaših 3%, 4%, jer 5% ne možete da preskočite ni sa skokom sa motkom u vis, nego ste vi sami krivi.

Ovaj rebalans budžeta jeste nešto što Srbiju priprema za jednu tešku zimu, neizvesnu, ali ono što je sigurno, jeste da Srbija nikada spremnije nije čekala nijednu krizu i da nijedna vlast ranije nije bila u stanju da na ovaj način, ovako efikasno pripremi državu. Zato ćemo mi, iz SNS, podržati ovaj Predlog zakona o izmenama i dopunama Zakona o budžetu, nažalost nekih ovde koji sede i koji se nadaju da će vlast da načini neku grešku, da bi se vratili na vlast, nekim čudom da nastave svoj posao koji su započeli 2000. godine, a to je da čiste i građane Srbije i budžet Republike Srbije.

PREDSEDNIK: Po kom osnovu?

(Radomir Lazović: Replika.)

Kakva replika?

To je ono, vi vičete, dok neko drugi govori i onda imate pravo da mu odgovorite?

Ta opcija da vi vičete dok neko drugi govori i sami sebi dajete reč, ta opcija ne postoji.

Ali, dobar pokušaj. Da li možete vi i jedni i drugi zeleni da ne vičete danas, na bilo koji način? Znam ja da se takmičite ko je glasniji, ali po Poslovniku to ne može tako.

(Radomir Lazović: Ako ima mogućnosti za repliku. Nije Poslovnik.)

Nije po Poslovniku. Tako je.

Sada prelazimo na listu prijavljenih za reč.

U čemu je problem, Lazoviću. Nećete da se izdvajate iz društva, hoćete i vi opomenu, kao ovi što su dobili danas?

(Radomir Lazović: Neću.)

A, nećete. Znači, nećete.

Idemo na listu, prvi je prof. dr Jahja Fehratović. Izvolite.

JAHJA FEHRATOVIĆ: Zahvaljujem uvaženi predsedavajući.

Poštovani ministre, poštovani narodni poslanici, ova tema je izuzetno važna i mislim da performansi bilo koje vrste na današnju temu nisu primereni.

Važna je tema iz više razloga. Zato što se nalazimo u zaista delikatnoj situaciji, u vremenu koje nimalo nije zahvalno i bilo koji napor da se unapredi kvalitet života građana Republike Srbije treba istaći i treba pohvaliti.

Možemo voleti ili ne voleti, ali moramo poštovati sve ono što se radi i što je rađeno za građane Republike Srbije. Dolazeći za Beograd, na ovu i prethodne sednice, prolazim kroz različite gradove i nema grada se nešto ne radi, da se ne radi na infrastrukturi. Evo od Novog Pazara prema Raški, vidite da se radi rekonstrukcija Ibarske magistrale, kroz druge gradove isto tako i normalno je da sve to zahteva određena sredstva iz budžeta i da zbog toga treba iznaći način kako sve to održati u ovim zaista zahtevnim vremenima.

Zato poslanici Stranke pravde i pomirenja podržavaju ovaj rebalans budžeta, jer se njime osiguravaju sredstva da se nastave svi oni projekti koji obezbeđuju kvalitetniji život građanima Republike Srbije. Ono što nam je još važnije jeste da se tim sredstvima obezbeđuje intezitet i kontinuitet radova na infrastrukturnim projektima kroz gradove Sandžaka i kroz sve one projekte koji su započeti i koje treba do kraja realizovati.

Pomalo smo ljubomorni zato što se ovaj projekt kanalizacije ne odnosi recimo i na Novi Pazar, Tutin, Sjenicu, ali verujemo da će se iznaći način da se to isto tako već u sledećem budžetu takođe nađe.

Kada je ministar Mali govorio da ne zna šta je bilo sa privatizacijama posle 2003. godine, evo ja ću mu pomoći da se seti, jer upravo u gradovima Sandžaka, u Novom Pazaru, Tutinu i Sjenici tih godina su urađene najveće tačke svih onih velikih giganata koji su bili žila kucavica cele privrede. Tim lošim privatizacijama su oni koji su tada bili vlast doprineli da radnici koji su štrajkovali glađu, odsecaju sebi prste, da zakucavaju eksere u ruke, da se vežu lancima, da na svaki mogući način apeluju kako bi spasilo ono u šta su uložili živote. To nikada ne možemo zaboraviti i to jeste produkt onih koji su vodili katastrofalnu politiku u tom vremenu, koji su opljačkali sav društveni kapital i koji su stotine hiljada radnika ostavili cedilu.

Nažalost, ni danas se nisu oporavili ti radnici, niti su dobili zadovoljenje u obliku nekih reprograma za sve ono što su uložili decenijama pre u tu društvenu svojinu, kao što su, recimo, radnici PIK Peštera, „Vojin Popovića“, PK „Raške“ i mnogi drugi. To su bili rezultati onih režima koji nažalost nisu vodili računa o građanima Republike Srbije, za čije smo vreme, i to nije bilo tako davno, gledali kako da kupujemo benzin u plastičnim flašama, gledali kako da kupujemo na komade zejtin, kafu, šećer i sve ostale životne namirnice.

Bez obzira na sve ovo što danas imamo od poteškoća, ipak građani Republike Srbije osećaju da se ulaže u kvalitet njihovog života i da se na taj način poboljšava njihov životni standard. To su razlozi zbog kojih ćemo glasati za ovaj predloženi rebalans budžeta. Hvala.

PREDSEDNIK: Zahvaljujem.

Reč ima Robert Kozma.

ROBERT KOZMA: Hvala, predsedavajući.

Nama je predlagač pri objašnjavanju rebalansa budžeta rekao da građani ne treba da brinu jer su nam dobre javne finansije. Mene to podseća na sliku čoveka koji pada sa vrha zgrade i dok pada sve vreme sebe ubeđuje i govori – za sada je sve u redu, za sada je sve u redu, za sada je sve u redu. Ali, svi znamo kako se završava taj pad, a taj pad, nažalost, već osećaju građani čiji je standard urušen inflacijom koju oni znaju da izračunaju svaki put kada uđu u prodavnicu da kupe hranu i ona je za njih negde oko 20%.

Za razliku od njih, ministar ili ne želi ili ne zna da izračuna pravu inflaciju. Umesto toga, on od iste profitira. Profiter je na olakšanoj potrošačkoj korpi građana, jer građani biraju između osnovnih životnih namirnica. Ujedno nam se ministar hvali da je povećan prihod od naplate PDV-a . To je tačno. Međutim, to je samo jedna strana izlizanog novčića, a druga strana je gorka istina da je prihod od PDV-a posledica inflacije, ali takođe i da je to prihod od PDV-a na robu koja se uvozi.

Istovremeno, vladajući režim je nesposoban da povuče sredstva iz pristupnih projekata, iz pristupne pomoći EU, pa će tako umesto planiranih 14,1 milijarde dinara povući samo 8,8 milijardi, i to je ono što priznaju i u ovom rebalansu, priznaju sopstvenu nesposobnost, a to su sredstva koja su bila namenjena za zaštitu životne sredine i za socijalnu zaštitu, odnosno za smanjenje socijalnih nejednakosti.

Nažalost, naši građani će skupo platiti neznanje ministra, kao i otplaćivati njegova zaduživanja i njegovu nesposobnost da privuče sredstva iz pristupne pomoći. Hvala vam.

PREDSEDNIK: Reč ima prof. dr Tamara Milenković Kerković.

TAMARA MILENKOVIĆ KERKOVIĆ: Hvala.

Poštovani, kada bi građani znali da čitaju budžet, odnosno kada bi ga čitali, revolucija bi izbila pre sutrašnjeg dana. Da je i predlagač izgleda svestan toga, a i mnogi ovde, govori i način na koji je sazvana ova sednica, forma njena, odnosno to što nam je preko hiljadu strana dokumenata dato da čitamo za tri dana, način i ophođenje prema svima nama, i na odborima, uvrede, itd.

Nešto očigledno ne valja, a da vidimo šta. Čuli smo jednu stranu, ovu koja je pohvalna, a sada da vidimo kako to izgleda u strukturi budžeta ako ga razložimo i ako vidimo ono što se obično ne gleda. Porasli su i prihodi i rashodi i razlika među njima, neću vas opterećivati brojkama, dve milijarde 360 miliona evra. Deo tih rashoda je ono što smo već više puta danas čuli, i to 1,3 milijarde evra ono što su gubici EPS-a, „Srbijagasa“, a koje je država preuzela na sebe.

Pitanje odgovornosti nikada ova vlast nije postavila, postaviće je neka druga. Pitanje helikoptera, ali ne onog na koga ste pomislili već novca bačenog iz helikoptera koji nam je odneo još dve milijarde evra jer su sredstva davana svima neselektivno i potrošeno je, i prema ocenama Fiskalnog saveta i mnogih stručnjaka, dve milijarde evra više za iste efekte. Sasvim bi drugačije bilo da su mere bile ciljane, davane ugroženim preduzećima i ugroženom stanovništvu.

Deseti po redu sporazum sa MMF-om, ovoga puta najveći od 2015. godine, za 2,4 milijarde evra, zaključiće se decembra meseca, kada izvršni odbor MMF-a bude doneo tu odluku, a mi znamo da MMF novac, kao deo grupe Svetske banke, daje postavljajući uslove ubrzane privatizacije javnog sektora, čitajte – EPS-a.

Šta je sa prihodima? Tu stvari stoje još uočljivije, ali i još zamaskiranije. I prihodi su porasli. Čuli smo da su porasli prihodi od poreza na dobit, poreza na dohodak, dakle, fiskalni oblici. Međutim, ono što nismo čuli je da je glavni izvor budžetskih sredstava porez na dodatu vrednost, koji plaćaju svi, i najsiromašniji građani Srbije isto i da on puni polovinu prihodne strane budžeta – 777 miliona evra više od polovine prihodne strane budžeta puni PDV koji, opet kažem, plaćaju ogroman broj najsiromašnijih.

Imamo najnepravedniji poreski sistem, ali još je zanimljivije u svemu ovome kada pogledate i razložite strukturu tog PDV-a i vidite da je samo 64,5 miliona plaćen PDV na robu u zemlji, a da je 12 puta više ili 712 miliona evra, dakle polovina prihodne strane budžeta, plaćena za robu iz uvoza. To govori o našoj privredi, to govori o mogućnosti o kojoj smo od potpredsednika Vlade Srbije čuli da se zadužuje, to takođe govori o tome da Srbija ne može da se zadužuje kao Nemačke, jer izvoz u Srbiji za poslednjih sedam meseci zabeležio je osam milijardi evra manjka, jer smo uvezli za 28 milijardi a izvezli za samo 20 milijardi – 85% toga su strani investitori.

Dakle, novac sporo dolazi u ovu zemlju i odliva se, dok Nemačka, s druge strane, ima četiri milijarde evra suficita, tako da ona može i ima jaku privredu za tako nešto.

Što se tiče budžeta, vratila bih se i na još jednu njegovu karakteristiku, a to je da on ne obraća pažnju ili minimalno obraća pažnju na regionalne razlike koje su u Srbiji stravične i stravičnije od siromaštva. Za Beograd predviđene infrastrukturne investicije su za direktne projekte nacionalne koncertne sale, nacionalnog stadiona, metroa, da ne nabrajam 12 direktnih infrastrukturnih projekata, vrede 4,8 milijardi evra kod više od 20 stranih investitora.

Šta je sa jugom Srbije, gospodo? Imate 40 hiljada ljudi manje prema popisu na jugu Srbije. Pritom, samo ću pomenuti da je utvrđeno da ima šest i po miliona stanovnika Srbije, a toliko je bilo glasača na aprilskim izborima, ali o tome drugi put.

Šta je sa gradom iz koga dolazim, šta je sa Nišom, najsiromašnijim gradom trenutno u Srbiji, gde sedam i po hiljada porodica, 30 hiljada ljudi živi bez struje? Tamo ste predvideli obnovu male scene pozorišta izgrađene još 80-ih godina i rekonstrukciju Medijane koja je zatvorena već šest godina.

Mogu li da vas pitam nešto? Postoji li za jug Srbije i za Niš neki projekat od nacionalnog značaja i koliko ćete za njega da odvojite para?

Što se tiče regionalnog razvoja, daću dve cifre, u glavi 21. Program 1505, za regionalni razvoj odvojena je milijarda i 58 miliona dinara.

(Predsednik: Samo da vam kažem da je vreme poslaničke grupe isteklo. Završite misao.)

Da li mogu da završim rečenicu? Zahvaljujem.

Sa iste strane, u istom programu za privlačenje investicija i za ulaganja od posebnog značaja – 35 milijardi evra. Danas je firma u Kragujevcu turska „Berteks tekstil“ ostavila na ulici 55 radnika, a dve godine joj je država plaćala poreze i doprinose. Toliko o budžetu i o regionalnom razvoju i o jugu, koji vam je jedina odbrana.

PREDSEDNIK: Potpredsednik Vlade.

SINIŠA MALI: Hvala puno.

Poštovani narodni poslanici, uvaženi građani Srbije, par komentara na izlaganja prethodnih govornika. Pomenuli su selektivno davanje. Ja i dalje nisam čuo od poštovanih govornika – a koga biste diskriminisali u tom selektivnom davanju? I to već godinama čujemo. Treba dati onima kojima je pomoć potrebna, a ne onima kojima je pomoć nepotrebna. A kada je krenula korona i kada je krenuo kovid 2020. godine, a ima li nekoga ko nije bio pod uticajem ili u opasnosti od korona virusa i Kovida-19, pa biste vi rekli kome ne dajete, recimo, pomoć od 100 evra, a kome dajete pomoć od 100 evra. Ili kada kažete – ne treba možda mladima dati novac, pošto ste možda protiv davanja mladima novac, jer je to opet pak selektivno ili ne treba davati jednokratnu pomoć socijalnim radnicima od 10.000 dinara, a možda je i to selektivno. A recite to? Što ne kažete da ste protiv toga? Ne treba dati pomoć zdravstvenim radnicima koju smo dali od 10.000 dinara jednokratno ovo godine, pa recite da niste za to.

Dvadeset hiljada dinara jednokratna pomoć najveća ikada penzionerima, pa recite da vi niste za to, recite što penzionerima, kada može neko drugi. A recite ko drugi? Recite do kog nivoa prihoda biste vi davali pomoć, a od kog ne biste ili biste napravili diskriminaciju ljudi, da li je muško ili je žensko, da li je iz jednog grada ili je iz drugog grada u Republici Srbiji. Ali nema odgovora na to pitanje, naravno. Ono što je naša politika, da znaju građani Srbije, pomoći ćemo svima, ne pravimo diskriminaciju kada su građani Srbije u pitanju, pomogli smo i kada je kovid u pitanju sa devet milijardi evra, pomogli smo i mlade, pomogli smo i stare, borimo se i za povećanje penzija i za povećanje plata i gradimo auto-puteve i obezbeđujemo lekove za sve i respiratore za sve i vakcine za sve, nema diskriminacije.

Aranžman sa MMF-om nema uslova za privatizaciju bilo kog javnog preduzeća, to sam već pomenuo, ali verovatno niste bili u sali, pa niste čuli, ali hoću da kažem i da iskoristim priliku, pošto je tema rebalans budžeta i javne finansije, znate, javne finansije jedne zemlje su mnogo ozbiljniji posao i mnogo više stvari treba uzeti u obzir kada dajete neke izjave ili kada preuzimate neke korake. Recimo, aranžman sa MMF-om niste se setili možda da u danu kada je objavljen dogovor sa MMF-om pogledate tržište kapitala, svetsko tržište kapitala, pa da vidite kako se kotiraju državne hartije od vrednosti Republike Srbije i da li pozitivno ili negativno ta vest utiče na tržište kapitala. Onda biste videli ogroman optimizam kod investitora koji su uložili u naše hartije od vrednosti i pad prinosa naših hartija od vrednosti za ceo procentni poen u samo 24 sata. Pa zašto? Pa jednostavno, rekli smo i čvrsto potvrdili pred MMF-om, idemo u reforme, nastavljamo sa reformama, uvodimo nova fiskalna pravila, nećemo nikada dozvoliti da javni dug pređe 60% BDP-a. To govorimo već godinama unazad i držimo se toga.

Dalje ćemo ulagati u našu infrastrukturu, nastaviti sa ulaganjima u našu poresku administraciju, rekonstruisati i restrukturirati EPS, pa to su dobri reformski ciljevi, pokazuju koliko smo ozbiljni, koliko dugoročno razmišljamo, ne kratkoročno, a tržište kapitala, verujte mi, ti su ljudi mnogo pametniji od nas, ulažu svoj novac u naše hartije od vrednosti, time veruju u našu zemlju i u njenu budućnost, njen potencijal i znali su da pozitivno upravo na to i reaguju.

Kada je porast prihoda u pitanju, drago mi je što ste primetili da je porastao i porez na dobit preduzeća, još jedanput, mislim treći ili četvrti put podsetiću sve da se dobit odnosi na prošlu godinu, isplaćuje se ove godine, da je porez na dohodak takođe iz prošle godine, isplaćuje se ove godine, nije bilo inflacije, a onda ste pomenuli razliku između uvoznog i tzv. domaćeg PDV-a. Znate, ako se bavite ovom oblašću, treba da znate da povraćaj PDV-a ide isključivo sa aproprijacije domaćeg PDV-a. Još jedanput, povraćaj PDV-a svakog meseca negde je između 36 i 39 milijardi dinara, u zavisnosti od meseca, ide samo sa aproprijacije domaćeg PDV-a.

Kada biste sabrali povraćaj PDV-a i taj iznos PDV-a domaćeg koji ste vi napomenuli, došli biste do cifre od 438 milijardi domaćeg PDV-a. Plus povraćaj, naravno. Dakle, nema tu tolike razlike između uvoznog i domaćeg, a inače sticajem okolnosti samo se to zove tako. I jedan i drugi je porez na dodatu vrednost koji ulazi u budžet Republike Srbije.

Kada govorite o Nišu, 58 miliona evra je samo projekat za novi prečišćivač otpadnih voda i ulaganje u kanalizacionu mrežu u gradu Nišu. Šest fabrika smo otvorili, „Džonson elektrik“, „Aster tekstil“, „Leoni“, IMI, „Zumtobel“ trenutno zapošljavaju 7.000 ljudi u Nišu. Pa Niš-Merdare auto-put se sada gradi. Pa smo povezali Niš i sa istočnim i sa južnim krakom Koridora 10. Pa smo uložili u razvoj aerodroma u Nišu.

Znate, kada biste bili malo realni, pa pogledali kako je bilo u Nišu 2012. godine, ja ću vam reći. Godine 2012. prosečna zarada u Nišu bila je 35.765 dinara, 35.765. U periodu januar-avgust ove godine 70.593, duplo veća prosečna zarada. A imamo projekata po celoj Srbiji i celu Srbiju razvijamo jednako, projekat „Čista Srbija“, gde ulažemo tri milijarde evra i u projekte za prečišćavanje otpadnih voda, kanalizacionu mrežu, imate pred vama i ugovor za KfW oko vodovodne mreže i prečišćivača otpadnih voda. Dakle, ulažemo u ekologiju, ulažemo u ono što je važno građanima Srbije.

Borimo se sa svim izazovima sa kojima se suočavaju i mnogo razvijenije i mnogo jače ekonomije od nas. Ali sve uspevamo. Sve uspevamo da uradimo. Zato sam ponosan i na ovaj rebalans i na Vladu Republike Srbije, ali pogotovo na građane Srbije koji to razumeju. Razumeju da nije lako i jednostavno obezbediti ni struju, ni gas, ni redovne plate, ni redovne penzije. A oni sada strah za svoju državu nemaju, oni imaju poverenje. U najtežim okolnostima, kada je bila korona, pokazali smo se odgovornim, pokazali smo se takvim da na državu građani Srbije mogu ponovo da računaju. Tako ćemo i nastaviti, hvala puno.

PREDSEDNIK: Idemo dalje.

Reč ima Ivan Kostić, po Poslovniku.

IVAN KOSTIĆ: Gospodine predsedavajući, smatram da ste prekršili član 104. Poslovnika, jer ste trebali da date reč prethodnom govorniku iz Srpskog pokreta Dveri jer se jasno kaže da ako se pogrešno protumači izlaganje narodnog poslanika, narodni poslanik na koga se izlaganje odnosi ima pravo na repliku. Već drugi put uvaženi gospodin ministar odgovora ono što njemu odgovara, iznosi neke podatke koji su izašli iz Zavoda za statistiku Miladina Kovačevića iz udbaškog šinjela već 30 godina, a ne odgovarate na to što 7.000 ljudi, 7.000 domaćinstava u Nišu nema struju.

PREDSEDNIK: Dobro, sada vi pokušavate da zloupotrebite činjenicu da ste potrošili kompletno vreme poslaničke grupe i da kada replicirate nema više šta da se oduzme.

IVAN KOSTIĆ: Gospodin ministar izvrće reči…

PREDSEDNIK: Ovako, što se tiče prava na repliku znate da je to na predsedavajućem da odluči, niti je ko pomenuo narodnu poslanicu, niti vašu poslaničku grupu. Da li ste shvaćeni na pravi način to treba da odlučim ja, a ne vi.

(Ivan Kostić: Prekršili ste član 104. jer niste dali pravo…)

Tako da taj član 104. kaže baš ovo što vam sada ponovo saopštavam.

Da li želite da se Skupština izjasni? (Da.)

Skupština će da se izjasni.

Hadži Milorad Stošić, ima reč.

HADžI MILORAD STOŠIĆ: Poštovani predsedavajući, uvaženi ministri sa saradnicima, dame i gospodo narodni poslanici, poštovani građani Srbije, na početku bih istakao da će poslanička grupa Partija ujedinjenih penzionera poljoprivrednika i proletera Srbije PUPS – Solidarnost i pravda, u danu za glasanje glasati za rebalans budžeta i ostale tačke dnevnog reda.

Redovni budžet za 2022. godinu usvojen je pre oko godinu dana i za to vreme desilo se dosta loših okolnosti počev od pogoršanja stanja opšte međunarodne bezbednosti i preko inflacije na globalnom nivou, a vidimo da se i virus Korona još uvek ne predaje i da epidemija nije u potpunosti eliminisana. To su izuzetno negativni faktori i za ekonomski razvoj i za sistem državnih finansija, pa je samim tim potreba za izradom rebalansa budžeta opravdana i nužna. Ali, i u takvim okolnostima u predloženom rebalansu uspelo je da se budžetski deficit od prvobitno planiranih 171 milijardu spusti na 107 milijardi dinara, što na žalost nije slučaj i sa ukupnim budžetskim deficitom, ali ipak nije ni tako beznačajno.

Vidljivo je da prihodi rastu što je dobar znak da se privreda polako oporavlja od krize izazvane Kovidom, ali nažalost sa druge strane rastu nam i rashodi u sred sve većih objektivnih potreba korisnika u budžetskom sektoru. Mislim da je dobro što su rebalansu budžeta predložena dodata sredstva kako bi se što pre dovršili i stavili eksploataciju kapitalni infrastrukturni objekti, poput daljeg produženja auto-puta od Čačka ka Požegi. Rekonstrukcija glavnih železničkih pravaca, ali mislim da je takođe važan prioritet da što pre otpočne i da se intenziviraju radovi na gasovodu Niš-Bugarska granica. Nadam se da će se ovoj izgradnji posvetiti maksimalna pažnja u narednom periodu, jer je veoma bitno za povezivanje sa više strana za dotok energenata.

Kod konkretnih korisnika primećuje se da su srazmerno najveća povećanja dobili Ministarstvo rudarstva i energetike, poljoprivrede i Republička direkcija za robne rezerve. Ova povećanja se odnose na davanje subvencija poljoprivrednicima, kupovini rezervi hrane i energenata i za te namene u ovim organima planirano je da se potroši oko 60 milijardi dinara više u odnosu na izvorni budžetski plan. Iako je to teško i neplanirano opterećenje za državne finansije, ne moram da pojašnjavam od kolike je to egzistencionalne važnosti za narod i za državu.

Sa druge strane, postoje povećanja rashoda za socijalne i zdravstvene namene, što je i prouzrokovano neplaniranim poskupljenjima lekova i pomagala na tržištu, pa se i ona moraju ispratiti u budžetu. Imamo i određene korisnike koji su uspeli da na troškovima zarada, materijala i administracije uštede po nešto od prvobitno planirane sume i to svakako je za pozdraviti.

Mislim da je dobro što su sredstva Ministarstva za brigu o selu preraspoređena. Naime, za program podrške kupovini seoskih kuća sa okućnicom na selu za mlade bračne parove povećanje za ovaj program je ukupno 580 miliona dinara. To znači da će se tim sredstvima obezbediti kupovina oko 500 seoskih kuća sa okućnicom čime će se obezbediti krov nad glavom za 500 bračnih parova sa određenim brojem dece. Do sada sredstvima ministarstva kupljeno je 1101 seoska kuća sa okućnicom za preko dve hiljade ljudi, koji imaju 878 dece. Ovim sredstvima dodatim, definisanim rebalansom budžeta obezbediće se još 500 kuća sa okućnicom, mada je komisija ustanovila preko 530 zahteva koji ispunjavaju kriterijume za ovaj program. Zapravo, 1101 seoska kuća sa okućnicom kupljena u sredinama iz ovog programa u preko 100 jedinica lokalne samouprave, čime je obezbeđen smeštaj za preko dve hiljade ljudi, 895 podnosilaca prijave ostalo je da živi na selu, a 202 porodice prešlo je iz grada u selo. Prosek godina dobitnika kuća sa okućnicom je 29,8 godina, što znači da su mladi zainteresovani za život na selu.

Od drugih zakona, treba pohvaliti izmene Zakona o PIO kojima će se omogućiti povećanje penzija za 9%, počev od novembarske penzije koja će se isplaćivati od narednog meseca. Ovo povećanje obezbeđeno je iz tekućih prihoda fonda PIO bez zadiranja u budžetska sredstva. Kada na dnevnom redu uskoro bude budžet za 2023. godinu, sa pratećim zakonima, mogu se očekivati i dalja povećanja iznosa penzija u narednoj godini.

Zahvaljujući dogovoru predsednika PUPS-a Solidarnost i pravda, Milana Krkobabića, sa predsednikom Republike Srbije, Aleksandrom Vučićem, 17 godina od osnivanja naše partije ostvaruje se PUPS-ov osnovni vrednosni stav, penzije, plate, plate. To znači da će penzije učitelja, vojnika, lekara, rasti koliko rastu primanja njihovih aktivnih kolega. Posle povećanja penzija za 9% i najavljenog povećanja od 1. januara 2023. godine planira se indeksacija penzija rastom zarada, to znači da će penzije pratiti rast zarada u celoj privredi. To će penzionerima od 1. januara sledeće godine doneti usklađivanje, odnosno povećanje penzija za 12,1%.

Još jednom bih iskoristio priliku da skrenem pažnju Vladi i problemima vezanim za poljoprivredne penzije, odnosno da se mora naći neko pravično i adekvatno sistemsko rešenje vezano za uplatu doprinosa od strane korisnika koji često objektivno nisu u mogućnosti da učine na vreme, pa im se gomilaju dugovi po ovom osnovu. To je zaista jedan veliki problem i apelujem i u svoje ime, i u ime poslaničke grupe PUPS Solidarnost i pravda, da se na njemu što pre poradi.

Pored povećanja penzija izmenama ranijih zakona stvara se mogućnost da se i naši najmlađim sugrađanima pomogne sa još jednom isplatom novčane pomoći od 5.000 dinara, što je svakako za pohvalu.

Poštovani narodni poslanici, na kraju, možemo zaključiti da je ovaj rebalans budžeta opravdan i neophodan, da se njime ne narušavaju ranije proklamovani ciljevi ekonomski moderne politike za ovu godinu, pa će zato poslanička grupa PUPS Solidarnost i pravda u danu za glasanje dati svoju podršku za njegovo usvajanje, kao i za usvajanje ostalih zakona koji se nalaze na dnevnom redu današnje senice.

Poštovani prijatelji, uvaženi građani Srbije, zahvaljujem na pažnji.

PREDSEDNIK: Zahvaljujem.

Reč ima, Danijela Nestorović. Izvolite.

DANIJELA NESTOROVIĆ: Hvala, predsedavajući.

Kolege i koleginice narodni poslanici, koalicija Moramo zajedno, neće podržati Zakon o rebalansu budžeta, a to pre svega iz sledećih razloga.

Rebalans budžeta radi se u naime u momentu kada je ostalo još par dana do usvajanja, odnosno novog Predloga zakona o budžetu za narednu godinu. Takođe, budžet, odnosno završni račun ili zakon o završnom računu iz 2021. godine još uvek nije usvojen, a nije ni podnet završni račun. Ono što je ovde zapravo jako bitno, a to je samo obrazloženje za donošenje ovakvog zakona o rebalansu budžeta.

Naime, u obrazloženju stoji da se ovaj zakon donosi u skladu sa članom 167. Poslovnika o radu Narodne skupštine. Naime, po hitnom postupku se isključivo i jedino mogu donositi zakoni ukoliko postoji opasnost od okolnosti koje se nisu mogle predvideti, a prouzrokovale bi štetu po rad državnih organa i organizacija. Takođe, u obrazloženju zakona imamo nekakvo slično objašnjenje, da bi rad državnih organa i organizacija bio poremećen, te da bi se u tom smislu stvorile i izvesne poteškoće u finansiranju rada državnih organa.

Ono što je svima, čini mi se, jasno ovde je da se ovde radi o tome da se povlače izvesne rezerve i prebacuju novčana sredstva za finansiranje, kao što smo to imali prilike da čujemo i na prethodnoj sednici, rada četiri nova ministarstva i rada tri nova ministarstva bez portfelja. U samom budžetu su izdvojena određena novčana sredstva iz kojih se evidentno vidi da se radi isključivo o zaradama za rad tih ministara i ministarstava bez portfelja, kao i za materijalne troškove.

Ono što je, takođe, ovde danas rečeno je, naime, ministar finansija nam je rekao da Vlada vodi računa o svakom dinaru. Ono što je evidentno, a i posedujem takvu informaciju, Fond PIO, iz koga će se navodno finansirati povećanje penzija u iznosu od 9%, jedva krpi svaki mesec novac za isplatu tekućih penzija i davanja. Ono što je evidentno, a što zna i sam ministar finansija je da najveći broj zaposlenih u Fondu PIO čine zaposleni sa srednjom stručnom spremom, čija zarada iznosi 44.000 dinara. Znači, ne govorim ovde o prosečnoj zaradi, s kojom ste se onoliko hvalili.

Ono što je takođe jako bitno i ključno je da je ovaj Zakon o rebalansu budžeta bio transparentniji, da je građanima rečeno šta je uređeno, da je građanima odgovoreno koliko je ostavljeno u rezervama, a čuli smo ovde neku cifru od tri milijarde dinara, pitanje za ministra finansija je – šta u ukoliko se dese bilo kakve druge nepredviđene okolnosti, da li će ovih tri milijarde dinara biti dovoljno za sve ono što ste planirali ovim rebalansom budžeta?

Hvala.

PREDSEDNIK: Hvala.

Reč ima Jasmin Hodžić.

JASMIN HODžIĆ: Dame i gospodo narodni poslanici, poštovani ministri, budžet predstavlja jedan od najvažnijih političkih dokumenata koji donosi svaka zemlja i rebalans u manje-više istoj formi treba da nam da odgovor na ključne izazove koji se nalaze pred našom zemljom i meni se čini da ovaj rebalans budžeta pokušava da da odgovor na, u najmanju ruku, interesantna vremena.

Postoji jedna stara antička kletva koja kaže: dabogda živeo u interesantnim vremenima i mi nesumnjivo živimo u veoma interesantnim vremenima. Naravno, ne mislim da su u pitanju romantizovana vremena iz nekih zanimljivih avanturističkih romana koji će nam otvoriti neke perspektive i neke nove horizonte, već zaista mislim da su ovo jedna od najizazovnijih vremena koja su pred nama i pred kojim se našla ova generacija. Imamo rat u Evropi, imamo preoblikovanje geopolitičke scene sveta i sve to praćeno globalnim padom ekonomskog rasta, nedostatkom hrane, energenata na globalnom nivou.

Samo jedan podatak. Recimo, ove godine rast svetske ekonomije, čini mi se, predikcija da će biti oko 3,2%, a već naredne godine doći će do usporavanja i iznosiće rast negde oko 2,7%. Dakle, nalazimo se u vrlo izazovnim globalnim ekonomskim vremenima i čini mi se da se mi kao zemlja, kao i prethodne dve, tri godine više nego dobro snalazimo.

Podsetiću javnost da budžet nisu samo cifre i matematika. On pre svega govori o stanju jednog društva, ali govori i o perspektivama tog istog društva. Na kraju, krajeva, neko je to i pomenuo, govorio o nekim ljudima, govori o porodicama, o radnicima, govori na koji ćemo način mi da preživimo ovu zimu i na koji način ćemo da obezbedimo dalji rast. U tom kontekstu, ja mislim da je ovaj budžet i razvojni i socijalno odgovoran.

Da se vratim ponovo na kontekst kako smo se mi borili sa izazovima. Evo, malo ću se baviti matematikom. Mislim da nije loše. Prosto, ona je najbolji indikator naše ekonomije. Mi smo uspeli da zadržimo relativno visok privredni rast u ovoj godini koji je iznosio 4,1%. Uspeli smo da zadržimo rast direktnih stranih investicija koji je iznosio 1,4% ili 2,5 milijardi evra za prvih osam meseci. Stopa nezaposlenosti ove godine je pala za 2,2% i iznosi rekordnih 8,9%.

Takođe, od ovog meseca se povećavaju penzije za 9%. Najavljeno je u januaru 2023. godine dodatno povećanje od 12,1%. Minimalna zarada će porasti za 14,3%. Istovremeno, privreda će biti dodatno rasterećena sa povećanjem neoporezivog dela zarade i mislim da je to važna vest koju nam je ministar finansija saopštio. Mladima će biti isplaćena naknada, to jest pomoć od 5.000 dinara, koja će koštati državu oko 6 milijardi dinara.

Ono što je nama važno iz Socijaldemokratske partije Srbije je da će doći do izdvajanja od nekih 15 milijardi dinara za socijalno ugrožene kategorije stanovništva.

Takođe, dobra vest je da su prihodi u budžetu u ovoj godini veći za 12,7%. Znači, vrlo konzervativno je Ministarstvo finansija pravilo predikcije za ovu 2022. godinu i očekivano imamo rast prihoda.

Javni dug nam se nije povećao. Ostao je ispod Mastrihta i iznosi 53,7%. Ukupan BDP naše zemlje, znači ono što stvorimo mi, konačno će biti faktički dupliran u odnosu na period unazad deset godina. To je i gospodin Vesić pominjao. Znači, od 33,7 milijardi evra, koliko je bio 2012. godine, ako se ne varam, mi ćemo valjda uspeti da dođemo do nekih 60 milijardi. To je zaista sjajna vest.

Rebalansom je predviđeno da za kapitalne investicije bude namenjeno 500 milijardi dinara, što je 7,5% budžeta, što opet tri puta je veće izdvajanje za kapitalne investicije i to je, u stvari, ta razvojna komponenta ovog budžeta.

Ono što me posebno raduje je oblast turizma gde smo mi kao partija kandidovali jednog mladog, vrlo perspektivnog ministra, gospodina Huseina Memića, koji zaista ima dosta entuzijazma da to uradi. Ja ću napomenuti da je do sada kroz vaučere država investirala, jer je to investicija, 4,3 milijarde dinara i želim da se samo tu zadržim koliko je turizam važan. On multiplikuje efekte u privredi. Zašto multiplikuje? Zato što pored direktne dobiti koju vi dobijate od turizma, vi faktički zapošljavate domaću tu lokalnu radnu snagu, što nije zanemarljivo. Vi podižete nivo turističke infrastrukture, što takođe nije zanemarljivo. Vi multiplikujete zato što podižete agregatnu tražnju kroz razne sektore, ugostiteljstvo, trgovinu itd. jer dolaze ljudi i moraju da troše novac negde i čini mi se, nešto što takođe nije manje važno, podižete nivo socijalnog kapitala. Tu su ljudi uslužni, ljubazni itd. tako da je turizam zaista naša razvojna šansa.

Koji su razlozi za sve ovo? Evo, neću imati vremena, jer je ovo neki teorijski deo koji sam želeo da ispričam, želim samo da ispričam nešto što mi je jako važno iz kraja odakle ja dolazim. U poslednje tri godine u tri sandžačke opštine, Tutin, Sjenica i Novi Pazar, je više urađeno infrastrukture putne, nego od 1979. do 2019. godine. Da ne pominjem da se gradi klinički centar u Novom Pazaru, da se gradi brza saobraćajnica Pazar – Kraljevo, da je urađen put Tutin – Novi Pazar, kao jedna, verujte, nasušna potreba tih ljudi, ali da ne bih ovo sve nabrajao, nekoliko puta je ponavljano, mislim da je važno da moramo da disperziramo investicije i razvoj u infrastrukture u manje razvijene krajeve naše zemlje.

Nama ljudi i dalje odlaze. Mi moramo da stvorimo perspektivu u tim pasivnim krajevima. Molim vas, evo, zaista mi nije teško da molim vas, ministre, da dovedemo jednog velikog, ozbiljnog investitora u moj kraj, da dovedemo u Novi Pazar, Tutin ili Sjenicu jednog velikog, ozbiljnog, konjukturnog, visoko profitabilnog sa ozbiljnom tehnologijom, sa solidnim platama, jer je to jedina šansa da tu ljudi ostanu. Evo, ja vas molim da radimo na tome. Zajednički da radimo, kao što smo uradili i u mom rodnom Priboju. Kroz slobodnu zonu smo za manje od dve godine doveli osam investitora. Tu radi preko 700, 800 ljudi u slobodnoj zoni. Posle 40 godina je otvorena prva grinfild fabrika u Priboju. Znači, ljudi, to je u stvari ono što zanima te ljude.

Molim vas da se manemo politikanstva. Idu nam zaista turobna vremena. Dajte da ulažemo više u infrastrukturu, dajte da širimo tu jednu pozitivnu energiju među ljudima, da se manemo praznih priča. Prosto, putevi povezuju ljude, putevi povezuju narode, putevi povezuju dobre ljude. Mi treba da, naravno, gradimo puteve prema Beogradu, ali treba i prema Sarajevu, da povežemo Bošnjake sa Bošnjacima, Srbe sa Srbima, Bošnjake i Srbe. To je ona politika koja može doneti zaista prosperitet svima, pogotovo ljudima, kažem vam, u tim pasivnim krajevima koji zaista, moram to reći, osećaju zaista jednu pravu patriotsku privrženost. Zaista, ja vidim da se u zadnjih nekoliko godina posvećuje intenzivno pažnja tim krajevima. Zahvaljujem se.

PREDSEDNIK: Reč ima Zoran Zečević.

Izvolite.

ZORAN ZEČEVIĆ: Poštovani predsedavajući, poštovane koleginice i kolege narodni poslanici, poštovani građani Republike Srbije, poštovani radnici Republičke Skupštine sa privremenim radom u Vladi Republike Srbije, ja želim da porazgovaramo oko nekih vrlo važnih tema koje se dotiču ove skripte koju smo mi dobili pre jedan, dva dana. U ovoj lepoj skripti se ogleda sudbina budućih generacija.

Malo sam, ministre, pogledao ovde i postaviću vam pitanje – da li postoji neka banka ili investicioni fond gde se vi niste zadužili? Čak i ona deca koja su sad rođena i primila, umesto BSG vakcina, fiziološki rastvor vraćaće kredite. Pod uslovom da se više ne zadužujete, kada se bude vratio poslednji kredit, oni će imati 30 godina.

Da bi ovu moju priču potkrepio, ja ću samo ukratko da vas podsetim da ste za modernizaciju škola uzeli kredit koji treba da vraćamo do 2046. godine. Za kliničke centre ste uzeli enormno visoke kredite i od toga ste uspeli da svega 63 miliona odvojite za Klinički centar u Kragujevcu, koji možda i nije bitan za nas Šumadince. Blizu nam je Beograd, pa ćemo doći svi u Beograd da se lečimo. Te kredite treba da vraćamo do 2046. godine. Za auto-puteve do 2048. godine. Za razvoj rečne transportne infrastrukture, tu ste malo bili dobri, pa ćemo ih vraćati do 2052. godine, verovatno dok izbijemo do delte Dunava, tako da, videćemo, otom – potom. Što je najvažnije, auto-put Niš – Merdare, kredit ćemo vraćati do 2051 godine. Ovo su podaci koje sam ja našao u ovoj vašoj lepoj skriptici, punoj lepih želja itd.

Sledeće o čemu želim da govorim jeste dnevni red. Reći ću 1. tačka – Izmene i dopune Zakona o budžetu Republike Srbije itd. Ja ću se osvrnuti, pošto sam veliki deo svog života proveo u zdravstvu, ja ću se prvo sada usmeriti na tu jednu priču.

Ovako, dragi moj ministre, budžet za 2022. godinu za zdravstvo je bio opredeljen 407 milijardi i 100 miliona dinara. Vi ste tražili, iz meni jako dobro poznatih razloga, rebalans. Po tom rebalansu dobiće zdravstveni sistem 428 milijardi 900 miliona. Građani Republike Srbije treba da znaju da je to otprilike jedna četvrtina ukupnog budžeta koji prođe kroz zdravstveni sistem.

Znam da ćete vi reći, u vašem maniru, vašem stilu, da sam ja protiv toga da se ulaže novac u zdravstvo. Ne. Ja sam za to da se ulaže novac u zdravstvo, ali ću vam objasniti pod kojim uslovima. Razlika, znači, je 21 milijarda 800 miliona, rebalansom se traži, što iznosi 187 miliona 930 hiljada evra novih sredstava i novog novca iz rebalansa budžeta.

Naravno, usvojićete i ovu tačku, sigurno ćete usvojiti, jer imate većinu, a to je Predlog zakona o potvrđivanju Ugovora o zajmu između Vlade Republike Srbije i Fonda za razvoj Abu Dabija za finansiranje podrške budžetu Republike Srbije. Po tom ugovoru, poštovani građani, ova Vlada i ovaj ministar uzeli su jednu milijardu na dve godine. Ja potpuno razumem predsednika Aleksandra Vučića koji je zbog vašeg takvog ponašanja, kada je zdravstvo u pitanju, morao da trči kod svojih prijatelja i da vam donese milijardu dolara i hvala mu, doneo je milijardu dolara. Vi ćete taj novac morati, odnosno mi građani morati da vratimo za dve godine sa 3% kamate. Znači, na to ćemo dodati još 60 miliona. Sve je to lepo. Sve je to divno. Vaši budžeti su puni, a trčite po svetu da skupite pare da radite šta radite.

Sve to ne bi bio problem da ja u ličnom razgovoru sa predsednikom nisam saznao da materijal koji dobijaju zdravstvene ustanove pola završi u privatnim apotekama. To su rekli predsednik Aleksandar Vučić i zato ga ja potpuno razumem, kao čovek, što želi da napravi neku novu svoju stranku, a da vas ostavi da se kaljate u svim ovim stvarima. Mi ćemo ga podržati - predsedniče, što hitnije oslobodi se od svega ovoga, oslobodi građane, oslobodi sve, ostavi ih, oni su jako moćni, na svoja imena u svojim sredinama dobili bi 0,05%.

Ja sam u svojoj sredini kao srpski Zavetnik, uz pomoć moje predsednice Milice, dobio 12,5%. Prema tome, ja ga potpuno razumem i on mora i nema drugog izbora, jer vi radite ovako kako radite.

Prema tome, gospodo, zapamtite sad jednu stvar. Zdravstvene ustanove, ništa, Vesiću, nije smešno, ne vode materijalno knjigovodstvo, ogroman novac je pokraden. Sad vas ja pitam, poštovani ministre, kako je moguće da u ovoj godini radite hitno ugovor Republike Srbije na Kovid-19 i predvideli ste pet milijardi 335 miliona? Ljudi moji, za mašine i opreme ste dali četiri milijarde 990 hiljada dinara. Ovde se postavlja pitanje, ministre, ovo je posao za tužilaštvo koje pozivam, mi ćemo im dati podatke, šta je bilo sa opremom koju ste kupovali? Opremi u vrednosti od 100 miliona gubi se trag. Znači, nema traga opremi u vrednosti od 100 miliona. Znači, mi Zavetnici ćemo to videti, pogledati i istražiti.

Drugo, šta je važno? Energetika. Vi ste uspeli sa vašim menadžmentom, koji ste poslali u Kolubaru, da upropastite jedan gigant, jedan sistem ceo ste upropastili. I dan dana, gospodine ministre, Kolubarom upravljaju kadrovi koji su, po krivičnim prijavama… U vreme njihovo i sadašnje vreme, privatne mašine u Kolubari su radile po 25 ili 26 sati. Ne bi bilo loše da vi građane ubedite da možda dan traje 27 sati. To ne bi bilo loša varijanta – 27 sati ti dan traje i tačka. Znači, ljudi, dajte, postoje ljudi koji mogu da izvuku.

Još jedno pitanje ministre. Ovde nema ministarke energetike, nema moje koleginice, ministarke zdravlja, da je pitam da li je ovo tačno što ja govorim. Da li doktor Zečević laže kad kaže da ste ojadili i pokrali preko zdravstvenog sistema? Pokradene su pare. Neka se Tužilaštvo bavi tim stvarima. Smešno je to, ali, ko se zadnji smeje, najslađe se smeje. Biće vremena da ćemo se i mi smejati.

S druge strane, jurite mala preduzeća kojima veliki, vaši sistemi duguju novac, koji ne mogu zbog toga da naplate svoja potraživanja i vi ih jurite da plate zdravstveno osiguranje u periodu kada ga nisu ni koristili. To nema nigde na svetu.

Radite, terajte, videćemo dokle ćete, ali ja vam tvrdim, odgovorno da ćete u ovoj Skupštini, ovde, morati polagati račune. Moraćete polagati račune, a vi ako imalo imate svesti u svojoj glavi razmislite koja se pljačka desila u zdravstvenom sistemu. To su vaše pare, to su naše pare. Hajte ljudi da razgovaramo kao ljudi, da tu stavimo tačku, da radimo kako treba. Da li je moguće da jedan kvadratni metar rekonstrukcije bolnice u Aranđelovcu se plaća 1.200 evra? Da li je moguće da je u bolnicu u Prokuplju uloženo 27 miliona evra? Da li je moguće, skrpili bolnicu pet hiljada kvadrata u Palanci, 25 miliona? Ljudi, to su naše pare. Nemojte da ste smešni, nemojte.

Znači, ja nisam vaš neprijatelj, ja želim da se uradi sve dobro. Marjane, čudi se ti samo čudi, znaš da ti nisam neprijatelj, ali, ako se tako ponašate vi ste neprijatelji budućnosti naše dece. Hvala.

PREDSEDNIK: To je bilo kompletno vreme vaše poslaničke grupe.

Pošto ste pitali za osmeh na mom licu koji ste primetili, moram da vam kažem, bio sam ganut tom međusobnom razmenom podrške između „Zavetnika“ i DS. Tu emociju, ljubav, aplauza jedni drugima i svaki put kada čujem šta vi pričate o nacionalnim pitanjima, ili šta oni govore kontra tome, uvek se setim te vaše uzajamne ljubavi koju gledam u ovoj sali i uvek se nasmejem po malo zbog toga.

Reč ima Milenko Jovanov.

MILENKO JOVANOV: Prvo, mislim da je veoma važno da građani koji su na prošlim izborima dali podršku jednoj opciji koja se predstavljala kao nacionalna i kao državotvorna, kako oni kažu, mada je meni to malo bezveze budući da mi državu imamo, tako da ne znam gde to prave državu, vrlo lepo komunicira i dobija buran aplauz upravo od predstavnika bivših vlasti, dakle žute vlasti, i da je to otprilike ona koalicija koja je počela da se…

(Srđan Milivojević dobacuje sa mesta.)

Primerak, miran budi, mesto. Primerak, u redu je.

Dakle, da se saradnja započeta sastancima nakon beogradskih izbora gde su pokušali da prave vlast sa istom tom žutom vlašću nastavlja i danas ovde u Skupštini.

Drago mi je da su to ljudi videli, drago mi je da su videli kako se poslanik sve vreme obraća upravo onoj strani tražeći podršku za svoje reči uz osmeh zahvaljujući se na aplauzima, to je važno da se vidi. To je vrlo važno da se vidi.

Možda vama nije važno, jer vama svakog dana ionako odbori odlaze. Kod vas se članstvo u stranci kao u ono „tref-tref-skočko-skočko“, po tome se odlučuje ko je član ko nije.

Što se tiče SNS, a da povedete vi računa o svojoj? Pa ni vaši poslanici vas ne podržavaju, pa vam poslanici odu i to zbog toga što radite, što zajedno sa žutima pravite priču, zato što vam žuti aplaudiraju zato su vam poslanici otišli i to su vam i napisali. I evo vam, zajedno sa vama ponovo, evo pogledajte, to je to, to je ta koalicija, bravo „Zavetnici“. Umesto samo ime da promenite.

Da li radi neka ambulanta?

PREDSEDNIK: Ako ste prestali sa galamom, možemo li da nastavimo, da završi rečenicu gospodin Jovanov?

MILENKO JOVANOV: Lekovi se moraju piti u redovnim obrocima. Dakle, posle osam sati pušta. Posle osam sati pušta.

(Srđan Milivojević dobacuje s mesta.)

Primerak, miran, k nozi, u redu je, kućica.

PREDSEDNIK: Hvala vam.

(Zoran Zečević: Poslovnik.)

(Dragan Nikolić: Javljam se za reč.)

Povreda poslovnika, Zoran Zečević. Izvolite.

ZORAN ZEČEVIĆ: Povreda Poslovnika, član 104. – pogrešno protumači njegovo izlaganje.

Jedan čovek koji je nekada nešto govorio, ja ću ukratko da vam kažem šta se desilo 2015. godine…

PREDSEDNIK: Samo polako, gospodine Zečeviću. Član 104. znači da ste vi očekivali repliku za koju se niste ni javili.

(Zoran Zečević: Nisam se ja javio za repliku, nego za povredu Poslovnika.)

Niste se javili, onda ne možete ni da dobijete repliku. Ne možete da dobijete repliku koju niste tražili.

(Zoran Zečević: Nije ovo replika, ovo je povreda Poslovnika.)

Reč ima Dragan Nikolić, isto.

Gospodine Zečeviću, ometate svog poslanika.

DRAGAN NIKOLIĆ: Možete li samo da me uključite ponovo, ovo je replika samo, vezano je za ono što je gospodin Jovanov rekao malo pre.

PREDSEDNIK: Vi ste rekli isto povreda Poslovnika.

DRAGAN NIKOLIĆ: Ne, nisam rekao povreda Poslovnika, nego sam rekao da je replika na ono jer je spomenuta stranka, a ja sam ovlašćeni predstavnik danas pa imam pravo na repliku od dva minuta. Molim vas da mi to date, ja nikad nisam rekao nešto što je neprikladno za ovu Skupštinu, očekujem da dva minuta dobijem jer smo spomenuti u više navrata, nama se obraćao. Hvala lepo.

Gospodine predsedniče, imali smo malopre nadahnuto izlaganje šefa poslaničke grupe SNS gde je spomenuta naša stranka i spomenuto da beže poslanici od nas i da smo pravili koaliciju sa nekim u Beogradu. Evo, reći ću vam šta je. Nismo pravili koaliciju ni sa kim u Beogradu, bili su obični razgovori nakon izbora, da se vide nepravilnosti na tim izborima, da se oceni da li ih je bilo ili nije. Nikakva koalicija nikada nije pravljena ni sa kim. Mi smo samostalno ušli u ovu Skupštinu i jedina smo poslanička grupa koja pripada samo jednoj stranci.

Nemojte da nas veštački ubacujete u nekakve koalicije sa nekim, a napustili su nas poslanici i hvala im na tome, jer su oni hteli da uđemo u koaliciju sa SNS i 5. aprila ove godine predsedništvo stranke je reklo da nećemo ni sa Đilasom, nećemo ni sa Vučićem i to je istina. Sve ostalo…

PREDSEDNIK: Dva minuta, hvala.

Samo da vam kažem, kada tražite reč po osnovu ukazivanja na povredu Poslovnika, onda ne možete. Dozvolio sam vam ovaj put, ali onda ne možete da kažete – ali ja nisam hteo to, hteo sam repliku u stvari. Odlično, sada ste izazvali sledeću, a samo vodite računa o tome šta ćete da radite dalje.

Reč ima Milenko Jovanov, dva minuta.

MILENKO JOVANOV: Da završim ono što sam započeo.

Dakle, nema potrebe da se vodi računa od strane bivših članova SNS koje smo mi najurili, kojih smo se mi oslobodili o tome ko će ostati, a ko neće ostati u SNS, to ćemo da vidimo. Predsednik Vučić je o tome govorio, vrlo jasno rekao šta planira i kako planira, vi to čak ni ne možete da razumete. Tako da, onaj koga smo hteli da najurimo, mi smo ga najurili i iz stranke i iz turističke organizacije, ali mu je ostao hostel od koga pravi starački dom od koga sede ljudi od kojih je uzeo ugovore o doživotnom izdržavanju, a sve ne registrovano. Pa kad već poziva Tužilaštvo da reaguje, evo ja pozivam Tužilaštvo da reaguje, da vidimo čiji sinovi premlaćuju odbornike po Aranđelovcu, da vidimo ko je taj koji preti i batina ljude po Aranđelovcu, sve to lepo da utvrdimo, sve to Tužilaštvo da istraži, pa da vidimo onda dalje. Da vidimo ko poseduje preko 150 nekretnina u ovoj zemlji, kao je stekao? Evo, kaže, 150 nekretnina, pa da vidimo.

To je to poštenje o čemu pričamo. To je to poštenje i nije ni čudo što se lepo nađete. Vidite kako su vas pronašli, na nos vas osetili ovi lopovi iz bivšeg režima, pa vama aplaudiraju. Svaka vam čast, našla krpa zakrpu.

PREDSEDNIK: Povreda Poslovnika Dalibor Jekić.

DALIBOR JEKIĆ: Poštovani predsedavajući, dame i gospodo poslanici, povređen je član 107. stav 2. Poslanik se u prethodnom izlaganju uvredljivo obraćao tako što je rekao – sedi mesto gospođi poslanici, takođe da se piju lekići. Znači, vi na to niste odreagovali. Niste opomenuli govornika. Hvala.

PREDSEDNIK: Dobro.

Da li tražite da se Skupština izjasni?

(Dalibor Jekić: Ne.)

Ne tražite.

(Dragan Nikolić: Povreda Poslovnika.)

Povreda Poslovnika, da li je sigurno to?

Neće posle da bude - hoću repliku u stvari.

Dragan Nikolić ima reč.

DRAGAN NIKOLIĆ: Kunem se u vas, da je povreda Poslovnika.

Gospodine predsedniče, povređen je član 107. Na sednici Narodne skupštine nije dozvoljeno neposredno obraćanje narodnog poslanika drugom narodnom poslaniku, korišćenje uvredljivih izraza, kao ni iznošenje činjenica i ocena koje se odnose na privatni život drugih lica.

PREDSEDNIK: Da li možete da ponovite član pošto mi sugerišu narodni poslanici da je to već bilo?

DRAGAN NIKOLIĆ: Član 107.

PREDSEDNIK: Član 107?

DRAGAN NIKOLIĆ: Član 107.

PREDSEDNIK: Evo i sada je opet bilo 107.

DRAGAN NIKOLIĆ: Molim?

PREDSEDNIK: I malopre je bilo 107.

DRAGAN NIKOLIĆ: Ali, ovo je vešt.

PREDSEDNIK: Ali, ne možete da čujete jedni druge, ako galamite.

DRAGAN NIKOLIĆ: Predsedniče Skupštine, ovo je vešt manevar…

PREDSEDNIK: Ne možete da čujete jedni druge ako galamite.

DRAGAN NIKOLIĆ: Ja sam se prvi javio za povredu Poslovnika, a vi ste namerno dali drugome jer ste znali da se prethodni govornik obraćao našoj poslaničkoj grupi.

PREDSEDNIK: Ne ide to po sistemu - ja sam se prvi javio.

DRAGAN NIKOLIĆ: Nije se obraćao njima, nego se obraćao Zavetnicima, odnosno dr Zečeviću i iznosio privatne…

PREDSEDNIK: Znači, slušali ste valjda narodnog poslanika pre vas?

DRAGAN NIKOLIĆ: … i iznosio privatne stvari koje ne sme da radi. lično se obraćao.

PREDSEDNIK: Dobro. Vidim da vas uopšte ne zanima šta imam da kažem. Ako se narodni poslanik pre vas već pozvao na član 107. onda po Poslovniku ne možete vi isto i sada vam ja to kažem dobronamerno, nudim priliku da to korigujete, vi nećete.

Da li hoćete da se Skupština izjasni ako vas ne zanima moje obrazloženje? (Dragan Nikolić: Zanima me.)

Hoćete da se izjasni ili nećete?

Dobro. Znači, upravo sam objasnio da to po Poslovniku ne može. Ne može isti član više puta. Tako da ne vidim šta sam prekršio po tom pitanju. Ne tražite da se glasa? Hvala. Računam da smo ovo rešili.

Prema prijavi za reč Vojislav Vujić.

VOJISLAV VUJIĆ: Hvala vam gospodine predsedniče.

Dame i gospodo ministri, dame i gospodo narodni poslanici, za razliku od nekog ranijeg vremena danas smo imali priliku da se polako vraća ta dinamika u naš politički život u ovaj najveći zakonodavni dom Republike Srbije.

Imali smo ovde bliske kontakte danas u centru ove sale, imali smo pozivanje na ljubav, imali smo međusobne aplauze i znate šta? Ovo je zdrava jedna atmosfera. Možda smo se više puta udaljili od teme, ali ja računam kako vreme odmiče da ćemo da se vratimo na temu.

Žao mi je što je ministar finansija izašao sada kada sam ja došao na red da nešto kažem, ali nema veze, tu je sekretar pa mu vi prenesite i drugi ministri su tu, drago mi je zbog toga, ali ipak računam da je Siniša Mali taj koji danas ovde treba da daje najviše odgovora nama poslanicima.

On je prvi put preuzeo ministarsku funkciju u trenutku kada to nije bilo lako i drago mi je što nije tu da ne misli da mu sada laskam i taj posao je u tom trenutku dobro uradio. Ni danas nije vreme lako kada su u pitanju finansije. Iskreno da vam kažem mi iz JS mislimo da je dobro što je ponovo on ministar finansija zato što u ovim turbulentnim vremenima treba da imamo nekog sa iskustvom u takvom radu u tim turbulentnim vremenima.

Danas ovde kažu dal smo mogli da predvidimo sve stvari, dal nismo mogli da predvidimo. Ja lično mislim da ni vi iz Vlade niste baba Vange da možete da znate šta će tačno da se desi u budućnosti, ali ako hoćemo da budemo realni i pošteni bar kada su u pitanju finansije i kada je u pitanju ekonomija na osnovu nekih činjenica i podataka koji su dolazili iz okruženja mislim da je ovaj budžet u toku ove godine odradio posao i odradio je namenu baš za ono za šta je bio napravljen.

Siguran sam i da ovaj rebalans ide u tom pravcu. Kažem još jedanput, nije teško vreme. Danas smo imali priliku da čujemo da cene rastu, da cene skaču. Pa znate šta? Nismo ni mi Marsovci i mi živimo u istoj ovoj zemlji i vidimo mi to. Ja sam imao priliku da pričam sa svojim prijateljima iz Hrvatske, iz Slovenije, iz Makedonije, iz Austrije, iz Mađarske. Zadnjih mesec i po dana to je svuda tema. Ne rastu cene samo u Srbiji. Cene rastu u okruženju, ali čuli smo danas kada uporedimo stanje naše privrede, naše ekonomije i naših finansija ono je bolje u odnosu na zemlje iz okruženja. Nikada neće da bude idealno i zato ja mogu da razumem i ljude iz opozicije kada kritikuju. Posao opozicije je da kritikuju. Posao ljudi iz vlasti je da brane ovo što Vlada radi i neka tako ostane. Samo da izbegnemo one konflikte koji se dešavaju i sve drugo je idealno. Svako neka radi svoj posao.

Mi iz JS se nikada nismo bavili ideologijom. Stiže i ministar sada. Nije čuo onaj drugi deo. Više neću da ga hvalim. Mi se ne bavimo ideologijama i ni politikom…

(Narodni poslanici dobacuju.)

Ja vama nisam dobacivao. Vi ste neko ko se žali kada vam dobacuju svih ovih dana. Ja nikada nikome nisam dobacio i mislim da nije u redu i to mi ne smeta. Slobodno dobacite. Meni to uvek bude inspiracija kada se neko uključi sa strane i za razliku od vas, vraćam se na temu, ne bavimo se ideologijom. Mi iz JS se bavimo životom i mi za razliku od vas, kolega, znamo kako se živi na selu, znamo kako se živi u gradu. Znamo kako žive poljoprivrednici. Znamo kako žive oni koji se bave trgovinom, turizmom, privredom zato što mi iz JS sve to radimo. Posao nijednog od mojih kolega ovde iz JS nije prvi posao političara. Znači, svi smo morali da imamo nešto pre toga, pre nego što smo počeli da se bavimo politikom. Jeste.

(Narodni poslanici dobacuju.)

To nisam rekao, lepo sam nabrojao čime se bavimo. A i vi isto dobacujete i za vas sam primetio da znate da kritikujete druge, a evo vidite šta radite vi sada. Vas zovu Ćuta. Vi niste Ćuta, vi ste priča. Vi stalno nešto dobacujete i pričate. Mi smo vas poštovali, pa ispoštujte i vi nas.

Znate šta? Mi insistiramo zašto podržavamo ovaj rebalans danas, gospodine ministre? Zato što je ovaj rebalans jedno domaćinsko poslovanje, a za razliku od ovih koji ne znaju šta znači biti domaćin, evo ja ću da vam kažem pa im možda vi to prenesete u nekoj narednoj diskusiji. Domaćin nije samo čovek koji živi na selu, domaćin živi i u gradu, ali ja ću da pričam o ovom domaćinu koji živi na selu pošto je on najtransparentniji. Znači, domaćin koji živi na selu prvo mora da vodi računa o svojoj porodici, onda mora da vodi računa o stoci, mora da vodi računa o svojim njivama i da sve to nekako uskladi i to nikada nije bilo lako. Nije lako ni danas. I ako treba da uporedim Ministarstvo finansija i ministra sa nekim od domaćina ja se vraćam na početak priče. Ovo radi dobro. Možete da ga ne volite ili da ga neko specijalno voli, ali ono što radi, moramo da se složimo, ovo je dobro.

Ako neko zna kako može bolje, neka kaže. Slobodno neka kaže. Znate, ja sam danas rekao – mi prihvatamo svaku vrstu kritike, ali kritizerstvo nije dobra stvar. Neko je danas rekao – što ne radimo svi jednako i što ne radimo svi isto i kako reče predsednik Poslanike grupe SNS, mislim da je on to rekao, ako grešim ispravite me – hajde da se volimo. Širok je taj termin, ali hajde. Hajde svi da radimo. Hajde oko jedne stvari da se okupimo.

Danas je Dragan Marković Palma rekao – pre neki dan puna usta Kosova, a danas Kosovo skoro niko nije pomenuo. To je istina. Kad pitate šta se dešava sa ovim stanjem u budžetu, ministre, prvo, dobro je što je ovaj budžet u plusu. Ja sam vas danas razumeo da je na stanju na današnji dan 300 milijardi na računu, da imamo 180 milijardi bolje punjenje od planiranog. Znači, mi ne krpimo rupe, mi samo radimo preraspodelu viška, i to je dobra stvar. Kako će politika da preraspodeli taj višak, to je odgovornost onog ko se nalazi u Vladi i ko je dobio najveće poverenje.

Opet se vraćam, niko od nas ne mora da bude u Vladi da bi dao svoj maksimum. Svako sa pozicije na kojoj se nalazi to može da uradi. Siguran sam da i vi koji dobacujete iz opozicije imate mogućnost da uradite nešto dobro. To ne mora da bude kritika, ali i ako je kritika dobra, ponavljam, to je ispravna stvar, ali kritizerstvo nije dobra stvar. Ako očekujete da će ministar finansija da kaže za svaki milion na ovom budžetu, kažete nije transparentan, gde će da bude raspoređen, pa zar mislite u situaciji gde svakog trenutka može da se desi neka eskalacija sukoba u našoj južnoj okupiranoj pokrajini da mi trebamo transparentno da prikazujemo ovde budžet. Pa, naravno da ne treba.

Nikad se ne zna za šta će da zatreba. Vi sad i kao fizičko lice da krenete da uzmete negde kredit, prvo je pitanje da li će da vam daju taj kredit. A ako reše da vam daju, treba da prođe neko vreme. Mi sa ovih 300 miliona, ako hoćete, zadužili smo se, sigurno da da, sve zemlje se zadužuju, u granicama normale i upravo treba da služe za nepredviđene situacije.

Bilo je kritika za sektor energetike. Dobro, evo, ljudi koji su napravili te greške su smenjeni i nisu više tu. Znači, nešto se reagovalo, nešto se uradilo. Niko ovde nije sedeo skrštenih ruku.

Pošto vidim da ovo vreme ističe, ministre finansija, ja hoću da vam kažem jednu stvar. Ministre, jednu stvar koju ste rekli na prošlom rebalansu budžeta i ja mislim da to treba da bude poruka svim kolegama ovde, citiraću vas: „Bitno je da smo održali optimizam kod građana“. To treba da bude naš posao svih prisutnih ovde. Mi ako mračimo i ako stalno pričamo da je loše, šta će da radi onaj običan čovek koji gleda i sluša šta mi ovde radimo? Između ostalog, moramo da održimo taj optimizam.

Budžet koji imamo, kako ste danas pričali, ja neću da ponavljam ovde te cifre zato što one svakog mogu da smore, da će ponovo novac da se podeli najugroženijim kategorijama, to je normalna stvar. Da li je trebala da se napravi neka razlika? Slažem se, to je teško da se uradi, ali, eto, možda u nekom narednom periodu treba razmišljati o takvim stvarima. Ali, onda sam siguran da bi našli nešto drugo da kritikuju.

Ali, ovo, da ste vodili računa o svakom, da ne trpe investicije i dalje, bez obzira što su one iz kreditnih aranžmana, pa kako ćemo drugačije, svi tako rade, da ne trpi socijalno ugrožena kategorija, da ne trpi sport, da ne trpe penzioneri, da ne trpi omladina. Ljudi, realno da je svetska ekonomska kriza, ali vi kad čujete ovo izlaganje i kad pričamo o činjenicama, mi kao da nismo u sred te svetske ekonomske krize. Plivamo i preplivaćemo.

Pošto nam ide ovako dobro, podsetiću na dve stvari. Govorim u ime svih turističkih centara u Srbiji, a bogu hvala, ima ih puno. Vaučeri koje ste do sada davali su dali odlične rezultate. Ja vas molim u ime svih tih turističkih centara da nastavite to da radite i sledeće godine. Upravo taj porez na dobit i prihod o kome ste danas pričali je posledica, između ostalog, i jačeg angažovanja naše turističke grane, slažete se sa tim. Ako nastavimo sa tim vaučerima, siguran sam da turistička mesta nastavljaju da rade kao što su radila do sada.

Još jedna stvar, meni vrlo bitna. Obećali ste u 2023. godini da ćemo konačno u Vrnjačkoj banji da završimo trenažni vaterpolo centar. Ti radovi su u jednom trenutku stali. Ja vas molim samo da ispoštujete taj deo dogovora i što se tiče poslaničke grupe Jedinstvene Srbije imaćete uvek podršku. Hvala.

PREDSEDNIK: To da vi sami zaključite da li je neko mislio na vas kad je govorio, to ne može. Jel možete da ne galamite i da sednete pristojno kao i svi ostali?

(Zoran Zečević: Ja sam tražio reč.)

Sad treba da govori narodni poslanik Mitrović.

(Zoran Zečević: Dozvolili ste da me ovde diskredituje Jovanov.)

Vi ste govorili kad ste bili prijavljeni za reč, iskoristili kompletno vreme i više od toga, zašto sada ne dozvolite da govori drugi narodni poslanik?

Reč ima Nenad Mitrović iz Demokratske stranke. Malo pre ste aplaudirali jedni drugima, budite i sad kolegijalni i dozvolite da čovek govori.

NENAD MITROVIĆ: Hvala lepo.

Dame i gospodo narodni poslanici, poštovani građani Srbije, stanje javnog duga na današnji dan je 32 milijarde i 250 miliona evra. Ministar Siniša Mali je u svom izlaganju sa takvim ushićenjem i tako lepo pričao o tom dugu, o rebalansu budžeta i o novim zaduženjima iz Abu Dabija, iz kineske banke, iz nemačke banke, da mi se učinilo da u pojedinim trenucima priča lepše nego gospodin Goran Vesić na Tik-toku.

Međutim, po meni, na osnovu svih analiza koje sam radio, stanje uopšte nije tako pozitivno i stanje uopšte nije dobro za Republiku Srbiju.

Država Srbija ima promet 60 milijarde evra i to je taj BDP sa kojim se mi ovde stalno bavimo i zamagljujemo javnost. Pravo stanje, ukupni prihod Republike Srbije iznosi 17,1 milijarde evra. Pazite, samo 17,1 milijardi evra i to prihoduje Republika Srbija.

Koliko smo mi slabi, ilustrativno samo da vam kažem, fabrika automobila „Folksvagen“ samo u prvom kvartalu ove godine je ostvarila profit, ne prihod, od osam milijardi evra, tako da je bespredmetno ili iluzorno uopšte da se mi upoređujemo sa nekim ekonomijama kao što su Nemačka ili neka druga zapadna ekonomija. Mi smo dužni 32 milijarde evra, a prihodujemo samo 17,1 milijardu evra, što znači da smo skoro dva puta zaduženi u odnosu na prihod.

Znači, ako imate platu od 50 hiljada dinara a dužni ste 100 hiljada dinara, a na hranu trošite 60 hiljada dinara, vi nećete biti u mogućnosti da se ikada odužite, imaćete samo na osnovu novih zaduženja samo za hleba, izgubićete i kuću i okućnicu i dvorište i nestaće vam imovina. To je budućnost koju ne znam da li vi vidite.

Prihode koje ostvaruje Republika Srbija na osnovu poreske uprave, na osnovu PDV, na osnovu poreza na dobit, poreza na dohodak građana, na osnovu akciza. Mi smo akcize uzeli od naroda za naftne derivate milijardu i 500 miliona evra zato što su građani Srbije plaćali najskuplju naftu u regionu. Od duvanske industrije smo dobili 100 miliona evra, na prodaju alkohola 400 miliona evra itd.

Da bih ostavio vremena i ostalim članovima moje poslaničke grupe, skratiću svoj govor. Ima jedna situacija koju bih hteo da vam kažem, vi ste povećali penzije za 9%, ali po projekciji Fiskalnog saveta tih 9% povećanja penzija neće bitno uticati na masu penzionera za ovu godinu zato što se broj penzionera smanjio za 1,5%. Obraćam se sada lekarima, da li su ti penzioneri možda otišli u Nemačku da voze autobuse ili su otišli u Englesku da igraju za Mančester junajted ili su otišli gore ili su otišli pod zemlju zbog loše zdravstvene zaštite, zbog nemogućnosti lečenja ili slabih penzija? Prema tome, ovo govorim građanima Srbije, znajte mi smo nikakav ekonomski tigar, mi smo jedna siromašna zemlja koja grca u problemima i koja polako gubi na državnosti zbog lošeg vođenja ekonomske politike. Hvala.

PREDSEDNIK: Reč ima potpredsednik Vlade, Siniša Mali.

SINIŠA MALI: Hvala puno.

Poštovani narodni poslanici, uvaženi građani Srbije, kada čujete od pojedinih narodnih poslanika koji govore o tome da je Srbija siromašna zemlja, pretpostavljam da imaju u svojoj glavi sliku Srbije iz 2012. godine, dok su oni vodili ovu našu zemlju.

Kada je bruto društveni proizvod po glavi stanovnika bio negde oko 4.000 evra, a danas je preko 7.600 evra. Kada je stopa nezaposlenosti bila 25,9%, svaki četvrti u Srbiji nije imao posla, a danas je 8,9%. Kada je prosečna plata bila 331 evro, danas 641, a sa povećanjem od 1. januara idemo na 720 evra prosečne plate. Obećanje koje smo i dali po programu „Srbija 2025“, da ćemo do kraja mandata ove Vlade imati prosečnu platu od 1.000 evra u Srbiji, ćemo na takav način i ispuniti.

Srbija iz 2012. godine, koja je u proteklih 10 godina, od 2002. do 2012. godine izgubila 342.000 radnih mesta, Srbija koja je u tom trenutku imala 8,5 milijardi dinara na računu nije mogla da plati ni penzije tog meseca, jul mesec 2012. godine, a trebalo im je 40 milijardi dinara na računu. Ako u glavi imate tu siromašnu Srbiju, da, moj odgovor je to jeste Srbija iz vašeg vremena 2012. godine, država koju ste ostavili pred bankrotom, a onda smo teškim reformama i ekonomskom politikom odgovornom koju smo sprovodili uspeli da Srbiju stavimo na noge i da, interesantno, u doba najveće ekonomske krize ikada bude lider u Evropi po stopi rasta u poslednje dve godine, kumulativno gledano.

Zemlja u kojoj se gradi 10 brzih saobraćajnica i autoputeva, u kojoj se grade bolnice, gradi se i investira u kanalizaciju, u koju vi niste investirali ni dinara, ni kilometre niste izgradili, investira se u fabrike za pročišćavanje otpadnih voda. Vidite, da ste ih vi sve napravili, mi to ne bismo sada radili, ali nijednu niste napravili. Toliko o vašoj brizi kada je ekologija u pitanju.

Kada je reč o PIO fondu, još jedanput, PIO fond sam isplaćuje penzije i nikada manje ne traži i ne dobija pomoć iz budžeta. Rekao sam da nije bilo pomoći od 34 milijarde dinara, pomoći od 20.000 dinara koju smo dali svakom našem penzioneru u februaru mesecu ove godine, mi bismo pomagali, odnosno ukupnim prihodima PIO fonda budžet bi učestvovao samo nekih 11%, a u vreme prethodne vlasti 2012. godine 48,5%. Dakle, polovina budžeta PIO fonda je zavisila od budžeta Republike Srbije, jer tada nisu imali ni radna mesta, ni fabrike, ni zaposlene, ni doprinose, nisu imali ništa. E, to je slika vaše Srbije.

Čuli smo i komentar - da li postoji neka banka gde se niste zadužili? Onda, drago mi je što je to pomenuto, kaže - gradite nove kliničke centre. Citiram – nije važan Klinički centar u Kragujevcu. Je li, ljudi u Kragujevcu su niže rase verovatno od onih u Beogradu, Nišu itd? Gradite škole, gradite autoputeve, gradite rečnu infrastrukturu, gradite autoput Niš-Merdare. Znate, čak i u srednjoj ekonomskoj školi učite o jednom principu u finansijama, i privatnim i javnim, koji kaže – za dugoročne projekte obezbedite dugoročne izvore finansiranja. Zato što dužina finansiranja mora da prati dužinu vremena za koji ubirate plodove investicije u koju ste uložili. Bar ste to mogli da naučite. Bar ste to mogli da znate kada govorite o javnim finansijama jedne države.

Upravo tako se mi i ponašamo. Dakle, dugoročno zaduživanje i sreća je, odnosno potvrda ekonomske politike, izvinjavam se, ne sreća, što imamo mogućnost da dobijemo dugoročne kredite, na 15, 20, 30 godina. To znači da ti investitori veruju u nas, da veruju da će taj novac biti utrošen na ono što odgovara i što treba građanima Srbije. Pa, niste vi napravili autoput Miloš Veliki, nego predsednik Vučić i obećanje koje je dao je ispunio. A što ga vi niste završili? Što niste završili istočni i južni krak Koridora 10? Ne, nego smo mi. Što taj Klinički centar u Nišu nikada pre vas, a dičite se zdravstvom, nije bio izgrađen? Pa, mi smo ga izradili.

Pogledajte sada interesantnu brojku, samo da zapamte građani Srbije. Čuli smo - nikada se manje u zdravstvo nije investiralo. Pazite sada, 2019. godine, pre krize, ukupna ulaganja u zdravstvo Republike Srbije, kada saberete RFZO i Ministarstvo zdravlja, sve investicije koje ulažemo u zdravstvene objekte, bolnice i slično, 279 milijardi dinara. Recimo, dve i po milijarde evra. Ove godine ukupna ulaganja su 466,4 milijarde. Kaže jedan poslanik – nikada manje nismo ulagali. Pa, čekajte, ljudi, 279 milijardi što je bio rekord 2019. godine, a danas 466 milijardi. Četiri milijarde evra ulažemo u nove bolnice, u kliničke centre, u nabavku lekova.

Koliko je lekova bilo u neko prethodno vreme za retke bolesti? Pa, nijedan. Dakle, 4,3 milijarde dinara imate za retke bolesti u ovom rebalansu budžeta. Imate šansu koju smo dali mladim diplomcima da se zaposle, njih 1000 u zdravstvo. Što neko pre tu šansu nekome nije dao?

Da vam ne pričam sada o visini plata lekara i medicinskih sestara tada u 2012. godini i sada u 2022. godini. Otiđite u rekonstruisani Klinički centar Srbije ovde u Beogradu, pa vidite kako izgleda. Otiđite u Nišu, pošto u neko vaše vreme niste ni imali priliku da odete u Niš u klinički centar jer ga nije bilo, mi smo ga sagradili od nule. Kada je Kovid bio tri nove bolnice smo napravili za šest meseci. Kako se to desilo da nijednu novu bolnicu nismo videli od 2002. godine, nego samo sada kada smo ih mi napravili?

Dakle, to vam je informacija koju sam želeo da podelim kada je zdravstvo u pitanju.

Još jedanput, naše su javne finansije stabilne, mogu da nas ne vole, možemo da budemo lepi, ružni, ovakvi ili onakvi, ali mi na računu, uvaženi građani Srbije, danas imamo 301 milijardu dinara. U njihovo vreme imali smo 8,7 milijardi, nismo imali para ni penzije da platimo. To je bila zemlja pred bankrotom, a danas je Srbija stabilna, danas se nosi sa krizom, danas se nosi sa izazovima, odgovorno prihvatamo borbu, borimo se svaki dan i od toga nećemo odustati.

Živela Srbija! Hvala puno.

PREDSEDNIK: Hvala vama, gospodine Mali.

Ovim završavamo rad za danas.

Nastavljamo sutra, u 10.00 časova.

(Sednica je prekinuta u 20.30 časova.)